
„LES POISSONS DE LA COURONNE 


(Les Rois Maudits) 
Paris, 1970 


„Prakeiktieji karaliai“ — garsi istorinė 7 tomų freska. 


„Prakeiktieji karaliai“ — romanų ciklas, kurio visi veikėjai kadaise 
gyveno. Veikalas tiksliai atskleidžia kasdieninį gyvenimą, 
politines ir meilės dramas, kuriose susiduria karaliai, karalienės, 
popiežiai, ministrai, didikai neramiu, iki šiol mažai pažįstamu 


paskutinių Kapetingų valdymo laikotarpiu. 


Istorija yra mokslas, kuris 
visados 
remiasi prielaidomis. 


DANIEL-RorPs 


Prologas 


Kai Pilypas Gražusis mirė, Prancūzija buvo pirmaujanti Vakarų 
pasaulio valstybė. Ne karais ir nukariavimais, o derybomis, vedy- 
bomis ir sandėriais praplėtė Pilypas Gražusis šalies teritoriją, tuo 
pat metu centralizuodamas ir stiprindamas pačią valstybę. Tačiau 
administracinės, finansinės, karinės, politinės institucijos, kuriomis 
jis praturtino karalystę ir kurios tais laikais dažnai atrodė revoliu- 
cinės, nebuvo pakankamai jaugusios į papročius ir istoriją, todėl 
negalėjo išsilaikyti be stipraus valdovo kišimosi. 

Praėjus pusmečiui po Geležinio Karaliaus mirties, dauguma 
jo reformų jau atrodė pasmerktos žlugti, o jo pastangos — skirtos 
užmarščiai. 

Jo sūnus ir įpėdinis Liudvikas X Vaidingasis, iškrikėlis, 
nenuovoka, neišmanėlis, nuo pat pirmos valdymo dienos nesu- 
sidorojęs su savo užduotimi, lengva ranka nusikratė valdžios rū- 
pesčių, suversdamas juos ant pečių savo dėdei Karoliui de Valua, 
puikiam karvedžiui, bet niekam tikusiam valstybės vyrui, kuris, 
ilgą laiką bergždžiai ir trankiai vaikęsis sosto, rado pagaliau kur 
patenkinti savo garbėtroškiškus siekius. 

Ministrai miestelėnai, buvę ankstesniosios karaliaus valdžios 


ramstis, buvo įmesti į kalėjimus; žymiausiojo iš jų, Angerano de 

Marinji, generalinio karalystės rektoriaus, kūnas puvo Montfo- 
kono kartuvėse. 

Reakcija džiūgavo; baronų lygos sėjo sumaištį provincijose ir 
griovė karaliaus autoritetą. Žymieji didikai, o Karolis de Valua 
pats pirmasis, kaldino monetas, leido jas į apyvartą asmeniškam 
pasipelnymui. Valdininkai, kurių niekas nekontroliavo, plėšė 
savo nuožiūra, ir ižde nebuvo ne kiauro skatiko. 

Katastrofiškai menkas derlius, po kurio atėjo negirdėtai žvarbi 
žiema, sukėlė šalyje badą. Mirtingumas didėjo. 

Tuo tarpu Liudvikui X visų labiausiai rūpėjo atitaisyti savo 
vedybinio gyvenimo negarbę ir, jei įmanoma, išdildyti iš žmonių 
atminties skandalingą Nelio bokšto istoriją. 

Kadangi konklava niekaip negalėjo išrinkti popiežiaus, kuris 
būtų galėjęs nutraukti santuoką, jaunasis Prancūzijos karalius, 
norėdamas antrąkart vesti, įsakė pasmaugti savo pirmąją žmoną 
Margaritą Burgundę Gajaro pilyje. || 

Dabar jis buvo laisvas ir galėjo susituokti su Anžu-Sicilijos 
gražiąja princese, kurią jam išrinko Karolis de Valua ir su kuria 


jis svajojo ilgai ir laimingai karaliauti. 


Pirma dalis 


PRANCŪZIJA LAUKIA 
KARALIENĖS 


Atsisveikinimas su Neapoliu 


Marija Vengrė, senoji karalienė, kaip paprastai apsirengusi savo 
akinamai balta suknele, stovėjo prie lango didžiulėje Naujojoje 
pilyje, iš kur atsiveria vaizdas į apačioje plytintį Neapolio uostą ir 
užutėkį, ir žiūrėjo, kaip rengiasi išplaukti didžiulis laivas. Šiurkš- 
čiu pirštu nubraukusi ašarą, kuri sudrėkino jos beblakstienius 
vokus, ji sušnabždėjo: 

— Na, dabar galiu ramiai numirti. 

Ne veltui nugyveno savo gyvenimą senoji karalienė. Karaliaus 
duktė, karaliaus žmona, karalių motina ir senelė, ji įtvirtino savo 
palikuonis Pietų ir Vidurio Europos sostuose. Visi jos gyvi likę 
sūnūs buvo karaliai arba valdantieji kunigaikščiai, dvi dukterys — 
karalienės. Jos vaisingumas tapo galingu įrankiu Anžu-Sicilijos 
giminei, tai jaunesniajai Kapetingų genealoginio medžio šakai, 
kuri savo storiu, atrodė, grasino susilyginti su pačiu kamienu. 

Marija Vengrė buvo jau palaidojusi šešetą vaikų, tačiau guo- 
dėsi bent tuo, kad vienas jų, tasai, kuris tapo vienuoliu, netrukus 
turėjo būti paskelbtas šventuoju. Tada ji dar bus ir šventojo 


motina. Taigi vieną iš savo palikuonių senoji karalienė iškėlė iki 

dangaus karalystės, tarsi šios šeimos čiuptuvams būtų pritrūkę 
šio pasaulio karalysčių. 

Peržengus sepryniasdešimtuosius gyvenimo metus, jai teliko 
pasirūpinti savo vaikaitės, našlaitės Klemencijos, ateitimi. Dabar 
štai ir ši užduotis jau atlikta. 

Didysis laivas, kuris 1315 metų birželio 1 dieną skaisčiai 
šviečiant saulei ruošėsi uoste kelti inkarą, Neapolio karalienės 
motinos akyse įkūnijo ir jos politikos pergalę, ir liūdesį, užbaig- 
to darbo palydovą. 

Savo mylimai Klemencijai, šitai dvidešimt dvejų metų 
princesei, kurios visą kraitį sudarė ne žemės, o garsas apie jos 
grožį ir dorybę, ji suderėjo prakilniausią sąjungą, nuostabiau- 
sią santuoką. Klemencija turėjo tapti Prancūzijos karaliene. 
Taigi toji iš visų Anžu giminės princesių, kurią labiausiai nu- 
skriaudė likimas, dabar gavo galingiausią karalystę ir iškilo į 
visos giminės siuzerenes. Tai buvo tarsi Evangelijos mokymo 
patvirtinimas. 

Tiesa, sklido kalbos, kad jaunasis Prancūzijos karalius, Liud- 
vikas X, ne itin patrauklaus veido, nei labai gero būdo. 

„Na, ką gi! Mano vyras, teatleidžia jam Dievas jo kaltes, 
buvo raišas, bet aš su tuo ne per blogiausiai susigyvenau, - gal- 
vojo Marija Vengrė. — Be to, karalienė esi ne tam, kad būtum 
laiminga“. 

Be to, puse lūpų buvo reiškiamas nusistebėjimas, kad ka- 
ralienė Margarita mirė kalėjime pačiu laiku, tada, kai karaliui 
Liudvikui nesisekė gauti savo pirmosios santuokos nutraukimo. 
Bet argi verta klausyti visų piktų liežuvių? Marija Vengrė nejautė 
ypatingo gailesčio moteriai, juo labiau karalienei, kuri sulaužė 
vedybines priedermes. Jai neatrodė nieko nepaprasta, kad begėdę 


Margaritą ištiko Dievo bausmė. 

„Mano gražioji Klemencija sugebės atkurti deramą dorybę 
Prancūzijos karaliaus rūmuose“, - dar pamanė ji. 

Lyg atsisveikindama ji savo papilkėjusia ranka peržegnojo švie- 
sos užlietą uostą; paskui su savo skaisčiai baltu šydu, iš po kurio 
buvo matyti jos traukulių tampomas veidas, su lengva karūna 
ant galvos Marija Vengrė nelanksčiu, bet dar ryžtingu žingsniu 
pasuko į koplyčią; čia ji norėjo padėkoti dangui, kad jai padėjo 
atlikti jos be galo ilgą karališką misiją, ir paaukoti Viešpačiui 
didįjį sopulį moters, atgyvenusios savo amžių. 

Tuo tarpu, stumdamasis nuo kranto, pradėjo manevruoti 
San Giovanni, didžiulis, apskritas baltu auksiniu korpusu laivas, 
iškėlęs Anžu, Vengrijos ir Prancūzijos vėliavas. 

Kapitonas ir jo įgula prisiekė Evangelija, kad gins keleivius 
nuo audros, berberų piratų ir visų pavojų, susijusių su plaukio- 
jimu jūra. Laivo pirmagalyje saulės spindulių nušviesta žėrėjo 
šventojo Jono Krikštytojo, laivo globėjo, statula. Šimtas ginkluo- 
tų vyrų — sargybinių, lankininkų, akmenų svaidytojų — budėjo 
bokšteliuose dantytomis viršūnėmis, pasirengę atmušti jūros plė- 
šikų puolimą, jeigu šie pasirodys. Laivo triumai buvo prikrauti 
maisto atsargų, į balasto smėlį įstatytos amforos su aliejumi ir 
vynu, smėlyje, kad nepasentų, buvo laikoma ir šimtai kiaušinių. 
Didžiulės geležimi apkaustytos skrynios su šilko sukniomis, pa- 
puošalais, aukso dirbiniais ir vestuvinėmis princesės dovanomis 
riogsojo sukrautos prie sienų erdvioje kajutėje, įrengtoje tarp 
didžiojo stiebo ir laivo paskuigalio; čia ant rytietiškų kilimų tu- 
rėjo miegoti princesės palydos bajorai ir riteriai. 

Krantinėje susirinkę neapoliečiai žiūrėjo, kaip išplaukia, jų 
supratimu, laimės laivas. Moterys laikė iškėlusios ant rankų vai- 
kus. Iš triukšmingos ir draugiškos minios, kokia visados buvo 


Neapolio liaudis, skambėjo šūksniai: 

— Guarda com e bella! 

— Addio Donna Clemenza! Siate felice!" 

— Che Dio la benedica la nostra principessa! 

— Non Vi dimenticate di noi!* 

Doną Klemenciją neapoliečių akyse gaubė savotiška legen- 
da. Žmonės iki šiol tebeminėjo, kaip jos tėvas, gražuolis Karolis 
Martelas, Neapolio ir Vengrijos sosto įpėdinis, išsimokslinęs 
valdovas, poetų, ypač Dantės, draugas, muzikas, neprilygsta- 
mas karys, keliaudavo raitas per pusiasalį, lydimas dviejų šimtų 
prancūzų, provansiečių ir italų bajorų, apsitaisiusių, kaip ir jis, 
ryškiai raudonais ir tamsiai žaliais apdarais ir sėdinčių ant žirgų, 
"pažabotų sidabrinėmis kamanomis. Žmonės kalbėjo, kad jis -Ve- 
neros sūnus, nes apdovanotas „penkiomis savybėmis, kurios žada 
meilę: sveikata, grožiu, turtais, laisvalaikiu, jaunyste“. Jį pakirto 
maras, kai jam buvo tik dvidešimt ketveri metai; jo žmona, ki- 
lusi iš Habsburgų giminės, mirė, kai ją pasiekė ši žinia, liaudies 
vaizduotei pateikdama medžiagos tragiškam mitui. 

Neapolis nukreipė savo meilę į Klemenciją, kurios veide ilgai- 
niui vis labiau ryškėjo tėvo bruožai. Karališkąją našlaitę laimino 
vargšų kvartalai, kur ji lankydavosi pati dalydama išmaldą. Džoto 
mokyklos dailininkai, tapydami savo freskas, mėgo vaizduoti jos 
skaistų veidą, aukso spalvos plaukus, ilgus, plonus pirštus. 

Stovėdama ant dantytos aikštelės, juto stogo, iškilusio per 
trisdešimt pėdų virš vandens, Prancūzijos karaliaus sužadėtinė 
paskutinį kartą žvelgė į savo vaikystės dienų peizažą, į senąją Efo 
pilį, kur gimė, į Naująją pilį, į Maskiją Andžoiną, kur augo, į tą 


* — Žiūrėk, kokia ji graži! 
— Sudiev, dona Klemencija, būkite laiminga! 
— Telaimina Dievas mūsų princesę! 
— Neužmirškite mūsų! (/t.) ( Čia ir toliau — vert. past.) 


12 


KARŪNA IR NUODAI 


knibždančią minią, kuri siuntė jai bučinius, į visą šitą spindintį, 
dulkėtą ir didingą miestą. 

„Ačiū jums, senele, - galvojo ji, nukreipusi žvilgsnį į langą, 
iš kurio jau buvo dingęs Marijos Vengrės siluetas. — Tikriausiai 
niekada jūsų nebepamatysiu. Ačiū už viską, ką dėl manęs pada- 
rėte. Kai man suėjo dvidešimt dveji metai, sielojausi, kad vis 
dar neturiu vyro; maniau, kad niekada jo ir nesusirasiu, todėl 
ketinau stoti į vienuolyną. Jūsų buvo teisybė, kai liepdavote man 
neprarasti kantrybės. Štai dabar aš būsiu karalienė tos milžiniškos 
karalystės, kurią drėkina keturios didžiulės upės ir plauna trys 
jūros. Mano kuzenas, Anglijos karalius, mano teta iš Majorkos 
salos, mano gentainis iš Bohemijos, mano sesuo, Vjenua dofino 
žmona, ir net mano dėdė Robertas, kuris čia karaliauja ir kurio 
paprasta valdinė aš iki šiol buvau, taps mano vasalais, nes jie turi 
žemių Prancūzijoje arba daugeliu ryšių yra susiję su Prancūzijos 
sostu. Bet ar ne per sunki man ši našta?“ 

Ji patyrė ir pakilų džiaugsmą, ir nežinomybės baimę, ir neri- 
mą, kurie apima sielą, negrįžtamai keičiantis likimui, net kai šie 
pokyčiai pranoksta drąsiausias svajas. 

— Matyti, kad jūsų žmonės myli jus, maloningoji ponia, — išta- 
rė prie jos priėjęs storulis. - Bet kertu lažybų, kad ir Prancūzijos 
žmonės taip pat pamils jus iš pirmo žvilgsnio, ir jų sutikimas bus 
toks pat nuoširdus kaip šis atsisveikinimas. 

— Ak, mesire de Buvili, jūs visados būsite mano draugas, — mei- 
liai atsake Klemencija. 

Jai norėjosi skleisti savo džiaugsmą aplinkui ir dėkoti kiek- 
vienam ir visiems. 

Grafas de Buvilis, karaliaus Liudviko X pasiuntinys, vedęs 
šias derybas, prieš dvi savaites grįžo į Neapolį įgaliotas pasiimti 


princesę ir palydėti ją į Prancūziją. 

— Jūs, sinjore Baljoni, taip pat mano draugas, — pridūrė ji, 
atsigręždama į jauną toskanietį, Buvilio sekretorių, kuriam buvo 
pavesta tvarkyti italų bankų ekspedicijai paskolintus ekiu. 

Jaunuolis nusilenkė dėkodamas už malonius žodžius. 

Taip, visi buvo laimingi tą rytą. Hiugas de Buvilis, šiek tiek 
prakaituodamas nuo birželio karščio ir tolydžio atmesdamas už 
ausų savo juodas ir žilas plaukų sruogas, džiaugėsi ir didžiavosi, 
kad, atlikęs užduotį, gabena savo karaliui tokią puikią nuotaką. 

Gučas Baljonis svajojo apie gražiąją Mari de Kresė, su kuria 
buvo slapta susižadėjęs ir kuriai vežė šilkų ir siuvinėtų pašvitų pilną 
skrynią. Dabar jis jau buvo ne taip tvirtai įsitikinęs, ar gerai pasi- 
elgė, prašydamas dėdę Tolomėjų paskirti jį Noflio le Vjė banko 
kontoros valdytoju. Ar pasitenkinti jam tokiu kukliu postu? 

„Et, tai tik pradžiai; nepatiks, galėsiu vietą pakeisti, beje, 
didžiausią laiko dalį aš praleisiu Paryžiuje“. Neabejodamas nau- 
josios valdovės globa, jis manė, kad dabar jo karjerai atsiveria 
neribotos galimybės. Štai Mari - jau karalienės palydos dama, o 
jis pats po poros mėnesių pradės eiti aukštas pareigas karaliaus 
rūmuose... Delnu prispaudęs durklo rankeną, užvertęs smakrą, 
Gučas žiūrėjo į saulės nušviestą, prieš jį atsiskleidusią Neapolio 
panoramą. 

Dešimt galerų palydėjo laivą iki jam išplaukiant atviron 
jūron; neapoliečiai matė, kaip tolsta, mažėja baltoji tvirtovė, 


slystanti jūros vandenimis. 

II 


Audra 


Praėjo kelios dienos, ir iš Sa2 Giovanni teliko gailiai girgždantis 
karkasas, praradęs beveik pusę stiebų; laivą ginė vėjo šuorai, mėtė 
didžiulės bangos; kapitonas stengėsi išlaikyti kursą ta kryptimi, 
kur spėjo esant Prancūzijos krantus. 

Prie Korsikos salos laivą užklupo viena tų smarkių audrų, ku- 
rios kartais, staiga pakilusios, praūžia Viduržemio jūra. Bandant 
nuleisti inkarą prieš vėją palei Elbės salos krantus, buvo prarasta 
šešetas inkarų, ir laivas vos neatsitrenkė į uolas. Paskui jis vėl 
leidosi plaukti tarp didžiulių kaip siena bangų. Dieną, naktį ir 
dar vieną dieną truko šita pragariška kelionė. Keliolika jūreivių, 
bandę nuleisti burių likučius, buvo sužeisti. Griuvo sargybiniai 
bokšteliai su visais akmenimis, skirtais berberų piratams. Kir- 
viais teko iškirsti angą į kajutę, kurią užgriuvo nuvirtęs stiebas, 
ir išvaduoti neapoliečius riterius. Visos skrynios su sukniomis ir 
brangenybėmis, visi princesės aukso dirbiniai, visos vestuvinės 
dovanos buvo jūros nušluoti. Ligoninė, įrengta laivo priekyje, 
kurioje darbavosi barzdaskutys chirurgas, buvo prigrūsta ligo- 
nių ir sužeistųjų. Kapelionas net nebegalėjo laikyti savo „sausų“ 
mišių, nes cimboriją, kieliką, šventas knygas ir bažnytinius apda- 
rus nunešė galinga banga!. Įsikibęs į virvę, su Nukryžiuotuoju 
rankoje, jis klausėsi paskubomis atliekamų išpažinčių ir dalijo 


nuodėmių išrišimą. 


' Skaičiai tekste reiškia nuorodas į „Istorines pastabas“, duodamas paties auto- 
riaus knygos gale, ten skaitytojas ras ir „Vardyną“, į kurį įtraukti veikiantys 
arba paminėti knygoje asmenys. Su nuoroda (vert. past.) pateikiami vertėjos 
parengti komentarai. 

Magnetinė strėlė nebegalėjo padėti, nes, įrengta inde ant to 
trupučio vandens, kurio dar buvo likę, be perstojo sukiojosi mė- 
toma į visas puses. Kapitonas, karštakraujis lotynas, iš nevilties 
persiplėšė savo drabužį iki juosmens ir, duodamas įsakymus, 
tarpais suriaumodavo: „Padėk man, Viešpatie!“ Vis dėlto savo 
amatą jis, matyt, puikiai išmanė ir visomis išgalėmis stengėsi 
išsikapstyti iš bėdos; liepė ištraukti irklus, tokius ilgus ir tokius 
sunkius, jog tik septyni į irklą įsikibę vyrai pajėgė juo mosuoti; 
be to, pasišaukė dvylika jūreivių, kad po šešis iš kiekvienos pusės 
užgultų ant vairo lazdos. Bet kai prasidėjo audra, pykčio pagautas 
grafas de Buvilis užsipuolė kapitoną: 

— Eli, didysis jūreivi, kur tai matyta, kad šitaip kratytumėte 
princesę, būsimą karaliaus, mano valdovo, žmoną? Jūsų laivas 
blogai pakrautas, jei mus šitaip supa, jūs neišmanote savo ama- 
to! Jei nepasiskubinsite ir nepasitaisysite, pargrįžęs atiduosiu jus 
į karaliaus teisėjų rankas, ir jie pasiųs jus pasimokyti plaukioti 
jūra ant galeros suolo... 

Bet jo pyktis veikiai išgaravo. Buvęs didysis šambelionas stai- 
ga ėmė vemti ant rytietiškų kilimų, beje, jo pavyzdžiu pasekė 
beveik visa princesės palyda. Pamėlusiu veidu, permirkusiais 
nuo purslų plaukais ir drabužiais storulis Buvilis, pasirengęs 1š- 
leisti dvasią kiekvieną kartą, kai banga išmesdavo laivą aukštyn, 
dejavo žagsėdamas, jog nebepamatysiąs šeimos, be to, nesąs taip 
nusidėjęs, kad šitaip kentėtų. 

Užtat Gučas stebino savo šaunumu. Jo galva buvo šviesi, kojos 
eiklios, jis pasirūpino, kad būtų stipriau pririštos jo skrynios, ypač 
ta, kurioje buvo pinigai; kai minutėlę audra lyg ir aprimdavo, jis 
nubėgdavo atnešti vandens princesei arba pašlakstydavo aplink ją 
grindis kvapiosiomis esencijomis, kad bent truputį užgožtų tvaiką, 
kurį skleidė jos bendrakeleivių negalios. 

Yra žmonių, ypač jaunų, kurie instinktyviai elgiasi taip, kaip 
iš jų laukia aplinkiniai. Pažiūrės kas į juos, sakysim, su panieka, 
labai galimas daiktas, kad jie ir pasielgs taip, kad užsitrauks pa- 
nieką. Jei, priešingai, pajus, kad jūs gerbiate juos ir jais pasitiki- 
te, nersis iš kailio ir, nors mirs iš baimės, kaip kiekvienas kitas, 
laikysis didvyriškai. Šiai padermei priklausė ir Gučas Baljonis. 
Kadangi princesė Klemencija, bendraudama su žmonėmis, varg- 
šais ar turtuoliais, didikais ar valstiečiais, kiekvieną sutikdavo su 
pagarba, kadangi ji buvo itin mandagi su šiuo jaunuoliu, kuris 
buvo lyg ir koks jos laimės skelbėjas, Gučas šalia jos pasijuto esąs 
riteris ir elgėsi išdidžiau nei kuris nors bajoras. 

Jis buvo toskanietis, vadinasi, atlikti bet kokį žygdarbį, kad 
sublizgėtų moters akyse, jam buvo vieni niekai, tačiau širdies 
gilumoje ir kraujuje liko bankininkas ir žaidė likimu, kaip žai- 
džiama monetų vertės kursu. 

„Pavojus yra tobula proga suartėti su didžiūnais, — galvojo 
jis. - Jei mes visi privalome nueiti į dugną ir žūti, tai dejuodami 
ir stenėdami, kaip daro brangusis grafas Buvilis, savo likimo nepa- 
keisime. Ber jei išsigelbėsime, būsiu pelnęs Prancūzijos karalienės 
pagarbą“. Manyti šitaip tokią valandą jau buvo nemažos drąsos 
ženklas. Ber Gučas tą vasarą jautėsi neįveikiamas, jis mylėjo ir 
žinojo, kad yra mylimas. 

Todėl įtikinėjo princesę, nors buvo akivaizdu priešingai, kad 
oras taisosi, teigė, kad laivas tvirtas, nors šis tą akimirką grėsmin- 
giausiai braškėjo, ir lygino šią audrą su ta, kuri jį užklupo pernai 
plaukiant per Lamanšą, o jis vis dėlto liko gyvas ir sveikas. 

— Gabenau tada karalienei Izabelei žinią iš monsinjoro grafo 
d' Artua... 

Princesė Klemencija taip pat elgėsi pavyzdingai. Prisiglaudu- 


si „rojuje“ — taip buvo vadinamas didžiulis kambarys, įrengtas 

karališkiems keleiviams užpakaliniame jute, — ji stengėsi nura- 
minti savo palydos damas, kurios, tarsi išgąsdintų avių būrys, 
su kiekvienu bangų smūgiu gailiai bliaudamos daužėsi į laivo 
sienas. Klemencija neparodė nė mažiausio apgailestavimo, kai 
jai buvo pranešta, kad jos skrynios su sukniomis ir brangenybė- 
mis nukeliavo už borto. 

— Būčiau dvigubai tiek atidavusi, - tepasakė ji, - kad tik mū- 
sų šauniųjų jūreivių nebūtų prispaudęs stiebas. 

Ją ne tiek gąsdino pati audra, kiek tas nelemtas ženklas, kurį 
joje įžiūrėjo. 

„Na štai, šita santuoka, matyt, per gera man, — manė ji, — aš per- 
nelyg džiūgavau ir nusidėjau, pasikėlusi į puikybę; Dievas paskan- 
dins mūsų laivą, nes aš nenusipelniau garbės būti karaliene“. 

Penktą tos baisios kelionės rytą, kai laivas pateko į užuovėjos 
juostą, nors jūra, atrodė, neketino nurimti, princesė staiga ant 
denio išvydo storulį Buvilį; basas, susitaršiusiais plaukais, tik su 
paprasčiausiu palaidiniu, jis klūpojo ant kelių, sukryžiavęs ant 
krūtinės rankas. 

— Ką čia darote, mesire? — šūktelėjo princesė. 

— Seku monsinjoro šventojo Liudviko pavyzdžiu, jūsų Ma- 
lonybe, kai jis vos nenuskendo prie Kipro krantų. Tada jis pa- 
žadėjo paaukoti šventajam Mikalojui iš Varanževilio sidabrinį 
laivą, sveriantį keturiasdešimt uncijų, jei su Dievo malone grįš į 
Prancūziją. Man apie tai pasakojo mesiras de Žuenvilis. 

— Aš tiek pat paaukosiu šventajam Jonui Krikštytojui, kurio 
vardu pavadintas mūsų laivas, - pasakė Klemencija. — O jei liksi- 
me gyvi, jei Dievas bus man maloningas ir aš pagimdysiu sūnų, 
pasižadu pavadinti jį Jonu. 

— Bet tarp mūsų karalių iki šiol nė vienas neturėjo Jono var- 


do, jūsų Malonybe. 

— Tenusprendžia Dievas, - ji taip pat suklupo ir ėmė melstis. 

Apie vidudienį įsišėlusi jūra ėmė rimti, ir žmonių širdyse 
atgimė viltis. Paskui saulė perplėšė debesis; priešais išniro žemė. 
Kapitonas džiaugdamasis atpažino Provanso krantus, o artė- 
damas prie sausumos — Kasiso užutėkį. Jis nemokėjo nuslėpti 
pasididžiavimo, kad įstengė neiškrypti iš kelio. 

— Tikiuosi, jūs kuo greičiausiai išlaipinsite mus ant šio kran- 
to, kapitone, — pasakė Buvilis. 

— Mesire, man įsakyta jus pristatyti į Marselį, - atsakė kapi- 
tonas, — ir mes nuo jo ne taip jau toli. Šiaip ar taip, aš nebeturiu 
tiek inkarų, kad galėčiau sustoti prie šių uolų. 

Dar nesutemus Sa2 Giovanni, irkluojamas irklais, priplaukė 
Marselio uostą. Į jūrą buvo nuleista valtis, kuri turėjo įspėti mies- 
to valdžią, kad būtų nuimta grandinė, užtverianti kelią į uostą 
tarp Malbero bokšto ir Šventojo Mikalojaus tvirtovės. Siuzere- 
no dukterėčios sutikti (rada Marselis priklausė Neapolio Anžu 
giminei) tuoj pat, galynėdamiesi su stipriu mistraliu, atskubėjo 
dvilinki gubernatorius, miesto tarėjai ir seniūnai. 

Ant krantinės susirinkę druskos garintojai, žvejai, irklų ir 
takelažo dirbtuvių savininkai, laivų plyšių kamšytojai, pinigų 
keitėjai, žydų kvartalo pirkliai, Genujos ir Sienos bankų tarnau- 
tojai su nuostaba spoksojo į didžiulį laivą be burių, be stiebų, 
audros apdaužytą, į šokančius ant denio, besiglėbesčiuojančius 
jūreivius, šaukiančius, kad įvyko stebuklas. 

Neapoliečiai riteriai ir princesės palydos damos stengėsi su- 
sitvarkyti savo apdarus. 

Grafas de Buvilis, sulysęs keliolika svarų, - drabužiai tiesiog ple- 
vėsavo aplink jį, - visiems aplinkui skelbė, kaip nuostabiai paveikę 
jo apžadai, ir atrode įsitikinęs, kad už išsigelbėjimą iš mirties ben- 


drakeleiviai turi būti dėkingi jo dievobaimingam sumanymui. 

— Mesire Hiugai, — vylingai kreipėsi į jį Gučas, — girdėjau, 
kad per kiekvieną audrą kas nors padaro apžadą, panašų į jūsiškį. 
Kaip tada paaiškinti, kad tiek laivų vis dėlto nuskęsta? 

— Tikriausiai todėl, kad laivu plaukia toks bedievis kaip 
jūs, - šypsodamasis atsikirto buvęs šambelionas. 

Pirmasis į krantą šoko Gučas. Norėdamas pasirodyti, koks 
jis narsus, nuo trapo nuskrido lengvas kaip plunksnelė. Bet čia 
pat nuaidėjo riksmas. Tiek dienų nejautęs po kojomis tvirtos 
žemės, nutūpdamas Gučas apsiskaičiavo, paslydo ant glitaus ak- 
mens ir įkrito į vandenį. Patekęs tarp krantinės ir laivo korpuso, 
vos nebuvo sutraiškytas. Aplink jį vanduo vienu akies mirksniu 
nusidažė raudonai; krisdamas jis susižeidė į geležinį kablį. Jį iš- 
traukė iš vandens beveik be sąmonės, kruviną, su perplėštu iki 


kaulo klubu ir tuoj pat nugabeno į ligoninę. 


III 
Ligoninė 


Didžioji vyrų palata buvo ne mažesnė už katedros navą. Gilu- 
moje stovėjo altorius, kur kiekvieną dieną buvo laikomos ket- 
verios mišios ir giedami mišparai su Švenčiausiojo Sakramento 
išstatymu. Privilegijuotiems ligoniams sienose buvo įrengtos 
savotiškos nišos, vadinamos garbingaisiais kambariais; kiti gulėjo 
lovoje po du taip, kad ten, kur vieno ilsėjosi galva, kitas buvo 
pasidėjęs kojas. Hospitaljerų ordino broliai ilgais rudais abitais 
be paliovos siuvo tarp lovų eilių, čia skubėdami į pamaldas, čia 
slaugydami ligonius, čia nešiodami valgį. Kulto apeigos ankštai 


siejosi su gydymu; ligonių aimanos ir gargimas pritarė psalmių 

posmams; smilkalų kvapas neįstengė nustelbti siaubingo karšti- 
nės ir gangrenos tvaiko; mirtis buvo tarsi viešas spektaklis. Įrašai 
gotiškomis išgražintomis raidėmis ant sienų veikiau kvietė ruoštis 
mirčiai, negu tikėtis pasveikimo“. 

Jau beveik tris savaites vienoje iš tų nišų kankinosi Gučas, 
dusdamas nuo slogaus vasaros karščio, dėl to skausmas jį dar la- 
biau sekino, o gulėjimas ligoninėje atrodė dar nykesnis. Liūdnai 
žvelgė jis į saulės spindulius, kurie, skverbdamiesi pro langus, 
iškirstus po pačiais skliautais, plačiomis aukso dėmėmis margi- 
no šitą nevilties kupiną reginį. Sulig mažiausiu krustelėjimu jis 
nejučiomis sudejuodavo; slaugančių brolių balzamai ir eliksyrai 
degino jį kaip ugnis, ir kiekvienas žaizdos perrišimas buvo žiauri 
kankyne. Niekas, atrodė, negalėjo pasakyti, pažeistas ar nepažeis- 
tas kaulas; bet jis aiškiai jautė, kad skauda jam ne tik raumenis, 
nes kiekvieną kartą, kai kas nors pačiupinėdavo klubą ar juosme- 
nį, jis vos nenualpdavo. 

Gydytojai ir barzdaskučiai chirurgai teigė, kad mirtis jam ne- 
gresianti, kad jo amžiaus žmonės pasveiksta po visų ligų ir kad 
Dievas šiuose namuose padaręs ne vieną stebuklą. Taip atsitikę 
anam plyšių kamšytojui, patekusiam į ligoninę su išvirtusiais vi- 
duriais, kuriuos jis laikė susiėmęs rankomis; na, o po kurio laiko 
vaikinas išėjęs iš ligoninės toks pat stiprus ir linksmas, koks buvęs 
anksčiau. Bet Gučui dėl to lengviau nebuvo. Jau trys savaitės... 
ir jokio ženklo, kad neprireiks dar trijų savaičių, o gal net trijų 
mėnesių, kol atsistos ant kojų, jokio ženklo, kad neliks visam 
gyvenimui neįgalus. 

Tarpais jis įsivaizduodavo esąs pasmerktas iki gyvenimo pa- 
baigos klypinti su ramentais ir riogsoti už prekystalio kokioje 
nors pinigų keitėjo kontoroje Marselyje. Ar gali jis, luošys, gal- 
voti apie keliones, o ką jau kalbėti apie vedybas?.. Jeigu apskritai 

išeis gyvas iš šitos baisios ligoninės. Jis matė, kaip kiekvieną rytą 
išnešami vienas du lavonai bjauriai pajuosvėjusiais veidais. Ar 
tai ne maras?.. Ir visa tai todėl, kad jis panoro pasipuikuoti ir 
iššokti į krantinę greičiau už kitus bendrakeleivius. Ir tada, kai 
jau buvo išsigelbėjęs nuo žūties per audrą! 

Jis keikė likimą ir savo paties kvailumą. Beveik kasdien 
kvietėsi raštininką ir diktavo jam ilgus Mari de Kresė skirtus 
verksmingus ir aistringus laiškus, kuriuos paskui siųsdavo per 
lombardų bankų kurjerius į Noflio kontorą; ten vyriausiasis 
kontoros raštvedys slapta juos įteikdavo merginai. 

Gučas teigė Mari, kad išgyti jis trokštąs tik dėl laimės vėl ją 
pamatyti, ja gėrėtis ir ją mylėti kiekvieną Dievo jam dovanotą 
dieną. Maldavo būti jam ištikimą, kaip buvo vienas kitam pri- 
siekę, ir žadėjo šimtus malonumų. „Neturiu širdyje kitos sielos 
kaip jūsų ir niekada neturėsiu, o jeigu ją prarasiu, kartu su ja 
užges ir mano gyvybė.“ 

Mat šis išdidėlis, dabar pikto likimo prikaltas prie lovos ligo- 
ninėje, ėmė viskuo abejoti ir gąsdintis, kad ta, kurią jis myli, jo 
nelauks. Mari galų gale įkyrės mylimasis, kurio amžinai nėra, ir 
ji geriau pasirinks kurį nors savo provincijos bajorą. 

„Man pasisekė dėl to, — mąstė jis, - kad pamilau ją pirmas. 
Bet štai praėjo jau beveik pusantrų metų, kai mes pirmąsyk pa- 
sibučiavome“. 

Žiūrėdamas į sulysusias savo kojas, jis svarstė, ar beįstengs 
kada nors ant jų atsistoti, nors laiškuose stengėsi pasirodyti esąs 
vertas pasigėrėjimo. Sakėsi artimai susibičiuliavęs su naująja 
Prancūzijos karaliene ir galįs pasikliauti jos globa. Jo žodžiais ta- 
riant, karališkąsias vedybas suderėjęs ne kas kitas, o jis. Pasakojo 
apie savo misiją Neapolyje, apie audrą ir apie tai, kaip jis elgęsis, 


kad palaikytų įgulos drąsą. O nelaimė jį ištikusi todėl, kad jam 

užėjęs riteriškumo priepuolis — jis šokęs padėti princesei, kad ji 
neįkristų į vandenį, lipdama dar vis iš bangų supamo laivo, nors 
jis jau buvo įplaukęs į uostą... 

Apie savo nelaimingą atsitikimą, tiesa, ne su tokiu pakilimu, 
Gučas parašė ir dėdei Spinelui Tolomėjui prašydamas, kad jis 
suteiktų jam kreditą Marselio banke. 

Jį šiek tiek prablaškydavo gana gausūs lankytojai. Jo pasveikinti 
ir pasiūlyti jam savo paslaugų atėjo Sienos pirklių įgaliotinis; Tolo- 
mėjų atstovas šokinėjo aplink jį kaip įmanydamas ir pristatydavo 
jam maistą, gardesnį už brolių hospitaljerų dalijamą. 

Dideliam Gučo džiaugsmui, kartą po pietų pasirodė jo 
draugas Bokačas da Čelinas, Bardžių kompanijos atstovas, kuris 
pravažiuodamas kaip tik buvo apsistojęs Marselyje. Jam Gučas 
galėjo kiek tinkamas pasibėdoti. 

— Pagalvok, ką aš prarasiu, — skundėsi jis. - Negalėsiu daly- 
vauti donos Klemencijos vestuvėse, kur man būtų buvusi skirta 
vieta tarp didžiūnų. Tiek pasidarbuoti, kad šitos vedybos būtų 
sutartos, ir likti nuošalyje! Nematysiu ir karūnavimo iškilmių 
Reimse. Ak, kaip liūdna... ir atsakymo iš savo gražiosios Mari 
nesulaukiu. 

Bokačas bandė jį nuraminti. Noflis - juk ne Marselio prie- 
miestis, ir Gučo laiškus pristato ne karaliaus žygūnai. Jie keliauja 
Avinjono, Liono, Trua ir Paryžiaus lombardų pastotėmis; kurje- 
riai ne kasdien leidžiasi kelionėn. 

— Bokačai, drauguži, - šūktelėjo Gučas, - jei vyksi į Paryžių, 
būk geras, užsuk į Noflį ir aplankyk Mari. Išsakyk jai visa, ką 
tau patikėjau. Sužinok, ar buvo jai įteikti mano laiškai; pasistenk 
suprasti, ar ji vis dar man palankiai nusiteikusi. Ir neslėpk nuo 
manęs tiesos, net žiauriausios... Kaip manai, Bokačai, ar nerei- 


kėtų man pasisamdyti palankino ir leistis kelionėn? 

— Kad vėl atsivertų tavo žaizda, kad joje įsiveistų kirminai 
ir kad numirtum nuo karštinės kurioje nors pakelės padvisu- 
sioje smuklėje? Puiki mintis! Iš proto išėjai? Tau dvidešimt 
metų, Gučai... 

— Dar nėra! 

— Tad juo labiau; ką reiškia tavo amžiuje vienas prarastas 
mėnuo? 

- Jei tik mėnuo! Šitaip galima ir visą gyvenimą prarasti! 

Princesė Klemencija kiekvieną dieną atsiųsdavo kurį nors 
savo bajorą pasiteirauti, kaip jaučiasi sužeistasis. Trejetą kartų 
prie jaunojo italo pasėdėti atėjo pats grafas de Buvilis. Buvilį 
slėgė darbų ir rūpesčių našta. Prieš leisdamasis į tolesnę kelionę, 
jis stengėsi padoriai aptaisyti būsimosios karalienės palydą. Jie 
teturėjo tuos sutižusius ir sumaitotus drabužius, kuriais apsirengę 
išlipo ant kranto. Princesę lydėję bajorai ir rūmų damos užsisa- 
kinėjo naujus tualetus ir baltinius pas siuvėjus, nė nemanydami 
patys mokėti. Reikėjo iš naujo pasirūpinti princesės kraičiu, kurį 
prarijo jūros bangos: nupirkti sidabro dirbinių, indų, skrynių, 
kelionės baldų. Buvilis paprašė, kad pinigų atsiųstų Paryžius; iš 
ten atsakė, kad kreiptųsi į Neapolį, nes viskas žuvo tuo metu, 
kai už laivą dar buvo atsakinga Sicilijos Karalystė ir palyda te- 
bebuvo Anžu priklausančioje teritorijoje. Nėapoliečiai nusiuntė 
Buvilį pas Bardžius, įprastinius savo kreditorius; štai kaip atsi- 
rado Marselyje Bokačas. Visoje šitoje sumaištyje Buvilis labai 
pasigedo Gučo. 

— Ir reikėjo jums paslysti! - kalbėjo buvęs didysis šambelionas 
su priekaišto gaidele balse. - Matot, Dievas nubaudė už piktžo- 
džiavimą. Bet baudžia jis ir mane, atėmęs jūsų pagalbą, kai ji 
man tokia reikalinga. Nieko neišmanau apie sąskaitas, ir mane 


tikriausiai apiplėšinėja. 

— Kada išvykstate? — klausinėjo Gučas, su neviltimi laukiantis 
išvykimo valandos. 

— O, drauguži, ne anksčiau kaip liepos viduryje! 

— Gal aš pasitaisysiu. 

— Linkiu iš širdies. Pasistenkite, pasveikite — padarysite man 
didelę paslaugą. 

Bet atėjo liepos vidurys, o Gučas vis dar tysojo lovoje. Prieš 
išvykdama Klemencija Vengrė panoro pati ateiti atsisveikinti 
su ligoniu. 

Ligoninės draugai pavydėjo Gučui, kad jis taip dažnai lanko- 
mas ir juo taip rūpinamasi. Bet kai atsivėrė ligoninės didžiosios 
palatos durys ir į ją įžengė Prancūzijos karaliaus sužadėtinė, 
lydima dviejų rūmų damų ir šešių neapoliečių riterių, jų akyse 
Gučas virto didvyriu. 

Broliai hospitaljerai, giedantys mišparus, atsigręžė nustebę, 
net jų balsai užkimo. Gražioji princesė atsiklaupė kaip nuolan- 
kiausia parapijietė, paskui, kai maldos baigėsi, lydima šimtų 
tragiškų žvilgsnių, nužingsniavo eilėmis tarp lovų. Virš lovų, 
kur ligoniai gulėjo dviese, norėdami į ją pasižiūrėti, pakildavo 
du kūnai. Į ją tiesė rankas seneliai. 

Klemencija tuoj pat įsakė savo palydos žmonėms išdalyti 
varguoliams išmaldą, o labdaringajai ligoninei padovanoti šim- 
tą livrų. 

— Betgi, maloningoji ponia, - šnibždėjo jai šalia einąs Bu- 
vilis, - mums ir taip stinga pinigų. 

— Nesvarbu! Geriau sušelpti vargšus, negu pirkti raižytas 
taures ar šilkus puošniems apdarams. Man gėda pagalvoti, kad 
mes rūpinamės tokiais niekais, man net gėda, kad aš sveika, kai 


matau tiek kančių. 

Ji atnešė Gučui medalioną — relikvinę su mažyte šventojo 
Jono apdaro skiautele, su „aiškiai įžiūrimu Pirmtako kraujo 
lašeliu“, už kurį brangiai užmokėjo žydui, išsimiklinusiam šios 
rūšies prekyboje. Medalionas buvo pritaisytas ant auksinės gran- 
dinėlės, šią Gučas tuoj pat užsikabino ant kaklo. 

— Ak, mielasis sinjore Gučai, —- pasakė princesė Klemenci- 
ja,- man liūdna, kad jūs čia. Jūs du kartus leidotės ilgon kelio- 
nėn lydėdamas mesirą de Buvilį ir tapote mano laimės pranašu; 
buvote man didžiulė pagalba jūroje, o negalėsite dalyvauti mano 
vestuvių iškilmėse! | 

Salėje buvo karšta kaip krosnyje. Lauke telkėsi audra. Prin- 
cesė išsitraukė iš savo kapšelio nosinę ir nušluostė nuo prakaito 
blizgantį sužeistojo veidą taip paprastai ir taip švelniai, kad Gučo 
akyse sublizgo ašaros. 

— Bet kaip ši nelaimė įvyko? — paklausė Klemencija. — Aš 
nieko nemačiau ir iki šiol nesuprantu, kas atsitiko. 

— Aš... aš pamaniau, maloningoji ponia, kad jūs lipsite į kran- 
tą, o kadangi laivas dar siūbavo, aš... aš panorau pulti pirmas 
ir paduoti jums ranką. Temo, buvo blogai matyti... na ir štai... 
koja paslydo. 

Jis dabar jau ir pats tikėjo, kad būtent šitaip viskas ir vyko ir 
kad ta paskata, kuriai paklusęs jis šoko pirmas... 

— Mielasis sinjore Gučai, — susijaudino Klemencija, — 
kuo greičiausiai pasveikite, aš dėl to labai džiaugsiuosi. O pasvei- 
kęs praneškite man į Prancūzijos karaliaus rūmus; mano durys 
jums, kaip draugui, visados bus atviros. 

Jie persimetė ilgu nekalčių nekalčiausiu žvilgsniu, nes ji 
buvo karaliaus duktė, o jis - lombardo sūnus. Jei likimas būtų 
lėmęs jiems gimti kitomis sąlygomis, jie galbūt būtų vienas kitą 
pamilę. 

IV 
Nelaimę lemiantys ženklai 


Geri orai truko neilgai. Vėtros, audros, kruša, liūtys, kurios 
tą vasarą niokojo vakarinę Europos dalį ir kurių įniršį prin- 
cesė Klemencija patyrė plaukdama jūra, vėl įsišelo rytojaus 
dieną jai išvykus iš Marselio. Po pirmojo sustojimo Eks an 
Provanse ir antrojo — Orgono pilyje princesės palyda įžengė 
į Avinjoną lietui pliaupiant kaip iš kibiro. Nuo dažytos odos 
stogo, dengiančio palankiną, kuriame keliavo princesė, kaip 
iš bažnyčios latakų keturiom srovėm tekėjo vanduo. Nejaugi 
vėl bus sudarkyti taip brangiai kainavę gražūs, nauji drabužiai, 
nejaugi bus kiaurai perlytos skrynios, o siuvinėti neapoliečių 
riterių balnai nueis niekais, nespėję savo blizgesiu apžilpinti 
Prancūzijos gyventojų? 

Vos tik keleiviai įsikūrė popiežiaus mieste, Klemencijos Veng- 
rės pasveikinti atėjo Avinjono vyskupas, kardinolas Diuezas, 
lydimas visos dvasininkijos. Diplomatinis vizitas. Žakas Diue- 
zas, Anžu giminės oficialus kandidatas popiežiaus rinkimuose, 
puikiai pažinojo princesę Klemenciją — ji užaugo jo akyse, kai 
jis buvo Neapolio rūmų kancleris. Jo užmačioms buvo paranku, 
kad Klemencija išteka už Prancūzijos karaliaus, jis pasikliovė šio- 
mis vedybomis, tikėdamasis susilaukti iš prancūzų kardinolų tų 
balsų, kurių jam dar trūko. 

Eiklus kaip jaunas elnias, nors jau persiritęs per septynias 
dešimtis, monsinjoras Diuezas užlėkė laiptais aukštyn, priversda- 
mas savo diakonus ir kamerarijus tekinom bėgti jam pavymui. 
Jį lydėjo du kardinolai Kolonos, šiuo metu atsidavę Neapolio 


interesams. 

Norėdamas deramai priimti visą šitą purpurą, mesiras de 
Buvilis nusikratė nuovargį ir laikėsi oriai, kaip ir tiko karaliaus 
pasiuntiniui. 

— Matau, monsinjore, — kreipėsi jis į kardinolą Diuezą kaip į 
seną pažįstamą, — matau, kad jus lengviau pagauti tam, kuris lydi 
Neapolio karaliaus dukterėčią, negu tam, kuris atvyksta pas jus 
Prancūzijos karaliaus įsakymu; šiandien man nereikia jūsų ieškoti 
bastantis po laukus, kaip buvau priverstas daryti praėjusią žiemą. 

Buvilis galėjo sau leisti tokį pašaipų toną; kardinolui Prancū- 
zijos iždas jau buvo sukišęs penkis tūkstančius livrų. 

— Todėl, mesire grafe, — atšovė kardinolas, — kad karalius 
Robertas visada ir visur teikdavosi apdovanoti mane savo garbiu 
pasitikėjimu, o jo labai dorovingos dukterėčios sąjunga su Pran- 
cūzijos sostu reiškia, kad mano maldos išklausytos. 

Buviliui buvo pažįstama ta greitakalbė, tas keistas balsas, 
aistringas ir kartu užlūžęs, prislopęs, bespalvis, kuris padarė jam 
tokį įspūdį per pirmą susitikimą su kardinolu. Kardinolas, atsaki- 
nėdamas Buviliui, savo žodžius skyrė princesei, į kurią tolydžio 
gręžiojosi. Jis kalbėjo: 

— Beto, mesire grafe, padėtis pasikeitė, ir už tų, kurie atvyksta 
iš Prancūzijos, nebematyti monsinjoro de Marinji šešėlio, o jo 
galia toli siekė ir buvo mums ne visai palanki. Ar tiesa, kad jis 
buvo toks nesąžiningas, jog jūsų jaunasis karalius, kurio gailes- 
tinga širdis visiems Žinoma, neįstengė jo išgelbėti nuo teisingos 
bausmės? 

— Jūs žinote, kad mesiras de Marinji buvo mano drau- 
gas, — narsiai atšovė Buvilis. — Aš manau, kad nedori pasirodė 
esą jo valdiniai, o ne jis. Man buvo sunku žiūrėti, kaip žudo 
save senas mano bendražygis, išdidžiai užsispyręs viską valdyti 


pats. Įspėjau jį... 

Bet monsinjoras Diuezas dar nebuvo išsėmęs visų savo man- 
dagių klastų išteklių. Tebesikreipdamas į Buvilį, bet tebežiūrė- 
damas į Klemenciją Vengrę, jis pridūrė: 

— Taigi matote, kad nebuvo reikalo taip rūpintis tuo santuo- 
kos nutraukimu, del kurio buvote pas mane atvykęs savo valdovo 
vardu. Pati Apvaizda dažnai pasirūpina mūsų norais... jeigu jai 
bent šiek tiek į pagalbą ateina tvirtesnė ranka... 

Jo akys ir veidas tarsi bylojo princesei: „Noriu jus įspėti. Žino- 
kite, kas tas žmogus, už kurio jūs ištekinama. Jei Prancūzijos kara- 
liaus dvare jums kas nors nepatiks, kreipkitės į mane“. Bažnyčios 
vyrai, net kai jie daug kalba, turi būti suprasti iš užuominų. 

Buvilis paskubėjo pakeisti pokalbio temą ir ėmė klausinėti 
prelatą, kaip klostosi reikalai konklavoje. 

— Vis tas pat, — atsakė Diuezas, — tai yra konklavos nėra. 
Intrigų daugiau nei bet kada, ir jos taip gudriai rezgamos, kad 
išnarplioti jų neįmanoma. Kardinolas kamerlingas iš kailio ne- 
riasi, stengiasi įrodyti, kad nesiseka mūsų surinkti. Mes ir toliau 
išsibarstę — vieni Karpantra, kiti Oranže, mes patys — čia... Kae- 
tanis — Vjenoje“... 

Diuezas žinojo, kad keleiviai turi sustoti Vjenoje, pas vieną 
Klemencijos seserį, ištekėjusią už Vjenua dofino. Todėl paskubė- 
jo pusbalsiu, bet piktai išrėžti kaltinamąją kalbą prieš kardinolą 
Frančeską Kaetanį, savo svarbiausią varžovą. 

— Linksma žiūrėti, kaip drąsiai jis šiandien gina savo dėdės, 
popiežiaus Bonifaco, atminimą. Mes juk neužmiršome: kai 
Nogarė atjojo su savo raiteliais į Ananjį ir apgulė popiežių 
Bonifacą, monsinjoras Frančeskas paliko likimo valiai savo bran- 
gų giminaitį, iš kurio yra gavęs kardinolo skrybėlę, ir pabėgo per- 
sirengęs tarnu. Jis, matyt, gimęs būti išdaviku, kaip kiti gimsta 


būti kunigais, — pareiškė Diuezas. 

Jo akys, užsidegusios senatviška aistra, sužėrėjo sausame 
ir liesame veide. Kardinolo žodžiais tariant, Kaetanis mokąs 
ištaisyti blogiausias piktadarybes; tame žmoguje tūnąs pats 
velnias... 

— ...o demonas, kaip žinote, gali prasiskverbti visur; di- 
desnio malonumo kaip įlįsti į kurį nors iš mūsų kolegų jam 
turbūt nėra. 

Abu Kolonos, nuo amžių neapkenčią visų, kas turėjo Kaeta- 
nių vardą ir jų kraujo, energingai pritarė šiems žodžiams. 

— Puikiai žinau, — pridūrė Diuezas, — kad Šventojo Petro 
Sostas negali stovėti amžinai tuščias ir kad tai kenkia pasauliui. 
Bet ką aš galiu padaryti? Pasisiūliau prisiimti šią naštą. Jei Die- 
vas, parinkdamas mane, norės iškelti savo nuolankiausią tarną į 
aukščiausias pareigas, nusilenkiu Dievo valiai. Ką galiu padaryti 
daugiau, mesire de Buvili? 

Po šių žodžių jis įteikė princesei Klemencijai vestuvių dovaną 
— pirmosios savo E//ksyro dalies egzempliorių, gausiai iliustruotą 
miniatiūromis; kažin ar iš šio alchemijos traktato princesė Kle- 
mencija būtų įstengusi suprasti nors vieną eilutę. 

Paskui išėjo skubriu žingsniu pasišokinėdamas, lydimas 
savo prelatų, diakonų ir kamerarijų. Jis jau gyveno plačiai, 
kaip popiežius, ir iki paskutiniųjų plėšėsi, kad nebūtų išrinktas 
niekas kitas. 

Kitą dieną, princesės svitai judant keliu į Valansą, Klemencija 
Vengrė staiga paklausė Buvilį: 

— Nuo ko mirė karalienė Margarita Burgundė? 

— Nuo sunkių kalėjimo sąlygų ir, aišku, nuo sąžinės grauža- 
ties dėl'savo nusižengimų. 

— Ką turėjo galvoje kardinolas, užsimindamas apie tvirtesnę 


ranką, padėjusią Apvaizdai? 

Grafas de Buvilis sumišo. Jis pats nenorėjo tikėti jokiais gan- 
dais apie Margaritos mirtį. 

— Kardinolas - keistas žmogus, — tarė jis. — Visada atrodo, 
kad jis kalba lotyniškomis mįslėmis. Tikriausiai todėl, kad tiek 
yra mokęsis. Prisipažįstu, kad man ne visada sekasi suprasti visas 
jo proto vingrybes. Manding, jis norėjo pasakyti, jog kalėjimo 
režimas griežtas, jei kalėjimo sargas tiksliai vykdo įsakymus, ir 
šito užtenka, kad sutrumpėtų moters gyvenimas... 

Smarkiau prapliupęs lietus labai laiku išgelbėjo jį iš keblios 
padėties. Teko užtraukti neštuvų odines užuolaidėles. 

Išsitiesusi ant pagalvėlių, sūpuojama žengiančių mulų ir ne- 
girdėdama nieko kito, tik nepaliaujamai į stogą barbenančius 
lietaus lašus, Klemencija Vengrė galvojo apie Margaritą. 

„Vadinasi, už laimę, kuri manęs laukia, — mąstė ji, — kita mo- 
teris užmokėjo gyvybe“. Ji jautėsi nesuvokiamais ryšiais susijusi 
su ta nepažįstamąja, su ta karaliene, kurios vietą ji turėjo užimti 
ir kurios nusidėjimas, kaip ir bausmė už jį, žadino jai siaubą ir 
užuojautą. 

„Jos mirtį lėmė jos nuodėmės, o aš tapsiu karaliene dėl to, 
kad ji mirė“. Jai vaidenosi, kad tai nuosprendis jai pačiai, ji visur 
įžiūrėjo nelaimės pranašus. Audra, Gučo žaizda ir šitie lietūs, 
virtę gaivaline nelaime... kiek kraupių ženklų. 

Kaimeliai, per kuriuos jie keliavo, atrodė apgailėtinai. Kai 
po alkanos žiemos gražiai sužaliavę pasėliai jau žadėjo gausų 
derlių ir ūkininkai pradėjo atgauti dvasią, užėjusios darganos 
per keletą dienų nušlavė visas viltis. Viską pūdydamas vanduo 
liejosi neišsenkamu srautu. 

Upės — Diuransa, Droma, Izerė — patvino, o Rona, palei 
kurią ėjo kelias, grėsė viską užlieti. Kartais reikėdavo sustoti ir 


nustumti nuo kelio audros išverstą medį. 

Klemencijai skaudu buvo žiūrėti: koks skirtumas tarp jos 
Kampanijos, kur visuomet žydras dangus, kur soduose šakos 
linksta nuo auksinių vaisių, — ir šito nusiaubto slėnio, šitų niau- 
rių, po badmečio pusiau ištuštėjusių kaimelių. 

„Ir juo toliau į šiaurę, juo bus blogiau. Keliauju į rūsčią šalį“. 

Jai norėjosi palengvinti visų žmonių vargą, ir ji tolydžio liep- 
davo sustoti, dalydavo išmaldą. Buvilis norom nenorom gavo 
įsikišti ir tramdyti šitą geraširdišką įkarštį. 

— Jeigu jūs šitaip plačiai užsimosite, maloningoji ponia, ne- 
turėsime už ką nusikasti iki Paryžiaus. 

Atvykusi į Vjenua, pas savo seserį Beatričę, Vjenua dofino 
žmoną, Klemencija sužinojo, kad Liudvikas X patraukė į karą 
su Flandrija. 

— Viešpatie Dieve, - sušnabždėjo ji, — nejaugi aš liksiu našle 
net nepamačiusi savo vyro? Nejaugi aš atvykau į Prancūziją tik 


kaip nelaimės palydovė? 


V 
Plevėsuoja karaliaus oriflama 


Angeranas de Marinji buvo neseniai apkaltintas, kad parsida- 
ve Hlamandams, pasirašydamas su jais jiems palankią taikos 
sutartį. Toks būtent buvo pirmasis punktas iš keturiasdešimt 
vieno kaltinimo. 

Ir štai, vos tik Marinji pakibo ant Monfokono kartuvių 
grandinių, Flandrijos grafas sulaužė sutartį. Ir padarė tai pap- 


rasčiausiu būdu: nors buvo gavęs įsakymą, atsisakė atvykti į 

Paryžių ir prisiekti ištikimybę naujajam karaliui. Taip pat lio- 
vėsi mokėjęs duoklę ir vėl pareiškė teritorinius reikalavimus į 
Lilį ir Duė. 

Išgirdęs šią žinią, Liudvikas X, kaip tai jam būdinga, užsi- 
plieskė beprotišku pykčiu, kuriuo, jo manymu, jis įrodydavo 
esąs karalius ir dėl kurio jis buvo pramintas Vaidinguoju; šį sykį 
jo įtūžis buvo toks nesuvaldomas, jog pranoko visa, ką iki šiol 
buvo ištaisęs. 

Įraudusiu veidu, susivėlusiais plaukais blaškėsi po kabinetą 
kaip opšrus narve, daužė viską, kas pakliuvo po ranka, vartė krės- 
lus, keletą valandų padrikai šūkčiojo; šį stūgavimą pertraukdavo 
tik kosulys, perlenkdamas karalių pusiau. 

— Apmokestinti! Kartuves! Duokite man kartuves! Grąžinu 
rinkliavą!.. O ką veikia Klemencija Vengrė? Tegul pasiskubina! 
Paklupdyti, paklupdyti Flandrijos grafą! Užminsiu jam galvą 
koja! Briugė? Sudeginti! Sudeginsiu Briugę! 

Viskas pylėsi sumišai iš jo lūpų: sukilusių miestų pavadi- 
nimai, grasinimai ir net prakeiksmai ant audros, dėl kurios 
vėlavo jo būsimoji žmona. Bet dažniausiai girdėjosi žodis 
" „rinkliava“, nes prieš keletą dienų, paklausęs Karolio de Va- 
lua patarimo, jis įsakė neberinkti ypatingų mokesčių, skirtų 
padengti išlaidoms žygio, kurį dar buvo parengęs jo tėvas pra- 
ėjusiais metais. 

Ir tada pasigesta Marinji, nors niekas nedrįso to viešai išsa- 
kyti; prisiminta, kaip jis mokėjo elgtis tokių sukilimų atvejais, 
kaip atsakė, pavyzdžiui, abatui Simonui iš Pizos, pranešusiam 
vieną vasarą, kad maištauja Elamandai: „Šitas didelis įkarštis ma- 
nęs nestebina, broli Simonai, kalta vasaros kaitra. Mūsų didikai 


taip pat ugningi ir taip pat mėgsta kariauti... Ir atsiminkite, 

žodžiais Prancūzijos Karalystės nesudraskysi; reikia kažko kito“. 
Norėta prabilti tuo pačiu tonu; deja, žmogaus, kuris mokėjo 
šitaip kalbėti, nebebuvo gyvo. 

Kurstomas Valua, kuris niekada neatsisakydavo įrodyti savo, 
kaip karo vado, dorybių, Vaidingasis ėmė svajoti apie žygdarbius. 
Jis surinksiąs didžiausią bet kada Prancūzijoje matytą kariauną, 
pulsiąs kaip kalnų erelis maištaujančius f lamandus, sukaposiąs 
keletą jų tūkstančių į gabalus, iš kitų pareikalausiąs išpirkos, per 
savaitę pavergsiąs juos ir ten, kur Pilypui Gražiajam nepavyko, 
jis parodysiąs, ką gali. Jau įsivaizdavo save grįžtantį namo — prie- 
šais jį nešamos pergalės vėliavos, vėl pilnos skrynios laimikio ir 
duoklių, kuriomis jis apdėjo miestus; šitaip jis pranoksiąs tėvo 
atminimą ir išdildysiąs pirmosios savo santuokos negandas. Pas- 
kui tuo pačiu įsibėgėjimu, džiaugsmingai žmonių sveikinamas, 
jis - valdovas nugalėtojas ir karo didvyris — pavarysiąs žirgą šuo- 
liu ir sutiksiąs savo sužadėtinę, nuvesiąs ją prie altoriaus, o tada 
vainikuosiąs karaliene. 

Šio jaunuolio būtų buvę gaila, — į kvailystę visada skaudu 
žiūrėti, — jeigu jo valdžioje nebūtų buvusi Prancūzija ir penkio- 
likos milijonų žmonių likimai. 

Birželio 23 dieną jis sukvietė Perų tarybą, kalbėjo užsikirsda- 
mas, bet piktai, paskelbė Flandrijos grafą išdaviku ir nusprendė 
sušaukti karališkąją kariauną rugpjūčio 1 dieną prie Kurtrė. 

Vietos pasirinkimas nebuvo itin vykęs; Kurtrė vardas prilygo 


“4. Karo srityje reikia vengti pre- 


tuomet žodžiui „pralaimėjimas 
cedentų; nelaimės paprastai ištinka tose pačiose vietose. 
Išlaikyti milžiniškai kariaunai, kurią ketino sušaukti, Liudvi- 
kas X, aišku, stokojo pinigų. Jo Taryba tuomet griebėsi tų pačių 
griežčiausių priemonių, kuriomis naudojosi Marinji; ir žmonės 


emė kalbėti, ar vertėjo pasmerkti myriop buvusį karalystės rek- 

torių, jeigu jo valdžios perėmėjai taip greit pradeda taikyti tuos 
pačius metodus, tik prasčiau. 

Buvo išlaisvinti baudžiauninkai, kurie pajėgė tą laisvę išsi- 
pirkti; už nepakeliamą mokestį dėl teisės apsigyventi ir užsiimti 
prekyba į karališkuosius miestus vėl įsileista žydų; apkarpytos 
bankininkų ir lombardų pirklių privilegijos, apdedant jų sandė- 
rius vienu, o paskui ir antru papildomu mokesčiu, nors grafas 
de Valua buvo dievagojęsis savo skolintojams, kad šito nebus. 
Lombardai nuo šiolei ėmė žiūrėti į naująjį karaliavimą kur kas 
kreivesne akimi. 

Norėta taip pat apdėti mokesčiais ir dvasininkiją; bet dvasi- 
ninkai, remdamiesi tuo, kad Šventasis Sostas iki šiol neužimtas 
ir kad nieko negalima nuspręsti, kol nėra popiežiaus, atsisakė 
mokėti; po ilgų ir sunkių derybų vyskupai sutiko išimties būdu 
padėti, bet tik išgavę lengvatų ir privilegijų, kurios galų gale at- 
siėjo iždui brangiau, nei davė naudos gautoji pašalpa. 

Kariuomenė buvo surinkta be vargo, baronai netgi parodė 
tam tikrą entuziazmą, apsidžiaugę, kad galės išsitraukti šarvus 
ir paieškoti nuotykių. 

Prastuomenė reiškė mažiau džiaugsmo. 

— Ką? Nejaugi maža to, — kalbėjo kūmutės, — kad išbadėję 
vos pavelkame kojas? Dabar dar atiduok jiems vyrus ir pinigus 
todėl, kad karalius užsimanė kariauti? 

Bet kareivius viliojo būsimas grobis ir laisvos plėšimui ir 
prievartavimui skirtos dienos: daugeliui vyrų kariuomenė bu- 
vo vienintelė proga pabėgti nuo įprastinio, amžinai to paties 
darbo ir rūpinimosi kasdienine duona; niekas nenorėjo pasiro- 
dyti esąs bailys; o karaliaus seržantai, žinodami, kaip priminti 
kaimiečiams jų priedermę, papuošė pakelės medžius keliais 


pakaruokliais. 


35 


Maurice Druon 


Per konetablio atkaklumą dauguma Pilypo Gražiojo potvar- 
kių, susijusių su kariuomenės sandara, vis dar tebegaliojo ir buvo 
tokie pat veiksmingi. 

Karo tarnybą turėjo atlikti kiekvienas sveikas vyras nuo aš- 
tuoniolikos iki šešiasdešimt metų, išimtis buvo daroma tiems, 
kurie galėjo sumokėti piniginę išpirką arba vertėsi valstybei 
būtinu amatu. 

Šaukimas į kariuomenę vyko iš esmės teritoriniu principu. 
Riteris ir net ginklanešys* niekad nėjo į karą vienas; juos lydėjo 
ginkluoti tarnai, gurguolininkai, pėsti kariauninkai. Riteriai, savo 
arklių, savo ir savo karių ginkluotės savininkai, turėjo sudaryti 
dalinį iš savo vasalų, feodo valdinių ar baudžiauninkų. Įšventini- 
mas į riterius atitiko tam tikrą karinį laipsnį, suderintą su aiškiai 
apibrėžtomis karinėmis priedermėmis. Surinkęs ir apginklavęs 
savo karius, paprastas riteris prisistatydavo aukštesnio laipsnio 
riteriui, dažniausiai riteriu? su gažrele, savo tiesioginiam siuzere- 
nui. Riteriai su gairele prisijungdavo prie riterio su veliava, šie 
savo ruožtu paklusdavo riteriams su dviem vėliavom, kurie vado- 
vaudavo dideliems taktiniams junginiams, surinktiems pagal to 
meto jurisdikciją jų baronystėje ar grafystėje. 

Vien tik po grafo de Puarjė, karaliaus brolio, vėliava susi- 
rinko įspūdinga kariauna, prilygstanti vienam armijos korpusui, 
kadangi į ją įėjo ir Puatu, ir Burgundijos Grafystės daliniai; be 
to, prie jos pagal administracinę priklausomybę buvo priskir- 
ti dešimt riterių su vėliava, tarp jų — grafas d'Evrė, Anso de 
Žuenvilis, didžiojo Žuenvilio sūnus, ir pats konetablis Gošė 
de Šatijonas — pagal dalinius iš jam priklausančios Porsjeno 


Grafystės. 


* Feodalinėje hierarchijoje ginklanešys — jaunų bajorų titulas, kai jie, prieš 
įšventinami į riterius, eidavo reikalaujamą stažą. 

Pilypas Gražusis, aišku, žinojo, kodėl jis patikėjo savo ant- 
rajam sūnui dar tada, kai jam nebuvo suėję dvidešimt dvejų 
metų, vadovauti tokiai svarbiai kariaunai. Puarjė vėliava tam 
tikru atžvilgiu atsvėrė Valua vėliavą, po kuria žygiavo ir Valua, 
ir Anžu, ir Meno kariai. 

Kitas didelis junginys buvo, žinoma, surinktas tikrąja žodžio 
prasme iš karaliaus valdų. Į jį įėjo Roberas d'Artua, pristatęs ka- 
rius iš Konš an Ušo pilies žemių ir iš Bomono le Rožė Grafystės, 
tos, kurią jam amžinai žadėjo, bet niekad atiduoti neišgalėjo. 

Miestams, kaip ir kaimams, buvo uždėtos ne mažesnės prievo- 
lės. Paryžius Flandrijon siunčiamai kariuomenei turėjo pristatyti 
keturis šimtus raitininkų ir du tūkstančius pėstininkų. Algas jiems 
turėjo mokėti Sitė kvartalo pirkliai kas dvi savaites. Gurguolei rei- 
kalingi arkliai ir vežimai buvo rekvizuoti iš vienuolynų. 

1315 metų liepos 24 dieną, su tam tikru pavėlavimu, kaip at- 
sitinka visada, Sen Deni abatijoje, kur buvo saugojama karaliaus 
vėliava, vienuolyno viršininkas Egidijus de Šambli įteikė Liudvi- 
kui X į rankas oriflamą; ši ilga raudono šilko juosta buvo išsiuvi- 
nėta aukso liepsnomis — iš čia ir jos pavadinimas - oriflama*; ji 
buvo pritvirtinta prie stiebo, padengto auksuotu variu. 

Iš abiejų pusių nuo oriflamos, nešamos kaip relikvija, plevė- 
savo dvi kitos karaliaus vėliavos: dešinėje — mėlyna su lelijomis, 
kairėje — su baltu kryžiumi. 

Ir kariauna patraukė pirmyn — žengė visi pulkai, susirinkę 
iš vakarų, pietų ir pietryčių: Langedoko riteriai, Normandijos 
ir Bretanės daliniai. Burgundijos Kunigaikštystės, Šampanės, 
Artua ir Pikardijos vėliavos turėjo prisijungti bežygiuojant, prie 


Sen Kanteno. 


* Pranc. or- auksas, flamme - liepsna. 

Diena buvo saulėta — retenybė tą lietingą vasarą. Saulės švie- 
soje žaižaravo tūkstančiai iečių, plieniniai gaubtuvai, dengiantys 
šalmus, grandiniai marškiniai, kovos skydai, dažyti ryškiomis 
spalvomis. Riteriai gyrėsi vienas kitam šarvuotės naujovėmis: 
vieni rodė naujos formos šlikę, geriau prilaikančią šalmą ant 
galvos, kiti — antveidžio plyšius su geresniu regėjimo kampu ar 
antpetį, geriau apsaugantį nuo smūgių kuoka arba nukreipiantį 
kalavijo ašmenis. 

Paskui kariuomenę per keliolika mylių driekėsi keturračių ve- 
žimų vora, gabenanti maistą, kalvės įrenginius, kitas atsargas; po 
jų važiavo pirkliai, gavę leidimą lydėti kariuomenę, ir būriai „links- 
mųjų merginų“, kuriomis rūpinosi viešnamių šeimininkai. 

Kitą dieną vėl pradėjo lyti - permerkiantis lietus žliugdė 
kelius, rausė vėžes, tekėjo nuo šalmų, smelkėsi po šarvais, plakė 
arklių nugaras. Kiekvienas vyras pasunkėjo dešimčia svarų. 

Ir kitas dienas — lietus, lietus, lietus... 

Flandrijon traukianti kariuomenė taip niekados ir nepasiekė 
Kurtrė. Ji sustojo Bondiui, prie Lilio, prieš patvinusią Lisą, kuri 
užstojo kelią, užliejo laukus, paplovė kelius, kiaurai permerkė 
molingą dirvą. Kadangi žygiuoti pirmyn buvo neįmanoma, sto- 


vykla išsidėstė čia pat, kliaukiant liūčiai. 
VI 
Purvo žygis 
Erdvioje karaliaus palapinėje, išsiuvinėtoje lelijomis, kurioje ta- 


čiau klampoti po purvą reikėjo kaip ir kitur, Liudvikas X kartu 


su jaunesniuoju savo broliu Karoliu, neseniai tapusiu Maršos 

grafu, dėde grafu de Valua, kancleriu Erjenu de Mornė klausėsi 
konetablio Gošė de Šatijono, aiškinančio karinę padėtį. Praneši- 
mas buvo toli gražu nelinksmas. 

Šarijonas, Porsjeno grafas ir Krevkero siras, konetabliu tapo 
1284 metais, tai yra tada, kai tik pradėjo karaliauti Pilypas Gra- 
žusis. Jis savo akimis matė pralaimėjimą prie Kurtrė, pergalę 
prie Mon zan Pevelio ir dar daugelį mūšių prie tos šiaurinės 
Prancūzijos sienos, kuriai amžinai grėsė pavojus ir kur šiandien 
jis atsirado šeštą kartą gyvenime. Skaičiavo jis šešiasdešimt penk- 
tus metus. Tai buvo vidutinio ūgio, tvirto sudėjimo žmogus, jo 
neveikė nei metų našta, nei nuovargis. Tikras vėžlys: kaip vėžlio 
iš šarvų išlindęs raukšlėtas kaklas, primerkti vokai, įprotis lėtai 
sukioti galvą iš dešinės į kairę. Jis atrodė lėtas, nes buvo mąslus. 
Jo fizinė jėga, narsa kautynėse kėlė ne mažesnę pagarbą negu 
nusimanymas apie karo meną. Jis pernelyg daug buvo kariavęs, 
kad mėgtų karą, ir žiūrėjo į jį tik kaip į politinę būtinybę; rėžė, 
ką manė, tiesiai į akis ir nesivaikė tuščios garbės. 

— Valdove, - tarė jis, - mėsa ir kiti maisto produktai nebe- 
pasiekia kariuomenės, vežimai įklimpo už šešių mylių nuo čia 
ir, bandydami juos iš purvo ištraukti, mes tik veltui plėšome 
viržius. Išbadėję vyrai pradeda bambėti, pykti; daliniai, kurie 
dar turi ką valgyti, privalo ginti savo atsargas nuo kaimynų, ku- 
rie jų neturi; neseniai susipešė Šampanės ir Peršo lankininkai, 
bus gražu, kai jūsų kareiviai susirems tarp savęs, dar nesusidūrę 
su priešu. Būsiu priverstas įsakyti pakarti vieną kitą, o šito aš 
nemegstu. Bet kartuvėmis žmonių nepamaitinsi. Ligonių jau 
tiek, kad barzdaskučiai chirurgai nespėja jų gydyti; netrukus 
daugiausia darbo turės ne barzdaskučiai, o kariuomenės kape- 
lionai. Štai jau keturios dienos trunka dargana, o pagerėjimo 


nematyti. Dar dvi dienos, ir badas taps visuotinis, niekas ne- 

galės tada sulaikyti žmonių, bėgančių iš mūšio lauko maisto 
ieškotis. Viskas plėksta, pūva, rūdija... 

Patvirtindamas šiuos žodžius, jis papurtė varvantį savo plie- 
ninį gaubtuvą, kurį buvo nusiėmęs įeidamas. 

Karalius žingsniavo ten ir atgal susierzinęs, sunerimęs, susi- 
jaudinęs. Lauke aidėjo pikti šūksniai, pliaukšėjo botagai. 

— Įsakykite baigti tą triukšmą, - šūktelėjo Vaidingasis, — ne- 
įmanoma susikalbėti! 

Vienas ginklanešys pakėlė palapinės uždangą. Lietus pylė 
kaip iš kibiro, prieš palapinę kabojo tarsi dar viena uždanga. Tris- 
dešimt arklių, įklimpusių į purvą ligi čiurnų, niekaip neįstengė 
išjudinti didžiulės statinės. 

— Kur vežate tą vyną? — paklausė karalius vežikus, maknojan- 
čius per molį. 

— Jo Malonybei grafui d'Artua, — atsakė vienas jų. 

Vaidingasis paspoksojo į juos savo didelėmis išsprogusiomis 
akimis, palingavo galvą ir nusigręžė nieko nepridūręs. 

— Ar nesakiau, valdove? — pasakė Gošė. - Šiandien mes gal- 
būt turėsime ko gerti, bet rytoj nesitikėkite... Ak, reikėjo man 
parodyti daugiau atkaklumo, kai klausėte manęs patarimo. Mano 
nuomone, reikėjo sustoti anksčiau, įsitvirtinti ant kurios nors 
aukštumos, o ne lįsti į šitą marmalynę. Monsinjoras de Valua 
ir jūs pats užsispyrėte žygiuoti pirmyn. Pabijojau, kad nepalai- 
kytumėte manęs bailiu ir neapkaltintumėte mano amžiaus, jei 
neleisiu kariaunai traukti pirmyn. Padariau klaidą. 

Karolis de Valua buvo beatsikertąs, bet karalius paklausė: 

— O famandai? 

— Jie'stovi priešais mus, kitoje upės pusėje, jų tiek pat daug, 
kiek ir mūsų, ir jiems taip pat nesaldu, kaip ir mums, man rodos, 


bet jie arčiau savo maisto atsargų, ir juos palaiko jų miestelių 

gyventojai. Net jei rytoj vanduo ims slūgti, jie bus geriau pasi- 
rengę puolimui negu mes. 

Karolis de Valua gūžtelėjo pečiais. 

— Na, na, Gošė, ūpą jums gadina lietus, — tarė jis. - Kam jūs 
įrodysite, kad šauni mūsų raitininkų ataka nesusidorotų su šita 
audėjų pėstija? Kai tik pajudėsime pirmyn ir jie pamatys mūsų 
šarvų sieną bei iečių mišką, išsilakstys į šalis kaip žvirbliai. 

Nors iki ausų apsitaškęs purvu, su savo auksu siuvinėtu šilko 
palaidiniu ant grandinių marškinių, grafas iš tiesų atrodė didin- 
gai ir iš tikrųjų buvo panašesnis į karalių negu pats karalius. Jis 
giminiavosi su visais šventaisiais, taip pat ir su konetabliu, nes 
trečioji jo žmona buvo kilusi iš Šatijonų. 

— Aiškiai matyti, Karoli, — atšovė Gošė, - kad jūsų nebuvo 
prie Kurtrė prieš trylika metų. Tada jūs kariavote Italijoje už po- 
piežių, o aš mačiau, kaip šita audėjų pėstija, jūsų žodžiais tariant, 
pridarė vargo mūsų pernelyg paskubėjusiems riteriams, vertė juos 
nuo žirgų ir pjaustė peiliais su visais jų šarvais, nesiteikdami net 
imti jų į nelaisvę. 

— Taigi reikia manyti, jog įvyko tai todėl, kad nebuvo ten 
manęs, — atitarė Valua tik su jam būdinga savikliova. — O šį 
sykį aš čia. 

Kancleris Mornė šnibžtelėjo jaunajam Maršos grafui į ausį: 

— Žiūrėkit, nedaug tetrūksta, kad tarp jūsų dėdės ir konetab- 
lio įsižiebtų kibirkštis; šitie du žmonės, vos tik susidūrę kaktomis, 
negali ramiai vienas į kitą žiūrėti, netverdami pykčiu. 

— Lietus! Lietus! - kartojo įtūžęs Liudvikas X. — Nejaugi vis- 
kas visada bus prieš mane? 

Silpna sveikata, tėvas, kurio ledinis autoritetas gniuždė jį 
dvidešimt penkerius metus, neištikima, gėdą jam užtraukusi 


žmona, priešiškai nusiteikę ministrai, tuščias iždas, sukilę va- 


4] 


Maurice Druon 


salai, badas žiemą, vos tik jam pradėjus valdyti, audra jūroje, 
per plauką nepražudžiusi jo naujosios žmonos... Kaip šiurpiai 
ir nedarniai išsidėsčius planetoms, — šito jam nedrįsta atskleisti 
astrologai, — jis yra gimęs, jei kiekviena jo nutartis, kiekvienas 
užmojis susiduria su nesėkme; ir dabar jis galų gale priveikiamas, 
ir net ne mūšyje, iškilniai, bet vandens, purvo, į kurį įklampino 
savo kariuomenę! 

Šią valandėlę jam pranešė, kad su juo nori pasimatyti Šampa- 
nės baronų delegacija, vadovaujama riterio Etjeno de Sen Falio; 
baronai reikalavo peržiūrėti privilegijų chartiją, duotą gegužės 
mėnesį. Jeigu jų reikalavimai nebūsią tuoj pat patenkinti, baro- 
nai grasino pasitraukti iš stovyklos. 

— Žinojo, kokią dieną pasirinkti! — šūktelėjo karalius. 

— Kai paleidi siūlo galą, — pasakė Gošė, linguodamas savo 
vėžlišką galvą, — reikia žinoti, kad išsivynios visas kamuolys... 

Kiekviena kariuomenės vėliava turėjo savitą fizionomiją, 
pobūdį, priklausantį tiek nuo provincijos, iš kur ji buvo 
atėjusi, tiek ir nuo savo vado asmenybės. Grafo de Puatjė 
pulkuose vyravo griežta drausmė: palapinės buvo išrikiuotos 
tiesia linija, praėjimai tarp jų laisvi ir paaukštinti, kiek buvo 
įmanoma, sargybiniai išstatyti per vienodą atstumą; ir maisto 
netrūko ar dar netrūko. Kai vežimai ėmė klimpti, Puatjė įsakė 
paskirstyti maisto atsargas ir apkrovė jomis pėstininkus. Šie 
iš pradžių paburnojo, o šiandien laimino monsinjorą Pilypą. 
Grafas ne mažiau už tvarką mėgo ir ištaigą. Šimtas tarnų bu- 
vo pasiųsti kasti nutekamųjų griovių, ir tik paskui ant rąstų 
dangos imta statyti jo palapinę, kurioje galima buvo gyventi 
daugmaž sausai. Šitą palapinę, kuri buvo beveik tokia pat 
prašmatni ir erdvi kaip karaliaus, sudarė keletas patalpų, at- 


skirtų kilimais. 

Tą valandą, kai jo brolis tūžo ant Šampanės delegacijos, Pi- 
lypas de Puatjė, sėdėdamas lauko krėsle, kalaviją, skydą ir šalmą 
pasidėjęs po ranka, ramiai šnekučiavosi su savo svarbiausiais 
vėliavų vadais. 

Kreipdamasis į vieną savo palydos ginklanešį, paklausė: 

— Eronai, ar perskaitėte, kaip prašiau, knygą, kurią tas floren- 
tietis... kaip ten jo vardas... 

— Dantė Aligjeris... 

— „Taip, taip... sako, jis nepagarbiai atsiliepiąs apie mano 
giminę. Jį labai globojo Karolis Martelas Vengras, princesės 
Klemencijos tėvas, tos, kur netrukus atvyks čia kaip karalienė. 
Norėčiau žinoti, kas rašoma toje knygoje. 

— Perskaičiau, monsinjore, perskaičiau, - atsakė Adamas Ero- 
nas. - Savo komedijos pradžioje tas mesiras Dantė pasakoja, kaip 
trisdešimt penktaisiais savo gyvenimo metais pasiklysta tamsiame 
miške, kur kelią jam pastoja baisingi žvėrys. Tada mesiras Dantė 
supranta, kad jis jau nebe gyvųjų pasaulyje... 

Baronai, susispietę aplink grafą de Puatjė, nustebę susižval- 
gė. Karaliaus brolis amžinai ką nors sugalvoja! Štai ir dabar 
karo stovykloje per visuotinę suirutę užveda pašnekesį — lyg 
nebūtų kitų rūpesčių — apie poeziją, tarsi sėdėtų prie židinio 
savo rūmuose Paryžiuje. Tik grafas d Ervė, kuris gerai perprato 
sūnėną ir dabar, tarnaudamas jo vadovaujamuose pulkuose, 
sulig kiekviena diena vis labiau jį vertino, įspėjo jo ketinimus. 
„Pilypas stengiasi nukreipti riterius nuo pražūtingo dykinėji- 
mo, neleidžia kaisti jų protams, veda juos į svajų pasaulį, kol 
negali vesti jų į mūšį. 

Iš tiesų Anso de Žuenvilis, Guajonas de Bursė, Žanas 
de Bomonas, Pjeras de Garansjeras, Žanas de Klermonas, 


susėdę ant skrynių, blizgančiomis akimis klausėsi, kaip Ero- 

nas savais žodžiais atpasakoja Dantės kūrinį. Šitie atšiaurūs 
vyrai, kurių gyvenimo būdas dažnai baugino savo nuožmu- 
mu, žavėjosi viskuo, kas paslaptinga ir antgamtiška, ir visada 
buvo pasirengę įžengti į stebuklų šalį. Juos viliojo legendos. 
Keistas buvo reginys: šitie geležimi apsikaustę kariai, aistringai 
klausantys išmoningų italų poeto alegorijų, svarsto, kokia bu- 
vo toji Beatričė, kurią poetas mylėjo tokia didele meile, tirta 
išgirdę apie Frančeską de Rimini ir Paolą Malatestą ir staiga 
prapliumpa juokais todėl, kad Bonifacas VIII dar su keliais 
kitais popiežiais čirška aštuonioliktajame pragaro rate tarp ap- 
gavikų ir simonistų. 

— Puikiai sugalvojo tas rašytojas, kaip atsikeršyti priešams 
ir palengvinti širdį, — nusijuokė Pilypas de Puatjė. — O kur jis 
padėjo mano giminę? 

— Skaistykloje, monsinjore, — atsakė Eronas, kuris, klau- 
sytojų prašomas, nuėjo ir atsinešė poemą, perrašytą ant storo 
pergamento. 

— Na, tai paskaitykite, ką jis rašo, ar geriau — išverskite, ne 
visi Čia mes mokame italų kalbą. 

— Nedrįstu, monsinjore... 

— Nieko, nebijokite. Reikia žinoti, ką mano apie mus tie, 
kurie mūsų nemyli. 

— Meseras Dantė išgalvojo, kad sutinka šešėlį, kuris garsiai 
dejuoja. Jis klausia tą šešėlį, ko jis kankinasi, ir štai kokį išgirsta 


atsakymą: 


Aš - ta šaknis, kurios pūlingą skonį 
Išplatino slapta nuodų srovė 
Ir greit užnuodys bet kurį krikščionį. 

Jau Gentas, Briuge, Lilis ir Duė 
Yra pritvinkę apmaudo kerštingo, 


Kuris pratrūks — ir baigsis nešlovė! 


— Aha, tikrai pranašiški žodžiai, visiškai atitinka dabartinę mū- 
sų padėtį, — pasakė grafas de Puatjė. - Tas poetas puikiai nutuokia, 


kiek rūpesčių mums sudaro Flandrija. Skaitykite toliau... 


Pakol Pilypai, Liudvikai nedingo. 
Tol man per juos Prancūzija paklus, 
Esu mat Hiugas, tėvas Kapetingų. 
Paryžiaus mėsininko aš sūnus; 

Kai išmirė dinastija senoji 

(Išskyrus tą, kurs perkentė skausmus 


Ir tapo vienuoliu)... * 


— Čia jau netiesa nuo pradžios iki galo, — pertraukė jį grafas 
de Puatjė, ištiesdamas savo ilgas kojas. — Šitą bjaurią pasaką pa- 
skleidė anais laikais tie, kurie norėjo mums pakenkti. Hiugas 
buvo Prancūzijos kunigaikštis?. 

Visą laiką, kol Eronas skaitė, Pilypas ramiai, kartais su pašaipa 
komentavo italų poeto, jau pagarsėjusio savo šalyje, Prancūzijos 
karalių giminės užsipuolimus. Dantė kaltino Karolį d'Anžu, 
šventojo Liudviko brolį, ne tik nužudžius teisėtą Neapolio sosto 
įpėdinį, bet ir nunuodijus šventąjį Tomą Akvinietį. 

— Na, štai davė pylos ir mūsų Anžu kuzenams, — pusbalsiu 


sumurmėjo grafas de Puatjė. 


* Dantė, Dieviškoji komedija (Skaistykla, XX giesmė), A. Churgino vertimas. 

Bet pikčiausiai Dantė užsipuolė, su ypatingu įtūžiu keikė 
kitą prancūzų princą — Karolį, tą, kuris nusiaubė Florenciją ir 
pervėrė jai vidurius „ietimi, kuria kovojo Judas“. 

— Aha, bet juk čia mano dėdė Valua ir jo didysis žygis į Tos- 
kaniją, kai jis buvo Generalinis krikščioniškojo pasaulio vikaras! 
Ak, štai iš kur tas baisus įniršis. Atrodo, kad monsinjoras Karolis 
užgyveno mums gerų draugų Italijoje“. 

Klausytojai susižvalgė nežinodami, ką sakyti. Bet pamatė, kad 
Pilypas de Puatjė šypsosi trindamas kaktą siaura blyškia ranka. 
Tada jie išdrįso nusijuokti. Grafo de Puatjė aplinkoje grafas de 
Valua nebuvo per daug mėgstamas... 

Prancūzijos valdovų nekentė ne vien tik poetas Dantė. Jie tu- 
rėjo ir daugiau tokių pat atkaklių priešų, ir net kariuomenėje. 

Už dviejų žingsnių nuo grafo de Puatjė palapinės, vienoje 
Burgundijos Grafystės riterių stovyklos palapinėje, siras Longvi, 
žemaūgis sauso griežto veido žmogus, kalbėjosi su kažkokiu keis- 
tai apsitaisiusiu žmogynu, lyg vienuoliu, lyg kareiviu. 

— Jūsų atneštos naujienos iš Ispanijos — geros, broli Evra- 
rai,- sakė Žanas de Longvi, - man malonu girdėti, kad mūsų 
broliai Kastilijoje ir Aragone atgavo savo komandorijas. Jie lai- 
mingesni negu mes; mes ir toliau turime veikti slapčia. 

Žanas de Longvi, didžiojo Tamplierių ordino magistro Ža- 
ko de Molė sūnėnas, laikęs save jo įpėdiniu ir jo reikalo tęsėju, 
prisiekė atkeršyti už dėdės kraują ir sugrąžinti jo gerą vardą. 
Ankstyva Pilypo Gražiojo mirtis, kuria išsipildė garsusiš trily- 
pis prakeiksmas, nepasotino jo neapykantos; jis nukreipė ją į 
Geležinio Karaliaus įpėdinius, Liudviką X, Pilypą de Puatjė, 
Karolį de la Maršą. Longvi, kiek išgalės leido, kenkė Prancūzijos 


sostui; kovojo baronų lygų eilėse; tuo pat metu stengėsi slapta 

atgaivinti Tamplierių ordiną, palaikydamas ryšius su broliais, 
kurie išliko gyvi po susidorojimo su ordinu ir pripažino jį di- 
džiuoju magistru". 

— Iš visos širdies linkiu Prancūzijos karaliui pralaimėti, — pri- 
dūrė jis, — aš prisidėjau prie kariuomenės tik vildamasis pama- 
tyti, kaip Liudvikas ir jo broliai bus partrenkti smagiu kalavijo 
smūgiu. 

Po kankinimų sulysęs, apšlubęs, juodomis, arti sustatytomis 
akimis Evraras, buvęs tamplierius, atsakė: 

— Teišsipildo jūsų maldos, magistre Žanai, su Dievo, o jei 
ne- su velnio pagalba. 

— Nevadinkite manęs magistru, ypač čia, - priminė Lengvi. 

Jis staiga kilstelėjo palapinės uždangą, norėdamas įsitikinti, 
ar niekas jų nesiklauso, ir išsiuntė į kažkokius darbus du arkli- 
ninkus, kurie, nieko pikta nemanydami, slėpėsi nuo lietaus po 
palapinės atbraila. Paskui, atsigręžęs į Evrarą, tarė: 

— Iš Prancūzijos karaliaus mums nėra ko tikėtis, ordino atgai- 
vinimas ir mūsų čionykščių ir užjūrio komandorijų grąžinimas 
priklausys nuo naujojo popiežiaus. Ak, kokia tai bus nuostabi 
diena, broli Evrarai! 

Ordinas žlugo vos prieš aštuonerius metus, teismas jį pasmer- 
kė dar vėliau, o nuo Žako Molė mirties ant laužo nepraėjo nė 
šešiolika mėnesių. Prisiminimai tebebuvo švieži, viltys gyvos. 
Longvi ir Evraras dar galėjo svajoti. 

— Taigi, broli Evrarai, - prabilo Longvi, - dabar jūs nuvyksi- 
te į Barą prie Obės, kur grafo de Baro kapelionas, kuris mums 
prijaučia, paskirs jus į kokią nors vietą, kad nereikėtų slapstytis. 
Paskui išvyksite į Avinjoną, iš ten man pranešta, kad kardinolas 


Diuezas, Klemenso V globotinis, atgavo galimybes ir gali būti 

išrinktas popiežium, o šito mes turime žūtbūt išvengti. Susiras- 
kite kardinolą Kaetanį, kuris taip pat pasiryžęs atkeršyti už savo 
dėdę popiežių Bonifacą. 

— Kertu lažybų, jog jis mane gerai priims, kai sužinos, kad 
aš padėjau Nogarė kojas užversti. Jūs, matyt, ketinate sukurti 
sūnėnų sąjungą? 

— Teisingai, Evrarai, teisingai. Taigi susitikite su Kaetaniu ir 
pasakykite, kad mūsų broliai Ispanijoje ir Anglijoje, taip pat visi 
tie, kurie slapstosi Prancūzijoje, nori jo ir širdies gilumoje jau 
yra išrinkę jį popiežium. Jie pasirengę jį palaikyti ne tik maldo- 
mis, bet ir visomis jiems įmanomomis priemonėmis. Kalbu jų 
vardu. Atsiduokite kardinolo žiniai ir atlikite visa, ko jis prašys... 
Susitikite taip pat su broliu Žanu diu Prė, kuris gali jums rimtai 
padėti. Ir keliaudamas būtinai pašniukštinėkite, ar tose vietose 
nėra mūsų brolių. Pabandykite sutelkti juos į nedideles grupeles, 
liepkite iš naujo prisiekti — žinote kaip. Keliaukite, broli; šitas 
leidimas, pagal kurį jūs esate mano vėliavos kapelionas, padės 
jums išsigauti iš stovyklos, ir niekas jūsų neklausinės. 

Jis ištiesė buvusiam tamplieriui popierių, tas jį pasikišo po 
odine liemene, siekiančia iki klubų ir dengiančia jo milinį vie- 
nuolio abitą. 

— Jūs tikriausiai neturite pinigų? — dar paklausė Longyvi. 

— Neturiu, magistre. 

Longvi ištraukė dvi sidabrines monetas iš kapšelio. Evraras 
pabučiavo jam ranką ir iššlubavo iš palapinės į lietų. 

Šlubikčiuodamas per Prancūzijos vėliavos stovyklą, jis viena- 
me take išgirdo šauksmą ir juoką. Atlapa krūtine, ant raudonų 
plaukų užsivertusi sijoną, tarp dviejų palapinių bėgo moteris, ją 


kvatodami vijosi kareiviai. Dengto vežimo gale klientus viliojo 

kita kekšė. Evraras persikreipęs sustojo ir sustingo įsiklausydamas 
į savo paties jaudulį. Proga atsiduoti kūno aistroms pasitaikydavo 
retai. Dvejojo jis ne dėl to, kad panaudos magistro Žano išmaldą 
tokiam tikslui, o dėl to, kad taip mažai laiko praeis nuo dova- 
nojimo iki panaudojimo. Et! Keliaudamas paelgetaus. Duonos 
iš gailestingumo gauni dažniau negu malonumą. Ir jis pasuko 
kekšių vežimo link... 

Visai šalimais stiebėsi aukšta raudona palapinė, ant kurios bu- 
vo išsiuvinėtos trys Artua pilys, bet plevėsavo Konšų veliava. 

Robero d'Artua stovyklavietė nė iš tolo nepanėšėjo į Puatjė 
grafo stovyklą. Čia niekas nepaisė lietaus — stovykla bruzdėjo, 
judėjo, žmonės šūkavo, siuvo ten ir atgal; netvarka buvo tokia 
visuotinė, jog atrodė tyčia sugalvota. Reginys labiau priminė 
turgų po atviru dangumi negu karo stovyklą. Nosį suko šlapios 
odos, prarūgusio vyno, srutų, išmatų tvaikas. 

Grafas d' Artua išnuomojo dalį lauko, skirto jo pulkams, 
pirkliams, lydintiems kariuomenę. Kas norėjo nusipirkti naują 
kardasaitę, pakeisti šalmo kilpą, įsigyti geležinių antalkūnių arba 
tiesiog išgerti alaus ar vyno stiklinę, visi turėjo traukti čia. Kai 
kareivis dykinėja, jis linkęs išlaidauti. Mugė vyko prie pat mesiro 
Robero palapinės; jis taip pat pasistengė prisivilioti į savo terito- 
riją „linksmųjų merginų“, todėl galėjo savo nuožiūra jų dosniai 
parūpinti draugams. 

Užtat lankininkai, kilpininkai, arklininkai, ginklanešiai ir 
tarnai buvo nustumti tolyn nuo grafo palapinės; jie glaudėsi pa- 
lapinėse, pačių pasidarytose iš šakų, arba po vežimais. 

Raudonojoje palapinėje buvo kalbama ne apie poeziją. Čia 
nuolat stovėjo atkimšta statinė; aidint baisiam triukšmui, ratu 


ėjo ąsočiai, ant skrynių dangčių ridinėjosi žaidimo kauliukai; 

buvo žaidžiama ne iš pinigų, o iš garbės žodžio, ir ne vienas 
riteris jau buvo pralošęs tiek, kiek jam būtų atsiėjusi išpirka 
iš nelaisvės. 

Nors Roberas vadovavo tik Konšų ir Bomono le Rožė dali- 
niams, daugelis Artua riterių, priklausančių grafienės Mao vėlia- 
vai, nuolat trynėsi pas jį, kur jiems iš teisybės grynai kariškais 
reikalais nebuvo kas veikti. 

Roberas d'Artua, atsirėmęs į didįjį palapinės stiebą, savo 
milžinišku ūgiu viršijo visą šitą triukšmingą sambūrį. Jo liūto 
karčiai krito ant raudono palaidinio, jis pats — trumpanosis, 
plačiaskruostis, — skruostai buvo platesni už kaktą, — atsainiai 
žongliravo kuoka. Tačiau kažkas gėlė milžinui širdį, — ne veltui 
jis norėjo apsisvaiginti vynu ir triukšmu. 

— Mano artimiesiems mūšiai Flandrijoj brangiai atsi- 
eina, - pasakojo jis apspitusiems jį senjorams. — Mano tėvas, 
grafas Filipas, kurį daugelis jūsų gerai pažinojo ir kuriam ištiki- 
mai tarnavo... 

— Taip! Taip! Pažinojom!.. Drąsus buvo žmogus, narsuolis!—- 
atsiliepė Artua baronai. 

— ...mano tėvas buvo mirtinai sužeistas mūšyje ties Vernė. 
Štai ir dabar mes esame jo palapinėje, — kalbėjo Roberas, paly- 
dėdamas savo žodžius plačiu rankos mostu. — O mano senelis, 
grafas Roberas... 

— Ak, narsusis, gerasis siuzerenas!.. Jis tai godojo šaunius 
mūsų papročius!.. Visada gynė teisingumą... 

— ...po ketverių metų buvo nukautas mūšyje prie Kurtrė. O 
du nenurims be trečio. Rytoj, senjorai, galbūt užkasite žemėn 
mane. 

Esama dviejų kategorijų prietaringų žmonių: tie, kurie nie- 


kada neužsimena apie nelaimę, bijodami ją prisišaukti, ir tie, 

kurie tikisi ją nukreipti atsipirkdami nuo jos žodžiais. Roberas 
d' Artua priklausė šiai antrai kategorijai. 

— Komonai, įpilk man dar vieną taurę ir išgerkime už mano 
paskutinę dieną! — šūktelėjo jis. 

— Nenorime! Užstosime jus savo kūnais, - suriko Artua rite- 
riai. — Jei ne jūs, kas gins mūsų teises? 

Jie laikė jį savo tikruoju siuzerenu, garbino jį tarsi kokį 
dievaitį dėl jo ūgio, jėgos, apetito, dėl jo dosniai gėrybes švais- 
tančios rankos. Visi svajojo būti panašūs į jį; visi stengėsi jį 
mėgdžioti. 

— Patys matote, šaunieji senjorai, kokio atlygio sulaukia gau- 
siai už karalystę pralietas kraujas, - kalbėjo Roberas. - Kadangi 
senelis mirė vėliau negu tėvas... taip, dėl to... karalius Pilypas, 
pasinaudojęs proga, pažeidė mano paveldėjimo teises ir atidavė 
Artua mano tetai Mao, kuri taip meiliai su jumis elgiasi, o visų 
tų Irsonų gauja — kancleris, iždininkas ir visi kiti - smaugia jus 
prievolėmis ir varžo jūsų teises. 

— Jei rytoj stosime į mūšį ir man po ranka pasitaikys kuris 
nors iš Irsonų, persmeigsiu jį ietimi, ir flamandai čia bus niekuo 
dėti, — pareiškė vienas iš žaliūkų tankiais rudais antakiais, vadi- 
namas siro de Suastro vardu. 

Nors Roberas d'/Artua maukė kaip reikiant, jo galva buvo 
šviesi. Milžinas žinojo, kodėl vaišina vynu, kodėl prisikvietė 
mergšių, kodėl švaisto pinigus — jis tvarkė savo reikalus. 

— Iškilnūs sirai, — kalbėjo jis, — pirmoji mūsų pareiga — 
karas už karalių, mes - ištikimi jo valdiniai, ir šiuo metu jis, tik- 
rai sakau jums, pritaria jūsų teisėtiems reikalavimams. Bet kai 
karas baigsis, senjorai, štai mano patarimas —- nepadėkite ginklo į 
šalį. Turite puikią progą — esate susibūrę, jūsų žmonės su jumis. 


Taigi grįžkite į Artua, lėkite per šalį, išvykite Mao statytinius ir 

įkrėskite jiems į sėdimąją miestelių aikštėse. O aš paremsiu jus 
Karaliaus taryboje ir, jei reikės, paduosiu apeliaciją dėl nuosp- 
rendžio, kuris mane nuskriaudė; įsipareigoju grąžinti senuosius 
jūsų papročius, kokie jie buvo mano tėvų laikais. 

— Taip ir padarysime, mesire Roberai, taip ir padarysime! 

Suastras plačiai išskėtė rankas. 

— Prisiekime, - šūktelėjo jis, — kad neišsiskirstysime, kol ne- 
bus patenkinti mūsų prašymai ir kol mūsų šaunusis siras Roberas 
nebus mums grąžintas kaip mūsų grafas. 

— Prisiekiame! — pritarė baronai. 

Vyrai ėmė glėbesčiuotis, ir vėl upėmis tekėjo vynas; buvo už- 
degti deglai, nes temo. Roberas džiūgavo, kad Artua lyga, kurią 
jis telkė, pakilusi veikti. Būtų iš tikrųjų kvaila rytoj žūti... 

Šią minutę į palapinę įžengė ginklanešys. 

— Monsinjore Roberai, vėliavų vadai kviečiami į karaliaus 
palapinę, — tarė jis. 

Kai Artua neskubėdamas įėjo pas karalių, didžiuma didikų 
jau sėdėjo ratu ir klausėsi konetablio. 

Daugelis jų nebuvo prausęsi ir skutęsi jau šešias dienas. 
Šiaip jie niekad nebūtų iškentėję taip ilgai nebuvę pirtyje. Bet 
purvas- karo kasdienybė. 

Gošė de Šatijonas, kuriam įkyrėjo kartoti tas pačias tiesas, 
kalbėjo trumpai, valdovo atžvilgiu beveik įžūliai. Tas karaliukas 
išties jam ne prie širdies — pats vienas sprendžia klausimus, ku- 
riuos būtų reikėję svarstyti Taryboje, ir šaukia pasitarimą, kai 
būtų turėjęs įsakyti. Gošė de Šatijonas buvo pripratęs prie kito- 
kios tvarkos — tada nebuvo derimasi, kas ir kaip turi vadovauti 
kariuomenei. 

Išskleidęs ant kelių savo mėlyno šilko palaidinį, Valua pra- 


dėjo postringauti: 

— Tiesa, valdove, mano kuzene, kaip Gošė ką tik teigė, likti 
šitoje vietoje ilgiau negalima — čia viskas genda: žmonių dvasia ir 
arklių plaukas. Dykas buvimas žaloja ne mažiau kaip lietus... 

Jis nutilo, užsikirto, nes karalius atsigręžė į Matrjė de Tri, 
savo šambelioną, ir kažką jam šnibžtelėjo. Vaidingasis tik 
pareikalavo, kad jam paduotų dėžutę su saldainiais; keblioje 
padėtyje atsidūręs Liudvikas X turėjo čiulpti ar kramtyti kokį 
salddumyną. 

— Prašom kalbėti, dėde, — pasakė jis. 

— Reikia išsikraustyti rytoj vos prašvitus, — kalbėjo Va- 
lua, — rasti, kur persikelti per upę, gal aukščiau prieš srovę, pulti 
flamandus ir dar iki vakaro juos atblokšti. 

— O kas tai padarys — išbadėję vyrai, nešerti arkliai? — pa- 
prieštaravo konetablis. 

— Skrandžius užpildys pergalė. Ištvers, nebijokit, dar vieną 
dieną; o jei uždelsime — bus per vėlu. 

— O aš jums sakau, kad jus priešas arba sukapos, arba jūs 
paskęsite. Reikia, jei tikite manimi, atitraukti kariuomenę, išsi- 
dėstyti ant kurios nors aukštumos prie Turnė ar Sent Amano, 
palaukti, kol bus atgabentas maistas, nuslūgs vanduo... 

— Aiškiai matyti, kuzene, — pasakė Valua, - kad, kai karaliaus 
pulkai žygyje, jūs gaunate po šimtą livrų per dieną ir kad jums 
ne itin rūpi baigti karą. 

Tai buvo pasakyta lyg ir juokais; bet konetablis atrėžė skau- 
džiai įgeltas: 

— Jaučiu pareigą priminti, kuzene, kad net pats karalius negali 
pulti priešo, jei nėra davęs įsakymo konetablis. O tokio įsakymo 
dabartinėmis aplinkybėmis aš neduosiu. Darydamas kitaip, ka- 


ralius, žinoma, visada gali pakeisti konetablį. 

Stojo nemaloni tyla. Reikalas krypo blogon pusėn. Ar paša- 
lins Liudvikas X, norėdamas įtikti grafui de Valua, kariuomenės 
vadą, kaip jau atleido iš pareigų Marinji ir visus Pilypo Gražiojo 
legistus? 

Staiga į pokalbį įsiterpė grafas de Puatjė. 

— Broli mano, aš visiškai palaikau Gošė. Jei mūsų pulkai sa- 
vaitę nepailsės, kovoti neišgalės. 

— Tokia ir mano nuomonė, — pareiškė grafas Liudvikas 
d' Ervė. 

— Tai mes niekad ir nenubausime tų flamandų! - šūktelėjo 
Karolis de la Maršas, visada mėgęs pritarti Karoliui de Valua. 

Konetablis metė į jauniausiąjį karaliaus brolį paniekos kupiną 
žvilgsnį. Prabilo „geltonsnapis“, kaip jį vadino jo paties motina 
karalienė Žana. 

Čia prašneko Šampanės grafas pareikšdamas: jei rytoj nebus 
duotas įsakymas stoti į mūšį, savo karius jis išsives; jo riteriai 
pernelyg esą sujudę — šiaip ar taip, jis šaukęs juos tik dviem sa- 
vaitėm. Valua skėstelėjo žiedais apmaustytomis rankomis, tarsi 
norėdamas pasakyti: „Matote, kas darosi!“ Bet atrodė jau ne 
toks įsitikinęs; ir tik savimeilė neleido jam keisti savo karingo- 
sios nuomonės. | 

— Pasirinkimas tik toks, valdove: atsitraukti arba pralaimėti, — 
pasakė Gošė. 

Iš karaliaus laikysenos nebuvo matyti, kad jis žinotų, ką nu- 
spręsti. Visas šitas žygis, jo supratimu, turėjo prasmę tik žaibiškai 
vykdomas. Pritarti protingam sprendimui, persigrupuoti kitoje 
vietoje, laukti — vadinasi, atidėti vedybas ir dar labiau prasisko- 
linti. Na, o keltis per patvinusią upę ir pulti priešą šuoliais per 


purvą... 

Iš teisybės jis buvo įsivaizdavęs, kad pulti nereikėsią ir kad 
flamandai pasiduosią, vos tik išvydę tokią baisingai didelę ka- 
riuomenę. 

Roberas d'Artua, sėdintis už Karolio de Valua, palinko prie 
jo ir kažką sušnabždėjo į ausį. Valua abejingai linktelėjo galva. 
Darykit, ką norit, jis pasitraukiąs iš ginčo. 

Tada pakilo iš vietos Roberas d'Artua ir, išėjęs į priekį, kad 
geriau paveiktų susirinkusiuosius, tarė: 

— Valdove, mano kuzene, suprantu jūsų susirūpinimą. Jums 
trūksta pinigų tokiai didelei dykinėjančiai kariaunai išlaikyti. 
Be to, jūsų laukia naujoji jūsų žmona, ir mes visi nekantrauja- 
me turėti karalienę, kaip ir nekantraujame, kad jūs būtumėte 
vainikuotas. Mano patarimas toks: nereikia užsispirti. Pasukti 
atgal mus verčia ne priešas, o šitas lietus; čia aš įžiūriu Dievo 
valią, prieš kurią turi nusilenkti kiekvienas, kad ir koks galin- 
gas būtų. Viešpats Dievas tikriausiai šitaip duoda jums ženklą, 
kad nereikia stoti į kovą, kol dar nesate pateptas šventais alie- 
jais. Iškilmingas vainikavimas suteiks jums, brangus kuzene, 
tiek pat garbės, kiek rizikingas mūšis. Tat atsisakykite kol kas 
minties nubausti tuos nedorėlius Hamandus, ir jei baimės, ku- 
rią jiems įvarėte, nepakaks, grįžkime surinkę tokią pat gausią 
kariuomenę kitą pavasarį. 

Tokią valandėlę, kai visi sutrikę trypčiojo vietoje, šitas ryžtin- 
gas griežtas sprendimas — atsisakyti kovos, pasiūlytas žmogaus, 
kurio drąsa kare niekas neabejojo, buvo sutiktas su didžiumos 
baronų pritarimu, o visų pirma paties karaliaus. Liudvikas X, 
žmogus be pusiausvyros, dar kartą pademonstruodamas šią sa- 
vo ydą, stačia galva puolė ir-dėkingai įsikibo išeities, kurią jam 
pakišo grafas Roberas. 

— Protingai kalbate, brangus kuzene, — pareiškė jis. - Dan- 
gus mus įspėja. Tat tegul kariuomenė grįžta, jei negali toliau 
žygiuoti. 

Paskui, pakėlęs balsą, kad pasirodytų didingesnis, pridūrė: 

— Bet prisiekiu Dievu, kad jei dar būsiu gyvas kitais metais, 
užkariausiu Flandriją ir tol nepasirašysiu su ja sutarties, kol ji 
visiškai nenusilenks mano valiai. 

Dabar jam terūpėjo, kaip kuo greičiau išsidanginti. Konetab- 
liui ir Pilypui de Puatjė tik su didžiausiu vargu pavyko jį įtikin- 
ti, kad būtina imtis tam tikrų priemonių, pavyzdžiui, išstatyti 
pagal Flandrijos sieną bent keletą įgulų; jis jų neklausė — jis jau 
kraustėsi. 

Šitas sąmyšis išėjo į naudą Karoliui de Valua. Jis labai nedi- 
dele kaina išlaikė savo, karžygio, vardą. Grafui d'Artua baigėsi 
dar geriau; nepavykęs karas labai pravertė jo lygai. 

Karalių apsėdo tokia skubos karštinė, jog ja užsikrėtė ir kiti. 
Kitą rytą, kadangi trūko vežimų ir visos įrangos ištraukti iš purvo 
nebuvo įmanoma, buvo įsakyta sudeginti palapines, baldus ir 
kitą mantą. Šitaip liko patenkintas niokojimo troškulys. 

Palikusi už savęs didžiuliame plote rūkstančias gaisravietes, 
besigalynėjančias su nesiliaujančiu lietumi, išvargusi ir peralkusi 
kariauna vakarop prisikasė iki Turnė; išsigandę gyventojai uždarė 
miesto vartus; niekas nereikalavo, kad jie juos atidarytų. Karalius 
gavo ieškoti prieglobsčio vienuolyne. 

Antrą dieną, rugpjūčio 7-ąją, jis jau buvo Suasone, kur 
pasirašė ordonansus, užbaigiančius karo žygį. O grafui Valua 
pavedė rengti vainikavimo iškilmes. Pilypą de Puatjė išsiuntė į 
Sen Deni, kur tas turėjo atiduoti oritlamą, pasiimti kalaviją ir 
karaliaus vainiką. Princai turėjo susitikti tarp Reimso ir Trua ir 


joti pasitikti Klemencijos Vengrės. 

Per dvi savaites Liudvikas Vaidingasis spėjo apsijuokti ir ve- 
dybų proga antrajai žmonai dovanoti tą nepamirštamą, jo paties 


vadovautą karo žygį, kuris jau imta vadinti Purvo žygiu. 


VII 
Apdavai 


Į didįjį Artua grafų rūmų kiemą Mokonsėjo gatvėje įlingavo 
lengvas palankinas, nešamas dviejų mulų, prieš kuriuos tekini 
bėgo keli tarnai. Iš jo išlipo Beatrisė d'Irson, Artua kanclerio 
dukterėčia ir grafienės Mao rūmų dama. Niekam nebūtų atėję 
į galvą, kad ši gražuolė brunetė grįžta iš kelionės, per dvi dienas 
sukorusi bemaž keturiasdešimt mylių. Suknelė buvo beveik 
nesusiglamžiusi; veidas — glotnus ir skaistus, tarsi ji ką tik būtų 
pakilusi iš miego. Iš teisybės dalį kelio ji ir pramiegojo, supama 
palankino, palindusi po minkštais apklotais. Ši stotinga ilgakojė 
mergina pasuko tiesiai pas savo ponią, žengė lėtai, — o gal taip 
atrodė, — nes jos žingsnis buvo platus, lygus. Grafienė, sėdėda- 
ma prie stalo, kaip paprastai apie devintą valandą valgė savo 
antruosius pusryčius. 

— Darbas atliktas, maloningoji ponia, — pasakė Beatrisė ir 
ištiesė grafienei mažyčiukę rago dėžutę. 

— Kaip jaučiasi mano duktė Žana? 

Rūmų dama atsakė pratisu, sniaukrojančiu balsu, kaip visa- 
da truputį su pašaipa, net kai nebuvo jokios dingsties šaipytis, 
tarpais nei iš šio, nei iš to stabtelėdama. 

— Grafienė de Puatjė jaučiasi gerai, maloningoji ponia... kiek 


tai įmanoma. Durdano pilyje ji anaiptol per daug nesikamuoja... 

sugebėjo palenkti į savo pusę sargus. Jos veidas skaistus, ji beveik 
nesulyso; ją palaiko viltis... ir jūsų rūpinimasis ja. 

— O plaukai? — paklausė grafienė. 

— Tokie, kokie užauga per metus, maloningoji ponia... 
kol kas dar trumpesni už vyrų; bet man pasirodė tankesni, negu 
buvo. 

— Žodžiu, gali pasirodyti žmonėse? 

— Prisidengusi galvą kyku, žinoma... Be to, galima juk prisi- 
taikyti dirbtines kasas. 

— Dirbtiniai plaukai nakčiai nusiimami, — pasakė Mao. 
Ji užbaigė valgyti žirnienę su lašinukais, ssmdama pilnu šaukštu, 
o gomuriui nuplauti išlenkė Artua vyno taurę. Paskui atvožė rago 
skrynelę ir apžiūrėjo į ją supiltus pilkus miltelius. 

— Kiek man tai atsiėjo? 

— Dvidešimt du livrus. 

— Velniai griebtų, na, ir plėšia tos burtininkės už savo mokslą. 

— Užtat rizikuoja. 

— Kiek iš tos sumos pasilikai sau? 

— Beveik nieko, maloningoji ponia... Lygiai tiek, kiek 
užmokėjau už šitą raudoną suknelę, kurią man žadėjote... 
bet nepadovanojote. 

Grafienė nejučiomis šyptelėjo; šita mergina žinojo, kaip su 
ja šnekėti. 

— Turbūt išalkai; paragauk šio antienos pašteto, — pasakė ji 
ir atsipjovė sau didžiulę riekę. 

Paskui vėl užvedė kalbą apie rago skrynelę. 

— Tikiu nuodų savybėmis, kai reikia atsikratyti priešo, bet 
netikiu apdavais, kai reikia patraukti savo pusėn priešininką. Tai 


tavo, 0 ne mano išmonė. 

— Ir vis dėlto, maloningoji ponia, tikrai sakau jums, reikia 
tikėti, — atsakė Beatrisė. — Šitie labai geri; sutaisyti jie ne iš avies 
smegenų, o iš žolių... ir paruošti mano akivaizdoje. Taigi nuka- 
kau į Durdaną, ištraukiau truputį kraujo iš dešiniosios grafienės 
Žanos rankos. Paskui nugabenau tą kraują moteriai, apie kurią 
jums sakiau — Izabelei de Ferjen... ji sumaišė jį su verbena, 
pakalnute ir lipštuku; ištarusi burtažodį, toji Ferjen pabėrė mi- 
šinį ant visai naujos plytos ir sudegino jį uosinėmis malkomis; 
taip atsirado tie milteliai, kuriuos jums atnešiau. Dabar tereikia 
šiuos miltelius suberti į kokį nors gėrimą ir sugirdyti grafui de 
Puatjė: nepraeis nė kelios dienos, ir jis vėl pamils savo žmoną... 
ir taip stipriai, jog niekas neįstengs jo sutramdyti. Ar turi jis at- 
eiti, kaip žadėjo, pas jus šį rytą? 

— Laukiu. Vakar vakare grįžo iš žygio, ir aš paprašiau užeiti 
pas mane. 

— Tai aš tuoj pat įmaišysiu miltelius į hipokrasą... kuriuo jį 
pavaišinsite. Hipokrase daug aštrių prieskonių, jis tamsios spal- 
vos, ir miltelių jame nebus matyti. Bet jums, maloningoji ponia, 
patarčiau... atsigulti, apsimesti negaluojančia, kad galėtume pasi- 
teisinti, kodėl pati negeriate; jums šio vyno ragauti nevertėtų... 
kad neįsimylėtumėte savo dukters. 

— Šiaip ar taip, puiki mintis priimti grafą de Puatjė gu- 
lint, — pritarė grafienė d' Artua, — ir apsimesti nesveikuojančia. 
Tada gali viską tiesiai drožti į akis. 

Grafienė liepė nukraustyti stalą, paprašė atnešti naktinį dra- 
bužį ir atsigulė. Paskui pasikvietė kanclerį Tjeri d'Irsoną ir jo 
pusbrolį Anri de Siuli, kuris gyveno pas ją, ir užsiėmė grafystės 
reikalais. 

Po valandėlės tarnai pranešė atvykus grafą de Puatjė. Jis 


įžengė, kaip visada apsirengęs tamsiu apdaru; jo ilgos it garnio 

kojos buvo apautos minkštais aulinukais, o šiek tiek nusvirusią 
ant peties galvą, kuria baigėsi ilgas jo kūnas, dengė skiauterėta 
kepurė. 

— Ak, ženteli! - šūktelėjo Mao tokiu balsu, tartum būtų išvy- 
dusi patį Išganytoją. - Kaip džiaugiuosi, kad atėjote. Žinote, ką 
aš veikiau? Liepiau perskaityti savo turtų apyrašą, noriu padiktuo- 
ti paskutinę savo valią. Iškentėjau tokią baisią naktį, kokios dar 
pasaulis nematė, visus vidurius rietė iš baimės, kad jau mirštu; ir 
labai bijojau, kad išsidanginsiu iš šio pasaulio, neišsakiusi jums 
savo minties; matot, myliu jus nepaisydama visko, kas atsitiko, 
kaip tikra motina. 

Kad nukreiptų bausmę už visus pripaistytus melus, ji išsitrau- 
kė mažytę relikvinę — medalioną, kurį nešiojo pasikabinusi ant 
auksinės grandinėlės prie krūtinės, ir pamaldžiai jį pabučiavo. 

— Tesaugo mane šventasis Driuonas, — pasakė ji, įsikišdama 
medalioną į savo talpią palaidinę. 

Patogiai išsikėtojusi ant brokato pagalvėlių, papūstžandė, 
raudonskruostė, plačių pečių, mėsingomis rankomis Mao tryš- 
ko sveikata. Jai galbūt daugių daugiausia trūko vieno — nuleisti 
vieną dvi pintas kraujo. 

„Dabar pradės vaidinti komediją, - pamanė Pilypas de Puat- 
je. - Ir prigimtimi, ir išvaizda ji lašas į lašą panaši į Roberą. Jie ir 
nekenčia vienas kito už tai, kad pernelyg panašūs. Kertu lažybų, 
kad ji prašneks apie jį“. 

Jis neapsiriko, Mao tuoj pat ėmė plūsti nedorąjį sūnėną, 
jo suktybes, intrigas ir lygą, kurią jis siundė prieš ją. Grafienei 
Mao, kaip ir grafui Roberui, nebuvo kitų reikalų pasaulyje — tik 
Artua Grafystė, dėl kurios jie pešėsi jau trylika metų. Jų mintys, 
poelgiai, draugystės ryšiai, sąjungos, net meilės nuotykiai visada 


šiaip ar taip buvo susiję su šia kova; vienas iš jų prisidėdavo prie 

kurio nors klano todėl, kad antrasis priklausė priešiškam klanui; 
Roberas palaikė kurį nors karaliaus ordonansą tik todėl, kad 
Mao jam nepritarė. Mao iš anksto nusiteikė prieš Klemenciją 
Vengrę, nes Roberas rėmė šią santuoką. Ši neapykanta, nepripa- 
Žįstanti jokios galimybės susitarti, jokio sandėrio, jau peraugo 
savo pradinį objektą, ir galėjo kilti klausimas, ar nejaučia šita mil- 
žinė ir šitas milžinas vienas kitam kažkokios atvirkštinės aistros, 
kurios patys nenutuokia ir kurią greičiau galima būtų užgesinti 
kraujomaiša negu karu. 

— Visos šios niekšybės artina mano mirties valandą, — pareiškė 
Mao. - Sužinojau, kad mano vasalai, kuriuos Roberas surinko, 
davė priesaiką prieš mane. Štai kas man sugadino kraują, ir aš 
dabar, kaip matote, vos gyva. 

— Jie prisiekė susidoroti ir su manimi, monsinjore, - įsiterpė 
Tjeri d Irsonas. 

Pilypas de Puatjė atsigręžė į kanauninką — kanclerį ir paste- 
bėjo, kad ne Mao, o jis serga iš baimės. 

— Buvau pakilusi į žygį, norėjau padaryti tvarką savo pul- 
kuose, — kalbėjo toliau Mao. — Kaip matote, jau buvau įsakiusi 
ištraukti savo karinę aprangą... 

Ir ji parodė viename kambario kampe stovintį įspūdingo 
dydžio manekeną, aprengtą ilga plieninių grandžių suknele ir 
šilkiniu palaidiniu, išsiuvinėtu Artua herbais; šalia gulėjo šalmas 
ir šarvinės pirštinės. 

Mao atsiduso. Jai buvo gaila prarastos progos. Ji mėgo apsi- 
rengti riterio šarvais kaip vyras. 

— Tada sužinojau, kad šlovingasis žygis baigėsi, brangiai jis 
atsiėjo mūsų karalystei ir jos šlovei. Ak, reikia pasakyti, ne po 
laiminga žvaigžde gimęs jūsų brolis, visa, ko jis imasi, nueina šu- 


niui ant uodegos. Iš tiesų, sakau, ką manau, jūs būtumėte buvęs 

daug geresnis karalius nei jis, ir vargas mums visiems, ženteli, 
kad jūs gimėte antras. Jūsų tėvas, tegul Dievas jam būna malo- 
ningas, ne kartą dėl to dūsavo. 

Po Nelio bokšto skandalo ir Žanos įkalinimo Durdane grafas 
de Puatjė susitikdavo su savo uošve tik viešose iškilmėse, kaip 
antai Pilypo Gražiojo laidotuvėse arba Perų rūmų posėdžiuose, 
bet nė karto nebuvo su ja susitikęs privačiomis aplinkybėmis. 
Santykiai tarp jų atvėso. Jei tai buvo bandymas suartėti, duris 
Mao pravėrė plačiai; saiko pagyroms ji nežinojo. Pakvietė žentą 
atsisėsti arčiau lovos. Ironas ir Siuli žengė durų link. 

— Ne, ne, gerieji bičiuliai, jūs nekliudote; puikiai žinote, kad 
paslapčių nuo jūsų neturiu, — pasakė ji. 

Bet tuo pačiu metu pirštais nežymiai krustelėjo, kad jie 
išeitų. 

Pagal to meto papročius didžiūnai retai kada priimdavo 
lankytojus akis į akį. Jų apartamentuose nuolat būriavosi, per 
juos vaikštinėjo giminaičiai, artimieji, vasalai, tarnai. Pokalbiai 
vyko paprastai visų akyse ar bent jau dalyvaujant didiką aptar- 
naujančiam pareigūnui ar kuriai iš rūmų damų. Taip atsirado 
reikalas griebtis užuominų, pusiau teišsakyti savo mintį. Kai du 
svarbiausieji pašnekovai pasišalindavo prie lango nišos ir imdavo 
šnabždėtis, jų aplinkos žmonės dėdavosi abejingi, bet įsižeisdavo 
arba sunerimdavo. Kiekvienas pokalbis už uždarų durų įgydavo 
sąmokslo atspalvį. Štai tokį atspalvį ir mėgino suteikti Mao savo 
pokalbiui su grafu de Puatjė, norėdama jį sukompromituoti ir 
lengviau įtraukti į savo žaidimą. 

Vos tik jie liko vieni, ji paklausė: 

— Kokie jūsų jausmai mano dukteriai Žanai? 

Kadangi Pilypas de Puarjė delsė atsakyti, ji pradėjo savo gina- 
mąją kalbą. Aišku, Žana Burgundė kalta, netgi labai kalta, kad 


62 


KARŪNA IR NUODAI 


neįspėjo vyro apie meilės intrigas, kurios sutepė karaliaus šeimą, 
tokiu būdu ji tapo nusižengimo bendrininke... savo valia ar ne 
savo valia, kas gali pasakyti?.. Bet ji pati kūnu nenusidėjusi ir 
savo, kaip žmonos, pareigoms nenusikaltusi; tai visi pripažįstą; 
ir pats karalius Pilypas, nors ir baisiai įtūžęs, su tuo sutikęs, nes 
paskyręs Žanai specialią rezidenciją ir niekada niekur nėra pareiš- 
kęs, kad uždaręs ją ten iki gyvenimo pabaigos... 

— Žinau, aš pats dalyvavau taryboje Mobiuisone, - atsiliepė 
grafas de Puarje, kuriam norėjosi nutraukti šiuos karčius prisi- 
minimus. 

— O pagaliau kaip Žana būtų galėjusi sulaužyti jums ištikimy- 
bę, Pilypai? Ji myli jus. Tik jus. Prisiminkite, kaip ji rėkė, vežama 
juoduoju vežimu: „Pasakykite monsinjorui Pilypui, kad aš nekal- 
ta!“ Man, jos motinai, dar ir dabar širdis plyšta, kad turėjau visa 
tai matyti. Per tuos penkiolika mėnesių Durdane, - man sakė 
jos nuodėmklausys, — ji žodžio neištarė prieš jus; kalba tik apie 
meilę jums ir meldžia Dievą, kad grąžintų jai jūsų širdį. Tikrai 
sakau jums, nėra ištikimesnės ir labiau atsidavusios žmonos kaip 
Žana, ir ji buvo žiauriai nubausta. 

Visas nuodėmes, visas kaltes Mao vertė ant Margaritos 
Burgundės ir darė tai juo ramesne sąžine dėl to, kad, pirma, 
Margaritos su ja nesiejo artima giminystė, antra, ji buvo jau 
mirusi. Margarita — tai tikrai nusidėjėlė, pasileidėlė, ištvirkėlė; 
Margarita išvedusi iš kelio Blanšą, vargšą nekaltą vaiką. Marga- 
rita piktnaudžiavusi Žanos draugyste... Beje, ar nereikia šį tą 
atleisti ir Margaritai? Viltis tapti Navaros karaliene — dar ne 
viskas, o kurios moters nebūtų apėmęs nykulys su tokiu vyru, 
koks jai atiteko! Žodžiu, Mao nuomone, Vaidingasis pats kaltas 
dėl savo nelaimės. 


— Sako, kad jūsų brolis ne itin stiprios galios kaip vyras... 

— Man, priešingai, visi sakė, kad šiuo požiūriu jis toks kaip 
visi, nors šiek tiek baidosi ar pernelyg nuožmus tuo reikalu... 
bet jokių kliaudų neturi, - atsakė grafas de Puatjė. 

— Jums moterys atvirai neišsipasakoja kaip man, — atšovė 
Mao. 

Ji pasikėlė ant pagalvių, didžiulė, sunki, ir pažiūrėjo žentui 
tiesiai į akis. 

— Pilypai, pakalbėkime iš širdies, — tarė ji. — Kaip manote, 
sosto įpėdinė, mažoji Žana Navarietė, yra Liudviko ar Margari- 
tos meilužio duktė? 

Pilypas de Puatjė susimąstęs pasitrynė smakrą. 

— Mano dėdė Karolis de Valua teigia, kad ji pavainikė, -at- 
sakė jis. — Ir pats Liudvikas, atstumdamas mergaitę, atrodo, 
patvirtina tą nuomonę. Kiti, pavyzdžiui, mano dėdė grafas 
d'Evrė arba, žinoma, Burgundijos kunigaikštis, laiko ją teisė- 
tu vaiku. 

— Jei atsitiktų nelaimė Liudvikui — o sveikatos jis neko- 
kios, — jūs esate šiuo metu antrasis pagal paveldėjimo teisę. Bet 
jei mažoji Žana bus paskelbta pavainike, kokia ji, kaip galime 
manyti, yra, tada pirmuoju tampate jūs, ir karaliaus sostas pri- 
klauso jums. Jūs gimęs būti valdovu, Pilypai. 

— Naujoji karaliaus žmona, atvykstanti iš Neapolio, galbūt 
apdovanos mano brolį įpėdiniu. 

— Jei tik jis sugeba vaikų turėti. Arba jei Dievas duos jam 
laiko tai padaryti... — pasakė Mao, pabrėždama paskutinius 
žodžius. 

Šią akimirką į kambarį įėjo Beatrisė d Irson, nešdama ant 
padėklo raižytą ąsotėlį, paauksuoto sidabro taures ir vazą su 
saldumynais. Mao nekantriai krustelėjo. Pertraukė ją tikrai ne 


laiku! Bet rūmų dama, nė kiek nesutrikusi ir neskubėdama, 

pripylė hipokraso ir padavė Pilypui taurę ir saldumynų. Mao 
automatiškai ištiesė ranką į savo taurę. Beatrisė taip žvilgtelėjo į 
ją, kad ji susivaldė ir pasakė: 

— Ne, aš blogai jaučiuosi, man nuo visko širdis pyksta. 

Puatjė mąstė. Jis ir pats paskutiniais mėnesiais galvojo, kad 
galėtų paveldėti sostą. Mao aiškiai siūlė jam savo sąjungą ir para- 
mą tuo atveju, jei Liudvikas atsisveikintų su šiuo pasauliu. 

Beatrisė d'Irson išėjo. 

— Ak, Pilypai, maldauju gelbėti mano dukterį Žaną nuo žū- 
ties, — staiga jausmingai šūktelėjo Mao. - Ji nenusipelnė tokios 
lemties. 

— Bet kas jai grasina? — paklausė Puatjė. 

— Roberas, vis tas pats Roberas! — atrėžė ji. — Sužinojau, 
kad jis veikė išvien su jūsų seseria Izabele, kai buvo sumanyta 
pražudyti mano dukteris ir Margaritą... Ir tas didysis niekšas, 
stovėdamas štai toje vietoje, kur jūs dabar, pats pranešė man 
sugrudusiu veidu apie nelaimę! Patikėjau jo nuoširdumu. O tas 
šeškas laižėsi iš pasitenkinimo! Bet Dievas jį nubaus, kaip nu- 
baudė Izabelę. Jos vyras vėl prarado Škotiją ir toliau ištvirkauja 
su uosto krovėjais... 

Ji staiga nutilo, nes Puarjė pakėlė taurę arčiau savo trumpare- 
gių akių ir ėmė apžiūrinėti jos raižinius. Paskui varė toliau: 

— Ber tas velnias Roberas padarė dar geriau. Ar žinote, kad 
tą dieną, kai Margarita buvo rasta negyva, Roberas anksti rytą 
buvo pasirodęs Gajaro pilyje? 

— Iš tikrųjų? — paklausė Puatjė, ne itin nustebęs. Jis taip pat 
turėjo, kas jam teikia žinias. Nurijo gurkšnį vyno, gėrimas, ma- 
tyt, jam patiko. 

— Blanša, uždaryta tame pačiame bokšte, viską girdėjo. Varg- 


šė mergaitė nuo to laiko tarsi išprotėjo. Aną dieną atsiuntė man 

žinią... Klausykite, Pilypai, jis jas vieną po kitos nužudys. Jo 
žaidimas aiškus. Šiuo metu Roberas gali elgtis kaip tinkamas ir 
viską išgauti iš karaliaus; jie pasidarė to paties nusikaltimo ben- 
drininkai. Nespėja Roberas prasižioti, o Liudvikas jau pritaria. 
Dabar jis kibs į mano palikuonis. Esu viena, našlė, sūnus dar per 
jaunas, negali manęs paremti, del jo gyvybės drebu lygiai tiek 
pat, kiek dėl dukterų“. Tokios kančios ir tokia baimė juk gali ne 
laiku nuvaryti moterį į kapus! 

Ji ir vėl prisilytėjo prie savo relikvinės. 

— Šaukiuosi Dievą liudytoju, kad nenoriu mirti ir palikti 
vaikų šito šakalo malonei. Dėl Dievo meilės, susigrąžinkite 
žmoną, apginkite ją ir šitaip parodykit, kad ir aš turiu sąjun- 
gininką. Mat... jei aš neteksiu Žanos arba ji liks atskirta nuo 
pasaulio, o iš manęs atims Artua, kaip iš visų jėgų stengiamasi 
padaryti, būsiu priversta reikalauti, kad mano sūnui būtų su- 
grąžintas Burgundijos pfalcas, kurį tekėdama Žana atsinešė 
kaip kraitį. 

Puatjė negalėjo nesigėrėti, kaip mikliai jo uošvė sviedė savo 
paskutinę ietį. Derybų sąlygos buvo aiškiai nusakytos: „Arba jūs 
susigrąžinate Žaną ir aš padedu jums įkopti į sostą, jeigu jis bus 
laisvas, idant mano duktė taptų Prancūzijos karaliene; arba atsi- 
sakote susitaikyti su žmona, bet tada aš keičiu savo nusistatymą 
ir, atsisakiusi Artua, pradedu derybas dėl Burgundijos Grafystės 
atgavimo. 

Burgundijos Grafystę sudarė ne tik didžiuliai žemių plotai; 
ji, kaip pfalcas, davė teisę būti išrinktam Vokietijos imperato- 
riumi. 

Puatjė valandėlę tylėdamas žiūrėjo į didingą Mao figūrą 
po brokato užuolaidomis, gražiomis klostėmis krintančiomis 


aplink lovą. 

„Ji klastinga kaip lapė, atkakli kaip šernas; jos rankos tikriau- 
siai suteptos krauju, bet aš vis tiek jaučiu jai draugiškumą... Jos 
nuožmumas, kaip ir melas, visada turi krislelį naivumo...“ 

Kad nuslėptų nejučiomis lūpas suvirpinusią šypseną, Pilypas 
gurkštelėjo vyno iš sidabrinės taurės. 

Jis nieko neprižadėjo, nieko nenusprendė, nes mėgo pasvars- 
tyti ir nematė reikalo skubėti. Bet jau bent suvokė, kaip atsverti 
Perų taryboje Valua įtaką, kurią laikė pražūtinga. 

Išgėrė paskutinį gurkšnį ir pasakė: 

— Pakalbėsime apie visa tai, mama, per karūnavimo iškilmes, 
kur greitai susitiksime. 

Iš šito „mama“, kurį jis ištarė pirmą kartą po penkiolikos 
mėnesių, Mao suprato, kad ji laimėjo. 

Kai tik Pilypas išėjo, kambaryje pasirodžiusi Beatrisė žvilg- 
telėjo į taurę. 

— Išgėrė beveik iki dugno, - su pasitenkinimu pasakė 
ji. - Matysite, maloningoji ponia, grafas de Puatjė tuoj išsiruoš 
į Durdaną. 

— Svarbiausia, aš matau, — atsakė Mao, - kad jis bus geras 


karalius... jei neteksime dabartinio. 


VIII 
Vestuvės kaime 


1315 metų rugpjūčio 13 dieną, antradienį, vos tik prašvitus, 
mažo Šampanės miestelio Sen Lijė gyventojus pažadino arklių 
kanopų bildesys: vienas raitelių būrys atjojo iš šiaurės, kitas iš 


pietų, keliu nuo Sezano ir nuo Trua. 

Pirmieji atšuoliavo karaliaus rūmų šambelionai ir su visa 
ginklanešių, ekonomų ir tarnų palyda dingo po pilies skliau- 
tais. Paskui atbildėjo didžiulė gurguolė, pakrauta baldų ir indų, 
vadovaujama dviejų mažordomų, indaujininkų ir dekorato- 
rių; pagaliau, giedodami psalmes, raiti ant mulų pasirodė visi 
Trua dvasininkai, o čia pat, paskui juos, — italų pirkliai, kurie 
paprastai prekiaudavo Šampanės mugėse. Bažnyčioje garsiai 
suskambo varpas; Sen Lijė miestelyje netrukus turėjo įvykti 
karaliaus jungtuvės. 

Kaimiečiai ėmė šaukti: „Šlovė!“, moterys išsibėgiojo po 
laukus skinti gėlių, kad jų glėbiais nuklotų kelią, kaip prieš 
Švenčiausiąjį Sakramentą, o rūmų pareigūnai, intendantai, 
tuo pat metu pasklido po apylinkes, griebdami didžiausiais 
kiekiais, kiek tik gebėjo rasti, kiaušinius, mėsą, paukščius ir iš 
tvenkinių žuvis. 

Laimė, nuo vakardienos nebelijo; bet oras buvo apniukęs, 
slogus; pro debesis, nors ir nešviesdama, kaitino saulė. Karaliaus 
žmonės šluostėsi prakaitą nuo kaktos, o vietiniai gyventojai, 
dairydamiesi į dangų, pranašavo, kad, dar nepradėjus temti, 
kils audra. Pilyje aidėjo stalių plaktukai; iš virtuvių kaminų 
vertėsi dūmai, o kieme tarnai iš aukštai pakrautų vežimų nešė 
šiaudus ir sklaistė juos ant grindų salėse, kur turėjo miegoti 
palydos žmonės. 

Tokio šurmulio Sen Lijė nebuvo matęs nuo tos dienos, kai 
Pilypas Augustas praėjusio šimtmečio pradžioje buvo čia atvy- 
kęs iškilmingai perduoti šios tvirtovės Trua vyskupams. Tokie 
įvykiai nutinka kas šimtas metų". 

Apie devintą ryto karalius, lydimas savo dviejų brolių, dvie- 
jų dėdžių, kuzenų Pilypo de Valua ir Robero d' Artua, šuoliais 


68 


KARŪNA IR NUODAI 


perlėkė per kaimelį, neatsakydamas į jį sveikinančios minios 
šauksmus ir trypdamas gėlių glėbius, juos teko paskui iš naujo 
paskleisti. 

Nujojęs dar pusę mylios, karalius staiga pamatė priešais ju- 
dančią Klemencijos Vengrės svitą. 

Palyda su Trua vyskupu Žanu d'Osua priešakyje slinko lėtai, 
kaip dera eisenai. 

— Karalius, maloningoji ponia, karalius! — pasakė Buvilis, 
risnojantis šalia princesės palankino. 

Klemencija išsilenkė pažiūrėti ir paklausė, kuris iš tų rai- 
telių, jojančių priekyje, jos būsimasis vyras. Buvilis kažką ne- 
aiškiai burbtelėjo, o gal ji blogai nugirdo ir savo sužadėtiniu 
palaikė grafą de Puarjė, kadangi jis sėdėjo balne su įgimtu 
iškilnumu ir pasirodė jai patraukliausias iš visų — aukštas, 
liesas. Bet pirmasis ant žemės nušoko ne toks išvaizdus rai- 
telis ir priėjo prie palankino. Buvilis, jau nulipęs nuo žirgo, 
sugriebė jo ranką, prispaudė prie lūpų ir, priklaupęs ant vieno 
kelio, pasakė: 

— Valdove, štai Vengrijos princesė. 

Tik tada gražuolė Anžu princesė pamatė jaunuolį didelėmis 
blankiomis akimis, papilkusiu veidu; suprato, kad lemties valia 
ir per karalių rūmų intrigas ji atsiųsta dalytis su juo likimu, 
lova ir valdžia. 

Liudvikas X taip pat žiūrėjo į ją tylėdamas, toks nustebęs, kad 
pirmą akimirką Klemencija pamanė, jog ji jam nepatiko. 

Tylą ryžosi nutraukti Klemencija. 

— Valdove Liudvikai, — ištarė ji, — esu visiems laikams ištiki- 
ma jūsų tarnaitė. 


Šie žodžiai, atrodė, atrišo Vaidingajam liežuvį. 

— Bijojau, kuzina, kad man atsiųstas portretas apgaulingas ir 
padailintas; bet matau, kad jūs žavesnė ir gražesnė negu pavaiz- 
duota paveiksle. 

Ir jis atsigręžė į savo palydą, tarsi norėdamas pasigirti savo 
laime. 

Paskui prasidėjo supažindinimas su šeimos nariais. Klemen- 
ciją pabučiavo ir pavadino dukterėčia įkūnus didikas, blizgantis 
auksu, tarsi išsirengęs į turnyrą, ir pasakė, kad yra matęs ją mažą 
Neapolyje; Klemencija suprato, kad tai Karolis de Valua, svarbiau- 
sias jos santuokos kalvis. Paskui ji sužinojo, kad elegantiškasis 
raitelis, kuris nusilenkė kreipdamasis į ją „sesute“, yra vyresnysis 
iš jos naujųjų svainių. 

Staiga palankiną nešantys mulai pasibaidė; didžiulis kaip kal- 
nas žmogus, apsirengęs raudonais drabužiais, valandėlę užstojo 
šviesą; iš savo palankino jo galvos pamatyti Klemencija neįstengė; 
princesė išgirdo: 

— Jūsų kuzenas, grafas Roberas d Artua. 

Eisena tuoj pat pajudėjo, o karalius paprašė vyskupą joti pir- 
ma ir pasirūpinti, kad bažnyčioje viskas būtų paruošta. 

Klemencija tikėjosi, kad susitikimas praeis visai kitaip. Ji 
įsivaizdavo, kad iš anksto parinktoje vietoje bus pastatytos pala- 
pinės, kad iš abiejų pusių užtrimituos heroldai ir kad ji bus pa- 
vaišinta lengvais pietumis, per kuriuos susipažins su sužadėtiniu. 
Manė, kad jungtuvės įvyks tik po kelių dienų ir kad po jų prasi- 
dės dviejų savaičių šventės: vyks dvikovos ietimis, bus pakviesti 
žonglieriai ir menestreliai, kaip ir dera karalių vestuvėms. 

Ją truputį nustebino šis skubotas jos sutikimas miške, maža- 
me kelyje, be jokių iškilmių. Atrodė, kad jie tiesiog netyčia susi- 


dūrė su medžioti jojančiu būriu. Ji dar labiau sutriko sužinojusi, 

kad jie bus sutuokti tuoj pat kaimyninėje pilyje, kur pernakvos, 
o kitą dieną leisis į Reimsą. 

— Mielas mano valdove, — paklausė ji karalių, kuris dabar 
jojo šalia jos, — jūs grįšite į karo žygį? 

— Žinoma, grįšiu... kitais metais. Šiemet aš palikau flamandus 
ramybėje, pasitenkinau įvaręs jiems baimės, nes skubėjau jūsų 
sutikti ir nenorėjau uždelsti jungtuvių. 

Šitie įteiklūs žodžiai pasirodė Klemencijai tokie gremėzdiški, 
kad užėmė jai žadą. Juo toliau, juo ji labiau stebėjosi. Tas karalius, 
kuris taip nekantrauja su ja susitikti, jog paleidžia kariuomenę, 
dabar kelia vestuves kaime! 

Nors kelias buvo nuklotas gėlėmis ir gyventojai pasitiko 
juos džiūgaudami, Sen Lijė pilis, nedidelė tvirtovė storomis 
sienomis, per tris šimtmečius suplėkusiomis nuo drėgmės, Ne- 
apolio princesei pasirodė niūroka. Jai liko vos viena valanda 
persirengti ir susikaupti prieš apeigas, jei galima susikaupimu 
pavadinti stabtelėjimą kambaryje, kur dekoratoriai dar nebuvo 
baigę kabinti siuvinėtų kilimų ir kur aplink princesę tarsi storas 
aukso spalvos širšinas dūzgė grafas de Valua, užsimojęs per šią 
trumpą valandėlę papasakoti kone viską, ką ji turi žinoti apie 
Prancūzijos karaliaus dvarą ir ypač apie tą svarbią vietą, kurią 
jame užima jis, Karolis de Valua. 

Šitaip Klemencija sužinojo, kad Liudvikas X, nors ir turi 
visas geras savybes, reikalingas vedusiam vyrui, apdovanotas ne 
vien tik dorybėmis, ypač politikoje. Pasiduoda svetimai įtakai, 
nemoka išvengti blogų patarėjų. Sakysim, kad ir šitas Flandrijos 
žygis. Valua nuomone, Liudvikas nenorėjęs klausytis, ką jis sako, 
tačiau abiem ausim gaudęs konetablio ir grafo de Puatjė patari- 


mus. Na, kai del popiežiaus išrinkimo... Klemencija juk vykusi 

per Avinjoną? Ką ji ten susitikusi? Kardinolą Diuezą? Žinoma, 
reikia išrinkti Diuezą... Klemencija turinti suprasti, kodėl jis, 
Valua, taip atkakliai laikęsis ir taip sumaniai sukęsis, kad ji tap- 
tų Prancūzijos karaliene; jis pasikliaująs jos gera įtaka, žavesiu, 
išmintimi ir tikįsis, kad ji padėsianti jam, Valua, paveikti karalių. 
Tegul Klemencija nedvejodama visur ir visada atveria jam širdį, 
nieko nuo jo neslepia. Jiems reikią sudaryti labai glaudžią sąjun- 
gą. Argi ne jis artimiausias Klemencijos giminaitis rūmuose: juk 
pirmoji jo žmona buvusi Margarita Anžujietė, ir ar nepavaduojąs 
jis jaunajam valdovui tėvo?.. 

Tiesą sakant, Klemencija apsvaigo nuo to žodžių srauto, vi- 
sų tų sumišai pabertų tikrinių vardų ir nuo to auksu tviskančio, 
aplink ją be perstojo puldinėjančio žmogėno. Jos galvoje sujuko 
pernelyg daug naujų įspūdžių, veidų, kurių ji nespėjo įsižiūrėti. 
Be to, šiaip ar taip, ji tuoj eis prie altoriaus. Klemencija buvo įsi- 
tikinusi, kad kiekvienas kupinas geros valios, o grafas de Valua 
savo rūpestingumu ją tiesiog sujaudino. Ber jai labai norėjosi 
pasiruošti dvasiškai. Argi taip tuokiasi karaliai? 

Ji išdrįso paklausti, kodėl taip skubinamos vedybos. 

— Nes Liudvikas turi būti vainikuotas karalium Reimse sek- 
madienį, ir jis nori, kad prieš tai įvyktų jūsų jungtuvės ir jūs 
galėtumėte būti kartu su juo vainikavimo iškilmėse, — paaiškino 
Valua. 

Tačiau Karolis de Valua nutylėjo, kad vestuvių išlaidas dengia 
valstybės iždas, o vainikavimo kaštus — Reimso miesto valdžia. 
Po Purvo žygio karaliaus iždas buvo tuštut tuštutėlis, kaip nie- 
kada. Štai kuo paaiškinamos šitos skubotos, be jokių iškilmių 
vestuvės; linksmybes surengs Reimso gyventojai. 

Klemencija Vengrė laimėjo šiek tiek ramybės tik pareika- 


lavusi pakviesti nuodėmklausį. Ji buvo jau atlikusi išpažintį 

rytą, bet norėjo būti visiškai rami, kad žengs prie altoriaus 
be nuodėmės. Ar nenusidėjo ji, kad ir lengvai, paskutinėmis 
valandomis? Gal neparodė ganėtinai nuolankumo, kai nusiste- 
bėjo tuo nelabai iškilmingu sutikimu, o gal stokojo atlaidumo 
monsinjorui Valua? 

Vykstant paskutiniams pasirengimams, Hiugą de Buvilį pilies 
kieme sustabdė meseras Spinelas Tolomėjus. Vyriausiasis lom- 
bardų kapitonas, vis dar toks pat žvalus, nors jau šešiasdešimties 
metų ir su geroku pilvuku, taip pat keliavo į Reimsą, kur buvo 
susitaręs karūnavimui pristatyti daugybę prekių. Jis papasakojo 
Buviliui apie Gučą, vis dar tebesigydantį Marselyje. 

— Kokių galų jis šoko į tą vandenį? - sudejavo Tolomėjus. — 
Ak, kaip aš jo pasigendu šiomis dienomis! Jis, o ne aš, turėtų 
šiandien baladotis keliais. 

— O jūs manote, kad man buvo lengva be jo kelionėje? — atsi- 
liepė Buvilis. - Palyda išleido dvigubai tiek, kiek būtų išleidusi, 
jei sąskaitas būtų tvarkęs Gučas. 

Tolomėjus atrodė susirūpinęs. Užmerkęs kairę akį, nu- 
koręs apatinę lūpą, jis skundėsi įvykiais, mokesčiais, kuriais 
apdedamos parduodamos prekės, paskutinėmis priemonėmis, 
kurių imtasi prieš lombardus, aimanavo, kad dabar tikrinamas 
kiekvienas sandėris. Sakė, kad visa tai labai panašu į karaliaus 
Pilypo ordonansus. 

— Kam reikėjo sakyti, kad viskas pasikeis... 

Buvilis atsisveikino su Tolomėjum ir prisivijo vestuvių pro- 
cesiją. 

Prie altoriaus sužadėtinę vedė Karolis de Valua. Liudvikas 
turėjo žengti vienas. Neatsirado nė vienos karališkosios giminės 
moters, kuri pavaduotų motiną. Jo senelė Agnesė Prancūzė, šven- 


tojo Liudviko duktė ir Burgundijos kunigaikštienė, atsisakė daly- 

vauti vestuvėse, ir visiems buvo aišku kodėl: ji buvo Margaritos 
motina. Grafienė Mao paskutinę valandėlę pasiteisino kliūtimi, 
kurių atsirado dėl bruzdėjimo Artua Grafystėje; ji atvyksianti tie- 
siai į Reimsą, į vainikavimo iškilmes, kuriose dalyvauti yra jos, 
perės, pareiga. Nepasirodė nei Valua, nei Evrė grafienės, kurių 
buvo laukiama; vėliau sužinota, kad įvykusi kažkokia klaida, ir 
jos nuklydusios prie Sen Lijė koplyčios, esančios už dešimties 
mylių nuo miestelio, netoli Reimso... 

Monsinjoras Žanas d'Osua laikė pamaldas su mitra ant 
galvos. Per mišias Klemencija priekaištavo sau, kad neįstengia 
susikaupti, kaip būtų norėjusi. Bandė kilti mintimis į dangų, 
maldaudama Dievą teikti jai, kol gyva, kiekvieną gyvenimo 
valandą žmonai reikalingų dorybių, valdovei būtinų savybių ir 
motinystės palaimą; bet jos akys nejučiom krypo į žmogų, kurio 
alsavimą ji girdėjo šalimais, į kurio bruožus dar nebuvo spėjusi 
įsižiūrėti ir su kuriuo šį pat vakarą jai teks dalytis lova. 

Kiekvieną kartą priklaupdamas Liudvikas trumpai kostelė- 
davo, tai buvo panašu į nervinį tiką; aplink jo tarsi nuskobtą 
smakrą ėjo gili raukšlė; tiesiog neįtikėtina — juk jis dar toks 
jaunas! Lūpos siauros, jų kampai nusileidę, plaukai ilgi ir lygūs, 
neaiškios spalvos. O kai tas žmogus atsigręždavo jos pusėn, ją 
trikdydavo jo didelių blyškių akių žvilgsnis. Ji stebėjosi, kad 
nepatiria tos begalinės tyros laimės, kurią jautė išvykdama iš 
Neapolio. 

„Viešpatie Dieve, neleisk man likti nedėkingai už visas tas 
geradarystes, kuriomis mane apibėrei“. 

Bet ne visada įsakysi savo mintims; ir Klemencija atsitokė- 
jo bemąstanti, kad jeigu jai būtų davę pasirinkti vyrą iš trijų 


Prancūzijos princų, būtų bemeilijusi grafą de Puatjė. Ją pagavo 

siaubas, ir ji vos neaiktelėjo: „Ne, nenoriu, aš neverta!“ Bet tą 
pačią akimirką išgirdo save tartum ne savo balsu atsakant „taip“ 
vyskupui, klausiančiam, ar ji norinti imti už vyrą Liudviką, Pran- 
cūzijos ir Navaros karalių. 

Pirmasis pranašautos audros griausmas nuaidėjo tą akimirką, 
kai ant Klemencijos piršto movė per didelį jai žiedą; dalyviai 
susižvalgė, daugelis persižegnojo. 

Kaimiečiai drobiniais marškiniais, apsivyturiavę kojas skar- 
malais, laukė išeinančios procesijos susispietę prieš bažnyčią. 
Klemencija sušnabždėjo: 

— Ar jiems nebus dalijama išmalda? 

Ji tiesiog balsiai pagalvojo, ir daugelis pastebėjo, kad pirmieji 
jos, kaip karalienės, žodžiai buvo gailestingumo žodžiai. 

Norėdamas įtikti žmonai, Liudvikas įsakė šambelionui sviesti 
į minią keletą saujų monetų. Kaimiečiai tuoj pat puolė jų rinkti, 
ir jaunamartė išvydo nepaprastą reginį: ant gėlėmis nubarstytos 
žemės vyko laukinės peštynės. Buvo girdėti, kaip poška plyšinė- 
dami drabužiai, kimiai, tarsi kiaulės, kriuksi žmonės, kaip tauška 
viena į kitą atsidauždamos kaktos. Baronai iš visos širdies smagi- 
nosi stebėdami šitas grumtynes. Vienas iš kaimiečių, aukštesnis ir 
stipresnis už kitus, mindamas pėda kitiems ant rankų, pataikiusių 
nusičiupti pinigėlį, priversdavo jas atsigniaužti. 

— Šitas prasčiokas, regis, ne iš kelmo spirtas, moka tvarkytis, — 
nusijuokė Roberas d Artua. — Kieno jis? Mielai jį pirkčiau. 

Ir Klemencija su nepasitenkinimu pastebėjo, kad Liudvikas 
taip pat juokiasi. 

„Argi šitaip duodama išmalda, — pamanė ji, — nieko, aš jį 
išmokysiu“. 


Pradėjo lyti. 

Stalai buvo pastatyti didžiausioje pilies menėje. Pietūs truko 
geras penkias valandas. „Na, štai aš ir Prancūzijos karalienė“, - pa- 
manė Klemencija. Ji vis dar negalėjo su šia mintimi apsiprasti. 
Ji, beje, dar su niekuo negalėjo apsiprasti. Ją stebino prancūzų 
didikų rajumas. Juo gausiau tekėjo vynas, juo garsiau aidėjo bal- 
sai. Klemencija, vienintelė moteris šioje kareivų puotoje, matė, 
kaip į ją krypsta visų jų žvilgsniai, ir nujautė, kad kitame menės 
gale svečių kalbos darosi ne itin švankios. 

Kartkartėmis kuris nors iš puotautojų pasišalindavo. Matjė 
Tri, didysis šambelionas, šūktelėjo: 

— Karalius draudžia šlapintis ant laiptų, kuriais jis lips. 

Baigiant doroti ketvirtą valgių pakaitą, — kiekvienas jų susidė- 
jo iš šešių patiekalų, tarp jų ir paršas tiesiog ant iešmo, ir povas 
su visomis išskleistomis uodegos plunksnomis, susmaigstytomis 
į pasturgalį, - du pažai įnešė milžinišką paštetą ir pastatė priešais 
karališkąją porą. Kai paštetas buvo perpjautas, iš jo, dalyviams 
džiaugsmingai šūkčiojant, iššoko gyva lapė. Nespėję iškepti di- 
džiulių ištaigių pyragų ir pagaminti pilių iš saldumynų, - šiam 
darbui būtų prireikę kelių dienų, - virėjai nusprendė pasižymėti 
bent šitaip. 

Paklaikusi lapė blaškėsi po menę, savo ruda kuplia uodega 
šluodama akmenines plokštes, jos gražiose balkšvose akyse šmė- 
Žavo 1šgąstis. 

— Čiupk ją! Ciupk! - sustaugė didžiūnai, pašokę nuo krėslų. 

Aplink stalus prasidėjo medžioklė. Žvėrelį pagavo Roberas 
d'Artua. Visi matė, kaip milžinas nėrė ant grindų ir atsikėlė 
ištiestoje“ rankoje laikydamas inkščiančią lapę, pro jos iššieptas 
juodas lūpas kyšojo aštrios iltys. Paskui Roberas lėtai sugniaužė 


pirštus; triokštelėjo šonkauliai; lapės akys pastėro, ir Roberas 

paguldė nusibaigusį žvėrelį ant stalo priešais naująją karalienę, 
šitaip parodydamas jai savo pagarbą. 

Klemencija, nykščiu prilaikydama per laisvą jai žiedą, paklau- 
sė, ar toks paprotys Prancūzijoje, kad giminės moterys nedalyvau- 
ja vestuvėse. Sutrikęs Liudvikas bandė jai kažką paaiškinti. 

— Šiaip ar taip, sese, mano žmonos jūs vis tiek nebūtumėte 
pamačiusi, — pasakė grafas de Puatjė. 

— O kodėl... broli? — pasiteiravo Klemencija, kuri ir susido- 
mėjusi klausėsi visko, ką jis sako, ir kažkodėl varžėsi jam atsa- 
kydama. 

— Todel, kad ji dar iki šiol laikoma uždaryta Durdano pily- 
je, - atsakė Pilypas de Puarjė. Paskui, atsigręžęs į karalių, pri- 
dūrė: — Valdove, mano broli, šią laimingą jums dieną prašom 
panaikinti bausmę, paskirtą Žanai, mano žmonai. Ji suklydo, 
bet nenusikalto, be to, atgailavo dėl to, ką padarė. 

Netikėtai užkluptas Vaidingasis nežinojo, ką atsakyti. Ar pri- 
valo jis Klemencijos akyse pasirodyti esąs kilniaširdis, ar, priešin- 
gai — tvirtas, nepalenkiamas — abi šios savybės pritinka karaliui? 
Jis pervedė akimis puotos dalyvius, ieškodamas Karolio de Valua, 
iš kurio tikėjosi patarimo, bet šisai buvo išėjęs prasivėdinti. O 
Roberas d' Artua kitame menės gale aiškino savo kuzenui Pilypui 
de Valua, kaip čiupti lapę, kad ji nespėtų įkąsti. 

— Valdove, mano vyre, - pasakė Klemencija, —- meilės man 
vardu suteikite savo broliui malonę, kurios jis prašo. Šiandien 
mūsų jungtuvių diena, ir aš norėčiau, kad visos jūsų karalystės 
moterys dalytųsi su manimi mano laime. 

Klemencija staiga itin karštai įsijautė į Pilypo reikalą; jai tarsi 
palengvėjo, kai Pilypas de Puatjė prašneko apie savo žmoną ir 


išsakė norą, kad ji grįžtų į šeimos židinį. 

Liudvikas buvo sočiai papietavęs ir savo taurę tuštinęs daž- 
niau, nei derėjo. Artėjo valanda, kai jis galės apglėbti šį gražų, 
ramybe alsuojantį kūną, kuris nuo šiol jam priklauso. Šiuo metu 
jam nesinorėjo svarstyti politinių šio prašymo padarinių. 

— Ko tik aš, mano mieloji, nepadaryčiau, kad jums įtik- 
čiau, — atsakė jis. — Broli mano, galite susigrąžinti grafienę Žaną 
ir pasirodyti su ja mūsų rūmuose, kada tik širdis užsigeis. 

Tada jaunesnysis karaliaus brolis Karolis, atidžiai klausęsis 
šio pokalbio, tarė: 

— O Blanša? Ką nutarsite del jos, valdove, mano broli? Ar 
leisite man?.. 

— Blanša — niekada! — atrėžė karalius. 

— Tik aplankyti ją Gajaro pilyje ir perkelti į vienuolyną, kur 
su ja bus ne taip žiauriai elgiamasi... 

— Niekada! — pakartojo Vaidingasis tokiu tonu, jog užkirto 
kelią tolesniam prašymui. 

Jis pyko ant Žanos Burgundės už prisidėjimą prie jo vedybi- 
nių nesėkmių, bet jo pyktį ramdė tai, kad jis veda antrą kartą; 
užtat jis baisiai bijojo, kad Blanša, išėjusi iš tvirtovės, kur buvo 
visiškai atskirta nuo pasaulio, gali paskleisti žinią, kokiomis aplin- 
kybėmis mirė Margarita. Šita baimė ir padiktavo Vaidingajam, 
bent vieną kartą, šį staigų ir galutinį sprendimą. 

Klemencija suvokusi, kad protingiau pasitenkinti pirmąja 
pergale, nedrįso įsikišti. 

— Tai aš niekados neturėsiu teisės turėti žmoną? — neatlyžo 
Karolis. 

— Tegul likimas sprendžia, broli mano, - atsakė Liudvikas. 

Gražus, bet suglebęs Karolio veidas rodė jo nepasitenkinimą 
ir atkarumą. 


— Likimas, atrodo, palankesnis Pilypui negu man. 

Šią akimirką Karolio de la Maršo širdyje sukilo pagieža ne 
jo broliui karaliui, bet broliui Pilypui. 

Po šios alsinančios dienos jaunoji karalienė buvo tokia iš- 
vargusi, jog vedybinė naktis praėjo jai tarsi kažkokiame kitame 
pasaulyje. Nei baimės, nei didelio skausmo, nei ypatingos palai- 
mos. Ji tiesiog nuolankiai viską priėmė tardama, kad viskas taip 
ir turi praeiti. Prieš nugrimzdama į miegą, ji išgirdo, kaip vyras 
sukuždėjo jai į ausį žodžius, kurie leido jai viltis, kad ji vyrą paten- 
kinusi. Būdama ne tokia naujokė šioje srityje, ji būtų supratusi, 
kad įgijo, bent jau kuriam laikui, didžiulę įtaką Liudvikui X. 

O jis iš tiesų susižavėjo šios karaliaus dukters nuolankumu, 
kokį iki šiol tebuvo patyręs santykiuose su tarnaitėmis. Dingo 
baimė prarasti savo galias, kaip atsitikdavo Margaritos lovoje. 
Pagaliau, galimas daiktas, kad jam netiko brunetės. Šiandien jis 
kelis kartus užvaldė šį nuostabų kūną, kuris silpnai, it perlamut- 
ras, bolavo po baldakimu kabančios mažos alyvinės lempelės 
šviesoje ir buvo visiškoje jo geismo valioje. Dar niekada jis ne- 
buvo atlikęs tokio žygdarbio. 

Kai vėlyvą rytą jis išėjo iš miegamojo, galva jam truputį kvai- 
to, bet jis žengė aukštai ją iškėlęs ir jautėsi išdidesnis negu nuga- 
lėjęs Eamandus; vedybinė naktis nutrynė jo karines nesėkmes. 

Pirmą kartą Liudvikas Vaidingasis nesumišęs įstengė atlaiky- 
ti nešvankius savo kuzeno Robero juokus, o Roberas rūmuose 
garsėjo kaip pats stipriausias ir ištvermingiausias vyras. 

Paskui apie vidudienį vėl visi pakilo kelionėn šiaurės link. 
Klemencija paskutinį kartą atsigręžė į tą pilį, kur ji tapo mote- 
rimi ir karaliene, kad geriau ją įsimintų. Bet ji niekada vėliau 
neįstengė tiksliai įsivaizduoti, kokia ji buvo. 

Po dviejų dienų karalius su palyda atvyko į Reimsą. Mies- 


to gyventojai vainikavimo nebuvo matę trisdešimt metų, tai 

yra bent pusei jų reginys buvo naujas. Labai užsiėmę karaliaus 
pareigūnai, lydimi miesto tarybos narių, siuvo nuo rotušės iki 
arkivyskupijos. Aikštėse, tarsi ruošdamiesi mugei, įsitaisė įvai- 
riausi pirkliai, žonglieriai, laukinių žvėrių dresuotojai. Kilnūs 
baronai ir aukšti Bažnyčios dignitoriai, susirinkę iš visų keturių 
Prancūzijos kampų, jodinėjo su savo palydomis ieškodami, kur 
apsistoti. Iš gretimų apylinkių plūdo kaimiečiai, miestelėnai ir 
smulkūs bajorai, minia vis augo; miesto seržantai stengėsi ją su- 
laikyti, kad neprasiveržtų į kelią, papuoštą vėliavomis, kuriuo 
turėjo joti karaliaus svita. 

Reimso gyventojams nė į galvą neatėjo, kad jų vėl laukia pro- 
ga pamatyti šią didingą kavalkadą ir dar keletą kartų artimiausioje 
ateityje apmokėti jos išlaidas iš savo kišenės. 

Karalių, kuris tą dieną turėjo žengti pro Reimso katedros 
duris, lydėjo trys sosto paveldėtojai, kuriuos jam skyrė istorija. 
Iš tiesų paskui Liudviką X jojo du jo broliai, Pilypas ir Karolis, 
taip pat jo pusbrolis Pilypas de Valua. Nepraeis nė keturiolika 


metų, ir karaliaus vainikas bus uždėtas ant tų trijų galvų. 


Antra dalis 


PO FLANDRIJOS — ARTUA 
GRAFYSTĖ 


Sąjungininkai 


Iš visų žmogaus veiklos sričių priedermė valdyti tokius kaip jis 
pats, nors jos labiausiai pavydi kiti, teikia daugiausia nusivylimo, 
nes šiam darbui nėra galo, o protui jis nepalieka nė valandėlės 
atokvėpio. Kepėjas, ištraukęs iš krosnies duoną, medkirtys, nu- 
kirtęs ąžuolą, teisėjas, paskelbęs nuosprendį, architektas, žiūrįs, 
kaip dedamas jo pastatui kraigas, tapytojas, baigęs paveikslą, bent 
vieną vakarą gali išgyventi sąlyginio nusiraminimo valandėlę, 
kurią suteikia žmogui sėkmingai užbaigtos pastangos. Valdžios 
vyras — niekada. Kai jau, rodos, pašalinta viena politinė kliūtis, 
nauja kliūtis, susiformavusi, kol buvo bandoma įveikti pirmąją, 
pareikalauja neatidėliotino dėmesio. Karvedys, nugalėtojas ilgai 
mėgaujasi pergale, suteikusia jam šlovę; o ministras susiduria su 
nauja padėtimi, susiklosčiusia del tos pačios pergalės. Nė viena 
problema nepakenčia, kad būtų uždelsiamas jos sprendimas, 
nes toji problema, kuri šiandien atrodo antraeilė, rytoj gali įgyti 


tragišką reikšmę. 

Valdžios vyrą galima palyginti nebent su gydytoju, taip pat 
žinančiu, ką reiškia ši nepertraukiama įvykių grandinė, kai svar- 
biausia — neatidėti skubaus atvejo, nepaliaujamai stebėti nekal- 
čiausius sutrikimus, nes jie gali būti rimtų ligų simptomai, vienu 
žodžiu, ką reiškia amžinai suvokti atsakomybę tokioje srityje, kur 
padariniai priklauso nuo būsimų aplinkybių. Visuomenės orga- 
nizmo pusiausvyra, kaip ir žmogaus organizmo sveikata, niekada 
negali būti galutinė, ir darbas šioje srityje nežino pabaigos. 

Karaliaus amatas tais laikais, kai karaliai valdė patys, buvo 
šitas tolydinis lažas. 

Vos tik Liudvikas X vargais negalais prigesino Flandrijos 
reikalus, susitaikydamas su mintimi — tegul sau dvysta, — nes 
negalėjo jų išspręsti, vos tik jis, nuskubėjęs į Reimsą, apsigaubė 
mistine aureole, kurią suteikia valdovui karūnacija, nors jis būtų 
pats nemeiliausias ir neišmaniausias iš monarchų, Prancūzijos 
šiaurėje kilo nauji neramumai. 

Artua Grafystės baronai, kaip ir buvo žadėję Roberui, grįžę iš 
Purvo žygio, ginklų nesudėjo. Švaistėsi po kraštą su plevėsuojančio- 
mis vėliavomis, stengdamiesi palenkti savo bylai gyventojus. Juos 
palaikė visa bajorija, vadinasi, ir kaimai. Miestelėnai pasidalijo. 
Arasas, Bulonė, Teruani susidėjo su maištininkais. Kalė, Avenas, 
Bapomas, Eras, Lansas, Sent Omeras liko ištikimi grafienei Mao. 
Grafystėje kilęs sambrūzdis jau beveik prilygo sukilimui. 

Didžiūnams vadovavo Žanas de Fjenas, Flandrijos grafo 
svainis, dėl to šis maištas kėlė ypatingą nerimą. 

Teisiniams klausimams tvarkyti sąmokslininkai turėjo Žera- 
rą Kierezą, labai apsukrų vyrą, gebantį išdėstyti skundus, rašyti 


peticijas ir vesti bylas Parlamente* ir karaliaus Taryboje. 


* Viduramžiais Prancūzijoje — karališkasis teismas. 

Kariuomenės telkimui vadovavo sinjorai de Suastras ir Ko- 
monas. 

Visi veikė Robero d Artua labui ir jo kurstomi. Jų reikalavi- 
mai buvo dvejopo pobūdžio. Viena, jie prašė, kad būtų tuoj pat 
ir raidė raidėn pritaikyta chartija, kurią buvo neseniai gavę ir kuri 
grąžino šventojo Liudviko laikų „papročius“; antra, reikalavo, 
kad būtų pakeisti grafystės valdytojai ir, svarbiausia, atleistas 
Mao kancleris Tjeri d Irsonas, jų baubas. 

Jeigu jų reikalavimai būtų buvę patenkinti, grafienė Mao 
būtų praradusi visą įtaką savo valdose, šito ir tikėjosi Roberas. 

Bet ne tokia moteris buvo Mao - ne taip lengva ją api- 
plėšti. Gudraudama, ginčydamasi, pažadėdama, bet pažadų 
netesėdama, apsimesdama nusileidžianti šiandien, kad viską 
užginčytų rytojaus dieną, ji stengėsi laimėti laiko visokiomis 
priemonėmis. Papročiai? Žinoma, papročių bus laikomasi. Bet 
iš pradžių reikia apklausinėti žmones norint tiksliai žinoti, 
kokie buvę tie senieji papročiai kiekvienoje senjorijoje. Prevo, 
pareigūnai, pats kancleris? Jeigu jie nusikaltę ar piktnaudžiavę 
pareigomis, ji juos be gailesčio nubausianti. Šitam reikalui 
ji taip pat buvo pasiryžusi surengti apklausą... Paskui ginčas 
atsiduria pas karalių, kuris nieko apie jį nenutuokia ir galvo- 
ja apie kitas savo bėdas. Grafienė Mao klausydavosi Žeraro 
Kierezo skundų akivaizdžiai rodydama gerą valią. Galutiniam 
susitarimui jie artimiausiu metu susitiksią Bapome... Kodėl 
Bapome? Mat Bapomas priklausė jai ir ten ji laikė įgulą... Žo- 
džiu, ji užsispyrė, kad susitikimas įvyktų Bapome. O paskui 
sutartą dieną Bapome nepasirodė, nes turėjo išvykti į Reimsą, 
į karūnavimo iškilmes... Po karūnavimo sutartą susitikimą 
užmiršo. Bet ji netrukus atvyksianti į Artua; tegul jie ramiai 


laukią; apklausa tuo tarpu vyko... tai yra grafienės seržantai, 

grasindami lazdomis ar kalėjimu, rinko liudijimus, palankius 
kanclerio Tjeri d'Irsono valdymui. 

Veikiai baronams užvirė kraujas; jie atvirai sukilo ir uždrau- 
dė Tjeri rodytis Artua Grafystėje grasindami mirtimi. Paskui 
išsikvietė antrąjį Irsoną, Deni, iždininką, šis kvailai padarė atsi- 
liepdamas į iškvietimą: prikišę kalaviją prie gerklės, privertė jį 
priesaika išsiginti brolio!“, 

Įvykiai pakrypo tokia pavojinga linkme, kad Liudvikas X 
nusprendė pats vykti į Arasą tvarkos daryti. Atkako, bet nieko 
dora neišėjo. Ką jis galėjo padaryti, jei kariuomenė buvo pa- 
leista ir vienintelė neišformuota vėliava buvo kaip tik ta, kuri 
maištavo? 

Rugsėjo 19 dieną Mao žmonės ryžosi tylomis užklupę su- 
imti sirus de Suastrą ir de Komoną, kurie buvo laikomi maišto 
vadeivomis, ir įmesti juos į kalėjimą. Roberas d'Artua bemat 
nuskubėjo pas karalių jų užtarti. 

— Valdove, mano kuzene, - tarė jis, — tai ne mano, o mano 
tetos reikalas, nes grafystę valdo ji, ir valdo, kaip matote, nuosta- 
biai. Bet jei Suastras ir Komonas bus laikomi kalėjime, patikėki- 
te — rytoj Artua Grafystėje kils karas. Šią nuomonę aš pareiškiu 
tik linkėdamas karalystei gero. 

Grafas de Puatjė traukė į priešingą pusę. 

— Gal ir ne visai gudru buvo suimti tuos du senjorus, bet 
būtų dar negudriau dabar juos paleisti. Šitaip elgdamasis jūs 
paskatinsite bet kokį maištą karalystėje; nukentės jūsų autorite- 
tas, broli. 

Karolis de Valua užsiplieskė. 

— Ar negana, sūnėne, - riktelėjo jis, kreipdamasis į Pilypą de 


Puatjė, - kad jums grąžinta jūsų žmona, kuri šiomis dienomis 

paleidžiama iš Durdano. Neužtarinėkite dabar jos motinos! Ne- 
dera prašyti karalių išleisti į laisvę tuos, kurie jums patinka, ir 
grūsti į kalėjimą tuos, kurie jums nepatinka. 

— Nematau jokio ryšio, dėde, - atkirto Pilypas. 

— O aš matau; tikrai atrodo, kad jūsų poelgius diktuoja gra- 
fiene Mao. 

Galų gale Vaidingasis įsakė grafienei Mao paleisti tuos du 
suimtus senjorus. Grafienės klikoje pasklido nelabai vykęs 
žodžių žaismas: „Mūsų valdovo Liudviko rūpestis dabar — Kle- 
mencija *. 

Suastras ir Komonas, du žaliūkai, įstabiai vienas kitą papil- 
dantys, — vienas jų — nepataisomas pliauškalius, kitas - mušei- 
ka, — po savaitės įkalinimo išėjo į laisvę su kankinio aureolėmis. 
Rugsėjo 26-ąją Sen Pole jie surinko visus savo šalininkus, ku- 
rie dabar vadinosi sąjungininkais. Suastras malė liežuviu kaip 
užsuktas, jo nepraustaburniška kalba ir nuožmūs pasiūlymai 
pelne klausytojų pritarimą. Reikią atsisakyti mokėti mokes- 
čius, iškarti visus prevo, mokesčių rinkėjus, seržantus ir kitus 
grafienės atstovus. 

Karalius pasiuntė du savo patarėjus - Gijomą Flotą ir Gijo- 
mą Pomjė - skelbti santarvės ir tartis dėl naujo susitikimo, šįsyk 
Kompjenėje. Sąjungininkai iš principo pritarė susitikimui; bet 
vos tik abu Gijomai išėjo iš susirinkimo, pasirodė Robero d'Ar- 
tua pasiuntinys — apsipylęs prakaitu, uždusęs nuo ilgo jojimo. 
Jis atnešė baronams žinią: grafienė Mao slaptomis atvykstanti į 


Artua; rytoj ji būsianti Vico dvare, pas Denį d'Irsoną. 


* Prancūziškoji Klemencijos forma yra C/žmence (Klemans), kuri tariama taip 
at, kaip žodis c/ėmence (klemans) — gailestingumas. 
g £ 

Kai Žanas de Fjenas paskelbė šią naujieną, Suastras šūktelėjo: 

— Dabar mes žinome, senjorai, ką mums veikti. 

Tą naktį Artua keliais bildėjo arklių kanopos ir žvangėjo 
ginklai. 


II 
Žana, de Puatjė grafienė 


Pro medžius slinko didžiulis kelioninis vežimas, raižytas, dažytas 
ir paauksuotas. Jis buvo toks ilgas, jog tarpais tik iš antro karto 
pavykdavo pravažiuoti posūkį, o ten, kur takas būdavo status, 
vežimo palydos vyrai nušokdavo žemėn ir stumte jį stumdavo. 

Nors milžiniška ąžuolinė dėžė buvo uždėta tiesiai ant ašių, 
keleiviai viduje didelio kratymo nejautė — tiek jame buvo priklota 
pagalvėlių ir kilimų. Vežime sėdėjo šešios moterys, įsitaisiusios 
beveik kaip kambaryje; jos šnekučiavosi, žaidė kauliukais ar mi- 
nė mįsles. Buvo girdėti, kaip apatinės medžių šakos braukia per 
odinį vežimo stogą. 

Žana de Puarjė praskleidė užuolaidėlę su išpaišytais lelijos 
žiedais ir trimis auksinėmis Artua pilimis. 

— Kur mes? — paklausė ji. 

— Važiuojame palei Oti, maloningoji ponia... - atsakė Beat- 
risė d'Irson. — Ką tik pervažiavome per Oksi le Šato. Po valan- 
dėlės būsime Vice, pas mano dėdę Deni... Jis džiaugsis vėl jus 
matydamas. Gal ten jau rasime ir maloningąją ponią Mao su 
monsinjoru, jūsų vyru. 

Žana de Puatjė žvelgė į gamtovaizdį: medžiai dar žaliavo, 


danguje švietė saulė, pievose kaimiečiai pjovė retutį atolą. 

Kaip dažnai būna po lietingos vasaros, oras rugsėjo pabaigoje 
išsigiedrijo. 

— Maloningoji ponia Žana, prašom taip dažnai nekaišioti 
galvos pro langelį, — ištarė Beatrisė. - Maloningoji ponia Mao 
įsakmiai patarė jums būti atsargiai ir niekam nesirodyti... kol 
keliausime per Artua. 

Bet Žana negalėjo susilaikyti! Žiūrėti! Per visą tą savaitę, 
praėjusią po jos išlaisvinimo, ji nieko kita ir neveikė. Kaip išal- 
kęs žmogus ryja, kiek tik gali, netikėdamas, kad įstengs kada 
nors pasisotinti, taip ir ji žiūrėjo žvilgsniu norėdama aprėpti 
visą pasaulį. Medžių lapai, lengvi debesėliai, varpinė, ryškėjanti 
tolumoje, skrendantis paukštis, žolė šlaituose — viskas rodėsi jai 
džiuginamai įstabu. 

Kai prieš ją atsivėrė Durdano pilies vartai, o pilies komen- 
dantas, žemai nusilenkęs, palinkėjo jai laimingos kelionės ir 
pridūrė, kokia jam buvusi garbė turėti savo pilyje tokią viešnią, 
Žanai tarsi apkvaito galva. 

„Ar kada nors aš priprasiu prie laisvės? — mąstė ji. 

Paryžiuje jos laukė nusivylimas. Motina turėjo skubiai išvykti 
į Artua. Bet paliko jai savo kelionės vežimą, taip pat keletą rūmų 
damų ir daugybę tarnaičių. 

Kol siuvėjai, siuvėjos ir siuvinėtojos plušėjo taisydami jai nau- 
ją garderobą, Žana, naudodamasi šituo kelių dienų atokvepiu, 
vaikštinėjo su Beatrise po sostinę. Jautėsi tarsi svetimšalė, atkilusi 
iš kito pasaulio galo ir sužavėta viskuo, ką mato. Gatvės! Ji negalė- 
jo atsigėrėti Paryžiaus gatvėmis. Prekininkų galerijos prekystaliai 
ir Orfevrų krantinės krautuvėlės!.. Jai norėjosi viską pačiupinėti, 
viską pirkti. Nors ji laikėsi santūriai, šaltai, kaip laikydavosi ir 
visada, jos akys blizgėjo, kūnas virpėjo gosliu džiaugsmu, kai jos 


pirštai lietė brokatus, perlus, brangenybes. Ir vis dėlto negalėjo 


87 


Maurice Druon 


nuvyti prisiminimų, kaip ji lankėsi šiose krautuvėlėse kitados su 
Margarita Burgunde, Blanša, broliais d One... 

„Tiek kartų daviau sau žodį kalėjime, kad jei kada nors iš jo 
išeisiu, — mąstė ji, — neskirsiu laiko niekniekiams. Beje, niekada 
jais ir anksčiau per daug nesimėgavau! Iš kur šitas godulys, kurio 
neįstengiu numalšinti?“ 

Ji stebėjo moterų apdarą, įsidėmėdama naujas galvos apdanga- 
lų, suknelių ir siurkotų detales. Bandė įskaityti vyrų akyse, kokį 
daro įspūdį. Ją visiškai nuramino nebylus susižavėjimas, jaunų 
vyrų žvilgsniai, kuriais jie lydėjo ją atsigręždami. Ji net sugalvojo 
veidmainišką pasiteisinimą, kodel koketuoja: „Turiu juk žinoti, 
ar tebesu patraukli savo vyrui“. 

Tiesą pasakius, tie šešiolika mėnesių, praleistų kalėjime, ne 
itin jai pakenkė. Kalinimo Durdane nė iš tolo negalima buvo 
palyginti su Gajaro pilies režimu. Žana turėjo padorius apar- 
tamentus, tarnaitę; jai buvo leidžiama skaityti, siuvinėti ir net 
išeiti pasivaikščioti į pilies sodą. Ji ne tiek kentėjo, kiek mirtinai 
nuobodžiavo. 

Aplink ausis buvo sudėtos dirbtinės kasos, ant plono kaklo 
vis taip pat žaviai laikėsi jos maža galvutė, o veide su išsišovu- 
siais skruostikauliais žibėjo auksinės, smilkinių link pailgėjusios 
akys, akys, kurios, kaip ir jos eigastis, kaip ir visa jos povyza, 
priminė šviesiaplaukius Berberijos kurtus. Žana nedaug kuo 
panėšėjo į motiną, nebent geležine sveikata, o išvaizdą buvo 
greičiau paveldėjusi iš velionio tėvo, pfalcgrafo, kuris buvo itin 
dailaus stoto didikas. 

Juo arčiau kelionės tikslo, juo labiau nekantravo Žana; 
mėnesiai. Ar nesulėtino arkliai žingsnio? Ar negalima paragin- 


ti arklininkų? 

— Ak, man taip pat, maloningoji ponia, knieti greičiau sustoti, 
bet ne dėl tų pačių priežasčių kaip jums, - atsiliepė viena rūmų 
dama kitame vežimo gale. 

Šita moteris, Bomono pilies šeimininkė, buvo nėščia septin- 
tą menesį. Kelionė ją vargino; ji tolydžio nuleisdavo akis į savo 
pilvą ir taip sunkiai atsidusdavo, jog kitos moterys neištverdavo 
nesijuokusios. 

Žana de Puatjė pusbalsiu paklausė Beatrisę: 

— Ar tu įsitikinusi, kad mano vyras per visą tą laiką nesusira- 
do kitos moters? Ar nemelavai? 

— Ne, ne, maloningoji ponia, tikrai sakau jums... Beje, net 
jei monsinjoras grafas būtų metęs akį į kitas moteris, šiandien 
nebegalėtų apie jas galvoti... išgėręs tą meilės gėrimą, jis pri- 
klausys jums kūnu ir siela. Juk jis pats paprašė karalių, kad jus 
paleistų... 

„Net jeigu jis turi meilužę, nesvarbu, aš su tuo susitaikysiu. 
Geriau dalytis vyru su kita, negu sėdėti kalėjime“, — galvojo 
Žana. Ji ir vėl praskleidė užuolaidėlę, tarsi dėl to greičiau imtų 
bėgti arkliai. 

— Dėl Dievo meilės, maloningoji ponia, - pasakė Beatrisė, — 
nesirodykite taip dažnai... Mes čia šiuo metu ne itin mylimi... 

— Tačiau žmonės atrodo labai malonūs. Šitie kaimiečiai taip 
meiliai lenkiasi mums! - atsakė Žana. 

Ji nuleido užuolaidėlę, todėl nepamatė, kaip trys ką tik žemai 
nusilenkę kaimiečiai, vos tik vežimas pravažiavo, tekini šoko į 
jaunuolyną, atrišo arklius ir nudūmė šuoliais. 

Po kelių minučių vežimas įdardėjo į Vico dvaro kiemą; Ža- 
nos de Puatjė kantrybės laukė dar vienas išbandymas. Ją sutikęs 


Deni d Irsonas pranešė, kad neatvykusi nei grafienė d ' Artua, nei 
p g 

grafas de Puatjė ir kad jie laukią jos Edeno pilyje, dešimt mylių 
nuo čia į šiaurę. Žana išblyško. 

— Ką tai reiškia? — pasivedėjusi į šalį, paklausė ji Beatrisę. — 
Gal jie tik vangstosi ir nenori manęs matyli? 

Ir ją staiga pagavo nerimas. Gal šita kelionė, kraujas, nuleistas 
jai iš rankos, apdavai, Durdano pilies komendanto mandagus 
elgesys — tik sugalvota komedija, kurioje Beatrisė atlieka „blo- 
gojo piktadario ant kryžiaus“ vaidmenį? Žana galų gale neturi 
jokio įrodymo, kad vyras tikrai jos pareikalavęs. Ar neperkelia 
jos paprasčiausiai iš vieno kalėjimo į kitą ir daro tai dėl kažko- 
kių paslaptingų priežasčių vaizduodami, kad ji važiuoja laisvai? 
Nebent... nebent... ir Žana sudrebėjo numačiusi patį blogiausią 
atvejį... nebent jie sumanė parodyti Paryžiui, kad jai suteikta ma- 
lonė ir ji laisva, o paskui nebaudžiami susidoros su ja. Beatrisė 
neslėpė nuo jos, kad Margarita mirė labai įtartinomis aplinkybė- 
mis. Žana svarstė, ar nelaukia ir jos panašus likimas. 

Todėl ji neparodė didelio susižavėjimo vaišėmis, kurias jos 
garbei iškėlė Deni d Irsonas. Laimės pojūtį, kuriuo ji gyveno 
paskutinę savaitę, staiga pakeitė Žiaurus nerimas, ir ji bandė kitų 
veiduose išskaityti, ką jai lemia likimas. Beatrisės su jos pratisa 
tarsena ir amžina pašaipa balse buvo neįmanoma perprasti. Be- 
atrisės dėdė, iždininkas; beveik nekalbėjo, klausiamas atsakinėjo 
nei šį, nei tą ir aiškiai buvo del kažko susirūpinęs. Prie stalo sė- 
dėjo dar du didikai, sirai de Likas ir de Nedonšelis, kurie buvo 
pristatyti Žanai kaip jos palydovai iki Edeno. Jie pasirodė jai ne 
itin simpatingi. Ar ne jiems pavesta atlikti šiurpią užduotį kur 
nors kelio posūkyje? 

Niekas, kreipdamasis į Žaną, neužsiminė apie jos įkalinimą; 
visi dėjosi nežiną, jog ji iš viso kada nors buvusi kalėjime, ir 


būtent šita aplinkybė nelabai ją tepadrąsino. Pokalbiai, kurių 

ji nesuprato, sukosi vien tik apie padėtį Artua Grafystėje, apie 
papročius, apie susitikimą Kompjenėje, kurį pasiūlė karaliaus 
pasiuntiniai, apie riaušes. 

— Ar nepastebėjote, maloningoji ponia, neramumų kelyje ar 
ginkluotų vyrų susibūrimų? — paklausė Deni d'Irsonas Žaną. 

— Nieko panašaus nemačiau, mesire Deni, - atsakė ji, - o 
kaimai man pasirodė visiškai ramūs. 

— Tačiau man buvo pranešta apie sujudimus; šį rytą užpulti 
du mūsų prevo. 

Žana vis labiau linko tikėti, kad visų šių kalbų tikslas vie- 
nas- užliūliuoti jos įtarumą. Jai rodėsi, kad ji patekusi į nema- 
tomą tinklą, kuris vis labiau ją veržia. Jautėsi vieniša, siaubingai 
vieniša... 

Nėščioji dama rijo nepaprastai godžiai ir toliau sunkiai dūsa- 
vo dirsčiodama į savo pilvą. 

Siras de Nedonšelis, gunktelėjęs vyras ilgais dantimis ir gel- 
tonu veidu, tarė: 

— Grafienė Mao, tikėkite manimi, mesire Deni, bus priversta 
nusileisti. Pasistenkite ją paveikti. Tegul bent iš dalies nusileidžia. 
Teatsižada jūsų brolio, nors ir kaip sunku mums tai sakyti, arba 
teparodo, kad atsižada, nes sąjungininkai nė už ką nenorės tartis, 
kol jis bus kancleris. Siras de Likas ir aš pats labai rizikuojame, 
likdami ištikimi grafienei ir tuo pat metu dėdamiesi einą išvien 
su kitais baronais. Juo ilgiau ji delsia, juo daugiau šalininkų lai- 
mi Roberas. 

Šią akimirką į menę įbėgo vienplaukis ir uždusęs seržantas. 

— Kas atsitiko, Kornijo? — paklausė Deni d Irsonas. 

Kornijo sušnabždėjo Deni d Irsonui į ausį keletą padrikų 
sakinių. Šisai pamėlo, atmetė staltiesę, kuri dengė jo kelius, ir 


pašoko nuo suolo. 

— Atleiskite, senjorai, man reikia nueiti pažiūrėti... 

Ir kiek kojos neša nėrė pro mažas menės duris, paskui jį, 
lipdamas jam ant kulnų, pasileido Kornijo. Jų skubūs žingsniai 
nuaidėjo laiptais. 

Po valandėlės, svečiams dar nė nespėjus atsitokėti iš nuosta- 
bos, kieme kilo didžiulis šauksmas. Tarsi į jį šuoliais būtų įjojusi 
ištisa kariuomenė. Gailiai sukaukė šuo, kuriam, matyt, kažkas 
įspyrė. Likas ir Nedonšelis pribėgo prie langų, o grafienės de 
Puatjė palydos moterys susispietė menės kampe nelyginant vištų 
pulkelis. Šalia Žanos liko tik Beatrisė ir nėščioji dama, kurios 
veidas papilkėjo. 

Drebėdama Beatrisė sudėjo rankas tarsi maldai. Žana suprato, 
kad ji tikrai nesusimokiusi su užpuolikais. Bet dėl to linksmiau 
nebuvo, šiaip ar taip, ir laiko apmąstymams neliko. 

Durys ne atsidarė, o lėkte išlėkė, ir į menę įgriuvo dvi dešim- 
tys baronų su Suastru ir Komonu priešakyje, su kardais rankose 
staugdami: 

— Kur išdavikas? Kur išdavikas? Kur jis slepiasi? Išvydę atsi- 
vėrusį prieš juos reginį, jie sutrikę sustojo. 

Stebėtis buvo tikrai ko. Visų pirma jie nerado Deni d Irsono, 
kurį buvo įsitikinę rasią čia ir kuris išnyko tarsi burtininkui lazde- 
le mostelėjus. O paskui šitas čerškantis pulkelis vos nealpėjančių 
moterų, kurios spaudėsi viena prie kitos ir jau įsivaizdavo, kad jos 
visos bus išprievartautos. Pagaliau jie ypač nustėro, pamatę čia 
Liką ir Nedonšelį. Dar užvakar Sen Polyje šitie du riteriai buvo 
kartu su sąmokslininkais, o štai dabar sėdi prie stalo priešiškos 
stovyklos namuose. 

Perbegėliai buvo ilgai ir piktai įžeidinėjami; klausinėta, kiek 


jie gavę už atsimetimą, ar neparsidavę d'Irsonams už trisdešimt 

denarų; o Suastras šarvine pirštine vožė per ilgą geltoną Nedon- 
šelio veidą, ir iš burnos šiam šliūkštelėjo kraujas. 

Likas bandė aiškintis, teisintis. 

— Atvykome čia ginti jūsų reikalo; norėjome išvengti nerei- 
kalingų žudynių ir niokojimo. Buvome beveik laimėję žodžiais 
daugiau negu jūs kalavijais. 

Keiksmų apipiltas, jis turėjo užsičiaupti. Kieme tebešėliojo 
kiti sąjungininkai. Jų buvo ne mažiau kaip šimtas. 

— Nepasakykite mano vardo, - šnabžtelėjo Beatrisė grafienei 
de Puatjė, — jie įtūžę ant mano giminės. 

Nėščiąją damą ištiko nervų priepuolis, ir ji sudribo ant suolo. 

— Kur grafienė Mao?! - rėkė baronai. - Ji turės mus išklausy- 
ti!.. Žinom, kad ji čia, jojome paskui jos vežimą... 

Žanai viskas pradėjo aiškėti. Šitie rėksniai kėsinasi ne į jos 
gyvybę. Kai pirmasis išgąstis praėjo, gerklę jai sugniaužė pyktis, 
joje užvirė Artua giminės kraujas. 

— Aš esu Puatjė grafienė, - šūktelėjo ji, — ir vežimu, kurį jūs 
matėte, važiavau aš. Man ne itin patinka jūsų trenksmingas įsi- 
veržimas čia, kur esu. 

Kadangi sukilėliai nežinojo, kad ji paleista iš kalėjimo, šita 
nelaukta žinia užkando jiems amą. Jų iš tikrųjų laukė netikėtu- 
mas po netikėtumo. 

— Prašom pasakyti man savo vardus, - pridūrė ji, — esu įpra- 
tusi kalbėti tik su tais žmonėmis, kurie man pristatomi, o aš 
nežinau, kas jūs tokie po jūsų kariška apranga. 

— Aš — siras de Suastras, — atsakė maištininkų vadeiva tankiais 
rudais antakiais, — o štai šitas mano bendrininkas - Komonas. 
Tenai - monsinjoras Žanas de Fjenas ir mesirai Sen Venanas ir 


de Lonvilė, mes ieškome grafienės Mao... 

— Kaip? — pertarė jį Žana. - Girdžiu bajorų vardus! Niekada 
nebūčiau tuo patikėjusi iš jūsų elgesio su damomis, kurias jums 
derėtų ginti, o ne pulti su ginklais rankose. Pažiūrėkite į ponią 
de Bomon, ji nėščia, jai beveik laikas gimdyti, dėl jūsų kaltės ji 
neteko sąmonės. Kaip jums ne gėda? 

Per sąjungininkų eilę nuvilnijo neryžtingumo banga. Žana 
buvo graži, ir jos atkirtis įkvėpė jiems pagarbą. Be to, ji - karaliaus 
svainė ir, atrodė, atgavusi malonę. Žanas de Fjenas, kilmingiau- 
sias 1r žymiausias iš Visų šių senjorų, prisiminė matęs Žaną kara- 
liaus rūmuose. Jis patikino ją, kad jie neketiną jai daryti nieko 
bloga; jų žygio tikslas - Deni d'Irsonas, kuris prisiekė atsižadąs 
brolio, bet priesaiką sulaužė. 

O iš tiesų jie buvo tikėjęsi įvilioti Mao į spąstus ir per prie- 
vartą išgauti jos sutikimą. Keršydami už nesėkmę, jie nusiaubė 
namus. 

Visą valandą Vico pilaitėje aidėjo trankomos durys, traškėjo 
laužomi baldai, dužo indai. Nuo sienų buvo plėšomi kilimai ir 
apmušalai, iš indaujos grobiamas sidabras. 

Paskui, truputį nurimę, bet vis dar grėsmingi, maištininkai 
įsodino Žaną ir jos moteris į paauksuotąjį vežimą; palydai vado- 
vauti ėmėsi Suastras ir Komonas, ir vežimas, plienui žvangant, 
įsuko į kelią, vedantį į Edeną. 

Sąjungininkai dabar buvo įsitikinę, kad širokiu būdu prisikas 
iki Artua grafienės. 

Maždaug už mylios kelio, išvažiavus iš Ivernji miestelio, 
vilkstinė sustojo. Mat keli sąjungininkai, vijęsi Deni d'Irsoną, 
sučiupo jį tą akimirką, kai jis bandė pelkėmis persigauti per Oti 
upę. Purvinas, sumuštas, kruvinas, surakintas grandinėmis, jis 


svyrinėdamas ėjo tarp dviejų raitų baronų. 

— Ką jie jam darys? Ką jie jam darys? - kuždėjo Beatrisė. — 
Kaip jie jį sumaitojo! 

Ir ji ėmė šnabždėti paslaptingus maldos žodžius, neturinčius 
prasmės nei lotyniškai, nei prancūziškai. 

Kiek pasiginčiję baronai nutarė pasilikti jį įkaitu ir uždaryti 
kaimyninėje pilyje. Bet juos užvaldęs troškimas žudyti reikalavo 
aukos. 

Kartu su Deni d Irsonu buvo sučiuptas ir seržantas Kornijo. 
Šitas pats Kornijo, savo nelaimei, prieš kurį laiką dalyvavo su- 
imant Suastrą ir Komoną. Šie atpažino jį ir pareikalavo, kad su 
juo būtų tuoj pat susidorota. Bet jo mirtis turėjo būti pamoka 
visiems Mao seržantams ir priversti juos susimąstyti. Kai kurie 
siūlė jį pakarti; kiti norėjo, kad jis būtų nukankintas ant rato, 
dar treti — kad būtų gyvas užkastas į žemę. Lenktyniaudami žiau- 
rumu, jie ginčijosi jo akivaizdoje, kokią mirtį jam skirti, o jisai 
klūpedamas, prakaitu apsipylusiu veidu didžiu balsu šaukė, kad 
esąs nekaltas, ir maldavo pasigailėti. 

Suastras surado išeitį, patenkinančią visus, išskyrus nu- 
teistąjį. 

Buvo atneštos kopėčios. Kornijo įkėlė į medį, čia jį pririšo už 
pažastų; paskui, po geros valandėlės, kai baronai iki soties prisi- 
juokė žiūrėdami į tabaluojantį nelaimingąjį, virvė buvo nupjauta, 
ir jis dribtelėjo ant žemės. Kol jam kasė duobę, nelaimingasis 
gulėjo sulaužytomis kojomis ir staugė. Jis buvo įkastas į žemę 
stačias, kyšojo tik galva su išvirtusiomis paklaikusiomis akimis. 

Puatjė grafienės vežimas tebestovėjo ant kelio, ir palydos 
damos sėdėjo užsikimšusios ausis, kad negirdėtų kankinamo ser- 
žanto riksmo. Grafienė de Puatjė jautė, kad tuoj apalps, bet kištis 


nedrįso bijodama, kad sąjungininkų rūstis nenukryptų prieš ją. 

Pagaliau Suastras atkišo savo didįjį kalaviją vienam iš savo 
tarnų. Kalavijo ašmenys blykstelėjo palei žemės paviršių, ir serža- 
nato Kornijo galva nusirito žole, o šviežiai sukastą žemę sulaistė 
tarsi iš raudono fontano trykštelėjusio kraujo srovė. 

Kai vežimas pajudėjo iš vietos, neščiąją damą surėmė skaus- 
mai; ji suriko ir atsivertė ant pagalvių. Visi tuoj pat suprato, kad 


kūdikio iki nėštumo pabaigos ji neišnešios. 


III 
Antroji karališkoji pora 


Edenas buvo didžiulė tvirtovė, apjuosta triguba siena, perkirsta 
griovių, su styrinčiais kampiniais bokštais, su daugybe įvairių 
statinių - arklidžių, svirnų, sandėlių; požemiais ji buvo sujungta 
su aplinkiniais laukais. Joje lengvai tilpo aštuonių šimtų lanki- 
ninkų įgula. Trečiajame kieme stovėjo pagrindinė Artua grafų 
rezidencija, kurią sudarė įvairūs pastatai su prabangiai apstatytais 
apartamentais. 

— Kol Edenas mano rankose, - mėgo kartoti Mao, - niekšai 
baronai manęs neįveiks. Jie patys nusigaluos pirmiau, negu grius 
mano sienos, 0 mano sūnėnas Roberas veltui guodžiasi viltimi, 
kad aš kada nors leisiu jam užimti Edeną. 

— Edenas man priklauso pagal paveldėjimo teisę, — teigė Ro- 
beras d'Artua, — mano teta Mao pavogė jį iš manęs kartu su visa 
grafyste. Bet aš tol nenurimsiu, kol jo iš jos neatsiimsiu. 

Kai sąjungininkai, lydintys Žanos de Puatjė vežimą, nešini 


seržanto Kornijo galva, pasmeigta ant ieties, temstant sustojo 

prieš pirmąją tvirtovės sieną, jų eilės jau buvo smarkiai praretė- 
jusios. Siras de Žurni atsiskyrė nuo palydos, prisimetęs dingsti- 
mi, kad jam reikią prižiūrėti, kaip suvežamas į klojimą atolas; 
jo pavyzdžiu netrukus pasekė neseniai vedęs siras de Živanši; 
jis pareiškė bijąs, kad jo jaunoji žmona neimtų nuobodžiauti ir 
nerimauti. Tie, kurių pilaitės buvo matyti nuo kelio, bemeilijo 
pavakarieniauti namuose, pasikviesdami vakarienės geriausius 
savo draugus ir pažadėdami, kad tuojau pasivysią kitus. Teliko 
kokios trys dešimtys užsispyrėlių, jojančių jau daug dienų ir iš- 
vargintų sunkios plieninės aprangos. 

Jiems teko ilgokai derėtis, kol gavo leidimą praeiti pro pirmą- 
jį sargybinių postą. Paskui jie, taip pat Žana de Puatjė, turėjo 
laukti tarp pirmosios ir antrosios aptvaros. 

Patekėjo jaunas mėnuo, dar nebuvo visiškai sutemę, bet Ede- 
no pilies kiemuos šešėliai jau tirštėjo. Visur buvo ramu, baronų 
nuomone, net pernelyg ramu. Jie stebėjosi, kiek mažai matyti 
karių. Vienoje arklidėje, pajutęs kitus arklius, sužvengė arklys. 

Leidosi vakaro vėsa. Žana užuodė iš vaikystės pažįstamus kva- 
pus. Ponia de Bomon vežime vis dar dejavo, kad ji miršta. Baro- 
nai tarėsi. Kai kurie manė, kad jau ir taip daug bus padarę, kad 
visas šitas reikalas pradedąs atsiduoti spąstais ir kad protingiau 
būtų grįžti kitą dieną, surinkus daugiau žmonių. Žana suprato, 
kad nebetoli akimirka, kai ji bus išsivesta kaip įkaitė. 

Pagaliau nusileido antrasis kilnojamasis tiltas, paskui ir tre- 
čiasis. Baronai dvejojo. 

— Ar tikrai žinai, kad mano motina čia? — šnabžtelėjo Žana 
Beatrisei d'Irson į ausį. 

— Prisiekiu savo gyvastimi, maloningoji ponia. 


Tada Zana iškišo galvą iš vežimo. 

— Na, mesirai, — tarė ji, — jūs juk taip skubėjote pasikalbėti 
su savo siuzerene. Ko delsiate? Ar pritrūkote drąsos susitikti su 
ja akis į akį? 

Šie žodžiai paskatino baronus ryžtis, ir jie, nenorėdami pasi- 
rodyti esą bailiai moters akyse, įjojo į trečią kiemą, kur nušoko 
nuo arklių. 

Kad ir kaip gerai ruošiasi žmogus vienam ar kitam įvykiui, 
retai kada viskas nutinka taip, kaip buvo tikėtasi. 

Žana de Puatjė visaip įsivaizdavo tą akimirką, kai susitiks 
su savaisiais. Pasirengė viskam: ir lediniam sutikimui, ir glamo- 
nėms, ir iškilmingam oficialiam jos nekaltumo pripažinimui, ir 
šiltam susitaikymui savųjų būrelyje. Kiekvienam šių atvejų buvo 
sumaniusi, kaip elgsis, numačiusi, ką sakys. Bet jai į galvą nega- 
lėjo ateiti, kad grįš į gimtąją pilį pilietinio karo maišatyje, o jos 
vežime viena iš rūmų damų ims ne laiku gimdyti. 

Kai Žana įžengė į didžiąją menę, apšviestą žvakių, kur stovė- 
jo grafienė Mao, susikryžiavusi ant krūtinės rankas, sučiaupusi 
lūpas, įsmeigusi į baronus akis, ji pirmiausia pasakė: 

— Mama, reikia kuo skubiausiai suteikti pagalbą poniai de 
Bomon, kuri gimdo prieš laiką. Tai jūsų vasalai taip baisiai ją 
išgąsdino. 

Grafienė įsakė savo krikštadukrai Mao d'Irson, Beatrisės sese- 
riai, kuri taip pat buvo rūmų dama, eiti pakviesti metro Ermano 
ir metro Pavili, savo asmeninių gydytojų, kad jie kuo skubiausiai 
pasirūpintų ligone. 

Paskui atsiraitojo rankoves ir kreipėsi į baronus: 

— Ar tai šitaip, nenaudėliai sirai, elgiasi riteriai: užpuolate 
mano kilniąją dukterį ir jos palydos damas ir manote, kad mane 
išgąsdinsite? Ar jums patiktų, kad šitaip būtų elgiamasi su jūsų 


žmonomis ir dukterimis, kai jos keliauja mūsų keliais? Nagi, 


98 


KARŪNA IR NUODAI 


laukiu atsakymo, ir paaiškinkite man, kuo pateisinsite savo pik- 
tadarybes, už kurias jus nubausti aš paprašysiu karalių? 

Sąjungininkai išstūmė į priekį Suastrą. 

— Kalbėk! Pasakyk viską, kas reikia... 

Suastras kostelėjo prasivalydamas gerklę. Jis buvo tiek pri- 
kalbėjęs, tiek priburnojęs, tiek protestavęs, tiek sakęs prakalbų 
savo šalininkams, jog dabar, svarbiausią akimirką, jam užkimo 
balsas. 

— Taigi, maloningoji ponia, - pradėjo jis kimiu balsu, - no- 
rėtume sužinoti, ar atsižadėsite pagaliau savo nelemtojo kanc- 
lerio, kuris nukiša mūsų skundus, ir sutiksite pripažinti mūsų 
senuosius papročius, tokius, kokie jie buvo šventojo Liudviko 
laikais... 

Jis nutilo, nes į menę įėjo naujas veikiantysis asmuo, ir tas 
asmuo buvo grafas de Puatjė. Palenkęs galvą ant peties, jis ramiai 
žengė dideliais žingsniais. Baronai, nesitikėję išvysti karaliaus 
brolio, susimetė į krūvą. 

— Mesirai... — ištarė grafas de Puatjė. Jis staiga užsikirto pa- 
stebėjęs Žaną. 

Priėjo prie jos, pabučiavo į lūpas paprastai, lyg niekur nie- 
ko, visų menėje esančių akivaizdoje, šitaip parodydamas, kad jo 
žmona visiškai atgavo malonę, todėl Mao interesai yra jo šeimos 
interesai. 

— Taigi, mesirai, — tęsė jis, — jūs nepatenkinti. Ką gi, 
mes taip pat. Jei mes ir vieni, ir kiti užsispirsime ir griebsimės 
smurto, nieko gero nepasieksime... A, tai jūs, Bajankūrai; 
mačiau jus kariuomenėje... Smurto žmonės imasi tada, kai 
nesugeba mąstyti... Sveikinu jus, Komonai... A! Ir mano kuze- 
nas de Fjenas! Nesitikėjau, kad apsilankysite pas mus su tokia 


draugija!.. 

Šitaip kalbėdamas, jis žengė tarp jų, žiūrėdamas jiems tiesiai 
į akis, kreipdamasis vardu į tuos, kuriuos buvo kada nors ma- 
tęs, ir tiesdamas jiems ranką delnu žemyn, kad jie galėtų ją su 
pagarba pabučiuoti. 

— Jei Artua grafienė panorėtų nubausti jus už tai, kad taip 
bjauriai su ja pasielgėte, jai tai nesudarytų jokio vargo... Mesire 
de Suastrai, pažiūrėkite pro šitą langą ir pasakykite, ar galėtumė- 
te iš čia pasprukti? 

Keletas sąjungininkų prišoko prie langų — prieblandoje virš 
sienų aiškiai styrojo išsikišę šalmai. Kieme rikiavosi kuopa lan- 
kininkų, o seržantai buvo pasirengę sulig pirmu ženklu pakelti 
tiltus ir nuleisti ant vartų grotas. 

— Bėkim, kol dar laikas, - sukuždėjo kažkas. 

— Ne, mesirai, neverta; toliau kaip iki antros aptvaros nenubėg- 
site. Dar kartą sakau, kad mes norime išvengti smurto, ir aš prašau 
jūsų siuzerenę nevartoti prieš jus ginklo. Ar ne taip, mama? 

Grafienė Mao patvirtindama linktelėjo galvą. 

— Bandykime savo kivirčus išspręsti kitu būdu, — kalbėjo 
toliau grafas de Puatjė sėsdamasis. 

Jis pakvietė baronus pasekti jo pavyzdžiu ir liepė paduoti 
vyno. | 

Kadangi krėslų visiems neužteko, kai kurie susėdo tiesiai ant 
grindų. Pakaičiui čia grasinami, čia maloninami sąmokslininkai 
sutriko. 

Pilypas de Puarjė kalbėjo ilgai. Įrodinėjo, kad pilietinis 
karas nešąs tik negandas, kad jie visų pirma esą karaliaus, o 
tik paskui grafienės valdiniai ir turį paklusti valdovo sprendi- 
mui. O šisai pasiuntęs du žmones: mesirus Flotą ir Pomjė, 
pavedęs jiems sudaryti paliaubas. Kodėl sąjungininkams atsi- 


sakyti paliaubų? 

— Mano bendrai nebepasitiki grafiene Mao, - atsakė Žanas 
de Fjenas. 

— Paliaubos buvo pasiūlytos karaliaus vardu; vadinasi, abejo- 
dami jo žodžiu, jūs įžeidžiate karalių. 

— Bet monsinjoras grafas Roberas tikino mus... 

— Aha! Šito aš ir tikėjausi! Atsargiai, šaunieji sirai, ne visada 
reikia klausyti grafo Robero patarimų. Jis šiek tiek lengvabūdiš- 
kai leidžia sau kalbėti karaliaus vardu, o darbuotis jus verčia savo 
naudai. Prieš šešerius metus mūsų kuzenas d'Artua pralaimėjo 
bylą prieš grafienę Mao, - taip nusprendė pats karalius, mano 
tevas — tegul jam Dievas būna maloningas. Tai, kas vyksta šioje 
grafystėje, tėra jūsų, grafienės ir karaliaus reikalas. 

Žana de Puatjė nenuleido nuo vyro akių. Ji buvo laiminga 
klausydamasi lygaus jo balso tembro; džiaugėsi vėl atpažinusi 
jo įprotį staiga plačiai atmerkti vokus, kai reikėdavo pabrėžti 
kurį nors sakinį, atpažinusi jo atsainumą, kuris buvo tik užslėp- 
tos jėgos priedanga. Pilypas pasirodė jai suvyriškėjęs. Veido 
bruožai sugriežtėjo; ilga, plona nosis dar labiau atsikišo; veido 
struktūra galutinai susiformavo. Pilypas tarsi įgijo ypatingo oru- 
mo, sakytum po tėvo mirties dalis velionio įgimto didingumo 
perėjo sūnui. 

Po geros valandos derybų grafas de Puarjė iškovojo tai, ko 
norėjo, ar bent tiek, kiek galima buvo iškovoti. Būsiąs paleistas 
Deni d'Irsonas; Tjeri laikinai nesirodysiąs Artua Grafystėje, 
bet grafienės valdžia išliksianti, kol baigsis apklausa. Seržanto 
Kornijo galva būsianti grąžinta artimiesiems ir krikščioniškai 
palaidota... 

— Mat taip, kaip pasielgėte jūs, - pasakė grafas de Puatjė, - el- 
giasi tik bedieviai, o ne tikro tikėjimo gynėjai. Tokie veiksmai 


atveria kelią kerštui, o jo aukomis savo ruožtu tapsite jūs patys. 

Sirai Likas ir de Nedonšelis nebūsią nubausti, nes jie tenorėję 
gero. Damoms ir panelėms abi pusės rodysiančios atitinkamą 
pagarbą, kaip ir dera riterių žemėje, O paskui, po dviejų savaičių, 
tai yra spalio septintąją, visi susirinksią į Arasą, kur turėsiančios 
būti pasirašytos paliaubos; toliau įvyksianti garsioji, tiek kartų 
atidėliota Kompjenės konferencija, kuri šį sykį paskirta lapkričio 
penkioliktąją. Jei abiem Gijomams, Flotui ir Pomjė, nepavyksią 
suderinti baronų pageidavimų ir karaliaus norų, į Artua būsią 
atsiųsti nauji derybininkai. 

— Šiandien nėra reikalo ką nors pasirašyti; pasitikiu jūsų 
žodžiu, senjorai, — tarė Puatjė grafas. — Jūs protingi ir garbingi 
vyrai, žinau, kad jūs, Fjenai, ir jūs, Suastrai, ir jūs, Losai, ir visi, 
kurie čia esate, nepanorėsite manęs apvilti ir neleisite man veltui 
kreiptis į karalių, Ir mokėsite įtikinti draugus, kad jie laikytųsi 
mūsų susitarimo. 

Jis taip mikliai sužaidė, kad jie išjojo dėkodami grafui tarsi 
savo gynėjui. Užšoko ant arklių, perlėkė per tris pakeliamuosius 
tiltus ir dingo tamsoje. 

— Brangusis sūnau, — tarė Mao, - jūs mane išgelbėjote. Pati 
aš nebūčiau sugebėjusi parodyti tiek kantrybės. 

— Laimėjau jums dvi savaites atokvėpio, — gūžtelėjo pečiais 
Pilypas. - Šventojo Liudviko papročiai! Įsiėdė jie man visi su tais 
šventojo Liudviko papročiais! Atrodo, kad mano tėvo niekada 
negyventa. Nejaugi kiekvieną kartą, kai didis karalius pastūmėja 
savo šalį pirmyn, būtinai atsiranda kvailių, kurie užsispiria grįžti 
atgal? O mano brolis dar juos skatina! 

— Ak, kaip gaila, Pilypai, kad ne jūs — karalius! — pasakė 
Mao. | 

Pilypas nearsiliepė, jis žiūrėjo į žmoną. O Žana dabar, kai 


išsisklaidė visa baimė ir kai pagaliau po tiek mėnesių išsipildė 

jos svajonės, staiga pajuto, kad nebetenka jėgų, ir vos susilaikė 
nepravirkusi. 

Kad paslėptų susijaudinimą, ji lėtai perėjo per menę, lyg 
norėdama iš naujo susipažinti su vieta, kurioje prabėgo jos jau- 
nystė. Bet kiekvienas atpažintas daiktas dar labiau ją trikdė. Ji 
pačiupinėjo šachmatų lentą, padarytą iš jaspio ir chalcedono. 
Prie jos ji mokėsi žaisti šachmatais. 

— Matai, niekas nepasikeitė, - pasakė Mao. 

— Taip, nepasikeitė, — pakartojo Žana sugniaužta gerkle. 

Ji nusigręžė į knygų rinkinį, vieną turtingiausių Prancūzijos 
Karalystėje, neskaitant vienuolynų bibliotekų. Jį sudarė dvylika 
knygų. Žana pervedė pirštu per jų viršelius... Ožjė vaikystė, Bib- 
lija prancūziškai, Sventyjų gyvenimas, Lapės romanas, Tristano 
romanas... Kiek kartų ji ir jos sesuo Blanša žiūrinėjo gražiąsias 
miniatiūras, pieštas ant pergamento! O viena Mao rūmų dama 
balsu skaitė mergaitėms. 

— Žiūrėk! Tu, rodos, matei šitą knygą... Taip, tada aš jau bu- 
vau ją nusipirkusi, - tarė Mao, rodydama Žibuoklės romaną. 

Grafienė bandė išsklaidyti nejaukią atmosferą, užgulusią 
šiuos tris Žmones. 

Šią akimirką į menę įėjo grafienės Mao neūžauga, pramin- 
tas Žanu Kvaileliu, tempdamas medinį arkliuką, ant kurio 
jis neva jodinėjąs po visą pastatą. Jam jau buvo daugiau kaip 
keturiasdešimt, jo galva buvo plati, akys didelės kaip šuns, 
nosis mažytė, priplota, ūgiu siekė iki stalo; vilkėjo vabaliukais 
siuvinėtą drabužį. 

Pamatęs Žaną, jis nustėro; prasižiojo, bet neištarė nė žodžio; 
ir, užuot kūliais vertęsis, kaip privalėjo, tekinas puolė prie jauno- 


sios moters, krito ant žemės, bučiuodamas jai kojas. 

Žanos tvirtybė ir savitvarda iš karto išblėso. Ji staiga pravirko, 
atsigręžė į grafą de Puatjė, pamatė, kad jis šypsosi, ir puolė jam 
į glėbį lemendama: 

— Pilypai!.. Pilypai!.. Pagaliau aš vėl su jumis! 

Atšiauriajai grafienei sugnybo širdį, nes jos duktė puolė ne 
prie jos, o prie vyro išsiverkti iš laimės. 

„Bet juk aš pati to norėjau, - pamanė Mao. — Svarbiausia, 
aš laimėjau“. 

— Pilypai, jūsų žmona pavargo, — pasakė ji. — Veskitės ją į 
savo apartamentus. Vakarienė jums bus paduota tenai. 

Kai jie ėjo pro ją, ji tyliai pridūrė kreipdamasi į Pilypą: 

— Sakiau, kad ji myli jus. 

Grafienė Mao palydėjo akimis jaunąją porą, dingstančią du- 
ryse. Paskui mostelėjo Beatrisei d Irson, kad atsargiai nusektų 
paskui. 

Nakų, kai grafienė Mao, atsilygindama sau už visą nuovargį, 
išsijuosusi šveitė jau gulėdama lovoje, šeštą ir paskutinį kartą tą 
dieną, į jos miegamąjį, santūriai šypsodamasi, įėjo Beatrisė. 

— Na? - paklausė Mao. 

— Na, maloningoji ponia, apdavai paveikė taip, kaip 
tikėjomės. Dabar jie miega. 

Mao atsilošė į pagalves. 

— Garbė Dievui, — pasakė ji. — Štai ir sulipdėme antrą kara- 


lystės porą. 

IV 
Tarnaitės draugystė 


Prabėgo kelios savaitės, Artua Grafystėje buvo beveik ramu. 
Priešiškos pusės susitiko Arase, paskui Kompjenėje, ir karalius 
pažadėjo paskelbti savo nuosprendį prieš Kalėdas. Laikinai ap- 
malšę sąjungininkai grįžo į savo niaurias pilis. 

Juodavo tušti laukai, avidėse bliovė avys. Gruodžio aušros 
sklaidėsi dūmais, tarsi kas žaliomis malkomis kūrentų laužus. 

Venseno pilyje, iš visų pusių apsuptoje miškų, karalienė Kle- 
mencija ėmė suvokti, kas tai yra Prancūzijos žiema. 

Popiečio valandomis karalienė siuvinėjo. Ji buvo pradėjusi 
didžiulį altoriaus užtiesalą, vaizduojantį rojų. Tarp citrinmedžių 
ir apelsinmedžių, po tolygiai mėlynu dangumi vaikštinėja Dievo 
išrinktieji; šitas rojus buvo labai panašus į Neapolio sodus. 

„Karaliene esi ne tam, kad būtum laiminga“, - dažnai galvo- 
jo Klemencija, kartodama pati sau savo senelės Marijos Veng- 
rės žodžius. Ji nebuvo nelaiminga tikrąja žodžio prasme, netgi 
neturėjo priežasties būti nelaiminga. „Negerai darau, — mąstė 
ji, - kad nedėkoju Viešpačiui už tai, ką jis man davė“. Ji nega- 
lėjo suprasti, iš kur šitas nuovargis, liūdesys, nuobodulys, kuris 
diena iš dienos vis labiau ją slegia. 

Argi ji neapsupta didžiausio dėmesio? Šešios rūmų damos, 
išrinktos iš kilmingiausių karalystės moterų, ir daugybė tarnaičių, 
pakeisdamos viena kitą, tenkina menkiausią jos norą, stengiasi 
įspėti menkiausią jos mostą, neša jos maldaknygę, paduoda, 
įveria adatą, laiko prieš ją veidrodį, šukuoja, užmeta ant pečių 


skraistę, kai tik atvėsta oras... 


105 


Maurice Druon 


Vienintelė kelių žygūnų paskirtis — jodinėti iš Neapolio į 
Venseną ir atgal su jos laiškais senelei, dėdei karaliui Robertui 
ir visiems giminaičiams. 

Klemencijos žinioje — keturi balti ristūnai su sidabro kama- 
nomis ir šilkinėmis vadžiomis, ataustomis aukso siūlais; o toli- 
mesnėms kelionėms jai padovanotas didelis dormezas su ratais, 
švytinčiais kaip saulė, toks gražus, toks prabangus, jog grafienės 
Mao vežimas atrodė paprasčiausios vežėčios šienui vežti. 

Argi Liudvikas — ne geriausias vyras pasaulyje? 

Vos tik Klemencija prasitarė lankydamasi Vensene, kad ši 
pilis jai patinkanti ir kad ji norėtų čia gyventi, Liudvikas tuoj 
pat nusprendė čia įkurdinti savo rezidenciją. Daugelis didikų, 
sekdami karaliaus pavyzdžiu, jau taisėsi būstus aplink Venseną. 
O Klemencija, neįsivaizdavusi, ką jai žada žiema Vensene, nedrį- 
so dabar prisipažinti, kad mielai grįžtų į Paryžių. 

Iš tiesų karalius pildo kiekvieną jos norą, lepina ją. Nėra die- 
nos, kad jis neatneštų jai naujos dovanos. 

— Aš noriu, mieloji, — pasakė jis, — kad prieš jus nublanktų 
visos kilmingosios damos pasaulyje. 

Ber kam jai trys aukso karūnos: viena papuošta dešimčia di- 
džiulių rubinų, kita — keturiais dideliais smaragdais bei šešiolika 
mažų ir aštuoniasdešimčia perlų, o trečia — taip pat perlais, taip 
pat smaragdais ir rubinais? 

Jos stalui Liudvikas nupirko dvylika paauksuoto sidabro ema- 
liu puoštų taurių su Prancūzijos ir Vengrijos herbais. O kadangi 
ji yra dievobaiminga, o jis žavisi jos pamaldumu, padovanojo jai 
relikvinę; atsiėjusią aštuonis šimtus livrų, su Tikrojo Kryžiaus 
skeveldrėle. Pasakyti vyrui, kad lygiai gerai galima melstis sode ir 


kad gražiausia monstrancija pasaulyje, nepaisant viso auksakalių 

meno ir visų karaliaus turtų, yra saulė, žerinti mėlyname danguje 
virš jūros, būtų reiškę suniekinti gerus vyro norus. 

Praėjusį mėnesį Liudvikas padovanojo jai žemių, ji ketina 
jas aplankyti gražesniu metų laiku; Monvilio, Ebekūro, Sen 
Deni de Fermano, Vardo ir Dampjero namus ir pilis, Liono ir 
Brė miškus!!. 

— Kodėl, mielasis mano valdove, — paklausė ji, — jūs 
atsisakote tiek turtų mano labui, juk, šiaip ar taip, aš tik nuolanki 
jūsų tarnaitė ir galiu jais naudotis tik per jus. 

— Nieko aš neatsisakau, - atsakė karalius. — Visos šitos senjo- 
rijos priklausė Marinji, teismo nuosprendžiu aš jas atsiėmiau ir 
galiu elgtis su jomis kaip tinkamas. 

Nors jai ir grasu buvo pagalvoti, kad paveldi pakaruoklio 
turtus, ar galėjo ji jų nepriimti, kai jie buvo jai pateikiami kaip 
meilės dovanos ir kai šitą meilę karalius primygtinai norėjo pa- 
skelbti pačiame dovanojimo akte —„atsilygindami už džiugią ir 
malonią draugystę su mumis, kurią mums nuolankiai ir meilingai 
rodo Klemencija...“ 

Ir jis dar atidavė jai nuosavybėn namus Korbejyje ir Fonte- 
neblo. Atrodė, kad už kiekvieną su ja praleistą naktį buvo atsi- 
lyginama pilimi. O taip! Mesiras Liudvikas labai ją mylėjo. Ji 
nė karto nematė jo vaidingo ir nesuprato, kaip jam prilipo šita 
pravardė. Jie niekada nebuvo susikivirčiję, vienas kitam kibę į 
akis. Dievas iš tikrųjų atsiuntė jai gerą vyrą. 

O vis dėlto Klemencija nuobodžiavo ir dūsavo, auksiniais 
siūlais siuvinėdama savo citrinas. 

Ji bandė - deja, bergždžiai — prisiversti ir susidomėti Artua 
Grafystės reikalais, apie kuriuos Liudvikas kartais vakarais vie- 
nas pats jos akivaizdoje garsiai postringaudavo žingsniuodamas 


po miegamąjį. 

Ją gąsdino Robero d Artua įgilios pastabos, jo balso tonas, 
kai jis kreipdavosi į ją „mieloji kuzina!“, tarsi šaukdamas savo 
kurtus; šitas žmogus jai liko visų pirma kaip lapių smaugikas. 
Erzino ją ir grafas de Valua, kuris tolydžio klausinėjo: 

— Na, mieloji dukterėčia, kada padovanosite karalystei 
įpėdinį? 

— Kai Dievas panorės, mielas dėde, - kukliai atsakydavo ji. 

Tiesą sakant, draugų ji neturėjo. Suvokė, nes buvo įžvalgi ir 
ne garbėtroška, kad kiekvienas jai parodytas simpatijos ženklas 
yra apskaičiuotas. Perprato, kad karalių niekas nemyli dėl jų 
pačių ir kad tie, kurie klaupiasi prieš juos, visada tegalvoja vie- 
na - gal ir jiems nubyrės koks jų galybės gurinėlis. 

„Karaliene esi ne tam, kad būtum laiminga; galbūt karalienė 
dėl to ir yra nelaiminga, kad ji karalienė“, - mąstė Klemencija 
tą popietę, kai grafas de Valua, visada kaip akis išdegęs, įsiveržė 
pas ją su žodžiais: 

— Mieloji dukterėčia, atnešu jums naujieną, kuri sujaudins 
karaliaus rūmus. Jūsų svainė grafienė de Puatjė nėščia. Šį rytą 
tai patvirtino pribuvėjos. 

— Labai džiaugiuosi už grafienę de Puatjė, — atsakė Kle- 
mencija. 

— Ji gali pasakyti jums ačiū, — pasigavo Karolis de Valua, - nes 
už savo dabartinę būseną turi būti dekinga ne kam kitam, o 
jums. Jei nebūtumėte paprašiusi savo vestuvių dieną, kad jai 
būtų dovanota, abejoju, ar Liudvikas būtų taip greitai sutikęs 
ją išleisti. 

— Vadinasi, Dievas įrodo, kad pasielgiau teisingai, jei palai- 
mino šitą sąjungą. 

— Atrodo, kad Dievas neskuba laiminti jūsiškės. Taigi, kada 


ryšitės, mieloji dukterėčia, pasekti svaines pavyzdžiu? Iš tiesų gai- 

la, kad ji jus aplenkė. Nagi, Klemencija, leiskite man pasikalbėti 
su jumis kaip tėvui. Žinote, kad nemėgstu užuominų ir rėžiu 
tai, ką turiu pasakyti, tiesiai į akis... Ar Liudvikas gerai atlieka 
savo pareigas jums? 

— Liudvikas toks atidus man, koks gali būti atidus vyras 
žmonai. 

— K jūs, mieloji dukterėčia, supraskite mane teisingai; tu- 
riu galvoje sutuoktinio krikščionio pareigas, jei norite, kūniškas 
pareigas. 

Klemencija paraudo. Ji sulemeno: 

— Man rodos, Liudvikui šiuo atžvilgiu nieko negalima prikiš- 
ti. Ištekėjau tik prieš penkis mėnesius ir manau, kad jums nėra 
ko jaudintis. 

— Bet pagaliau, ar reguliariai pagerbia jis savo apsilankymais 
jūsų guolį? 

— Beveik kas naktų, dėde, jei šitą jūs norite sužinoti; o daugiau, 
negu būti jo tarnaite, kai jis to nori, aš negaliu. 

— Na ką gi! Tikėkimės! Tikėkimės! - pasakė Karolis de Va- 
lua. — Bet supraskite ir mane, mieloji dukterėčia, juk šias vedybas 
sutariau aš; nenorėčiau, kad man būtų priekaištaujama už blogą 
parinkimą. 

Čia Klemencija pirmą kartą nesusivaldė ir supyko. Atstūmė 
šalin siuvinį, pašoko nuo krėslo ir atsikirto balsu, kuriame su- 
skambo iš senosios karalienės Marijos paveldėta gaida: 

— Jūs, atrodo, užmirštate, mesire mano dėde, kad mano 
senelė pagimdė trylika vaikų ir kad mano motina Klemencija 
Habsburgietė jau buvo susilaukusi trijų vaikų, kai mirė maž- 
daug tų pat metų kaip aš dabar. Teta Margarita, jūsų pirmoji 
žmona, kiek žinau, nedavė jums progos skųstis. Mūsų giminės 


moterys vaisingos ir tai įrodo įvairiose karalystėse. Taigi, jei 

kažkas kliudo išsipildyti jūsų troškimams, tai ne mano kraujo 
kaltė. O dabar, mesire, gana šia tema kalbėtis — ir šiandien, ir 
visam laikui. 

Klemencija išėjo ir užsidarė miegamajame, neleidusi nė vie- 
nai damai jos lydėti. 

Ten ją ir rado po dviejų valandų sėdinčią prie lango, už kurio 
juodavo naktis, Edelina, vyriausioji rūmų skalbinių prižiūrėtoja, 
atėjusi kloti lovos. 

— Kaip, maloningoji ponia, — šūktelėjo ji, — jus paliko be 
šviesos! Aš tuoj pašauksiu žmones! 

— Ne, ne, nenoriu nieko matyti, — silpnu balsu atsiliepė 
Klemencija. 

Edelina pakurstė beblėstančią ugnį, kyštelėjo į žarijas dervin- 
gą šaką ir uždegė žvakę, įsmeigtą į geležinę žvakidę. 

— O, maloningoji ponia, jūs verkiate? — šūktelėjo ji. — Kas 
drįso jus įskaudinti? 

Karalienė nusišluostė akis. 

— Mano sielą graužia blogas jausmas, - ūmiai ištarė ji. - Ma- 
ne kankina pavydas. 

Edelina pažvelgė į ją nustebusi. 

— Pavydas, maloningoji ponia? Betgi dėl ko jus turėtų kan- 
kinti pavydas? Esu tikra, kad mūsų valdovas Liudvikas jūsų 
neapgaudinėja, jam tokia mintis net į galvą neateina. 

— Aš pavydžiu grafienei de Puatjė, - prisipažino Klemenci- 
ja. - Pavydžiu, nes ji susilauks vaiko, o aš ne. O, aš džiaugiuosi 
jos laime, bet nežinojau, kad kito žmogaus laimė gali taip skau- 
džiai žeisti širdį. 

— O taip, maloningoji ponia, kitų laimė gali labai įskaudinti! 

Edelina ištarė šį sakinį keistu balsu, ne kaip dera tarnaitei, 


pritariančiai šeimininkės žodžiams, bet kaip moteris, patyrusi 

tą pačią kančią ir suprantanti, ką tai reiškia. Šitas tonas atkreipė 
Klemencijos dėmesį. 

— Tu taip pat neturi vaikų? — paklausė ji. 

— Turiu, maloningoji ponia, turiu. Turiu dukrelę, vadinasi 
ji taip pat, kaip aš, jai jau dešimt metų. 

Ji nusigręžė ir ėmė kloti lovą, purtyti brokato antklodes, pa- 
muštas voverenomis. 

— Ar jau seniai tarnauji šitoje pilyje? — neatlyžo Klemencija. 

— Nuo pavasario. Atsiradau čia prieš pat jūsų atvažiavimą. 
Iki tol dirbau Sitė rūmuose, mano priežiūroje buvo mūsų valdo- 
vo Liudviko lovos skalbiniai, prieš tai dešimt metų tarnavau jo 
tevui, karaliui Pilypui. 

Stojo tyla, tebuvo girdėti, kaip Edelina ranka muša pagalves. 

„Ji tikriausiai Žino visas šių namų... ir šių lovų paslaptis, — 
mąstė karalienė. — Bet ne, aš jos nieko neklausiu, nekamantinė- 
siu. Negražu traukti už liežuvio tarnaitę... To neleidžia mano 
orumas . 

Bet kas galėjo suteikti jai Žinių, jei ne tarnaitė, jei ne vienas 
tų Žmonių, kurie dalijasi su karaliais jų intymiu gyvenimu, 
bet nesidalija valdžia? Ji niekada nebūtų drįsusi karališkosios 
šeimos princams pateikti klausimo, kuris degino jai sielą po 
pokalbio su Karoliu de Valua; beje, ar išgirstų ji sąžiningą 
atsakymą? Iš aukštų rūmų damų ji nepasitikėjo nė viena, nes 
nė viena jų iš tiesų nebuvo jos draugė. Klemencija jautė, kad 
ji čia svetima, kad jai meilikaujama tuščiomis pagyromis, bet 
nenuleidžiama nuo jos akių, kad ji sekama ir kad jai nebus 
atleidžiama net menkiausia jos klaida, mažiausia silpnybė. 
Todel širdį atverti ji galėjo tik tarnaitėms. Ypač patikima jai 
atrodė Edelina: tiesus žvilgsnis, paprasta laikysena, rūpestingi 


ramūs judesiai. Vyresnioji skalbinių prižiūrėtoja vis daugiau 

atidos rodė karalienei, bet savo paslaugumo pabrėžti nesisten- 
ge. Klemencija ryžosi. 

— Ar tiesa, — paklausė ji, - kad jos Malonybė mažoji Navarie- 
tė, kuri laikoma atokiai nuo rūmų ir kurią aš mačiau tik vieną 
kartą, ne mano vyro duktė? 

Tuo pat metu ji mąstė: „Ar neprivalėjau aš būti anksčiau 
įspėta del šitų karaliaus rūmų paslapčių? Mano senelė privalėjo 
geriau išsiklausinėti; mane iš tiesų išleido už vyro daug ko neži- 
nodami“. 

— Ak, maloningoji ponia... - atsakė Edelina, tebepurtyda- 
ma pagalves, tarsi šis klausimas nebūtų pernelyg jos nustebi- 
nęs, - man rodos, niekas to nežino, net ir pats mūsų valdovas 
Liudvikas. Kiekvienas kalba apie tai, kaip jam parankiau; tie, 
kurie sako, kad jos Malonybė mažoji Navarietė yra karaliaus 
duktė, daro tai savais sumetimais, panašiai kaip tie, kurie laiko 
ją pavainike.Yra net tokių, pavyzdžiui, monsinjoras de Valua, 
kurie keičia nuomonę kas mėnesį, nors čia dviejų teisybių 
negali būti. Vienintelis žmogus, kuris būtų galėjęs tikrai pasa- 
kyti, buvo Margarita Burgundė, bet dabar jos burna užkimšta 
žemėmis... 

Edelina staiga prikando liežuvį ir žvilgtelėjo į karalienę. 

— Jūs nerimaujate, maloningoji ponia, nes nežinote, ar mūsų 
valdovas... 

Ji vėl nutilo, bet Klemencija žvilgsniu padrąsino ją kalbėti. 

— Būkite rami, maloningoji ponia, — ištarė Edelina, — 
monsinjorui Liudvikui niekas nekliudo susilaukti įpėdinio, nors 
pikti liežuviai karalystėje ir net rūmuose teigia priešingai. 

— Kas žino... - pralemeno Klemencija. 

— Aš žinau, - lėtai ištarė Edelina, — ir buvo pasirūpinta, kad 


tik aš viena žinočiau. 

— Ką tu čia paistai? 

— Gryną tiesą, maloningoji ponia, nes ir mane slegia sunki 
paslaptis. Tikriausiai turėčiau tylėti... Bet tokios aukštos kilmės 
ir tokia gailestinga dama kaip jūs neįsižeis, jei prisipažinsiu, kad 
mano dukters tėvas yra monsinjoras Liudvikas. 

Karalienė žiūrėjo į Edeliną su begaline nuostaba. Klemen- 
cija ne itin ėmė į galvą, kad Liudvikas jau buvo kartą vedęs. 
Kaip ir visi princai, Liudvikas buvo apvesdintas atsižvelgiant 
į valstybės interesus. Nuo neištikimos žmonos jį atskyrė skan- 
dalas, kalėjimas, paskui mirtis. Klemencija nesidomėjo, kokie 
buvo tos poros intymūs santykiai ar slapti nesutarimai. Jos 
nekamavo smalsumas, noras priekaištauti. Ir štai meilė, nevedy- 
binė meilė stojo prieš ją šitos rausvos, šviesiaplaukės, putnios 
trisdešimtmetės gražuolės pavidalu; ir Klemencijos vaizduotė 
ėmė darbuotis... 

Edelina karalienės tylą palaikė priekaištu. 

— Tikėkite manimi, ne aš šito panorau, maloningoji ponia; 
tai jis parodė savo valią. Be to, jis buvo toks jaunas, dar į protą 
neatėjęs; aukšta dama tikriausiai būtų jį išgąsdinusi. 

Klemencija mostelėjo ranka, šitaip parodydama, kad daugiau 
paaiškinimų jai nereikia. 

—Noriu pamatyti tavo dukterį. 

Edelinos veide šmėstelėjo baimės šešėlis. 

— Žinoma, maloningoji ponia, jūs galite, galite ją pamaryti, 
juk jūs karalienė. Bet maldauju šito nedaryti, nes tada paaiškės, 
kad aš jums prasitariau. Ji tokia pa naši į savo tėvą, jog mon- 
sinjoras Liudvikas, bijodamas, kad jums bus nemalonu ją pama- 
tyti, įsakė prieš jums atvykstant uždaryti ją vienuolyne. Lankau 
ją tik kartą per mėnesį, o kai ji ateis į metus, bus įšventinta į 


vienuoles. 

Pirmutinę Klemencijos reakciją visada nulemdavo jos 
didžiadvasiškumas. Akimirką ji užmiršo savo pačios dramą. 

— Ber kam, - pusbalsiu tarė ji, - kam tai reikėjo daryti? Kaip 
jie galėjo pamanyti, kad toks poelgis gali būti man malonus! Su 
kokiomis tat moterimis įpratę turėti reikalų Prancūzijos valdo- 
vai? Vadinasi, vargše Edelina, dėl manęs iš tavęs išplėšė dukterį! 
Atleisk man, atleisk! 

— O, maloningoji ponia, — atsakė Edelina, — aš juk puikiai 
žinau, kad ne jūsų tai sumanyta. 

— Ne mano sumanyta, bet įvyko dėl manęs, - mąsliai pasakė 
Klemencija. - Kiekvienas mūsų atsakingas ne tik už savo blogus 
veiksmus, bet ir už visą blogį, kuriam duoda progą pasireikšti, 
net pats to nenumanydamas. 

— O mane, maloningoji ponia, - kalbėjo toliau Edelina, - ma- 
ne, vyriausiąją rūmų baltinių prižiūrėtoją, monsinjoras Liudvikas 
išsiuntė į Venseną, kur mano pareigos žemesnės negu Paryžiuje. 
Niekas negali prieštarauti karaliaus valiai, bet už tylą man atsidė- 
kota tikrai prastai. Monsinjoras Liudvikas, matyt, norėjo ir mane 
paslėpti; jam ir į galvą neatėjo, kad jums labiau patiks gyventi 
miškuose negu Sitė salos rūmuose. 

Sykį atvėrusi širdį, Edelina nebegalėjo sustoti. 

— Galiu prisipažinti, - kalbėjo ji toliau, — jog kai jūs atvyko- 
te, buvau pasirengusi tarnauti jums tik iš pareigos, bet, aišku, 
jokiu būdu ne dėl to, kad man tai malonu. Jūs iš tiesų esate 
didžiai prakilni dama, tokia pat gera kaip ir graži, jeigu laimė- 
jote mano širdį... Jūs net nežinote, kaip jus myli paprasti žmo- 
neliai; kad išgirstumėte, ką jie kalba apie karalienę virtuvėje, 
arklidėse, skalbyklose! Ten, maloningoji ponia, jūs rasite daug 


daugiau jums atsidavusių sielų negu tarp didikų. Jūs pavergėte 

visų Mūsų širdis, net ir manąją, nors ji buvo labiausiai nusiteikusi 
jums nepasiduoti; dabar jūs neturite ištikimesnės tarnaitės kaip 
aš, — užbaigė Edelina, puldama bučiuoti karalienei rankos. 

— Liepsiu grąžinti tau tavo dukterį, — tarė Klemencija, — ir 
globosiu ją. Pakalbėsiu apie tai su karalium. 

— Maldauju nedaryti šito, maloningoji ponia! — šūktelėjo 
Edelina. 

— Karalius apiberia mane dovanomis, kurių man nė nereikia, 
tai kodėl negaliu aš paprašyti tokios, kuri suteiktų džiaugsmo! 

— Ne, ne, maldauju nedaryti šito, - pakartojo Edelina. - Ge- 
riau tegul mano duktė apsigaubia vienuolės šydu, negu atsiduria 
po žeme. 

Pirmą kartą nuo pokalbio pradžios Klemencija nusišypsojo, 
netgi nusijuokė. 

— Nejaugi tavo padėties žmonės Prancūzijoje taip bijo kara- 
liaus? O gal jus dar slegia prisiminimas karaliaus Pilypo, kuris, 
sako, nežinojęs, kas yra gailestis? 

Edelina iš tiesų nuoširdžiai mylėjo karalienę, bet vis dėlto 
giežė nemažą apmaudą ant Vaidingojo; taikėsi puiki proga vie- 
nusyk patenkinti abu šiuos jausmus. 

— Jūs dar nepažįstate monsinjoro Liudviko, kaip jį pažįsta 
kiekvienas mūsų; jis dar neparodė jums išvirkščiosios savo sielos 
pusės. Niekas neužmiršo, — pridūrė ji, nuleidusi balsą, — kad 
mūsų valdovas Liudvikas, pasibaigus jos Malonybės Margaritos 
teismui, įsakė kankinti savo rūmų tarnus ir kad Nelio bokšto pa- 
pėdėje upėje buvo sužvejoti aštuoni sužaloti ir sumaitoti lavonai. 
Manote, kad jie atsitiktinai atsidūrė upėje? Nenorėčiau, kad ir 
mudvi su dukra ten atsitiktinai atsidurtume. 


— Sitas apkalbas skleidžia karaliaus priešai... 


115 


Maurice Druon 


Bet tardama šiuos žodžius Klemencija prisiminė kardinolo 
Diuezo užuominas Avinjone. 

„Nejaugi mano vyras žiaurus?“ — pamanė ji. 

— Atleiskite, jei prikalbėjau daugiau, negu reikia, - pasakė 
Edelina. - Duok, Dieve, kad jūs nieko blogesnio nesužinotumėte 
ir kad jūsų gera širdis liktų nežinioje. 

— O ką blogesnio aš galėčiau sužinoti?.. Ar tai susiję su Mar- 
garitos Burgundės mirtimi?.. 

Edelina liūdnai gūžtelėjo pečiais. 

— Rūmuose tik jūs viena ir abejojate, maloningoji ponia. Jeigu 
jums dar nepasakyta, vadinasi, yra kas tyko blogos valandėlės, 
gal todel, kad pikčiau jums įkąstų. Jis liepė ją pasmaugti, visi tai 
žino. Gajaro pilies apylinkių žmonės kalba apie tai nesivaržyda- 
mi... Bet kas jus pažįsta, tas galų gale pritaria karaliui. 

— Dieve mano, Dieve mano, nejaugi tai įmanoma... nejaugi 
tai įmanoma! Jis nužudė ją, kad vestų mane! - sudejavo Klemen- 
cija, prisidengdama veidą rankomis. 

— Ak, neverkite, maloningoji ponia, - pasakė Edelina. — Tuoj va- 
karienė, jūs negalite šitokia pasirodyti. Turite atsišviežinti veidą. 

Ji atnešė šalto vandens dubenį ir veidrodį, suvilgė rankšluostį 
ir palaikė prispaudusi karalienei prie skruostų, prisegė vieną 
nusvirusią kasą. Stengėsi daryti viską labai švelniai, kažkaip glo- 
bėjiškai meiliai. 

Akimirką abiejų moterų veidai atsimušė vienas šalia kito 
veidrodyje — du veidai, tokie pat šviesūs, auksinio atspalvio, su 
tokiomis pačiomis didelėmis mėlynomis akimis. 

— Žinai, mudvi panašios, — pasakė karalienė. 

— Nuostabesnio komplimento aš nesu kaip gyva girdėjusi ir 


labai norėčiau, kad tai būtų tiesa, — atsakė Edelina. 

Ir toks didžiulis buvo šitų dviejų moterų susijaudinimas, 
joms abiem taip reikėjo draugystės, jog jos puolė viena kitai 


į glėbį. 


V 
Šakutė ir klauptas 


Atkraginęs smakrą, su šypsena lūpose, užsimetęs ant naktinių marš- 
kinių kailiu muštą tuniką, Liudvikas X įžengė į miegamąjį. 

Jam pasirodė, kad per vakarienę karalienė sėdėjo keistai 
niauri, išdidi, beveik svetima, nesiklausė, kas šnekama, ir vos 
ne vos teikėsi atsakinėti į klausimus; bet jis ne itin sunerimo. 
„Moterys linkusios į tokias staigias nuotaikos permainas, — pa- 
manė jis, — dovana, kurią jai nešu, ją pralinksmins“. Mat Vai- 
dingasis buvo vienas tų vaizduotės stokojančių vyrų, kurie yra 
ne kažin kokios nuomonės apie moteris ir mano, kad visokie 
nesusipratimai atitaisomi dovana. Žodžiu, į miegamąjį jis įžen- 
gė su meiliausia, kokią tik sugebėjo nutaisyti, mina, nešinas 
mažyte pailga skrynute. 

Pamatęs, kad Klemencija klūpo ant klaupto, jis truputį 
nustebo. Paprastai savo vakarines maldas ji baigdavo prieš jam 
ateinant. Liudvikas mostelėjo ranka, tarsi sakydamas: „Nekreip- 
kite į mane dėmesio, ramiai baikite melstis... “, ir sustojo kitame 
miegamojo gale, vartydamas rankose skrynutę. 

Bėgo minutės: iš vazos, padėtos šalia lovos, Liudvikas pasi- 
ėmė vieną dražė ir jį sutriauškė. Klemencija tebeklūpojo; pri- 
ėjęs arčiau, Liudvikas pamatė, kad ji nesimeldžia. Klemencija 


žiūrėjo Į jį. 

— Štai, mieloji, — tarė jis, - štai, kokią turiu jums staigmeną. 
O, tai ne papuošalas, greičiau retenybė, auksakalio išmonė. Na- 
gi, žiūrėkite... 

Jis atvožė skrynutę, išėmė iš jos ilgą blizgantį daikčiuką su 
dviem smaigaliais. Klemencija, klūpanti ant suolelio, nejučia 
atšlijo. 

— Oi, mieloji, — nusijuokė Liudvikas, — nebijokite, su šituo 
daikteliu žmogaus sužeisti negalima! Tai mažytė šakutė kriaušėms 
valgyti. Pažiūrėkite, koks nuostabus darbas. 

Ant klaupto atkaltės jis padėjo šakutę su dviem plieniniais 
smailiais dantimis, įtaisytais į auksu inkrustuoto dramblio kau- 
lo kotą. 

Karalienė nei parodė ypatingo susidomėjimo dovana, nei 
įvertino daikto naujoviškumą. Liudvikas pasijuto nusivylęs. 

— Specialiai užsakiau ją per Tolomėjų vienam Florencijos 
auksakaliui. Sako, esančios tik penkios tokios šakutės pasaulyje, 
ir aš panorau, kad vieną jų turėtumėte jūs, idant nesusiteptumėte 
savo gražių pirštelių, valgydama vaisius. Šis daiktelis tikrai skir- 
tas damoms; vyrai niekada nedrįstų imti tokio brangaus įnagio į 
rankas ir nesugebėtų juo naudotis, nebent mano svainis Anglijos 
karalius, kuris, kaip girdėjau, turi tokią šakutę ir naudojasi prie 
stalo, nebijodamas apsijuokti. 

Šiais paskutiniais žodžiais jis manė pasirodysiąs sąmojingas 
ir tikėjosi išvysti šypseną jos lūpose. Bet Klemencija nepajudėjo 
nuo klaupto ir vis taip pat įdėmiai žiūrėjo į vyrą. Dar niekad 
ji neatrodė jam tokia graži; jos ilgi auksiniai plaukai krito iki 
juosmens. 

Liudvikas pridūrė: 

— Tiesa, meseras Tolomėjus pranešė, kad jaunasis jo sūnėnas, 


kurį buvau pasiuntęs su Buviliu jūsų parsivežti, jau sveikas ir 

netrukus iškeliaus į Paryžių; kiekviename laiške jis rašo dėdei, 
kokia gera jūs jam buvote. 

Atsakymo nesulaukė. 

„Kas jai galų gale yra? - mąstė karalius. — Galėjo bent padė- 
koti“. Jei čia būtų buvęs kitas žmogus, ne Klemencija, jis jau 
seniai būtų supykęs; bet savo laimės šeimyninė scena temdyti 
jis nesiryžo. Susitvardė ir vėl bandė užvesti pokalbį. 

— Manau, kad šį sykį Artua Grafystės reikalai bus sutvarky- 
ti, — pasakė jis. — Viskas linksta į gerąją pusę. Susitikimas Komp- 
jenėje, į kurį jūs mane taip meiliai palydėjote, davė tokius vaisius, 
kokių ir tikėjausi, ir aš galėsiu netrukus paskelbti savo ištarmę. 
Viskas rimsta, kai jūs esate šalia manęs. 

— Liudvikai, — staiga pertarė jį Klemencija, — nuo ko mirė 
jūsų pirmoji žmona? 

Liudvikas palinko pirmyn, tarsi gavęs smūgį į paširdžius, ir 
minutėlę apstulbęs žvelgė į ją. 

— Margarita mirė... mirė, — ištarė jis, skesčiodamas ranko- 
mis, nuo plaučių karštinės, kuri ją uždusino, kaip man buvo 
pranešta. 

— Liudvikai, ar galite prisiekti prieš Dievą... 

Jis pertraukė ją, pakėlęs balsą: 

— Ką aš privalau prisiekti? Aš neturiu ko prisiekti. Kur jūs 
lenkiate? Ką norite sužinoti? Pasakiau, ką pasakiau, ir prašom 
tuo pasitenkinti; daugiau jums nieko ne privalu žinoti. 

Jis ėmė žingsniuoti po kambarį, krypuodamas kaip antis: 
Naktinio apdaro iškirptėje nuogas jo kaklas paraudo; didžiulės 
akys blizgėjo, grėsmingai žaižaruodamos. 

— Nenoriu, nenoriu, kad su manim apie ją kas kalbėtų! 
Niekada! O jūs - juo labiau. Draudžiu jums, Klemencija, mano 


akivaizdoje tarti Margaritos vardą... 

Jis nutilo užsikosėjęs. 

— Ar galite prisiekti prieš Dievą, — ryžtingai pakartojo Klemen- 
cija, — ar galite prisiekti, kad ši mirtis įvyko be jūsų valios? 

Pyktis Liudvikui visada apremdydavo protą. Užuot tiesiog 
paneigęs ir gūžtelėjęs pečiais, kaip išgirdęs absurdišką jį 
įžeidžiančią prielaidą, jis atšovė: 

— Ojei ir taip? Kam kam, o jums nederėtų man priekaištauti. 
Kaltinkite verčiau savo senelę, o ne mane! 

— Senelę? — sušnibždėjo Klemencija. - Kuo čia dėta mano 
senelė? 

Vaidingasis susivokė pasakęs kvailystę, bet dėl to dar labiau 
įtūžo. Trauktis atgal buvo per velu. 

— Žinoma, kalta Marija Vengrė! Ji reikalavo, kad jungtuvės 
įvyktų dar iki vasaros. Tuomet aš pasakiau pageidaująs... girdi- 
te, tik pageidaująs... kad Margarita iki to laiko mirtų. Ir buvau 
išklausytas, štai ir viskas. Jei nebūčiau tada šito pageidavimo 
pareiškęs, šiandien jūs nebūtumėte Prancūzijos karalienė. Taigi 
nevaidinkite nekaltos ir nepriekaištaukite man už tai, kas jus 
puikiausiai tenkina ir iškėlė aukščiau už visą jūsų šeimą. 

— Niekad nebūčiau sutikusi, — šūktelėjo Klemencija, — jei 
būčiau žinojusi, kokia kaina tai pirkta. Dėl šito nusikaltimo, 
Liudvikai, Dievas ir nesiunčia mums vaiko! 

Liudvikas apsisuko aplink ir nustėręs suakmenėjo. 

— Taip, dėl šito nusikaltimo ir dėl visų kitų, jūsų padary- 
tų, — kalbėjo toliau karalienė, pakilusi nuo klaupto. - Jūs įsakėte 
nužudyti savo žmoną. Jūs įsakėte pakarti mesirą de Marinji. Jūs 
laikote uždaręs kalėjime savo tėvo legistus. Jūs įsakėte kankinti 
savo paties tarnus. Pasikėsinote į Dievo sukurtų būtybių gyvybę 
ir laisvę. Štai kodėl dabar Dievas jus baudžia neleisdamas jums 


suteikti gyvybės naujoms būtybėms. 

Liudvikas apstulbęs žiūrėjo, kaip ji žengia artyn. Vadinasi, 
yra pasaulyje trečias žmogus, kurio nejaudina jo pykčio priepuo- 
liai, kuris palaužia jo įtūžį ir nugali jį. Jo tėvas Pilypas Gražusis 
gniuždė jį savo valdovišku autoritetu; jo brolis, grafas de Puatjė, 
gniuždo jį savo išmintimi; o štai naujoji jo žmona gniuždo jį 
savo tikėjimu. Ar galėjo jis įsivaizduoti, kad jo teisėjas stos prieš 
jį vedybiniame miegamajame šios gražuolės moters pavidalu, 
moters, kurios plaukai sklezdėjo it šviesi kometa. 

Liudviko veidas persikreipė; jis panėšėjo į vaiką, kuris tuoj 
pat pravirks. 

— O ką man, jūsų nuomone, dabar daryti? — suspigo 
jis. — Mirusiųjų prikelti negaliu. Jūs nežinote, ką reiškia 
būti karalium! Niekas neįvyko grynai mano valia, o jūs už viską 
kaltinate mane. Ko jūs siekiate? Kam priekaištauti man už tai, 
kas nepataisoma? Skirkitės su manimi, grįžkite į Neapolį, jei 
aš jums toks šlykštus. Palaukite, kol bus išrinktas popiežius, ir 
paprašykite jį, kad panaikintų mūsų santuoką!.. Ak, tas popie- 
žius! Tas popiežius! — pridūrė jis, sugniaužęs kumščius. - Nieko 
nebūtų įvykę, jei būtume turėję popiežių. 

Klemencija padėjo jam ant pečių rankas. Ji buvo truputį 
aukštesnė už jį. 

— Aš neketinu skirtis su jumis, - pasakė ji. — Esu jūsų žmona 
ir visada būsiu šalia, dalysiuosi su jumis vargais ir džiaugsmais. 
Noriu viena - išgelbėti jūsų sielą ir įkvėpti jums mintį apie at- 
gailą, be kurios nebūna atleidimo. 

Jis pažiūrėjo jai tiesiai į akis ir įžvelgė jose tik gerumą ir bega- 
linę užuojautą. Lengviau atsikvėpė ir prisitraukė ją prie savęs. 

— Mieloji, jūs geresnė negu aš, ak, nepalyginamai geresnė! 
Be jūsų aš negalėčiau gyventi. Prižadu pasitaisyti ir apgailestauti 


dėl to blogio, kurį padariau. 

Ir jis įsikniaubė Klemencijai į petį, lūpomis paliesdamas 
kaklą. 

— Ak, mieloji, — kalbėjo jis, — kokia jūs gera, kaip gera jus 
mylėti! Aš būsiu toks, kaip jūs norite, prižadu! Žinoma, mane 
graužia sąžinė ir dažnai dėl to persekioja baimė! Užsimirštu tik 
jūsų glėbyje. Eime, mieloji, eime pasimylėti. 

Jis mėgino tempti ją lovos link; bet ji nejudėjo; jis pajuto, 
kad ji susigūžė, priešinasi. 

— Ne, Liudvikai, ne, — tyliai ištarė ji. - Pirmiausia reikia pa- 
daryti atgailą. 

— Padarysime, mieloji; pasninkausime tris dienas per savaitę, 
jei norite. Eime, aš pernelyg pasiilgau jūsų! 

Ji išsprūdo jam iš rankų, o kadangi jis norėjo išlaikyti ją per 
jėgą, plyšo viena jos naktinio apdaro siūlė. Klemencija išsigando 
išgirdusi, kaip trakštelėjo drykstantis drabužis, ir, ranka prisiden- 
gusi apnuogintą petį, užlindo už klaupto. Šis išgąstis vėl įsiutino 
Liudviką Vaidingąjį. 

— Bet kas jums, šimts kelmų! - šūktelėjo jis. — Ir ką man da- 
ryti, kad jums įtikčiau? 

— Aš nepriklausysiu jums, kol kartu su jumis neaplankysiu 
šventų vietų. Eisime pėsti; paskui sužinosime, ar Dievas mums 
atleis atsiųsdamas vaiką. 

— Geriausia kelionė į šventas vietas, norint susilaukti vai- 
ko — štai ji! —- pasakė Liudvikas, rodydamas į lovą. 

— Ak, nesityčiokite iš tikėjimo, — atsakė Klemencija, — šitaip 
jūs man nieko neįrodysite. 

— Keistokas tas jūsų tikėjimas, jei liepia atstumti savo vyrą. 
Ar niekas niekada nekalbėjo jums apie pareigą, kurios negalima 
vengti? 


— Liudvikai, jūs manęs nesuprantate! 


122 


KARŪNA IR NUODAI 


— Ne, puikiai suprantu! Suprantu, kad jūs atstumiate mane. 
Suprantu, kad aš jums nepatinku, kad elgiatės su manimi kaip 
Margarita... 

Jis žengė pirmyn įsmeigęs akis, kaip pasirodė Klemencijai, į 
šakutę su dviem aštriais ilgais smaigais, kuri tebegulėjo padėta 
ant klaupto. Ji ištiesė ranką, norėdama čiupti šakutę anksčiau 
negu jis. O jis net nepastebėjo jos mosto; jį užvaldė tik didžiulis 
siaubas, didžiulė neviltis. 

Savo vyriškas savybes Liudvikas įstengdavo parodyti tik 
tada, kai moteris jam nuolankiai paklusdavo. Susidūręs su bet 
kokiu pasipriešinimu, jis pasidarydavo visiškai bejėgis; tik dėl to 
ir prasidėjo pirmosios jo santuokos drama. Jei šita negalia vėl 
jį apims? Nėra didesnės kančios kaip negebėjimas užvaldyti tą, 
kurios labiausiai trokšti. Kaip paaiškinti Klemencijai, kad jam 
bausmė atėjo anksčiau nei nusikaltimas? Jį ėmė klaikas, kad vėl 
ims veikti nepertraukiama seka: pasipriešinimas, negalia, neapy- 
kanta. Jis ištarė tarsi kalbėdamas pats su savimi: 

— Nejaugi aš pasmerktas, nejaugi aš prakeiktas, kad manęs 
nemylėtų tie, kuriuos myliu? 

Užsimerkusi, virpėdama Klemencija taip pat mąstė: „Vadi- 
nasi, aš pamaniau, kad jis ketina mane nužudyti? 

Neatsispirdama miglotam gėdos jausmui ir gailesčiui, ji pa- 
sirodė iš už klaupto ir pasakė: 

— Gerai, darysiu taip, kaip pageidaujate. 

Ji norėjo užgesinti žvakes. 

— Tegul dega, - pasakė Vaidingasis. 

— Jūs iš tikrųjų norite, Liudvikai... 

— Nusimeskite drabužius. 

Nusprendusi visiškai paklusti vyrui, Klemencija išsirengė nuo- 


gai su tokiu jausmu širdyje, tarsi paklustų šėtonui. Jei Liudvikas 

pasmerktas degti pragare, ji degs su juo. Liudvikas įsitraukė į lovą 
šį nuostabų kūną, per kurį bangavo šešėliai ir kurį jis vėl visiškai 
užvaldė. Norėdamas atsidėkoti, jis sušnabždėjo: 

— Pažadu, mieloji, pažadu paleisti į laisvę mesirą de Prelį ir 
visus savo tėvo legistus. Apskritai jūsų norai visada sutampa su 
mano brolio Pilypo norais! 

Klemencija pamanė, kad jos nuolankumas bus proga padaryti 
gerą darbą, ir, nors atgaila nebuvo atlikta, vienas kitas kalinys 
atgaus laisvę. 

Tą nakų karališkajame miegamajame nuo lubų atsimušė 
garsus šūksnis. Ištekėjusi prieš penketą mėnesių karalienė Kle- 
mencija tik šiąnakt suprato, kad karalienė nebūtinai turi būti 
tik nelaiminga ir kad vedybų vartai gali atsiverti ir į nepažįstamą 
iki šiol palaimą. 

Ji ilgai gulėjo išsekusi, sunkiai alsuodama, susižavėjusi, tarsi 
jos gimtosios šalies jūra būtų išmetusi ją ant auksinio kranto. 
Susiradusi karaliaus petį, ji padėjo ant jo galvutę ir užmigo, o 
Liudvikas, apsvaigęs iš dėkingumo už malonumą, kurį suteikė, 
ir jausdamasis esąs kur kas labiau karalius negu aną vainika- 
vimo dieną, praleido pirmą nemigo naktį be įkyrios minties 
apie mirtį. 

Tačiau ši palaima, deja, nepasikartojo. Rytojaus dieną Kle- 
mencija, net nesikreipdama į jokį nuodėmklausį, nusprendė, kad 
malonumas neatsiejamas nuo nuodėmės. Ji buvo nervingesnės 
prigimties, negu atrodė, nes nuo šiol santykiai su vyru tapo tokie 
nepakenčiamai skausmingi, jog ji ne visada įstengdavo nesušukti 
iš skausmo ir kartais nepajėgdavo priimti karaliaus malonės ne 
dėl nenoro, bet dėl to, kad atsisakydavo kūnas. Ji nuoširdžiai 
liūdėjo, prašė jai atleisti, veltui stengėsi patenkinti primygtinę 


Liudviko aistrą. 

— Patikėkite, gerasis valdove, patikėkite, — sakė ji, - mums 
reikia aplankyti šventas vietas, antraip aš negalėsiu būti tokia 
kaip anksčiau. 

— Naką gi, aplankysime, mieloji, greitai aplankysime, kokias 
tik norėsite, ir su virve ant kaklo, jei tokia bus jūsų valia; bet 


leiskite man pirmiau sutvarkyti Artua Grafystės bylą. 


VI 
Trečiųjų teismas 


Dvi dienos prieš Kalėdas didžiausioje Venseno pilies menėje, šia 
proga pertvarkytoje į teismo posėdžių salę, ant suolų, užtiestų 
kilimais, laukdami karaliaus, sėdėjo perai, didikai ir legistai. 

Anksti rytą atvyko Artua baronų delegacija, vadovaujama 
Žeraro Kierezo ir Žano de Fjeno, taip pat neperskiriamoji po- 
ra-— Suastras ir Komonas. Viskas, regis, buvo parengta. Kara- 
liaus pasiuntiniai nuoširdžiai pasidarbavo taikindami priešiškas 
puses; Puatjė grafas siūlė protingus sprendimus ir patarė savo 
uošvei nusileisti daugeliu punktų, jeigu ji nori, kad į jos valdas 
grįžtų taika. 

Paklusdamas karaliaus nurodymams, iš teisybės gerokai 
miglotiems, bet kupiniems kilnių norų: „Nebenoriu, kad lietųsi 
kraujas, nebenoriu, kad į kalėjimus neteisingai būtų sodinami 
žmonės; noriu, kad kiekvienas gautų tai, kas jam priklauso, ir 
kad visur viešpatautų sutarimas ir draugystė...“, kancleris Etjenas 
de Mornėe surašė ilgą nuosprendį ir, kai perskaitė jį karaliui, šisai 
pasijuto be galo savimi patenkintas, tarsi pats būtų asmeniškai 


visus skirsnius padiktavęs. 

Tuo pat metu Liudvikas X paleido iš kalėjimo Raulį de Prelį 
ir šešis kitus tėvo patarėjus, kurie pelijo kalėjime nuo balandžio 
mėnesio. Šitam visuotiniam geraširdiškumui pratrūkus, jis dova- 
nojo bausmę, nors ir priešinosi Karolis de Valua, Angerano de 
Marinji žmonai ir sūnui, kurie buvo iki šiol kalinami. 

Tokia permaina stebėjosi visas karaliaus dvaras. Negirdėtas 
dalykas! Karalius priėmė jaunąjį Luji de Marinji, apkabino jį ka- 
ralienės ir kelių aukštų pareigūnų akivaizdoje ir pareiškė: 

— Krikštasūni, praeitis užmiršta. 

Vaidingasis dabar šiuos žodžius kartojo bet kokia proga, tar- 
si norėdamas įtikinti pats save ir kitus, kad prasidėjo naujas jo 
karaliavimo etapas. 

Ir kai jam šį rytą uždėjo ant galvos karūną ir apgaubė pečius 
plačia mantija, papuošta lelijomis, jis itin aiškiai pajuto, kad jo 
sąžinė rami. 

Maijė de Tri įdavė jam auksinę teisingumo ranką su dviem 
pakeltais aukštyn pirštais. 

— Kokia ji sunki! - pasakė Liudvikas. — Tokia ji man pasirodė 
jau karūnavimo dieną. 

— Valdove, ar pirma priimsite metrą Martyną, kuris ką tik 
atvyko iš Paryžiaus, ar pasimatysite su juo po Tarybos posė- 
džio? - paklausė didysis šambelionas. 

— Metras Martynas čia? — šūktelėjo Liudvikas. — Noriu jį tuoj 
pat pamatyti. Ir palikite mus vienus. 

Įėjęs žmogus buvo kokių penkiasdešimties metų amžiaus, sto- 
rokas, labai tamsaus gymio ir svajingų akių. Nors vilkėjo kukliai, 
beveik vienuoliškai, visa jo povyza, įteiklūs ir kartu ryžtingi gestai, 
jo maniera užsimesti mantiją ant alkūnės įlinkio ir nusilenkti 
pasisveikinant dvelkė Rytais. Metras Martynas jaunystėje buvo 


daug keliavęs ir nusigavęs iki Kipro krantų, Konstantinopolio 

ir Aleksandrijos. Niekas negalėjo teigti, ar jis visados vadinosi 
šiandieniniu vardu. 

— Na kaip? Išsiaiškinote klausimus, kuriuos buvau jums pa- 
teikęs? — iš karto paklausė Vaidingasis. 

— Išsiaiškinau, valdove, išsiaiškinau ir didžiuojuosi garbe, 
kad kreipėtės į mane. 

— Tad sakykite teisybę, net jeigu ji nemaloni; aš neišsigąsiu. 

Toks astrologas kaip metras Martynas žinojo, ką reikia many- 
ti apie tokią įžangą, ypač kai ją išgirsti iš karaliaus lūpų. 

— Valdove, - atsakė jis, - mūsų mokslas nėra tobulas, ir jei 
žvaigždės niekada nemeluoja, mūsų protas, jas stebėdamas, gali 
suklysti. Vis dėlto nematau, kad jūsų nerimas būtų pagrįstas, 
ir, man regis, niekas nekliudo jums susilaukti įpėdinio. Dan- 
gaus kūnai, po kuriais jūs gimėte, šiuo požiūriu jums veikiau 
palankūs, ir žvaigždės išsidėsčiusios tėvystei tinkama tvarka. Iš 
tikrųjų Jupiteris stovi virš Vėžio žvaigždyno, o tai yra vaisingu- 
mo ženklas, be to, Jupiteris, po kurio ženklu jūs gimęs, sudaro 
draugišką trikampį su Mėnuliu ir Merkurijaus planeta. Taigi jūs 
neprivalote prarasti vilties susilaukti įpėdinio, jokiu būdu ne. Bet 
Mėnulio ir Marso opozicija rodo, kad jūsų vaiko laukia neleng- 
vas gyvenimas; nuo pat pirmų gimimo dienų reikės apsupti jį 
budria priežiūra ir ištikimais tarnais. 

Metras Martynas labai pagarsėjo gerokai iš anksto išpranaša- 
vęs, nors itin miglota forma, Pilypo Gražiojo mirtį, kuri turėjo 
sutapti su 1314 metų lapkričio mėnesio Saulės užtemimu. Tada 
jis, nepanorėjęs patikslinti, rašė: „Galingas Vakarų valdovas...“ 
Nuo to laiko Liudvikas X labai gerbė metrą Martyną. 

— Labai branginu jūsų nuomonę, metre Martynai, ir jūsų žo- 
džiai teikia man tvirtybės. Gal jums pavyko pastebėti, koks laiko- 


tarpis palankiausias pradėti įpėdiniams, kurių aš taip trokštu? 

Metras Martynas visada kalbėjo lėtai, kad laimėtų laiko ir 
savo atsakymus nukreiptų viltingiausia linkme. 

— Kalbėkime kol kas tik apie pirmąjį, valdove, nes dėl 
kitų negalėčiau taip tvirtai jums atsakyti... Man trūksta kara- 
lienės gimimo valandos, kurios ji pati nežino ir kurios niekas 
negalėjo man nurodyti; bet, man rodos, per daug nesuklysiu 
pasakydamas, kad vaikas gims dar prieš Saulei įeinant į Šaulio 
žvaigždyną, o tai reiškia, kad jis turėtų būti pradėtas vasario 
viduryje, 

— Vadinasi, reikia skubėti į Amjeną pasimelsti šventajam 
Jonui, kaip to pageidauja karalienė. O kaip manote, metre Mar- 
tynai, kada privalėčiau vėl patraukti į karą su f lamandais? 

— Man regis, šiuo reikalu, valdove, dera pasikliauti išminties 
balsu. Ar jau pasirinkote datą? 

— Norėčiau sušaukti vėliavas prieš rugpjūčio mėnesį. 

Svajingas metro Martyno žvilgsnis kurį laiką sustojo įsmigęs 
į karalių, jo karūną, teisingumo ranką, kuri, atrodė, jam kliudo 
ir kurią jis laikė ant peties, kaip daržininkas kastuvą. 

— Iki rugpjūčio dar reikės pragyventi birželį... - sumurmėjo 
astrologas. 

Paskui garsiai tarė: 

— Ateinantį rugpjūtį, valdove, flamandai, galimas daiktas, 
jau jūsų nebetrikdys. 

— Tikiu, tikiu, - šūktelėjo Vaidingasis, - nes aną vasarą įva- 
riau jiems baimės, ir jie tikriausiai prisipažins nugalėti be mūšio, 
dar prieš prasidedant žygiui. 

Keistas įspūdis — žiūrėti į žmogų, beveik tiksliai žinant, 
kad po pusės metų jis mirs, ir girdėti jį kuriant planus ateičiai, 
kurios greičiausiai nematys. „Nebent ištvers iki lapkričio mėne- 


sio... — mąstė Martynas. Mat, be grėsmingo birželio mėnesio 


128 


KARŪNA IR NUODAI 


termino, astrologas susekė dar kitą pragaištingą ženklą — blogą 
Saturno orientaciją tomis dienomis, kai nuo Liudviko gimimo 
praeis dvidešimt septyneri metai ir keturiasdešimt keturios die- 
nos. „Dvi lemtingos konjunkcijos su pusės metų tarpu. Jeigu 
jis tikrai susilauks įpėdinio, tuomet antroji sutaps su vaiko gimi- 
mu... Šiaip ar taip, tokie dalykai į akis nesakomi“. 

Prieš pasišalindamas su kapšeliu, kurį jam į saują įspraudė 
karalius, metras Martynas vis dėlto pajuto pareigą pridurti: 

— Dar vienas žodis, valdove, dėl jūsų sveikatos. Saugokitės 
nuodų, ypač pavasario pabaigoje. 

— Vadinasi, nevalgyti grūzdų, voveraičių ir briedžiukų? - pa- 
klausė karalius. — O aš juos taip mėgstu; tiesa, nuo jų man kartais 
sutrinka viduriai. 

Paskui staiga susirūpinęs pridūrė: 

— Nuodai... Jūs turite galvoje gyvatės įkandimą? 

— Ne, valdove, kalbu tik apie maistą. 

— A, gerai... Dėkoju jums už patarimą, metre Martynai. 

Ir čia pat, eidamas teismo salės link, Liudvikas įsakė savo di- 
džiajam šambelionui, kad būtų sustiprinta priežiūra virtuvėse, 
kad būtų vartojami tik tie produktai, kurie parūpinami žinomų 
tiekėjų, ir kad visi patiekalai, prieš juos paduodant jam į stalą, 
būtų ragaujami ne vieną, bet du kartus. 

Paskui įžengė į didžiąją salę; susirinkusieji atsistojo laukdami, 
kad jis įsitaisytų po baldakimu. 

Patogiai atsisėdęs, mantijos skvernais prisidengęs kelius ir 
atrėmęs teisingumo ranką į alkūnės įlinkį, Liudvikas staiga pa- 
sijuto lygus dangaus Viešpačiui, kuris vaizduojamas bažnyčios 
vitražuose. Štai jam iš dešinės ir kairės išsipuošę baronai, jų galvos 
pagarbiai nulenktos. Vis dėlto nebloga kai kada būti karalium; 


ir Liudvikas stengėsi šį malonų pojūtį pratęsti. 

„Štai, — manė jis, — paskelbsiu savo nuosprendį, ir kiek- 
vienas turės jam paklusti, atkursiu taiką ir santarvę tarp savo 
valdinių“. 

Priešais jį stovėjo abi šalys, kurių ginčą jis turėjo išspręsti. Iš 
vienos pusės — grafienė Mao, kurios galva ir karūna kyšojo virš 
jos patarėjų, susispietusių aplink ją. Iš kitos - Artua Grafystės są- 
jungininkų delegacija. Į akis krito pastarųjų išvaizdos margumas, 
nes kiekvienas pasistengė apsitaisyti geriausiais savo drabužiais, 
kurie tačiau nebūtinai buvo naujausios mados. Šie smulkūs 
bajorai trenkė provincija; Suastras ir Komonas išsipustė tarsi į 
turnyrą ir truputį nejaukiai jautėsi su savo šalmais, kuriuos laikė 
rankoje prispaudę prie krūtinės. 

Didžiūnai, turėję padėti karaliui, buvo išmintingai ir po ly- 
giai parinkti iš abiejų stovyklų šalininkų. Sąjungininkus palaikė 
Karolis de Valua ir jo sūnus Pilypas, Karolis de la Maršas, Luji 
de Klermonas, Bero de Merkeris ir ypač pats Roberas d Artua. 
Buvo žinoma, kad iš kitos pusės grafienę Mao remia Pilypas de 
Puarjė, Liudvikas d'Evrė, Anri de Siuli, Bulonės, Savua, Eorė 
grafai ir mesiras Milis de Nuajė. 

— In nomine patris et filii... 

Dalyviai nustebę susižvalgė. Karalius pirmą kartą pradėjo 
posėdį malda, prašydamas Dievą savo šviesa apšviesti jo būsimus 
sprendimus. 

— Jis nebepanašus į save, — šnabžtelėjo Roberas d' Artua 
Pilypui de Valua į ausį, — dabar jis įsivaizduoja esąs vyskupas, 
pamokslaujantis iš sakyklos. 

— Brangieji broliai, brangieji dėdės, gerieji kuzenai, 
mylinti vasalai, karštas yra mūsų troškimas, taip pat pareiga, ku- 
rią mums paskyrė Dievas, išlaikyti taiką karalystėje ir pasmerkti 


nesantarvę tarp mūsų valdinių... 

Liudvikas, kuris dažnai viešai kalbėdamas mikčiodavo, šį sykį 
žodžius tarė lėtai, bet aiškiai; iš tiesų jautėsi pagautas įkvėpimo, 
ir tiems, kurie šiandien jo klausėsi, kilo klausimas, ar nebuvo 
tikroji jo paskirtis tapti geru vikaru kuklioje parapijoje. 

Iš pradžių jis atsigręžė į grafienę Mao ir paprašė ją paklausyti 
jo patarimų. Mao atsakė: 

— Valdove, nieko taip netrokštu, kaip gyventi su visais san- 
tarvėje ir visada ir visur jums įtikti. 

Tada karalius kreipėsi į sąjungininkus su tuo pačiu raginimu. 

— Valdove, — atsakė Žeraras Kierezas, — mes netrokštame 
nieko kito, tik ramybės ir būti jūsų ištikimi vasalai. 

Liudvikas pervedė akimis dėdes, brolius ir kuzenus. „Mato- 
te, — tarsi sakė jis, — kaip aš sugebėjau viską sutvarkyti“. 

Paskui Taryba atsisėdo, ir kancleris Etjenas de Mornė ėmė 
skaityti trečiųjų teismo nuosprendį, kurio įžangoje buvo nusa- 
kytas jo tikslas. 

Praeitis, kaip mėgo sakyti karalius, užmiršta; neapykanta, 
užgauliojimai ir pagieža atleisti ir vienos, ir kitos šalies. Grafienė 
Mao pripažįsta, kad privalo rūpintis savo valdiniais; įsipareigoja 
išlaikyti taiką Artua žemėse, nekeršyti sąjungininkams, neskriaus- 
ti jų ir nekenkti jiems, neieškoti tam dingsčių. Ji patvirtins, kaip 
jau padarė karalius, papročius, kurie galiojo šventojo Liudviko 
laikais ir kurių naudą jai asmeniškai įrodys pasitikėjimo verti 
žmonės — riteriai, dvasininkai, miestiečiai, advokatai... 

Liudvikas X beveik nesiklausė. Padiktavęs pirmąjį sakinį, 
jis tarėsi viską atlikęs. Smulkesnės juridinės klauzulės, kurias jis 
buvo pavedęs surašyti Etjenui de Mornė, nelabai jį tedomino. 
Jo mintys klaidžiojo kitur. Jis skaičiavo lenkdamas pirštus: „Vasa- 
ris, kovas, balandis, gegužė... taigi mano įpėdinis gims lapkričio 


mėnesį...“ 

— Jei kas pasiskųs grafiene, - skaitė Etjenas de Mornė, -ka- 
ralius įsakys savo pasiuntiniams ištirti, ar skundas pagrįstas, 
ar ne, ir tuo atveju, jei grafienė atsisakys paklusti teisingumui, 
karalius ją privers. Dėl baudų, kurių ji reikalauja. Grafienė 
privalės nurodyti sumą už kiekvieną prasižengimą. Grafienė 
privalės grąžinti senjorams žemes, kurias yra pasisavinusi be 
teismo sprendimo... 

Mao ėmė jaudintis; bet šalia sėdintys keturi broliai d'Irsonai — 
kancleris, iždininkas, stalininkas ir teisėjas — ją nuramino. 

— Apie tai Kompjenėje nebuvo užsiminta! — piktinosi 
Mao.- Nevykęs priedas. 

— Geriau prarasti nedaug negu viską... — šnabžtelėjo jai į 
ausį Deni. 

Prisimindamas savo pasivaikščiojimą su grandinėmis ant ko- 
jų tą dieną, kai buvo nukirsta galva seržantui Kornijo, jis buvo 
linkęs tartis. 

Mao pasiraitojo rankoves ir klausėsi toliau, tramdydama 
pykųį. 

Mornė skaitė jau beveik ketvirtį valandos; staiga salė susi- 
domėjusi virptelėjo: Mornė pradėjo skirsnį, kur minimas Tjeri 
d'Irsonas. Visų žvilgsniai nukrypo į grafienės Mao kanclerį ir 
jo brolius. | 

— „Dėl metro Tjeri d Irsono, kurį sąjungininkai reikalavo 
atiduoti į teismą. Karalius nusprendžia, kad savo kaltinimus jie 
turės išdėstyti Teruano vyskupui, kurio valdinys metras Tjeri 
yra; bet vykti į Artua ir pasinaudoti ten gynimosi teise jis nega- 
lės, nes anksčiau paminėtas Tjeri yra labai nekenčiamas šiame 
krašte. Jo broliai, seserys ir sūnėnai taip pat negalės vykti į Artua, 
kol Teruano vyskupas nepaskelbs savo nuosprendžio, patvirtinto 


karaliaus... 

Išgirdę šiuos žodžius, d Irsonai metė ikišiolinį nusistatymą 
kalbėtis geruoju. 

— Pasižiūrėkite į savo sūnėną, maloningoji ponia, pasižiūrėki- 
te, kaip jis džiūgauja! - pasakė Pjeras, Araso teisėjas. 

Roberas d' Artua ir jo kuzenai Valua iš tikrųjų reikšmingai 
nusišypsojo vieni kitiems. 

— Paskutinis žodis dar neištartas, bičiuliai, paskutinis žodis 
dar neištartas! - burbtelėjo Mao pro sukąstus dantis. - Kada aš 
jus palikau likimo valiai, Tjeri? 

Kai trečiųjų teismo nuosprendis buvo perskaitytas, derybose 
dalyvavęs Suasono vyskupas žengė pirmyn. Su Evangelija rankose 
jis priėjo prie sąjungininkų; šie visi kartu pakilo ir ištiesė dešinę 
ranką; jų vardu Žeraras Kierezas prisiekė, kad šventai gerbs kara- 
liaus valią. Paskui vyskupas pasuko grafienės Mao link. 

Tuo metu Liudviko X mintys klaidžiojo Prancūzijos ke- 
liais. „Tą kelionę į Amjeną mes atliksime, bet pėsti eisime tik 
paskutines mylias. Visą kitą kelią važiuosime vežimu. Reikės 
gerų, kailiu muštų batų... Be to, pasiimsiu savo virėjus, kadangi 
turiu saugotis nuodų... Tikėkimės, kad Klemencija pagis ir tie 
skausmai daugiau netrukdys meilės...“ Jis svajojo įsižiūrėjęs į 
auksinius teisingumo rankos pirštus, kai staiga išgirdo grafienę 
Mao garsiai tariant: 

— Atsisakau prisiekti; šito bjauraus nuosprendžio aš nepa- 
tvirtinsiu! 

Salę užgulė gūdi tyla. Toks įžūlus atsisakymas, sviestas val- 
dovui tiesiai į veidą, sukėlė visuotinį siaubą. Kiekvienas galvojo, 
kokia baisi bausmė nugriaudės iš karaliaus burnos. 

— Kas čia darosi? — paklausė Liudvikas, pasilenkęs prie 
kanclerio. —- Kodėl ji atsisako? O man rodėsi, kad sprendimas 


teisingas. 

Jis žiūrėjo į Tarybos dalyvius išsiblaškiusiu žvilgsniu, greičiau 
nustebęs negu suirzęs. 

Tada pakilo Roberas d' Artua ir griausmingu balsu tėškė: 

— Kuzene, mano valdove, nejaugi jūs sutiksite, kad jums 
būtų įžūlaujama ir spjaunama į veidą? Užtat mes, jūsų giminai- 
čiai ir patarėjai, šito nepakęsime. Matote, kaip atsidėkojama už 
jūsų geraširdiškumą! Jūs žinote, kad asmeniškai aš priešinausi 
bet kokiam susitarimui geruoju su jos Malonybe Mao, man 
gėda, kad mano gyslomis teka tas pats kraujas; mat kiekvienas 
palankus mostas tik kursto ją dar didesnėms niekšybėms. Ar 
patikėsite pagaliau, senjorai, — varė jis toliau, kviesdamas da- 
lyvius liudytojais, — ar patikėsite, kai sakau, kai įrodinėju, — ir 
jau tiek metų — kad mane apgrobė, išdavė, apvogė šita pabaisa 
moters pavidalu, negerbianti nei karaliaus, nei Dievo valdžios! 
Bet ar reikia stebėtis, kad taip elgiasi moteris, kuri, nepaklususi 
mirštančio tėvo valiai, pasisavino gera, kuris jai nepriklausė, ir, 
pasinaudodama mano nepilnametyste, apiplėšė mane? 

Grafienė Mao stovėjo sukryžiavusi ant krūtinės rankas ir 
piktai, su panieka žvelgė į savo sūnėną, o už dviejų žingsnių nuo 
jos vietoje tūpčiojo Suasono vyskupas, nesiryždamas išleisti iš 
rankų sunkios Evangelijos. 

— Ar žinote, valdove, kodėl, - griaudėjo toliau Roberas, - jos 
Malonybė Mao šiandien atsisako pripažinti jūsų sprendimą, nors 
sutiko su juo vakar? Nes jūs pridėjote skirsnį, smerkianųį Tjeri 
d Irsoną, tą parsidavėlį ir tą piktą dvasią, tą užkietėjusį sukčių, 
kurį reikėtų nuauti ir pažiūrėti, ar jis ne skeltanagis. Ne kas kitas, 
o jis sugebėjo taip pasidarbuoti jos Malonybės Mao labui ir taip 
suklastoti dokumentus, kad iš manęs buvo atimta tėvonija. Šitų 
piktadarybių paslaptis juos taip gėdingai susaistė, kad grafienė 


Mao turėjo apipilti privilegijomis visus Tjeri brolius ir giminai- 

čius, o šie lupa paskutinį kailį nuo nelaimingų Artua žmonių, 
kurie kadaise buvo pasiturintys, o šiandien yra tokie skurdžiai, 
jog jų vienintelė išeitis — maištas. 

Sąjungininkai klausėsi nušvitusiais veidais, buvo matyti, kad 
jie šauksmais pasveikins Roberą. O šisai įsikarščiavęs, taip pat 
aistringai pridūrė: 

— Jei turėsite tvirtybės ir drąsos, valdove, pažeisti metro Tjeri 
interesus, atimti iš jo mažiausią dalelytę to, ką jis pasigvelbė, jei 
užkliudysite menkutėlį jo mažojo piršto nagelį menkiausiam iš 
jo sūnėnų, grafienė Mao išleis nagus ir nusitaikiusi spjaus Die- 
vui į veidą. Mat jos apžadai, ištarti per krikštą, ir jos priesaika 
jums, kurią davė atsiklaupusi, - dyka kalba, palyginti su jos 
ištikimybe metrui Tjeri, tikrajam jos siuzerenui! 

Mao nepakrutėjo. 

— Melas ir šmeižtas, Roberai, teka iš tavo lūpų kaip seilės, - pa- 
sakė ji. — Atsargiai, neįsikąsk liežuvio, o tai imsi ir numirsi. 

— Nutilkite, maloningoji ponia! — staiga šūktelėjo Vaidin- 
gasis. - Nutilkite! Jūs apgavote mane! Kol nepatvirtinsite savo 
parašu nuosprendžio, kuris ką tik buvo paskelbtas, — o nuosp- 
rendis geras, kaip visi sako, — draudžiu jums grįžti į Artua. Iki 
tol gyvensite savo rūmuose Paryžiuje arba Konflano pilyje, ir 
niekur kitur. Šiandien užteks. Teismas baigtas. 

Smarkaus kosulio priepuolio ištiktas, jis dvilinkas sulinko 
ant sosto. 

— Dvėsk! — burbtelėjo Mao pro sukąstus dantis. 

Puatjė grafas neištarė nė žodžio. Sėdėjo sūpuodamas koją ir 


mąsliai glostydamas smakrą. 


Trečia dalis 


KOMETA 


Naujasis Notlio šeimininkas 


Antrąjį ketvirtadienį po Trijų Karalių, įprastinę turgaus dieną, 
lombardo Tolomėjaus banko skyriuje, esančiame Noflyje le Šato, 
vyravo didžiulis šurmulys. Žmonės valė, kuopė namą nuo pasto- 
gės iki rūsio; kaimo dažytojas dažė storas laukujes duris; tarnai 
šveitė geležinius skrynių apkaustus, kol šie sublizgo skaisčiau 
negu sidabras; šluotomis nuo sijų braukė voratinklius; balino 
sienas, vaškavo prekystalius; o tarnautojai sunkiai tramdė pyktį 
klientų akivaizdoje, nerasdami išmėtytų registrų, svarstyklių ir 
rentlenčių skaičiavimui. 

Pro duris įžengė aukšto stoto, dailaus veido apie septyniolikos 
metų mergina šalčio nurausvintais skruostais ir sustojo nustebinta 
šitos sumaišties. Smėlio spalvos kamloto mantija, į kurią ji buvo 
įsisiautusi, segė, kuria buvo susisegusi apykaklę, ir visa laikysena 
rodė merginą esant bajoraitę. Kaimiečiai nusiėmė kepures. 

— A! Panelė Mari! - šūktelėjo Rikardas, vyriausiasis raštve- 
dys. — Būkite pasveikinta! Įeikite, įeikite, pasišildykite. Jūsų pin- 
tinė, kaip kiekvieną savaitę, laukia jūsų; bet per visą šitą maišatį 


aš ją padėjau atskirai. 

Jis praleido merginą į gretimą kambarį — bendrą banko 
tarnautojų salę, kur liepsnojo ugnis. Ištraukė iš spintos žilvičio 
pintinę, uždengtą drobine skiaute. 

— Riešutai, aliejus, švieži lašiniai, prieskoniai, kvietiniai miltai, 
džiovinti žirniai ir trys didelės dešros, — pasakė jis. — Kol turė- 
sime ką valgyti mes, jūs taip pat nebadausite. Toks yra mesiro 
Gučo įsakymas. Ir kaip visada, įrašau viską į jo sąskaitą... Žiema 
iš tiesų prailgo, ir reikėtų stebėtis, jeigu ji nesibaigs badu, kaip 
pernai. Bet šiemet mes būsime geriau apsirūpinę. 

Mari de Kresė pasiėmė pintinę. 

— Laiško nėra? — paklausė ji. 

Vyriausiasis raštvedys, apsimetęs nuliūdusiu, papurtė galvą. 

— Ne, gražioji panele, šįsyk laiško nėra. 

Jis nusišypsojo pastebėjęs, kad merginos veide pasirodė nu- 
sivylimas, ir pridūrė: 

— Ne, laiško nėra, užtat yra gera naujiena. 

— Jis pasveiko? — šūktelėjo mergina. 

— O kaip jūs manote, kam mes sausio vidury ėmėmės šitos 
ruošos? Juk namai paprastai perdažomi balandžio mėnesį. 

— Rikardai! Nejau tai tiesa? Grįžta jūsų šeimininkas? 

— Taip, šventoji Madona! Grįžta; jis jau Paryžiuje ir pranešė, 
kad čia bus rytoj. 

— Kokia aš laiminga! Kokia laiminga, kad vėl jį pamatysiu! 

Paskui Mari susigriebė, tarsi tokiu džiaugsmo prasiveržimu 
būtų nusižengusi drovumui, ir pridūrė: 

— Visa mūsų šeima bus laiminga vėl jį matydama. 

— Jis paprašė, kad jam būtų įrengtas būstas. Tai va, panele 
Mari, norėčiau sužinoti jūsų nuomonę apie patalpą, kurią jam 


įtaisėme, taip pat gal pasakytumėt, patinka ji jums ar ne. 


138 


KARŪNA IR NUODAI 


Jis nusivedė ją į antrą aukštą ir atidarė duris į erdvų, bet žemą 
kambarį, kur ką tik buvo išvaškuotos sijos. Jame stovėjo keletas 
ąžuolinių grubaus darbo baldų, siaura, bet gražiu Italijos broka- 
tu uždengta lova, šiek tiek alavo indų ir žvakidė. Mari pervedė 
akimis kambarį. 

— Atrodo labai gerai, - pasakė ji. - Bet tikiuosi, kad jūsų šei- 
mininkas netrukus persikraustys į pilaitę. 

Rikardas vėl nusišypsojo. 

— Ir aš taip manau, - atsakė jis. — Visi čia, tikrai sakau jums, 
domisi mesiro Gučo atvažiavimu ir žinia, kad jis nori apsigyventi 
su mumis. Nuo vakardienos žmonės tolydžio užeidinėja ir truk- 
do mus dėl mažiausio nieko. Atrodo, kad niekas, išskyrus mus, 
nemoka miestelyje suskaičiuoti dvylikos denjė už vieną su. Visa 
tai tam, kad pasigrožėtų mūsų darbais ir šimtąjį kartą paklaustų, 
kodel visa tai daroma. Reikia pasakyti, kad mesirą Gučą mūsų 
krašte žmonės labai myli nuo tada, kai jis išvijo iš čia prevo 
Portefriui, nuo kurio kiekvienas iš mūsų yra nukentėjęs. Jis bus 
iškilmingai sutiktas ir, mano nuomone, taps tikruoju Noflio 
šeimininku... žinoma, po jūsų brolių, — pridūrė jis, lydėdamas 
merginą iki sodo vartelių. 

Dar niekad kelias nuo Noflio miestelio iki Kresė pilies 
neatrodė Mari toks trumpas. „Atvažiuoja... atvažiuoja... atva- 
žiuoja... — kartojo ji tarsi priedainį, šokinėdama per vėžes. — At- 
važiuoja, myli mane, ir mes tuoj susituoksime. Ir jis bus tikrasis 
Noflio šeimininkas“. Pintinė su maisto produktais staiga pasidarė 
lengva lengva. 

Sodybos kieme ji susitiko iš arklidžių išeinant; brolį Pjerą. 

— Atvažiuoja! — šūktelėjo ji. 


— Kas atvažiuoja? 

Pirmą kartą po tiek mėnesių Pjeras de Kresė matė savo seserį 
taip nuoširdžiai besidžiaugiančią. 

— Gučas atvažiuoja! 

— Gera naujiena! — pasakė vaikinas. — Jis šaunus bičiulis, ir 
aš su malonumu vėl su juo susitiksiu. 

— Jis apsigyvens Notlyje, dėdė atidavė jam savo kontorą. O 
svarbiausia... 

Ji užsičiaupė, bet, neįstengdama ilgiau slėpti savo paslapties, pri- 
sitraukė prie savęs neskustą brolio veidą, pabučiavo ir pridūrė: 

— Jis prašys mano rankos. 

— Še tau! — šūktelėjo Pjeras. — Iš kur tu šitai ištraukei? 

— Iš niekur, žinau... žinau... žinau... 

Susidomėjęs klegesiu kieme, iš arklidės išėjo Žanas de Kresė, vy- 
resnysis brolis, pats šiūravęs arklį. Rankose jis laikė gniūžtę šiaudų. 

— Žanai, atrodo, kad mes susilauksime svainio iš Paryžiaus, — 
pranešė jaunesnysis. 

— Svainio? Kieno svainio? 

— Mūsų sesuo susirado vyrą. 

— Na ką gi, geras dalykas! — pasakė Žanas. 

Jis linksmai prisidėjo prie žaidimo manydamas, kad mergio- 
tė juokauja. 

Pjeras de Kresė buvo šviesiaplaukis, kaip sesuo; Žanas — šate- 
nas su tankia, susivėlusia barzda. 

— O kaip vadinasi tas galingasis bajoras, - pridūrė Žanas, - ku- 
ris trokšta užvaldyti mūsų griūvančius bokštus ir mūsų nuostabų 
praskolintą turtą? Tikiuosi, sesute, kad jis bent turtingas, nes 
šito tai mums reikia. 

— Taip, turtingas, - atsakė Mari. — Tai Gučas Baljonis. 

Bet, sugavusi vyresniojo brolio žvilgsnį, ji tą pat akimirką suvokė, 
kad jos laukia tragedija. Ją persmelkė šaltis, ir ėmė spengti ausyse. 

Žanas de Kresė minutę kitą dar apsimetė viską nuleidžiąs 
juokais, bet balsas jau skambėjo kitaip. Jis panoro sužinoti, kuo 
remiasi sesuo, šitaip kalbėdama. Gal turėjusi su Guču santykių 
ar vedusi kalbas, peržengiančias padorumo ribas? Gal jis rašęs 
jai slapta nuo šeimos? 

Į kiekvieną klausimą Mari netvirtai atsakinėjo „ne“, neįstengda- 
ma nuslėpti vis didėjančio sutrikimo. Žanas vis atkakliau ją spyrė. 
Pjeras jautėsi nejaukiai. „Būčiau geriau patylėjęs“, — mąstė jis. 

Visi trys įėjo į didžiąją pilaitės menę, kur jų motina, ponia 
Eliabelė, sėdėjo prie židinio ir verpė. Garbioji pilies šeimininkė 
atgavo savo įprastines apvalias formas — čia padėjo produktai, 
kuriuos kas savaitę nuo praėjusios žiemos bado jiems siuntė 
Gučas. 

— Eik į savo kambarį, - įsakė Žanas de Kresė seseriai. 

Kaip vyriausias sūnus, jis buvo šeimos galva. Kai Mari pa- 
sišalino ir antrame aukšte trinktelėjo durys, Žanas papasakojo 
"motinai, ką sužinojęs. 

— Tikrai, sūneli? Negali būti! - šūktelėjo ponia Eliabelė. - Kam 
šautų į galvą kvaila mintis, kad mūsų kraujo mergina, kurios protė- 
viai jau prieš du šimtmečius buvo įšventinti į riterius, galėtų ištekėti 
už lombardo? Esu tikra, kad tas jaunasis Gučas, kuris, beje, dailiai 
nuaugęs ir moka mandagiai elgtis, niekad apie tai nepagalvojo. 

— Nežinau, ar pagalvojo jis, mama, — atsakė Žanas, — bet 
žinau, kad Mari galvoja. 

Putlius ponios Eliabelės skruostus išpylė raudonis. 

— Šitai mergaitei galva susisuko! Tiesa, tas jaunuolis, sūneliai, 
lankėsi pas mus ne kartą, įrodydamas savo draugystę, bet visa tai 
dėl to, kad, man rodos, jis labiau domisi jūsų motina negu jūsų 
seseria. O, nemanykite nieko bloga, viskas labai padoru! — pasisku- 


bino pridurti ponia Eliabelė. - Iš jo lūpų nė karto neišsprūdo nė 

vienas žodelis, galintis mane įžeisti. Bet vis dėlto moteris tokius 
dalykus visada įspėja, ir aš supratau, kad jis žavisi manimi... 

Taip kalbėdama, ponia Eliabelė atsitiesė kėdėje ir atstatė 
krūtinę. 

— O aš nesu toks įsitikinęs kaip jūs, mama, - atrėmė Žanas 
de Kresė. — Atsimenate, per paskutinį apsilankymą mes keletą 
kartų palikome Gučą vieną su seseria, kai ji, atrodė, buvo tokia 
ligonė; nuo to laiko ji ir atgavo sveikatą. 

— Galbūt dėl to, kad nuo to laiko ji ėmė sočiai valgyti, o su 
ja 1r mes, — įsiterpė Pjeras. 

— Taip, bet įsidemėkite, kad nuo tada ir žinių apie Gučą mes 
gaudavome visada tik per Mari. Apie kelionę į Italiją, sulaužytą 
koją... Rikardas šias naujienas visada pranešdavo ne kam kitam 
iš mūsų, tik Mari. O kaip atkakliai ji veržiasi pati eiti į kontorą 
pasiimti maisto produktų! Man rodos, čia slypi kažkokia gudry- 
bė, kurią mes pražiopsojome. 

Ponia Eliabelė atstūmė šalin verpstę, nubraukė nuo sterblės 
vilnos plaušelius ir atsikeldama įsižeidusiu balsu pasakė: 

— Šitas geltonsnapis būtų išties didžiausias niekšas, jei savo 
nedorai įgytą turtą ketino panaudoti tam, kad sugundytų ma- 
no dukterį, ir jei nori už duonos riekę ir skurlį nupirkti mūsų 
giminystę; jam būtų dosniai už viską atsilyginta vien tik garbe 
vadintis mūsų draugu. 

Pjeras de Kresė vienintelis iš šeimos daugmaž teisingai suvokė 
tikrovę. Jis buvo paprastas, doras žmogus be jokių prietarų. Su- 
irzo klausydamasis šitų postringavimų, suregztų iš piktos valios, 
pavydo ir tuščių pretenzijų. 

— Jūs abu, atrodo, užmirštate, — tarė jis, - kad Gučo dėdei 
mes tebeskolingi tris šimtus livrų ir jis daro mums malonę jų 


nereikalaudamas, kaip ir palūkanų, kurios tolydžio auga. Ir jei- 

gu prevo Portefriui nekontiskavo mūsų žemių ir šitų sienų, tai 
už tai turime dėkoti Gučui. Atsiminkite taip pat, jog mes badu 
nenumirėme dėl to, kad jis aprūpino mus maisto produktais, 
už kuriuos nesame sumokėję nė vieno su. Prieš jį išprašydami, 
pagalvokite, ar galėsite su juo atsiteisti. Gučas turtingas, o ilgai- 
niui dar labiau praturtės. Jis turi galingų globėjų, ir jei pasirodė 
tinkamas Prancūzijos karaliui, kai šis išsiuntė jį kartu su savo pa- 
siuntiniais, vykstančiais į Neapolį parsivežti naujosios karalienės, 
tai aš nesuprantu, kodėl mes turėtume būti tokie išrankūs. 

Žanas gūžtelėjo pečiais. 

— Kas visa tai mums pasakojo? Ir vėl Mari, — tarė jis. — Jis 
vyko ten kaip pirklys, prekiauti. 

— Na ir kas? Karalius pasiunte jį į Neapolį, bet ar tai reiškia, 
kad jis išleistų už jo savo dukterį! - šūktelėjo ponia Eliabelė. 

— Vargše mama... — atkirto Pjeras. — Kiek žinau, Mari ne 
Prancūzijos karaliaus duktė. Žinoma, ji labai graži... 

— Neparduosiu sesers už pinigus! — riktelėjo Žanas de Kresė. 

Apžėlusiame jo veide blizgėjo akys. 

— Neparduosi, ne, — atšovė Pjeras, — bet parinksi jai kokį 
iškaršėlį, ir tavęs nežeis tai, kad jis turtingas — tegul tik ant jo 
dėl podagros įsiskaudėjusių užkulnių žvanga pentinai. Jeigu ji 
myli Gučą, tai tu jos neparduodi... Aukšta kilmė? Et, mudviejų, 
dviejų vaikinų, užteks, mes ją išsaugosime. Laikau savo pareiga 
pareikšti, kad aš į šią santuoką taip kreivai nežiūrėčiau. 

— Tai tu kreiva akim nežiūrėtum, kaip tavo sesuo Noflyje, 
mūsų šeimai priklausančiame feode, riogso už prekystalio banke 
ir sveria variokus ar pardavinėja prieskonius? Kliedi, Pjerai, ir man 
nesuprantama, iš kur ta tavo nepagarba mūsų šeimai, - pasakė po- 
nia Eliabelė. — Šiaip ar taip, aš niekad neduosiu sutikimo tokiai 


nelygiai santuokai, tavo brolis taip pat ne; ar ne tiesa, Žanai? 

— Aišku, mama, jau ir taip pernelyg daug laiko skiriame šiam 
ginčui. Pjerai, prašom daugiau niekada apie tai nekalbėti. 

— Gerai, gerai, tu vyresnysis; elkis kaip išmanai, — atsakė 
Pjeras. 

— Lombardas! Lombardas! - pakartojo ponia Eliabelė. - Sako- 
te, atvyksta tas jaunasis Gučas? Leiskite man veikti, sūneliai. Savo 
namų durų uždaryti jam negalime - neleidžia nesumokėta skola 
ir pareiga atsidėkoti už tą gerą, kurį jis mums yra padaręs. Tebū- 
nie, priimsime jį gražiai; bet jeigu jis ims klastauti, jei lankosi čia 
sumetimais, dėl kurių mes baiminamės, aš taip pat nenusileisiu, 


duodu žodį, atgrasinsiu jį nuo noro vėl pas mus apsilankyti! 


II 
Ponia Eliabelė priima svečią 


Kitą dieną auštant karštligė, kuri buvo apėmusi Notlio kontorą, 
tarsi persimetė į Krese pilaitę. Ponia Eliabelė vaikė tarnaitę ir iš savo 
valdų visos dienos lažui parsikvietė šešis baudžiauninkus. Grindims 
mazgoti kibirais buvo pilamas vanduo, statomos skobnios, iš abie- 
jų Židinio pusių kraunamos pliauskos; arklidėje pakrėsta šviežių 
šiaudų, kiemas iššluotas; virtuvėje ant iešmo jau kepė šerniukas ir 
visas avinas; krosnyje čirškėjo paštetai; o kaimelyje pasklido gan- 
das, kad Kresė šeima laukianti karaliaus pasiuntinio. 

Oras buvo šaltas, lengvas, švietė blyški sausio saulė, kuri links- 
mai žaidė ant nuogų medžių šakų, kelyje ant balų parėkšdama 
vieną kitą šviesos lašelį. 

Gučas atjojo apie vidudienį ant puikaus, sotaus, įmantriai paža- 


boto bėro žirgo, apsigaubęs kailiu muštu apsiaustu, su plačiu žalios 

gelumbės šaperonu, kurio skiauterė kabojo jam ant peties. Jį lydėjo 
tarnas; net už mylios buvo aišku, kad raitelis — turtingas žmogus. 

Pilies šeimininkė ir du jos sūnūs pasitiko jį šventiškai pasi- 
puošę. Ir pats priėmimas, ir tarnų paslaugumas, ir meiliai jį glė- 
besčiuojanti ponia Eliabelė, turtingai padengtas stalas ir tvarka 
namuose — viskas buvo, Gučo nuomone, gera pranašaujantys 
ženklai. Savaime aišku, Mari buvo įspėjusi šeimą. Jie žinojo, ko 
jis atvyksta, ir elgiasi su juo kaip su sužadėtiniu. Tačiau Pjeras 
de Krese atrodė truputį sutrikęs. 

— Brangūs bičiuliai! - sušuko Gučas. - Koks aš laimingas vėl 
jus matydamas! Bet nereikėjo dėl manęs taip išlaidauti. Elkitės 
su manimi kaip su savo šeimos nariu. 

Šie žodžiai nepatiko Žanui, jis persimetė žvilgsniu su motina. 

Gučo povyza per tą laiką truputį pasikeitė. Po to nelaimin- 
go atsitikimo jis nežymiai vilko dešinę koją, tačiau eisena dėl to 
atrodė dailesnė, išdidesnė. Per tas savaites, kol gulėjo ligoninėje 
prikaustytas prie lovos, jis netgi dar paaugo. Veido bruožai iš- 
ryškėjo, o pats veidas pasidarė rimtesnis, vyriškesnis. Jis išaugo 
iš paauglystės amžiaus, formavosi vyro išorė. 

Nepraradęs ankstesnio pasitikėjimo savimi, dabar jis, prie- 
šingai, netgi be ypatingų pastangų įkvėpdavo žmonėms pagarbą 
sau. Kalbėjo nebe tokia ryškia itališka tarsena, lėčiau, bet įpročio 
mosikuoti rankomis neatsikratė. 

Dairydamasis ir apžiūrinėdamas sienas, tarsi jau būtų čia 
šeimininkas, ėmė klausinėti brolius Kresė, ar neketiną jie remon- 
tuoti pilies. 

— Mačiau Italijoje, — tarė jis, — tokias tapytas lubas, kurios 
čia puikiai derėtų. O pirties ar neketinate perstatyti? Šiandien 
pirtys daromos nedidelės, labai patogios, o rūpintis kūno švara, 


man rodos, kilmingiems žmonėms būtina. 

Po šiais žodžiais slėpėsi štai kas: „Esu pasirengęs visa tai apmo- 
kėti, nes taip esu įpratęs gyventi“. Gučas pareiškė savo nuomonę 
ir apie baldus, gobelenus, kuriuos reikėtų pakabinti ant sienų, 
kad kambariuose būtų linksmiau. Žanas de Kresė ėmė irzti, ir 
net Pjerui pasirodė, kad Gučas per daug smarkiai puola pertvar- 
kyti visus pašalius. 

Taigi Gučas jau kokį pusvalandį postringavo apie šį bei tą, 
bet Mari vis dar nesirodė. „Gal man reikia pirmiausia pasisakyti, 
ko atvykau...“ — galvojo jis. 

— Ar turėsiu malonumą pamatyti panelę Mari, ar palaikys ji 
mums draugiją prie pietų stalo? 

- Žinoma, žinoma, ji ruošiasi, tuoj nulips, — atsakė ponia Eliabe- 
lė. - Pamatysite, ji labai pasikeitusi, gyvena tik savo nauja laime. 

Gučas pakilo, jam plakė širdis. 

— Iš tikrųjų? — šūktelėjo jis. — O, ponia Eliabele, kaip jūs 
mane nudžiuginote! 

— Taip, mes taip pat džiaugiamės, kad galime pasigirti šia 
gera naujiena tokiam draugui kaip jūs. Mūsų brangi Mari susi- 
žadėjusi... 

Ji padarė trumpą pauzę. 

— ...susižadėjusi su vienu mūsų giminaičiu, siru de Sen Vena- 
nu, bajoru iš Artua Grafystės, senos, kilmingos šeimos žmogumi, 
kuris ją įsimylėjo ir kurį ji įsimylėjo. 

Gučui aptemo akyse, jis negalėjo ištarti nė žodžio, automa- 
tiškai sukiojo rankoje auksinę relikvinę, kurią jam buvo pado- 
vanojusi karalienė Klemencija ir kuri blizgėjo ant jo dvispalvio 
kaptono, pasiūto pagal naujausią itališką madą. Gučas išgirdo, 
kaip Žanas de Kresė pravėrė duris ir pašaukė seserį. 

Stengdamasis atsigodėti, Gučas paklausė, bet tokiu balsu, 


kuris jam pasirodė ne jo: 

— O kada vestuvės? 

— Pirmomis vasaros dienomis, — atsakė ponia Eliabelė. 

— Ber viskas, galima sakyti, jau atlikta, - patikslino Žanas de 
Kresė, — nes pažadais jau apsikeista. 

Įėjo toji, kuriai paskutiniais mėnesiais Gučas skyrė visas savo 
mintis, apie kurią jis taip dažnai pasakojo Klemencijai Vengrei, 
Buviliui, Tolomėjui ir apie kurią atsiskyrimo ir ligos metu sukosi 
visos jo svajos, įėjo sustingusi, svetima, bet paraudusiomis akimis. 
Vos krutindama lūpas pasveikino atvykusį Gučą. Jis prisivertė 
palinkėti jai laimės, o ji, kiek tik įstengdama oriau, išklausė jo 
linkėjimų. Ji vos susilaikė nepratrūkusi rauda, bet susitvardė ir 
taip gerai suvaidino savo vaidmenį, kad Gučas palaikė nedirb- 
tiniu abejingumu tai, kas buvo tik baimė išsiduoti ir sulaukti 
bausmės, kuria jai grasino šeima. 

Pernelyg gausūs pietūs truko kankinamai ilgai. Ponia Eliabe- 
lė, gardžiuodamasi savo klasta, vaidino linksmą, per jėgą ragino 
svečią dar ir dar kartą paskanauti kiekvieno patiekalo, tolydžio 
įsakinėjo tarnams prinešti jam ant duonos riekės naują avienos 
ar šernienos gabalą. 

— Nejaugi per savo ilgas keliones praradote apetitą? — šūkčiojo 
ji. - Nagi, nagi, mesire Gučai, jūsų metuose reikia gerai valgyti... 
Nepatinka?.. Geriau paragaukite šito pašteto! 

Gučui ne karto nepavyko sugauti Mari žvilgsnio. 

„Atrodo, kad ji ne itin didžiuojasi sulaužiusi man duotą 
žodį, — galvojo jis. — Nejaugi išvengiau mirties tik tam, kad 
iškentėčiau tokį akibrokštą! Ak, ne be reikalo baiminausi ir liū- 
dėjau gulėdamas Marselio ligoninėje! O kokius kvailus laiškus 
jai siuntinėjau! Bet kodėl ji atsakinėjo man per Rikardą, kad 


jos jausmai nesikeičia ir kad ji ilgisi manęs... o pati tuo tarpu 

pasižadėjo kitam? Tai išdavystė, ir aš niekad to neatleisiu. Na ir 
bjaurūs pietūs! Nesu bjauresnių valgęs 

Mintimis apie kerštą kartais mes nuvejame liūdesį. „Galė- 
čiau, žinoma, — svarstė Gučas, - pareikalauti tuoj pat apmokėti 
skolą, tai galbūt sudarytų jiems tiek nepatogumų, jog turėtų 
atsisakyti vestuvių“. Bet ši priemonė pasirodė jam neleistinai 
žema. Su miestelėnais jis gal ir būtų šitaip pasielgęs; bet tu- 
rėdamas reikalų su bajorais, kurie taikėsi jį sutriuškinti savo 
kilmingumu, jis ieškojo bajoro verto atsakymo. Norėjo jiems 
įrodyti, kad jis didesnis senjoras negu visi de Kresė ir visi Sen 
Venanai šioje žemėje. 

Štai kokios mintys kvaršino jam galvą baigiantis pietums. Kai 
stalas buvo ruošiamas desertui, jis staiga nusikabino nuo kaklo 
relikvinę ir, ištiesęs ją jaunajai merginai, tarė: 

— Štai, gražioji Mari, mano vestuvinė dovana jums. Ją man 
ant kaklo užkabino pati karalienė Klemencija... taip, Prancūzi- 
jos karalienė, atsidėkodama už mano jai padarytas paslaugas, 
draugystės, kuria ji mane teikiasi pagerbti, vardu. Medalione 
šventojo Jono Krikštytojo relikvija. Nemaniau kada nors su ja 
skirtis, bet, pasirodo, ne taip sunku atsisveikinti su tuo, kas buvo 
šiame pasaulyje brangiausia... Tesaugo ji jus ir jūsų vaikus, kurių 
linkiu jums susilaukti su savo bajoru iš Artua. 

Gučas nesumanė, kaip kitaip pareikšti savo panieką ir parodyti 
tiems Kresė, kad, atstumdami jį, jie prarado gražią partiją. Nepi- 
giai jam atsiėjo proga ištarti šį sakinį. Iš tiesų, būdamas pas šiuos 
žmones, neturinčius nė sudilusio skatiko, už kilniuosius savo sielos 
proveržius Gučas visada sumokėdavo itin brangiai. Atvykdavo pas 
juos pasiimti, o išvykdavo būtinai ką nors padovanojęs. 

Mari vos neapsipylė ašaromis. Jos rankos tirtėjo, kai ji kėlė 


prie lūpų Gučo relikvinę. Bet Gučas jau buvo nusigręžęs. 

Teisindamasis savo dar ne visai sugijusia žaizda ir kelionės 
nuovargiu, jis skubiai atsisveikino su šeimininkais, pašaukė tarną, 
užsimetė savo kailiu muštą apsiaustą, šoko ant arklio ir išjojo iš 
Kresė pilies įsitikinęs, kad daugiau čia kojos nekels. 

— Dabar mums vis dėlto reikėtų parašyti kuzenui Sen Vena- 
nui, — pasakė ponia Eliabelė sūnums, kai paskui Gučą užsidarė 
pilaitės vartai. 

Grįžęs į Noflio kontorą, Gučas visą vakarą nepravėrė burnos. 
Liepė paduoti knygas ir dėjosi įknibęs į sąskaitas. Rikardas su- 
prato, kad jaunojo šeimininko reikalai užkliuvo, bet nusprendė, 
kad protingiau neklausinėti. 

Gučas praleido nemigo naktį kambaryje, kuris buvo taip rū- 
pestingai paruoštas ir kuriame jis turėjo ilgesnį laiką pagyventi. 
Dabar jis gailėjosi padovanojęs relikvinę, gailėjosi nusprendęs 
įsikurti Notlyje, gailėjosi rašęs laiškus, žodžiu, gailėjosi visko. 
„Ji nebuvo viso šito verta; aš tiesiog kvailys... O kaip į mano 
sugrįžimą pažiūrės dėdė Spinelas? — svarstė jis, vartydamasis 
ant šiurkščių paklodžių. — Negaliu juk aš po tokio pažeminimo 
pasilikti čia nė vienos dienos... Užtenka, daugiau niekur neki- 
šiu nosies, likimas man iš tiesų nepalankus. Galėjau sugrįžti su 
karalienės palyda ir gauti aukštas pareigas jos rūmuose; bet ne, 
paslystu ant krantinės dėl to, kad pasiskubinau šokti iš laivo, ir 
prasivolioju ligoninėje pusę metų. Užuot grįžęs į Paryžių ir dirbęs 
savo labui, puolu į šitą užkampį, norėdamas vesti kaimo mergi- 
ną, dėl kurios kraustausi iš galvos štai jau tuoj dveji metai, tarsi 
nebūtų daugiau moterų pasaulyje!.. O ji, pasirodo, pasižadėjusi 
kažkokiam kilmingam mulkiui. Šauniai pasidarbavau!“ 

Ryrą, išsekintas gailesio, apmaudo ir nemigos, Gučas liepė tarnui 
sudėti daiktus ir pabalnoti arklį. Kai prieš iškeliaudamas jis pasku- 


bom gėrė sultinį iš puodelio, į kontorą įėjo tarnaitė, kurią jis matė 

vakar Kresė pilaitėje, ir pasisakė norinti pakalbėti su juo akis į akį, 
be liudytojų. Atėjusi ji su žinia: Mari pavykę trumpam pasprukti 
iš namų, ir ji laukianti Gučo pusiaukelėje tarp Noflio ir Kresė, ant 
Modros kranto, „toje vietoje, kurią jūs žinote“, pridūrė ji. 

Gučas suprato, kad ji mini obelų aptvarą ant upės kranto, 
kur Mari ir jis pirmą kartą pasibučiavo. 

— Pasakykite panelei Mari, kad ji be reikalo varginasi, nes aš 
nebeturiu noro su ja susitikti. 

— Į panelę Mari gaila žiūrėti, — pasakė tarnaitė.- Prisiekiu, 
mesire, jus turite su ja pasimatyti; jeigu buvote įžeistas, ji Čia 
niekuo dėta. 

Nesiteikęs atsakyti, jis užšoko ant arklio ir pasileido keliu. 
„Marselio krantinė... Marselio krantinė,.. Tegul man tai būna 
pamoka, — manė jis. —- Užtenka kvailioti. Dievas žino, kas dar 
manęs laukia, jei vėl su ja pasimatysiu! Tegul ryja ašaras viena, 
jeigu jai norisi verkti!“ 

Jis nujojo apie du šimtus sieksnių Paryžiaus kryptimi, paskui 
staiga, didžiai nustebindamas tarną, atgręžė arklį, paleido šuoliais 
ir nujojo tiesiai per laukus. 

Po kelių minučių jau buvo ant Modros kranto; pamatė ap- 


tvarą, 0 po obelimis jo laukiančią Mari. 


III 
Lombardų gatvė 


Kai Gučas pavakare įjojo į Tolomėjaus banko kiemą Lombardų 


gatvėje, jo arklys buvo visas apsiputojęs. 

(Gučas metė pavadžius tarnui, perėjo ilgą salę su prekystaliais, 
tuščią šią valandą, ir ėmė taip greitai, kaip jam leido jo sustingęs 
klubas, kopti laiptais aukštyn, į pirmą aukštą, kur buvo jo dėdės 
kabinetas. 

Jis atvėrė duris; šviesą užstojo Robero d Artua pečiai. Artua 
atsigręžė. 

— Aba, bičiuli Gučai, jus siunčia pati Apvaizda, - šūktelėjo 
jis, eidamas prie jo išskėstomis rankomis. — O aš kaip tik prašiau 
jūsų dėdę pasiūlyti man vikrų ir patikimą pasiuntinį, kuris galė- 
tų tuoj pat nulėkti į Artua Grafystę ir susitikti ten su mesiru de 
Fjenu. Bet jums reikės būti atsargiam, jaunuoli, — pridūrė jis, 
tarsi negalėjo būti abejonių, kad Gučas sutiks, — nes mano šau- 
nūs bičiuliai d'Irsonai nesnaudžia ir savo šunimis siundo kiek- 
vieną mano Žmogų. 

— Monsinjore, - atsakė kvapo dar neatgavęs Gučas, - mon- 
sinjore, aš vos neatidaviau Dievui dūšios, draskomas vymo anais 
metais jūroje, kai vykau jūsų pasiųstas į Angliją; pragulėjau pusę 
metų ligoninėje, kai grįžau iš Neapolio, kur buvau nuvykęs ka- 
raliaus pavedimu, ir visos tos kelionės ne per daug man pačiam 
suteikė džiaugsmo. Leiskite tad šį sykį nepaklusti, nes turiu savo 
neatidėliotinų reikalų. 

— Gerai užmokėsiu, matysit, nesigailėsite. 

— Net ir už tūkstantį livrų niekur nekeliausiu, monsinjo- 
re! - šūktelėjo Gučas. — O ypač į Artua. 

Roberas atsigręžė į Tolomėjų, kuris sėdėjo atokiau, susidėjęs 
rankas ant pilvo. 

— Sakykite, bičiuli bankininke, ar girdėjote kada ką nors pa- 
našaus? Jei lombardas atsisako tūkstančio livrų, kurių, beje, aš 


jam nežadėjau, turi būti rimtų priežasčių. Ar nepapirko kartais 

jūsų sūnėno tas Tjeri... kad Dievas jį pasmaugtų, ir dar jo paties 
žarnomis, jei tai įmanoma! 

Tolomėjus nusijuokė. 

— Nesibaiminkite, monsinjore, įtariu, kad mano sūnėnas šian- 
dien greičiau įsipainiojęs į meilės istoriją su kilminga dama... 

— Aha! Jei reikia pasitarnauti damai, — tarė d Artua, — tada aš 
bejėgis ir už atsisakymą nepykstu. Bet man dėl to ne lengviau. 

— Turiu žmogų, kokio jums reikia, nesirūpinkite, — atsakė 
Tolomėjus, - tai puikus žygūnas, jis jums juo ištikimiau tarnaus, 
kad jūsų nepažįsta. Be to... vienuolio abitas ne taip krinta į akis 
kelyje. 

— Vienuolis? 

Ir Roberas d Artua susiraukė. 

— Italas, — pridūrė bankininkas. 

— Aba, jau geriau... Matot, Tolomėjau, aš noriu trenkti 
nuožmų smūgį. Kadangi mano teta Mao nūnai negali išva- 
žiuoti iš Paryžiaus, —- nebent sulaužytų karaliaus įsakymą, — nu- 
sprendžiau kartu su savo sąjungininkais užgrobti jos — arba, 
tiksliau-— 2420 Edeno pilį. Papirkau... — taip, taip, už jūsų 
auksą, kaip jūs, rodos, ketinate priminti... — taigi papirkau du 
šitos šaunios grafienės seržantus, du niekšus, kokie yra visi tie, 
kurie jai tarnauja — parsidavėliai tam, kuris daugiau duos, - jie 
įleis mano draugus į pilį. Jei negaliu naudotis tuo, kas man pri- 
klauso, tai bent jau esu numatęs smarkiai paplėšikauti, o jums 
pavesiu laimikį parduoti. 

— Oho, monsinjore, norite įvelti mane į dailų reikaliuką! 

— Na ką gi, žūti tai žūti, bent žinosiu, už ką galvą dedu! Jūs 
bankininkas, vadinasi, vagis; juk jūs nesigąsdinate slėpti pavogrą 
daiktą; ko nors prašydamas visada turiu galvoje žmogaus visuo- 


meninę padėtį. 


152 


KARŪNA IR NUODAI 


Po trečiųjų teismo Roberas d' Artua buvo visada puikiausiai nu- 
siteikęs. Jis atidavė bankininkui laišką, kurį norėjo siųsti į Artua. 

— Tik sirui de Fjenui į rankas, niekam kitam. Suastras ir Ko- 
monas per daug sekami... Sudiev, drauguži, aš jus myliu. 

Jis atsistojo, susisegė auksinę apsiausto segę; paskui pliaukš- 
telėjo Gučui per petį. 

— Linksminkitės, mielasis, linksminkitės su aukštos kilmės 
damomis; taip ir reikia jūsų amžiuje. Po kelerių metų sužinosite, 
kad jos tokios pat palaidūnės kaip ir visos kitos ir kad tuos ma- 
lonumus, kuriuos jos pardavinėja, galima nusipirkti už dešimt 
su bet kuriame viešnamyje. 

Ir jis išėjo, o jo griausmingas juokas dar kurį laiką aidėjo 
laiptuose. 

— Na, sūnėne, kada vestuvės? — paklausė Tolomėjus. — Prisi- 
pažįstu, nelaukiau tavęs taip greitai sugrįžtant. 

— Dėde, dėde, turite man padėti! — šūktelėjo Gučas. — Ar 
žinote, kad tie žmonės — pabaisos, kad jie uždraudė Mari su ma- 
nimi matytis, kad jų kuzenas iš šiaurės — sena baidyklė ir kad jie 
tikrai ją numarins! 

— Kokie žmonės? Koks kuzenas? — nesusivokė Tolomė- 
jus. — Atrodo, sūneli, kad tavo reikalai pirmyn nepasistūmėjo, 
kaip tikėjaisi. Išdėstyk viską, bet iš eilės. 

Tada Gučas papasakojo dėdei apie savo apsilankymą Notlyje. 
Su grynai lotynišku polinkiu dramatinti jis, aišku, sutirštino spal- 
vas. Jaunoji mergina atskirta nuo žmonių; rizikuodama gyvybe, 
ji bėgusi paskui Gučą per laukus ir maldavusi ją gelbėti, Kresė 
šeima norinti jėga ją ištekinti už tolimo giminaičio, žmogaus, 
turinčio visų įmanomų fizinių ir moralinių ydų. 

— Keturiasdešimt penkerių metų senio! — šūktelėjo Gučas. 


— Jaunokas senis... — burbtelėjo Tolomėjus. 

— Bet Mari myli tik mane, ji man tai sakė ir dar kartą patvir- 
tino. Ir aš žinau, kad ji mirs, jeigu ją vers tekėti už kito. Dėde, 
padėkite man. 

— Bet kaip, mielasis, galiu aš tau padėti? 

— Padėkite man pagrobti Mari. Išsigabensiu ją į Italiją, mes 
ten apsigyvensime... 

Spinelas Tolomėjus — viena akis užmerkta, kita atmerkta — ste- 
bėjo sūnėną pusiau sunerimęs, pusiau su šypsena. 

— Buvau juk tave įspėjęs, sūneli; aš taip ir maniau, kad lengvai 
šio reikalo nesutvarkysi ir kad nevertėjo įsižiūrėti į merginą iš 
kilmingos šeimos. Tie žmonės savų marškinių neturi, įsiskolinę 
mums net už lovą, kurioje miega, bet spjauna mums į veidą, jei 
mūsų jaunuolis sumano į tą lovą atsigulti. Tikėk manim, mesk 
geriau iš galvos šį nuotykį. Mus įžeidinėja paprastai todėl, kad 
mes patys kišame galvą kur nereikia. Pasirink verčiau kokią gra- 
Žžią mūsiškę merginą, kuri turės ir apsčiai aukso, ir pagimdys tau 
gražių vaikelių, o jos vežimas pravažiuodamas aptaškys purvinas 
tavo kaimo gražuolės kojas. 

Gučui staiga švystelėjo puiki mintis. 

— Sen Venanas — tai juk vienas iš Robero d Artua sąjunginin- 
kų? — šūktelėjo jis. — Jei sutikčiau nugabenti monsinjoro Robero 
žinią, o paskui susirasčiau tą Sen Venaną, iškviesčiau jį į dvikovą 
ir nužudyčiau? 

Jis jau čiupo durklą. 

— Puikus dalykas, — pasakė Tolomėjus, — ir triukšmo ne- 
bus. O paskui Kresė šeima parinks tavo gražuolei kitą jaunikį 
Bretanėje ar Puatu, tada turėsi vykti ten ir jį užmušti. Darbelio 
užteks ilgam! 

— Arba vesiu Mari, arba iš viso nevesiu ir niekam kitam ne- 


leisiu jos vesti. 

Tolomėjus pakėlė rankas į dangų. 

- Štai jums jaunystė! Šiaip ar taip, po penkiolikos metų tavo 
žmona bus negraži; ir žiūrėdamas į jos susiraukšlėjusį veidą, storą 
pilvą, nukabusias krūtis, tu galvosi, ar iš tikrųjų verta buvo dėl 
viso šito tiek galuotis? 

— Netiesa! Netiesa! Be to, aš nesuku sau galvos, kas bus po 
penkiolikos metų, žiūriu, kas yra šiandien, o šiandien aš žinau, 
kad niekas pasaulyje negali man atstoti Mari. Ji mane myli. 

— Ji tave myli, sakai? Na ką gi, sūneli, jeigu ji tave taip labai 
myli, nebūtina vesti, kad du žmonės būtų laimingi. Paryžiaus 
vyskupas, žinoma, kitaip bylotų; bet, tavimi dėtas, aš džiaugčiau- 
si, kad jie išrinko tai gražuolei tokį išsigimėlį, luošį išklibusiais 
dantimis, kaip tu jį man pavaizdavai, nors nesi nė karto jo ma- 
tęs... Geriau tau ir nereikia. 

— Ak, dėde, jūs nepažįstate Mari, kokia ji tyra, koks tvirtas 
jos tikėjimas. Ji bus mano tik ištekėjusi už manęs ir priklausys 
tik tam, su kuriuo bus sutuokta Dievo akivaizdoje... Na, o aš 
pats niekad nesutiksiu su kuo nors ja dalytis... Jei taip, pagrob- 
siu ją be jūsų pagalbos, nors mums reikėtų bastytis keliais kaip 
elgetoms ir mirti nuo šalčio kur nors kopiant per kalnus. Bet 
pirmiausia aš dar nueisiu pas karalienę Klemenciją; ji mane pa- 
Žįsta ir draugiškai man nusiteikusi... 

Tolomėjus pirštų galais tyliai pabarškino į stalą. Jo paprastai 
užmerkta akis staiga atsimerkė. 

— O dabar nutilk, — prabilo jis beveik nepakeldamas bal- 
so.- Pas nieką, o juo labiau pas karalienę tu neisi, nes nuo to 
laiko, kai ji čia, mūsų reikalai klostosi ne ypač gerai. Todėl nėra 
ko kelti triukšmą ir atkreipti žmonių akis į mus. Taip, aš žinau, 
karalienė įsikūnijęs gerumas, gailestingumas, atjauta. Bet kai ji už- 


valdė karaliaus protą, iš mūsų, lombardų, čiulpia paskutinį kraujo 

lašą. Iždas išmaldą dalija iš mūsų gero! O mums priekaištauja, 
kad lupikaujame; ant mūsų suverčiamos visos karalystės nuo- 
dėmės. Monsinjoras de Valua mūsų beveik negina, mes labai 
juo nusivylę... Karalienė Klemencija nepašykštės tau malonių 
žodelių ir palaiminimo; bet aš pažįstu rūmuose žmonių, kurie 
su džiaugsmu pritaikys tau bausmę, skiriamą kilmingų merginų 
suvedžiotojams jau vien del to, kad išlietų pagiežą ant manęs, 
lombardų generalinio kapitono. Vėjas pakeitė kryptį; iš teisybės, 
nebeaišku, iš kurios pusės jis pučia. Angerano de Marinji, kuris 
ne itin mane mėgo, draugai paleisti iš kalėjimo ir buriasi aplink 
grafą de Puatjė... 

Bet Gučas nieko negirdėjo: jam dabar nerūpėjo mokesčiai, 
ordonansai ir valdžios nusiteikimas. Jo negąsdino net kalėjimas 
ir byla. Jis užsispyrė įgyvendinti savo planą: pagrobti Mari be 
niekieno pagalbos. 

— Bergi, nuskriaustasis vargšeli, — tarė Tolomėjus, bakstelė- 
damas sau į kaktą, - jūs nespėsite nueiti nė dešimt mylių, ir jus 
sučiups. Tavo mergelę įkiš į vienuolyną, na, o tave... Nori ją vesti? 
Tebūnie! Pabandysiu tau padėti, nes atrodo, kad tai vienintelis 
būdas tave išgydyti... 

Ir jo kairysis vokas užkrito. 

— Beprotystė tai beprotystė, nieko nepadarysi, šitaip bus tik- 
riau, negu leisti tau veikti vienam, - pridūrė jis. - Bet kodėl už 
visus savo šeimos kvailiojimus turiu atsakyti aš! 

Jis paskambino varpeliu; į kambarį įėjo vienas iš banko tar- 
nautojų. 

— Važiuok į brolių augustinų vienuolyną, — pasakė jam To- 
lomėjus, — ir atgabenk man fra Vičenzą, kuris aną rytą atvyko 


15 Perūzos... 

IV 
Jungtuvės vidurnaktį 


Po dviejų dienų Gučas vėl jojo keliu į Noflį, lydimas vienuo- 
lio italo, kuris turėjo perduoti monsinjoro Robero laišką Ar- 
tua sąjungininkams. Dosniai apmokėtas, fra Vičenzas mielai 
sutiko išsukti iš kelio ir padaryti Tolomėjui ne vieną, o dvi 
paslaugas. 

Šiam keliaujančiam vienuoliui, kuris, savo ordino siunčia- 
mas, bastėsi keliais tarp Prancūzijos ir Italijos, prikišti nagus 
prie meilės intrigos nebuvo naujiena. O bankininkas, pagražin- 
damas tiesą, sugebėjo gana jaudinamai nušviesti savo sūnėno 
bėdas: Gučas suvedžiojęs merginą, nusidėjęs su ja kūniškai, 
bet Tolomėjus nenorįs, kad tie du vaikai ir toliau gyventų 
nuodėmėje. Tačiau reikėsią elgtis atsargiai, kad merginos šei- 
ma nieko neįtartų... 

Temstant Gučas ir vienuolis prijojo Kresė pilaitę. Ponia Elia- 
belė ir vaikai jau taisėsi gulti. 

Jaunasis lombardas paprašė nakvynės prisimetęs dingstimi, 
kad neturįs savo buveinės Noflyje raktų, kad jo tarnautojai esą 
Montore ir kad jis privaląs priglausti šį bažnyčios vyrą, atnešusį 
jam žinių iš Toskanos. Kadangi Gučas pilyje buvo keletą kartų 
nakvojęs ir netgi pačių Kresė kviečiamas, jo prašymas nieko ypa- 
tingai nenustebino; šeima pasistengė jį gerai priimti. 

— Fra Vičenzas ir aš permiegosime tame pačiame kambary- 
je, - pasakė Gučas. 

Fra Vičenzo apskritas veidas kėlė ne mažesnį pasitikėjimą 
kaip jo abitas; be to, jis kalbėjo tik itališkai, todėl galėjo neatsa- 


kinėti į jokius klausimus. 

Per kuklią vakarienę, kuri buvo patiekta pakeleiviams, niekas 
nė žodžiu neužsiminė apie tariamas Mari sužadėtuves su tolimuo- 
ju kuzenu; kiekvienas, atrodė, vengė šios temos. 

Mari nedrįso žiūrėti į Gučą, bet jaunuolis, pasinaudojęs pro- 
ga, kai ji ėjo pro šalį, šnabžtelėjo: 

— Neikite šiąnakt gulti, būkite pasirengusi išeiti. 

Visiems skirstantis, fra Vičenzas kreipėsi į Gučą, ištardamas 
nesuprantamą šeimininkams sakinį, kuriame nuskambėjo žo- 
džiai: chiave ir capella“. 

— Fra Vičenzas klausia, — išvertė Gučas, — ar negalėtumėte 
duoti jam koplyčios rakto, nes jis privalo išvykti labai anksti ir 
norėtų prieš tai atlaikyti mišias. 

— Ar nepageidautų jis, - atsake pilies šeimininkė, — kad vienas 
iš mano sūnų jam patarnautų? 

Gučas užprotestavo. Fra Vičenzas kelsiąsis tikrai anksti, dar 
neišaušus, todėl prašąs, kad niekas nesivargintų. Bet jis, Gučas, 
laikysiąs savo pareiga ir garbe jam padėti. 

Tat ponia Eliabelė įdavė vienuoliui žvakę, koplyčios ir taber- 
nakulio raktą; paskui visi išsiskirstė. 

— Iš tiesų, atrodo, mes per daug griežtai apie tą Gučą spren- 
dėme; jis labai gerbia religiją, —- pasakė Pjeras de Kresė broliui, 
kai jie ėjo į savo kambarius kairiajame namo sparne. 

Ponia Eliabelė miegojo didžiojoje menėje, pirmame aukšte. 
Mari - keturkampio bokšto pusaukšryje, iš bokšto galima buvo 
patekti į kambarius, skirtus svečiams. 

Kai fra Vičenzas ir Gučas užsidarė jiems paruoštame kamba- 
ryje, vienuolis paragino Gučą atlikti išpažintį. Ir staiga Gučas 


susižavėjo keistai susiklosčiusiu likimu, kuris atvedė jį, jauną 


* Raktas, koplyčia (7£.). 

sienietį, gimusį viename iš turtingiausių jo miesto rūmų, čia, 
į Il de Franso kaimelį, ir parklupdė ant plyšėtų grindų, kur jis 
ruošiasi atskleisti sielą beveik nepažįstamam Perūzos vienuoliui, 
idant naktį, - žinodamas, kad rizikuoja gyvybe, jei viskas išaiš- 
kėtų, — susituoktų su vargingo riterio dukteria. Tik krūtinėje 
besidaužanti širdis priminė, kad visa tai iš tikrųjų atsitinka jam, 
tam kasdieniniam Gučui. 

Vidurnaktį, kai visa pilis skendėjo tyloje, Gučas ir vienuolis 
tyliai ant pirštų galų išslinko iš kambario. Jaunuolis atsargiai pa- 
krebždeno Mari miegamojo duris; mergina tuoj pat pasirodė. 
Netaręs nė žodžio, Gučas paėmė ją už rankos; visi trys nulipo 
sraigtiniais laiptais žemyn ir per virtuvę išėjo į kiemą. 

— Pažiūrėkite, Mari, - sušnabždėjo Gučas, - kiek žvaigždžių... 
Fra Vičenzas mus sutuoks. 

Mari nei nustebo, nei suabejojo. Prieš tris dienas obelų sode 
Gučas jai pažadėjo, kad tuoj sugrįš, ir sugrįžo; pažadėjo vesti ir 
ves. Nevarbu aplinkybės; ji jam visiškai, absoliučiai pakluso. 

Suurzgė šuo, paskui, pažinęs Mari, nutilo. Naktis buvo ledi- 
nė, bet nei Gučas, nei Mari šalčio nejautė. 

Jie įėjo į koplyčią. Fra Vičenzas pridegė žvakę prie mažyčiukės 
lempelės, kabančios virš altoriaus. Nors niekas negalėjo išgirsti, 
jie ir toliau kalbėjosi pašnibždomis. Vienuolis paklausė, ar jauno- 
ji buvo išpažinties. Ji atsakė, kad priėjusi išpažinties užvakar, ir 
fra Vičenzas davė jai išrišimą tų nuodėmių, kurias būtų galėjusi 
po to padaryti. 

Po kelių minučių patyliukais abiejų ištartas „taip“ sujungė 
Paryžiaus lombardų generalinio kapitono sūnėną ir panelę de 
Kresė, jei ne žmonių, tai Dievo akivaizdoje. 

— Būčiau norėjęs ištaisyti jums puošnesnes vestuvės, — su- 


šnabždėjo Gučas. 

— O man, mano mylimiausiasis, mano brangiausiasis, gražes- 
nių jungtuvių negali būti, - atsakė Mari, - nes jomis aš susirišau 
su jumis. 

Jie be vargo grįžo į namus, ėmė kopti laiptais aukštyn. Kai 
pasiekė bokšto pusaukštį, fra Vičenzas suėmė Gučą už pečių ir 
patyliukais įstūmė į Mari kambarį... 

Jau beveik dveji metai Mari mylėjo Gučą. Jau beveik dveji 
metai galvojo tik apie jį ir tegyveno viltimi jam priklausyti. Da- 
bar, kai jos sąžinė buvo rami ir ji nebebijojo amžino prakeikimo, 
niekas nevertė jos tramdyti savo aistros. 

Skausmą, kurį išgyvena mergina pirmąją vedybų naktį, daž- 
niau sukelia baimė, o ne natūrali priežastis. Dar nepažinusi mei- 
lės, Mari jau gardžiavosi ja ir dabar atsidavė jai iš visos širdies, su 
kvaituliu. O Gučas, nors jam tebuvo devyniolika metų, turėjo 
ganėtinai patirties, kad išvengtų negrabaus skubėjimo. Tą naktį 
jis padarė Mari laimingą; o kadangi meilėje žmogus gauna tiek, 
kiek duoda, jis ir pats jautėsi devintame danguje. 

Apie ketvirtą valandą vienuolis pažadino jaunuosius, ir Gučas 
grįžo į savo kambarį. Paskui tra Vičenzas, garsiai trepsėdamas, 
nulipo laiptais žemyn, perėjo per koplyčią, išsivedė mulą iš ar- 
klidės ir dingo tamsoje. 

Tik pradėjus aušti ponia Eliabelė pravėrė keleivių kambario 
duris ir žvilgtelėjo į vidų. Gučas miegojo lygiai kvėpuodamas, 
jo juodos garbanos sklaistėsi ant pagalvės; veidas buvo ramus, 
beveik vaikiškos išraiškos. 


„Ak, koks gražus kavalierius!“ — atsiduso ponia Eliabelė. 

V 
Kometa 


Tuo pačiu metu, sausio pabaigoje, kai Gučas slapta susituokė su 
Mari de Kresė, Prancūzijos karaliaus dvaras, vykdydamas karalienės 
Klemencijos įžadą, iškeliavo į Amjeną aplankyti šventų vietų. 

Paskutinę kelio dalį nuklampoję pėsčiomis per purvyną, o 
miestą perėję giedodami psalmes, karališkieji maldininkai atsi- 
dūrė prie katedros; čia jie keliais iš lėto ir sunkiai nušliaužė per 
navą iki šoninės koplyčios, kur buvo saugojama, kaip tikėta, 
šventojo Jono Krikštytojo galva. 

Šią relikviją bažnyčiai padovanojo kažkoks Valonas de Sartu, 
1202 metų kryžiaus karo dalyvis, kuris, būdamas šventojoje žemė- 
je, atsidėjo šventų palaikų paieškoms ir parsigabeno į Prancūziją 
tris neįkainojamos vertės brangenybes: šventųjų Kristupo, Jurgio 
galvas ir dalį šventojo Jono galvos. 

Amjeno relikviją, aplink kurią degė daugybė žvakių ir kabėjo 
tūkstančiai ex v0:0, susikaupusių per šimtą metų, iš tikrųjų tesuda- 
re veido kaulai; jie buvo sudėti į auksuotą sidabro relikvinę, kurios 
viršutinė dalis, kepuraitės formos, turėjo atstoti šventojo galvos 
kiaušą. Šitie pajuodę veido kaulai tartum šypsojosi iš po safyro 
ir smaragdo karūnos ir tikrąja žodžio prasme kėlė pasibaisėjimą. 
Virš kairės akiduobės žiojėjo skylė — pasak legendos, tai buvo žy- 
mė to durklo smūgio, kurį smogė Erodiada, kai jai tarnai atnešė 
nukirstą pranašo galvą. Visa tai gulėjo auksiniame dubenyje. 

Klemencija, pasinėrusi į maldą, tarsi nejautė koplyčios šalčio, 
ir pats Liudvikas X, paveiktas jos įkarščio, įstengė išstovėti ramiai 
per visas apeigas, mintimis klajodamas tokiose aukštumose, iki 


kurių ligi šiolei nebuvo pratęs pakilti. 

Laimingi šios kelionės į šventas vietas vaisiai netruko apsi- 
reikšti. Apie kovo mėnesio vidurį karalienė pastebėjo tam tikrų 
ženklų, leidžiančių jai tikėtis, kad, maloningai tarpininkaujant 
šventajam, jos maldos išklausytos. 

Vis dėlto gydytojai ir bobutės pribuvėjos dar nedrįso galutinai 
pareikšti savo nuomonės ir paprašė mėnesio laiko, kad galėtų 
duoti tikrą atsakymą. 

Karalius belaukdamas užsikrėtė savo mistiškai nusiteikusios 
žmonos nuotaika ir ėmė valdyti šalį taip, tarsi būtų nusprendęs 
tapti šventuoju. 

Paprastai nieko dora neišeina, kai žmonės nukreipiami nuo 
savo prigimties. Tegul geriau piktasis lieka su savo piktumu, ne- 
gu virsta avinėliu; kadangi gerumas prieštarauja jo prigimčiai, 
jis panaudos jį apgailėtinai. 

Vaidingasis, įsivaizduodamas, kad išpirks savo nuodėmes, 
be jokios nuovokos dalijo malones, teikė amnestiją pats grau- 
dindamasis, kad atveria kalėjimų duris; šitaip Paryžiuje sukles- 
tėjo nusikalstamumas: tiek plėšimų, užpuldinėjimų, nužudymų 
nebuvo regėta per paskutinius keturiasdešimt metų. Naktinė 
miesto sargyba nusivarė nuo kojų. Lengvo elgesio merginos 
dar šventojo Liudviko laikais buvo suvarytos į kvartalą, ku- 
rį griežtai apribojo pats karalius, todėl prostitucija susimetė 
į tavernas, smukles ir ypač į pirtis, kur atėjusio išsimaudyti 
padoraus vyro laukė niekuo nuo lankytojo nesidangstančios 
kūniškos pagundos. 

Klemencija įkalbinėjo Liudviką sugrąžinti Marinji įpėdinių 
teises į buvusio karalystės rektoriaus turtą, bent jau į tą dalį, kuri 
buvo jai skirta. 

- Šito, mieloji, padaryti negaliu, — atsakė Liudvikas, — tokių 


sprendimų keisti neįmanoma; karalius negali klysti. Bet prižadu: 

kai tik iždo reikalai pasitaisys — paskirti Luji de Marinji pensiją, 
kuri apsčiai padengs visus jo nuostolius. 

Tačiau lombardai, kurių privilegijos buvo susiaurintos, ne 
taip noriai stverdavosi savo skrynių raktų, kai karaliaus rūmams 
prireikdavo pinigų. O buvę Pilypo Gražiojo legistai su Rauliu de 
Preliu priešakyje būrėsi aplink grafą de Puatjė; konetablis Gošė 
de Šarijonas atvirai stojo jų pusėn. 

Artua Grafystėje reikalai toli gražu nesitaisė. Nors buvo 
daug pasidarbuota, grafienė Mao liko nepalenkiama ir nenorėjo 
pasirašyti karaliaus ištarmės. Ji skundėsi, kad baronai susiruošė 
klasta užgrobti jos Edeno pilį. Dviejų sargų, sutikusių atidaryti 
sąjungininkams vartus, išdavystė buvo laiku atskleista, ir dabar 
ant dantytos Edeno pilies sienos kitiems pagąsdinti tabalavo 
du skeletai. Vis dėlto grafienė, priversta paklusti karaliaus įsaky- 
mui, Artua Grafystėje nesirodė nuo pat Kalėdų, kaip ir niekas 
iš d'Irsonų šeimos. Todėl žemėse aplink Arasą vyravo didžiulė 
sumaištis, kiekvienas savinosi sau tiek valdžios, kiek patiko; ir 
protingi žodžiai darė baronams tokį pat įspūdį, kokį darytų žir- 
niai, atšokę nuo jų šarvų. 

— Tik neliekite kraujo, tik neliekite kraujo, mielasis valdove! — 
maldavo Klemencija. — Atveskite savo žmones į protą malda. 

Visa tai nekliudė žmonėms be atodairos skersti viens kitą 
Šiaurės Prancūzijos keliuose. 

Liudvikas Vaidingasis gal būtų energingiau ėmęsis spręsti 
šį reikalą, jei tuo pačiu metu, daugmaž apie Velykas, viso savo 
dėmesio nebūtų skyręs padėčiai Paryžiuje. 

Lietingoji 1315 metų vasara, Purvo žygio vasara, pasirodė dvi- 
gubai pražūtinga: karalius įklampino savo kariuomenę, o žmonės 
žiūrėjo, kaip laukuose pūva jų derlius. Vis dėlto kaimiečiai, kad 


ir kokie būdami skurdžiai, praėjusių metų patirties pamokyti, 

nepanoro parduoti negausaus savo javų derliaus. Taigi badas per- 
sikėlė iš provincijos į sostinę, kur juo labiau kilo kviečių kainos, 
juo labiau lyso gyventojai. 

— Dieve mano, Dieve mano, tegul juos pamaitina, - kalbėjo 
Klemencija matydama, kaip išbadėjusios žmonių minios jau bas- 
tosi ir aplink Venseną, maldaudamos duonos plutos. 

Vargšų buvo tiek daug, kad kariuomenei buvo įsakyta neleis- 
ti jiems prisiartinti prie pilies. Klemencija pasiūlė dvasininkams 
rengti iškilmingas procesijas gatvėmis, o visiems dvariškiams 
įsakė pasninkauti po Velykų taip pat griežtai, kaip per gavėnią. 
Grafas de Valua mielai pakluso karalienės valiai, bet pats speku- 
liavo savo grafystės grūdais. Roberas d'Artua kiekvieną kartą, 
kai turėdavo vykti į Venseną, prieš tai sudorodavo pietus, kurių 
būtų užtekę keturiems vyrams, kartodamas vieną iš savo mėgs- 
tamų aforizmų: „Gyvenkime be rūpesčių, tai sotūs ir mirsime“. 
Tada prie karalienės stalo jis galėjo sėdėti su atgailaujančio nu- 
sidėjėlio mina. 

Šito nelabo pavasario viduryje Paryžiaus danguje pasirodė 
kometa ir buvo matyti tris naktis iš eilės. Nelaimės ištikto žmo- 
gaus vaizduotė nežino ribų. Liaudis nusprendė, kad kometa pra- 
našaujanti didžiules negandas, tarsi neužteko tų, kurios jau buvo 
užgriuvusios. Daugybę žmonių pagavo klaikas, ir daug kur kilo 
maištai, nors niekas nežinojo, prieš ką buvo maištaujama. 

Kancleris įsakmiai kvietė karalių grįžti į sostinę nors kelioms 
dienoms ir pasirodyti tarp žmonių. Taigi, kai aplink Venseno 
pilį sužaliavo miškai ir Klemencijai čia ėmė patikti, ji norom ne- 
norom turėjo persikelti į didžiuosius Sitė rūmus; šie jai pasirodė 
labai nedraugiški ir šalti. 

Čia ir įvyko gydytojų bei pribuvėjų pasitarimas, po kurio 


turėjo būti pareikšta galutinė nuomonė apie jos nėštumą. 

Tą rytą, kai jie susirinko, karalius labai jaudinosi ir, norė- 
damas bent kiek savo nerimą apmalšinti, nusprendė sužaisti 
rūmų sode sviedinėlių partiją. Sodas buvo už kelių žingsnių 
nuo Žydų salos. Tą vietą, kur prieš porą metų didysis tamplie- 
rių magistras raitėsi liepsnose, ir šį sodą, kur dabar Liudvikas 
rakete atmušinėjo odinį sviedinėlį, skyrė mūro siena ir siaura 
vandens juosta... 

Apsipylęs prakaitu ir didžiuodamasis vienu tašku, kurį jam 
leido laimėti jo bajorai, karalius pamatė prie jo skubantį Matjė 
de Tri. Liudvikas nustojo žaidęs ir paklausė: 

— Na kaip, karalienė neščia? 

— Dar nežinia, valdove; gydytojai tariasi. Bet monsinjoras 
grafas de Puatjė prašo, kad malonėtumėte skubiai pas jį užeiti. 
Jis mažojoje teisingumo salėje su monsinjorais de Valua, de la 
Maršu ir kitais. 

— Buvo įsakyta manęs netrukdyti; dabar man ne valstybės 
reikalai galvoje. 

— Reikalas labai rimtas, valdove, ir monsinjoras grafas de Puat- 
je teigia, kad tai, kas bus pasakyta, turite savo ausimis išgirsti. 

Apgailestaudamas Liudvikas numetė odinį sviedinuką, nusi- 
šluostė veidą, ant marškinių užsivilko palaidinį ir tarė: 

— Žaiskite toliau be manęs, mesirai! 

Paskui grižo į rūmus, įsakęs šambelionui: 


— Kai tik paaiškės del karalienės, įspekite mane. 

VI 
Kardinolas užkeikia karalių 


Vyrą saugojo ne sargybiniai ar lankininkai, kaip paprastą kaltina- 
mąjį; iš abiejų jo pusių stovėjo du jauni bajoraičiai, tarnaujantys 
pas grafą de Puatjė. Vyras vilkėjo abitą, kuris buvo jam per trum- 
pas ir iš po kurio kyšojo iškreivinta kojos pėda. 

Liudvikas X tik prabėgomis metė į jį žvilgsnį. Linktelėjo gal- 
vą, pasveikindamas brolius, dėdę Valua ir mesirą Milį de Nuajė, 
kurie atsikėlė jam įžengus. 

— Koks reikalas? — paklausė karalius, sėsdamas tarp jų ir duo- 
damas ženklą sėstis kitiems. 

— Tamsus ir painus reikalas. Raganystė, kaip mums sako- 
ma, - truputį su pašaipa atsiliepė Karolis de Valua. 

— Ar negalima buvo pavesti šį reikalą pačiam Antspaudų sau- 
gotojui ir netrukdyti manęs, kai turiu tiek rūpesčių? 

— Lygiai tą patį sakiau jūsų broliui Pilypui ir aš, — tarė 
Valua. 

Grafas de Puatjė ramiai sunėrė pirštus. 

— Broli, — prabilo jis, — reikalas man pasirodė svarbus 
ne tiek dėl tos raganystės, — tai įprastas dalykas, — kiek dėl 
to, kad šia raganyste, regis, užsiiminėjama pačioje konklavoje; 
be to, jis leidžia suvokti, kokius jausmus puoselėja mums kai 
kurie kardinolai. 

Prieš metus, vos tik išgirdęs žodį „konklava“, Liudvikas X būtų 
gyvai sureagavęs. Bet dabar, kai liepęs nugalabinti pirmąją žmoną 
jis galėjo vėl vesti, jo domėjimasis popiežiaus išrinkimu išblėso. 

— Tas žmogus vadinasi Evraras, — kalbėjo grafas de Puatjė. 


— Evraras... — automatiškai pakartojo karalius. 

— Dvasininkas iš Baro prie Obės; bet anksčiau priklausė Tam- 
plierių ordinui, kur turėjo riterio rangą. 

— Tamplierius, ak taip!.. - šūktelėjo karalius. 

— Prieš dvi savaites jis pasidavė mūsų žmonėms Lione; jie 
mums jį ir atsiuntė. 

— Jie jums jį atsiuntė, Pilypai, — patikslino Karolis de Valua. 

Puatjė apsimetė neišgirdęs kandžios pastabos ir dėstė toliau. 

— Evraras pasakė galįs kažką atskleisti, ir jam buvo pažadėta, 
kad nebus kankinamas, jei nuoširdžiai pasakys tiesą; šį pažadą 
mes patvirtiname ir čia. Kaip jis sako... 

Karalius nenuleido akių nuo durų, laukdamas pasirodant 
šambeliono; šią valandą jam terūpėjo viena — ar bus jis tėvas. 
Didžiausia šio karaliaus yda galbūt buvo ta, kad galvą jam vi- 
sada kvaršindavo ne tas klausimas, kuris būdavo svarstomas. 
Susikaupti jam nesisekdavo, o tai yra blogiausia valdžios vyro 
kliauda. 

Nustebintas salėje įsivyravusios tylos, jis atitoko iš susimąsty- 
mo. Tik tada žvilgtelėjo į kaltinamąjį ir pastebėjo, kaip trūkčioja 
jo veidas, kokie ilgi ir sausi jo žandikauliai, truputį paklaikusios 
juodos akys, kad jis stovi keistai persikreipęs. Paskui prisiminė 
Pilypą de Puatjė ir pasakė: 

— Na, broli... 

— Nenoriu trukdyti jūsų minčių, broli. Laukiu, kada baigsite 
mąstyti. 

Vaidingasis lengvai nuraudo. 

— Ne, ne, aš klausau, kalbėkite toliau. 

— Kaip jis sako, į Valansą atvykęs vildamasis vieno kardinolo 
užtarimo savo ginče su vyskupu... Reikės, beje, šį reikalą išsiaiš- 
kinti, - pridūrė Puatjė, kreipdamasis į Milį de Nuajė, atsakantį 


už tardymą. 

Evraras išgirdo, ką jis pasakė, bet nė nekrustelėjo, o Puatjė 
šnekėjo toliau: 

— Valansoje jis atsitiktinai, kaip teigia, susipažinęs su kardi- 
nolu Frančesku Kaetanuu... 

— Popiežiaus Bonifaco sūnėnu, - įsiterpė Liudvikas, norėda- 
mas parodyti, kad klausosi. 

— Būtent taip... ir įgijęs šio kardinolo pasitikėjimą, o šis kar- 
dinolas — žymus alchemikas, nes turįs, vis pasikliaujant Evraro 
teigimu, kambarį, užverstą krosnelėmis, mėgintuvėliais ir įvai- 
riais milteliais. 

— Visi kardinolai mažiau ar daugiau domisi alchemija; tai jų 
aistra, — pasakė Karolis de Valua, gūžtelėdamas pečiais. - Mon- 
sinjoras Diuezas yra net parašęs alchemijos traktatą... 

— Taip, dėde; bet šis reikalas nevisiškai priskirtinas alchemijai, 
kuri yra naudingas ir garbingas mokslas... Kardinolas Kaetanis 
norėjo rasti žmogų, galintį iškviesti velnią, ir užsiimti kerais. 

Jaunesnysis karaliaus brolis Karolis, mėgdžiodamas pašaipų 
dėdės toną, įsiterpė: 

— Tas kardinolas trenkia čirškintu eretiku. 

— Tai tegul jį sudegina, — abejingai pasakė Vaidingasis, vėl 
žiūrėdamas į duris. 

— Ką jūs norite sudeginti, broli? Kardinolą? 

— A, jis kardinolas?.. Na, tai nereikia. 

Pilypas de Puatjė sunkiai atsiduso ir vėl prabilo, labiau pa- 
brėždamas žodžius: 

— Evraras atsakė kardinolui, kad jis pažįstąs žmogų, kuris 
gamina auksą grafui de Barui... 

Išgirdęs šį vardą, Valua pašoko pasipiktinęs ir šūktelėjo: 

— Iš tiesų, sūnėne, veltui gaištame laiką! Mes gerai pažįstame 


savo giminaitį grafą de Barą ir puikiai žinome, kad į tokias kvai- 

lystes jis nesileidžia, jei netgi šią valandą jis ne per didelis mūsų 
draugas. Turime reikalą su apgaulingu skundu dėl susidėjimo 
su velniu, kokių girdime dvidešimt per dieną, ir dėl to neverta 
varginti ausų. 

Nors ir koks ramus stengėsi būti Pilypas, galų gale prarado 
kantrybę. 

— Tačiau jūs teikėtės atverti savo ausis, dėde, kai raganavimu 
buvo apkaltintas Marinji; būkite tad malonus išklausyti bent tai, 
kas šį sykį sakoma. Pirmiausia čia kalbama ne apie grafą de Barą, 
kaip tuoj pamatysite. Evraras nesiėmė ieškoti to žmogaus, apie 
kurį buvo užsiminęs, bet atvedė kardinolui Žaną diu Prė, kitą 
buvusį tamplierių, kuris irgi atsitiktinai tuo metu buvo Valan- 
soje... Ar ne taip, Evrarai? 

Paklaustasis tylomis patvirtino jo žodžius taip žemai nulenk- 
damas galvą, kad subolavo jo tonzūra, 

— Kaip jums atrodo, dėde, - pridūrė Puatjė, - ar ne itin daug 
tų atsitiktinumų iš karto ir ar ne daugoka tamplierių šlaistosi 
toje konklavoje aplink Bonifaco sūnėną? 

— Iš tikrųjų, iš tikrųjų... - sumurmėjo Valua. 

Grįždamas prie Evraro, Puatjė staiga paklausė: 

— Ar pažįsti mesirą Žaną de Longvi? 

Ilgi, plokšti Evraro pirštai sugniaužė virvę, juosiančią abitą, 
ir jo prakaulus veidas ėmė dar smarkiau trūkčioti. Bet balsas, kai 
jis atsakė, skambėjo tvirtai: 

— Ne, monsinjore, nepažįstu, esu tik girdėjęs jo vardą. Žinau, 
kad jis yra mūsų velionio didžiojo magistro sūnėnas. 

— Ar tu tvirtai įsitikinęs, kad niekad nesi turėjęs su juo reika- 
lų? - nenusileido Puatjė. - Kad niekad per savo buvusius brolius 


nesi gavęs jokio nurodymo iš jo? 

— Girdėjau, kad mesiras de Longvi yra bandęs užmegzti ryšius 
su kai kuriais iš mūsų; bet nieko daugiau. 

— Ar nesužinojai, sakykim, kartais iš to Žano diu Prė, 
kaip vadinasi tamplierius, kuris buvo atsibeldęs į Flandriją žy- 
gio metu su žiniomis sirui de Longvi ir kuris turėjo pargabenti 
žinių iš jo? 

Karolis de Valua kilstelėjo antakius. Iš tiesų jo sūnėnas 
Pilypas daug ką žino; bet kodėl jis visuomet laiko tas Žinias 
paslaptyje? 

Evraras ėmė tirtėti. Pilypas de Puatjė nenuleido nuo jo akių. 
Taip, tai tas žmogus, visos žymės atitinka, toks jis ir buvo man 
aprašytas. 

— Ar buvai kadaise kankinamas? 

— Už mane atsako mano koja! — šūktelėjo Evraras. 

Vaidingasis tuo tarpu svarstė: „Tie gydytojai nežmoniškai 
delsia. Klemencija, matyt, nepastojo, ir niekas nedrįsta ateiti 
man šito pranešti . Į tikrovę jį sugrąžino Evraras, puolęs prieš jį 
ant kelių ir ėmęs maldauti: 

— Valdove! Valdove! Dėl Dievo meilės, neįsakykite vėl mane 
kankinti! Prisiekiu Dievu, pasakysiu visą tiesą. 

— Nereikia prisiekinėti — nuodėmė, — tarė karalius. Abu ba- 
joraičiai per jėgą pastatė Evrarą ant kojų. 

— Reikėtų išsiaiškinti ir apie šį pasiuntinį į kariuomenę, - pa- 
sakė grafas de Puatjė. - Tęskime apklausą. 

Milis de Nuajė paklausė: 

— Nagi, Evrarai, tai ką jums pasakė kardinolas? 

Buvęs tamplierius, dar neatsigavęs nuo išgąsčio, skubiai 
pabėrė: 

— Kardinolas pasakė mums, Žanui de Prė ir man, kad norįs 


atkeršyti už savo dėdę ir tapti popiežium, bet dėl to jam reikią 

susidoroti su priešais, kurie jam kliudo; ir pažadėjo mums tris 
šimtus livrų, jei sutiksime padėti. Tada nurodė mums du svar- 
biausius savo priešus... 

Evraras sudvejojo, žvilgtelėjo į karalių, nuleido akis. 

— Na, na, kalbėkite, — paragino jį Milis. 

— Jis nurodė Prancūzijos karalių ir grafą de Puarjė sakydamas, 
kad būtų labai patenkintas, jeigu jie atstatytų kojas į duris. 

Vaidingasis nesąmoningai žvilgtelėjo į savo kurpes, paskui 
pašokęs suriko: 

— Atstatytų kojas į duris? Bergi tas nelabas kardinolas rengiasi 
mane nudaigoti! 

— Visiškai teisingai, broli, — nusišypsojo Pilypas, — mane 
taip pat. 

— Nejau tu nežinai, šlubi, kad už tokį nusikaltimą būsi gy- 
vas sudegintas šiame pasaulyje, o aname tavęs laukia prakeiki- 
mas? — paklausė Vaidingasis. 

-— Valdove, kardinolas Kaetanis mus užtikrino, kad kai jis 
bus popiežius, atleis mums visas nuodėmes. 

Palinkęs priekin, pasidėjęs rankas ant kelių, Liudvikas su 
nuostaba įsmeigė akis į buvusį tamplierių. Tą pačią valandėlę 
jis prisiminė metro Martyno įspėjimą. 

— Nejaugi žmonės taip manęs nekenčia, kad nori nužudy- 
ti?— tarė jis. — O ko ketina imtis kardinolas, kad aš atstatyčiau 
kojas į duris? 

— Jis mums sakė, kad jūs labai gerai saugomas, valdove, ir 
kad prie jūsų nei su geležim, nei su nuodais prieiti negalima, 
kad reikią pakenkti jums raganyste. Šiam tikslui jis liepė išduoti 
mums svarą gryno vaško, ištirpinome jį šilto vandens dubenyje 
tame kambaryje, kur yra krosnelės. Paskui brolis Žanas diu Prė 


mikliai nulipdė vyro tigūrėlę su karūna ant galvos... 

Liudvikas X skubiai persižegnojo. 

— ...1r dar vieną mažesnę su mažesne karūna. Kol mes dirbo- 
me, kardinolas buvo atėjęs pažiūrėti; atrodė labai patenkintas ir 
net nusijuokė, o apžiūrinėdamas pirmąją figūrėlę pasakė: „Labai 
jau didelį jūs jam padarėte vyrišką organą“. 

— O paskui? — nervingai paklausė Vaidingasis. — Ką paskui 
darėte su tomis figūrėlėmis? 

— Įdėjome į jas popierėlius. 

— Kokius popierėlius? 

— Popierėlius, kuriuos reikia įdėti į tokias figūrėles, ant jų 
užrašomas vardas to, kurį ji vaizduoja, ir užkeikimo žodžiai. Bet 
prisiekiu, valdove, — sušuko Evraras, - kad mes neužrašėme nei 
jūsų, nei grafo de Puatjė vardo! Paskutinę minutę išsigandome 
ir užrašėme Žako ir Pjero Kolonų vardus... 

— Dviejų kardinolų Kolonų, - patikslino Pilypas de Puarjė. 

— ...nes kardinolas mums buvo juos paminėjęs, vardydamas 
savo priešus. Prisiekiu, prisiekiu, kad taip ir buvo! 

Liudvikas X atsigręžė į jaunesnįjį brolį, tarsi laukdamas iš jo 
pritarimo ir paramos. 

— Kaip manote, Pilypai, ar šitas žmogus sako tiesą? Tegul jį 
gerokai pakankina budeliai. 

Sulig žodžiu „budeliai“ Evraras vėl puolė ant kelių ir nu- 
šliaužė iki karaliaus sudėjęs rankas, šaukdamas, kad buvo 
pažadėta jo nekankinti, jeigu jis viską prisipažins. Jo lūpų 
kampučiuose subolavo putos, o paklaikusiame žvilgsnyje atsi- 
spindėjo baimė. | 

— Suimkite jį! Neleiskite prie manęs prisiliesti! — riktelėjo 
Liudvikas X. - Tas žmogus velnio apsėstas. 

Ir sunku būtų buvę pasakyti, katras iš jų - karalius ar kerėto- 


jas - buvo labiau išsigandęs. 

— Kankinimais nieko neišgausite! — klykė buvęs tamplie- 
rius.— Kankinamas aš ir atsižadėjau Dievo. 

Milis de Nuajė įsidėmėjo šį netyčia išsprūdusi prisipažinimą. 

— Dabar aš vadovaujuosi atgaila! - šaukė vis tebeklūpodamas 
Evraras. — Viską išpažinsiu... Mes neturėjome švęstos alyvos ir ne- 
galėjome figūrėlių pakrikštyti. Pranešeme kardinolui, kuris didžio- 
joje bažnyčioje tarėsi su kitais kardinolais, - jis per savo sekretorių 
Andrijė tyliai atsakė, jog turime kreiptis į kunigą Pjerą bažnyčioje 
už mėsinės ir sakyti, kad ta alyva reikalinga ligoniui. 

Klausinėti nebereikėjo. Evraras pats dėstė smulkmenas, var- 
dijo kardinolui atsidavusius žmones. 

— Paskui pasiėmėme abi figūrėles, dvi pašventintas žvakes, dar 
švęsto vandens indą, paslėpėme visa tai po abitais, ir brolis Bostas 
nuvedė mus pas kardinolo auksakalį, vardu Bodonas, - jis turi 
jauną, labai dailią žmoną. Jis buvo krikštatėvis, ji - krikštamotė. 
Pakrikštijome statulėles barzdaskučio dubenėlyje. Paskui parne- 
šeme jas kardinolui, jis mums padėkojo ir pats ilgomis adatomis 
persmeigė joms širdis ir kitas gyvybines kūno dalis. 

Prasivėrė durys, pro jas išlindo Matrjė de Tri galva. Ber kara- 
lius mostelėjo, kad jis pasišalintų. 

— O paskui? — paklausė Milis de Nuajė. 

— Paskui kardinolas liepė mums kitus kerėti, — atsakė Evra- 
ras. — Tada aš sunerimau, nes paslaptį žinojo per daug žmonių, 
ir iškeliavau į Lioną, kur pasidaviau į karaliaus sargybinių rankas, 
O jie mane atsiuntė čia. 

— Ar gavote tuos tris šimtus livrų? 

— Taip, mesire. 

— Po velnių, — neiškentė Karolis de la Maršas. - Kam dvasi- 
ninkui trys šimtai livrų? 


Evraras nuleido galvą. 

— Mergšėms, monsinjore, — atsakė jis tyliai. 

— Arba ordino reikalams... — ištarė pats sau grafas de Puatjė. 

Karalius, pagautas slaptos baimės, tylėjo. 

— Į Pti Šarlė! — įsakė Puatjė savo bajoraičiams, rodydamas į 
Evrarą. 

Šis nesipriešino vedamas. Atrodė, staiga sugniužo. 

— Tarp šitų buvusių tamplierių prisiveisė, matyt, nemaža 
raganių, — tarė Puatjė. 

— Mūsų tėvas be reikalo sudegino didįjį magistrą, - sumur- 
mėjo Liudvikas. 

— O kąaš sakiau! - šūktelėjo Valua. — Iš visų jėgų priešinausi 
šiam pražūtingam nuosprendžiui. 

— Taip, dėde, sakėte, — atkirto Puarjė. — Bet reikalas dabar 
ne tas. Bado akis, kad gyvi likę tamplieriai laikosi išvien ir trūks 
plyš pasirengę pasitarnauti mūsų priešams. Šitas Evraras nepasakė 
ir pusės to, ką žino. Jūs, manau, suprantate, kad jo pasakojimas 
iš anksto parengtas; bet gali būti, kad jame ne viskas išgalvota. 
Peršasi išvada, jog ta konklava, kuri bastosi iš miesto į miestą štai 
jau dveji metai, ne tik daro gėdą krikščioniškajam pasauliui, bet 
ir kenkia karalystei, o kardinolai, pasigviešę tiaros, elgiasi taip, 
kad prašosi ekskomunikuojami. 

— Ar nebus mums šito žmogaus atsiuntęs kardinolas Diuezas, 
kad pakenktų Kaetaniui? — suabejojo Milis de Nuajė. 

— Visko gali būti, —- pasakė Puarjė. - Tam Evrarui, matyt, 
geros visos ėdžios, kad tik šienas būtų bent kiek papuvęs. 

Jį pertraukė grafas de Valua, staiga nutaisęs didžiai rimtą ir 
mąslų veidą: 

— Ar nebūtų pageidautina, Pilypai, kad jūs pats pasidairy- 
tumėte po konklavą, su kurios reikalais esate taip puikiai, kaip 


atrodo, susipažinęs? Mano galva, tik jūs vienas tinkate tai intrigų 

painiavai išnarplioti, atskleisti nusikalstamas machinacijas ir pas- 
kubinti, kad būtų išrinktas taip reikalingas popiežius. 

Pilypas nežymiai šyptelėjo: „Mūsų dėdė įsivaizduoja šią valan- 
dą esąs didelis gudročius, - pamanė jis. - Pagaliau sumojo, kaip 
išginti mane iš Paryžiaus ir pasiųsti į tą širšių lizdą...“ 

— Ak, kokį protingą patarimą jūs man duodate, dėde! - šūk- 
telėjo Liudvikas X. — Žinoma, Pilypas privalo padaryti šią pa- 
slaugą. Broli, būsiu labai jums dėkingas, jei sutiksite... ir pats 
išsiteirausite apie tas mus vaizduojančias pakrikštytas statulėles. 
Taip, taip, reikia padaryti tai kuo greičiausiai; jums pačiam turi 
rūpėti ne mažiau kaip man. Gal žinote, kokiomis religinėmis 
priemonėmis galima apsiginti nuo tokių kerų? Vis dėlto Dievas 
stipresnis už velnią... 

Neatrodėe, kad jis būtų visiškai tuo įsitikinęs. 

Grafas de Puatjė mąstė. Siūlymas tam tikru atžvilgiu jį viliojo. 
Išsidanginti kelioms savaitėms iš karaliaus rūmų, kur jis nepajėgė 
priešintis daromoms kvailystėms ir nuolat susidurdavo kaktomuša 
su Valua ir Mornė... Pagaliau galės nuveikti ką nors naudinga. Pa- 
siims su savim ištikimų draugų ir šalininkų: konetablį Gošė, legistą 
Raulį de Prelį, Milį de Nuajė... kariškį, teisininką ir kariškį teisinin- 
ką, kadangi Milis yra Parlamento patarėjas ir buvęs kariuomenės 
maršalas. Be to, kas žino? Tam, kuris pasodins į sostą popiežių, 
nesunku bus gauti karaliaus vainiką. Vieną dieną gali atsilaisvinti 
Vokietijos Imperijos sostas, apie kurį viduriniam sūnui jau svajojo 
tevas ir kurio jis turėjo teisę siekti kaip pfalcgrafas... 

— Na gerai, tebūnie, sutinku, broli, tetrokštu viena — jums 
pasitarnauti. 

— Ak, koks geras mūsų brolis! - šūktelėjo Liudvikas X. 

Jis pakilo norėdamas apkabinti grafą de Puatjė, bet staiga 


sustojo ir sustaugė: 

— Koja! Koja! Koja sustingo, visa virpa; nejaučiu žemės! 

Atrodė, - nes jis pats tikėjo, - kad šėtonas jau laiko sugriebęs 
jį už blauzdos. 

— Nair kas, broli, - tarė Puatjė, - jums tiesiog nutirpo koja, 
štai ir viskas. Patrinkite, ir praeis. 

— A, jūs taip manote?.. 

Ir Vaidingasis išėjo šlubčiodamas kaip Evraras. 

Grįžęs į apartamentus, karalius sužinojo, kad gydytojų atsa- 
kymas teigiamas ir kad jis su Dievo pagalba taps tėvu lapkričio 
mėnesį. Artimieji nustebo, kad jis tą akimirką neparodė ypatingo 


džiaugsmo. 


VII 


„Imu Artua Grafystę 
savo žinion!“ 


Rytojaus dieną Pilypas de Puarjė aplankė savo uošvę ir pranešė, 
kad netrukus išvykstąs. Mao d Artua gyveno tada savo naujoje 
Konflano pilyje, kuri stovėjo pačioje Senos ir Mamos santakoje, 
Šarantone; pilis dar nebuvo baigta įrengti ir dekoruoti. 

Pokalbyje dalyvavo ir Beatrisė d'Irson. Kai grafas de Puatjė 
papasakojo apie tamplieriaus kvotą, abiem moterims toptelėjo 
ta pati mintis, ir jos susižvalgė. Kardinolo bendrininkas stulbi- 
namai panėšėjo į žmogų, apsimetusį žvakių pirkliu ir padėjusį 
joms prieš dvejus metus nunuodyti Gijomą de Nogarė. 

„Būtų keista, kad du buvę tamplieriai vadintųsi tuo pačiu 


vardu ir abu nusimanytų apie raganystę. Nogarė mirtis buvo jam 

puiki rekomendacija įsigauti pas Bonifaco sūnėną. Jis ir nuspren- 
dė ten pasipelnyti, bjaurus reikalas...“ — galvojo Mao. 

— O kaip atrodė... tas Evraras? — paklausė ji Pilypą. 

— Liesas, juodas, truputį paklaikusios išvaizdos ir raišas. 

Mao žvilgtelėjo į Beatrisę; šioji sumirksėjo vokais patvirtinda- 
ma. Grafienė d'Artua pajuto, kad ties jos galva pakibo nelaimė. 
Evrarą, žinoma, dar kvos ir panaudos visus tuos įnagius, kurie 
žmogui grąžina atmintį. O jeigu jis ims ir prasižios... Aišku, niekas 
Liudviko X aplinkoje dėl Nogarė ašarų nelies, bet apsidžiaugs pro- 
ga iškelti jai bylą. Kaip visa tai pravers Roberui! Pagrįstai reikėjo 
baimintis, kad Evraras gali prašnekti, o gal... šaukštai jau po pietų... 
Mao kūrė planą po plano. „Nugalabyti kalinį karaliaus kalėjimo 
gelmėse — nelengvas darbas... Kas galėtų man padėti, jei dar ne- 
vėlu? Pilypas, tik Pilypas; turiu jam prisipažinti. Bet kaip jis į tai 
pažiūrės? O jei atsisakys mane palaikyti! Tada man galas...“ 

— Ar jį kankino? — paklausė ji. Beatrisei taip pat išdžiūvo 
gerklė. 

— Nespėjo... — atsakė Puatjė, pasilenkęs pasitaisyti bato se- 
gės, — Ir... 

„Garbė Dievui, - pamanė Mao, - dar ne viskas žuvę. Na, 
nerkime į vandenį!“ 

— Sūnau... — pradėjo ji. 

— ...ir labai gaila, — tęsė Puatjė vis dar pasilenkęs, — nes dabar 
nieko daugiau nesužinosime. Šiąnakt Evraras pasikorė Pti Šarlė 
kalėjimo kameroje. Tikriausiai iš baimės, kad jį vėl kankins. 

Jis išgirdo du gilius atodūsius ir atsitiesė truputį nustebęs, 
kad tos dvi moterys taip graudenasi dėl kažkokio nepažįstamojo 
likimo, ir dar dėl tokio niekšo. 


— Norėjote man kažką pasakyti, mama, o aš jus pertariau... 

Mao instinktyviai per suknelę prisilytėjo prie relikvijos, kurią 
nešiojo ant krūtinės. 

— Norėjau pasakyti... Iš tiesų, ką gi aš norėjau pasakyti?.. A, 
taip! Norėjau pakalbėti su jumis apie savo dukterį Žaną. Klau- 
sykite... Ar imsite ją su savim į kelionę? 

Susitvardžiusi ji dabar kalbėjo savo įprastu balsu. Bet, Vieš- 
patie! Tai būta pavojaus! 

— Ne, mama, man rodos, šito neleidžia jos dabartinė būk- 
lė, - atsakė Pilypas, — aš taip pat noriu su jumis dėl jos pasitarti. 
Iki gimdymo liko trys mėnesiai, būtų neatsargu leistis į kelionę, 
keliai prasti. O man reiks daug važinėti... 

Beatrisė d'Irson tuo tarpu plaukiojo prisiminimų pasaulyje. 
Jai vaidenosi kambarėlis už krautuvėlės Burdonė gatvėje; nosį 
pakuteno vaško, lajaus ir žvakių kvapas; ji prisiminė šiurkščių 
Evraro rankų prisilytėjimą ir tą keistą jos tada išgyventą jausmą, 
kad susijungia su velniu. O štai velnias pasikorė... 

— Ko šypsotės, Beatrise? — paklausė grafas de Puarjė.- Taip 
sau, be priežasties, monsinjore... tiksliau, man visados malonu 
jus matyti ir girdėti. 

— Kai manęs nebus, mama, - kalbėjo toliau Pilypas, — norėčiau, 
kad Žana gyventų čia, šalia jūsų. Galėsite deramai ja rūpintis ir 
geriau ją ginti. Iš teisybės nepasitikiu mūsų kuzeno Robero užma- 
čiomis: kai jis neįstengia susidoroti su vyrais, imasi moterų. 

— Tai reiškia, sūnau, kad mane jūs priskiriate prie vyriškosios 
lyties atstovų. Jei tai pagyra, nepasakysiu, kad ji man nepatiktų. 

— Žinoma, pagyra, — pasakė Puatjė. | 

— O vis dėlto ar grįšite, kai Žanai bus laikas gimdyti? 

— Labai norėčiau, bet negaliu pažadėti. Ta konklava - gud- 
riai suraizgytas kamuolys, norint jį išnarplioti reikės apsišarvuoti 


kantrybe. 

— Ak, man neramu, kad jūsų taip ilgai nebus, Pilypai, nes 
mano priešai Artua Grafystėje, žinoma, pasinaudos šia proga. 

— Na ką gi, atsikalbėkite, kad be manęs nieko negalite spręsti, 
ir nedarykite jokių nuolaidų; taip bus protingiausia, — pasakė 
Pilypas atsisveikindamas. 

Po kelių dienų grafas de Puatjė išvyko į pietus, o Žana įsikū- 
rė Konflane. 

Kaip ir buvo numačiusi Mao, padėtis Artua žemėje beveik 
tuoj pat pablogėjo. Šiltos pavasario dienos išviliojo sąjunginin- 
kus iš pilių. Žinodami, kad grafienė viena, be užtarėjų ir beveik 
patekusi į nemalonę, jie nutarė valdyti provinciją patys ir tai darė 
itin prastai. Bet tokia anarchija jiems patiko, ir reikėjo baimintis, 
kad jų pavyzdžiu nepasektų kaimyninės grafystės. 

Liudvikas X, grįžęs į Venseno rezidenciją, ryžosi vieną kartą 
baigti šį reikalą. Jį pakurstė jo iždininkas, nes mokesčiai iš Artua 
apskritai liovėsi plaukę. Mao lengva buvo teisintis - jos padėtis 
dabar esanti tokia, kad kur ten jai mokesčius rinkti; tą patį teigė 
ir baronai. Tik šiuo vieninteliu klausimu priešininkai ir sutarė. 

— Užtenka man tų didžiųjų Tarybų ir tų sandėrių per pasiun- 
tinius, kur visi visiems meluoja, o reikalai stovi vietoje, — pareiš- 
kė Liudvikas X. — Šį sykį veiksiu tiesiogiai ir priversiu grafienę 
Mao paklusti. 

Vaidingasis šiomis savaitėmis atrodė sveikas kaip niekada. Jį 
retai bekankino įprastinės negalios: kosulys ir pilvo skausmai, 
į kuriuos buvo linkęs; pasninkas, kurio laikytis patarė dievobai- 
mingoji Klemencija, tikriausiai išėjo jam į gera. Jis padarė išvadą, 
kad užkeikimas nepaveikė. Tačiau dėl atsargumo keletą kartų 
per savaitę ėjo prie šventos komunijos. 

O aplink nėščią karalienę jis subūrė ne tik garsiausias karalys- 


tes pribuvėjas, bet ir rojaus šventuosius, labiausiai išmanančius šį 

reikalą: šventuosius Leoną, Norbertą, šventąsias Koletę, Julijoną, 
šventąjį Driuoną, šventąsias Margaritą ir Feliciją; šią paskutinę 
todel, kad ji gimdė tik vyriškosios lyties kūdikius. Kiekvieną die- 
ną atkeliaudavo vis naujos relikvijos: karališkoji koplyčia lūžo 
nuo blauzdikaulių ir krūminių dantų. 

Viltis, kad jis susilauks palikuonių, — šį sykį savo tėvyste jis 
buvo įsitikinęs, — galutinai ir teigiamai paveikė karalių, jis tapo 
paprastu, beveik normaliu žmogumi. 

Tą dieną, kai į karaliaus rūmus buvo pakviesta grafienė Mao, 
jis atrodė aiškiai ramesnis, mandagesnis, atsipalaidavęs. Nuo 
Šarantono iki Venseno tik ranka ištiesti. Kad pokalbis būtų in- 
tymesnis, Liudvikas priėmė Mao Klemencijos apartamentuose. 
Klemencija sėdėjo ir siuvinėjo. Liudvikas kalbėjo taikiu tonu: 

— Dėl formos patvirtinkite mano nuosprendį, kuzina, ka- 
dangi matyti, jog taiką galėsime pasiekti tik šia kaina. O paskui 
pažiūrėsime! Galų gale tie šventojo Liudviko papročiai nėra 
taip tiksliai apibrėžti, ir jums visados liks galimybė atsiimti 
viena ranka tai, ką tariamai būsite atidavusi kita. Elkitės taip, 
kaip aš pats pasielgiau su Šampanės gyventojais, kai Šampanės 
grafas ir siras de Sen Falis pareikalavo iš manęs chartijos. Aš 
liepiau prirašyti: „...išskyrus atvejus, kurie pagal senąjį papro- 
tį priklauso valdančiajam princui, ir niekam kitam.“ Ir dabar 
kiekvienu ginčytinu atveju lemiamas žodis priklauso karaliaus 
valdžiai. 

Tardamas šiuos žodžius, jis draugiškai pastūmėjo jos link 
vazą, iš kurios kalbėdamas sėmė cukruotus migdolus. | 

Mao nutylėjo, kad išradingoji formuluotė, kuria dabar di- 
džiuojasi Liudvikas, sugalvota Angerano de Marinji. 

— Matote, valdove, mano kuzene, mano atveju reikalas atrodo 


kiek kitaip, — atsakė ji, — aš juk ne valdovas. 

— Tai kas! Juk virš jūsų esu aš, karalius! Jei kils ginčas, jis 
atsidurs pas mane, o aš nuspręsiu jūsų naudai. 

Mao iš vazos pasisėmė saują cukruotų migdolų. 

— Gardūs, gardūs... — ištarė ji pilna burna, stengdamasi 
laimėti laiko. — Nesu didelė smaližė, bet turiu pasakyti, kad 
labai gardūs. 

— Mano brangioji Klemencija žino, kad aš triauškinu juos 
visą laiką, ir žiūri, kad jos kambariuose visada jų būtų, — tarė 
Liudvikas, atsigręžęs į karalienę kaip sutuoktinis, norintis paro- 
dyti, kad su kaupu tenkinami visi jo norai. 

Klemencija pakėlė akis nuo siuvinio ir atsilygino Liudvikui 
šypsena. 

— Na, kuzina, - vėl prabilo jis, — pasirašysite ar ne? 

Mao baigė kramtyti cukruotą migdolą. 

— Ne, valdove, mano kuzene, ne, negaliu pasirašyti. Mat 
šiandien mes turime gerą valdovą, ir aš neabejoju, kad jūs elg- 
sitės taip, kaip jums liepia jūsų jausmai, apie kuriuos kalbate. 
Bet jūs amžinai negyvensite, aš — juo labiau ne. Po jūsų gali atei- 
ti... Dieve, duok, kad tai įvyktų kuo vėliausiai! — ...kiti karaliai, 
ir jų sprendimai bus ne tokie teisingi. Aš privalau galvoti apie 
savo įpėdinius ir neturiu teisės atiduoti juos karaliaus malonėn 
daugiau, negu to reikalauja mūsų pareiga. 

Kad ir kaip stengėsi sušvelninti savo atsisakymą Mao, jis vis 
dėlto nuskambėjo griežtai. Liudvikas, teigęs, kad daug greičiau 
susitvarkysiąs su grafiene taikydamas asmeninę diplomatiją negu 
iškilmingais viešais posėdžiais, iš karto prarado kantrybę, buvo 
užgauta jo tuštybė. Jis pašoko ir ėmė žingsniuoti po kambarį, 
pakėlė balsą, trenkė kumščiu į kažkurį baldą; bet, sugavęs Kle- 
mencijos žvilgsnį, sustojo, paraudo ir prisivertė vėl elgtis, kaip 


dera karaliui. 

Žaisti argumentais Mao gebėjo geriau negu jis. 

— Įsivaizduokite save mano vietoje, kuzene, — rietė ji. - Jūs lau- 
kiate įpėdinio; ar sutiktumėte perduoti jam apkarpytą valdžią? 

— Tas ir yra, garbioji ponia, jog aš nepaliksiu jam apkarpytos 
valdžios nei prisiminimo, kad jo tėvas buvo silpnavalis. Po šimts! 
Ar ne per daug šiaušiatės prieš mane? O kadangi užsispyrėte ir 
priešgyniaujate, imu Artua Gratfystę savo žinion! Ir baigta. Galite 
raitotis rankoves, manęs neišgąsdinsite. Nuo šiol jūsų grafystė bus 
valdoma mano vardu per vieną iš mano didikų, aš jį paskirsiu pats. 
O jūs, jūs turėsite teisę atitolti nuo rezidencijos, kurią jums numa- 
čiau, ne daugiau kaip per dvi mylias. Ir nesirodykite daugiau man 
akyse, nes susitikti su jumis man joks malonumas. 

Smūgis buvo kirstas iš peties, Mao nieko panašaus nesitikėjo. 
Vaidingasis iš tikrųjų pasikeitė. 

Nelaimė viena nevaikščioja. Taip staiga išprašyta, Mao išėjo 
iš karalienės apartamentų, tebelaikydama rankoje saldainį, ku- 
rio nespėjo suvalgyti. Nieko negalvodama, ji įsidėjo jį į burną ir 
sukando taip smarkiai, jog nusilaužė dantį. 

Visą savaitę Mao blaškėsi Konflane kaip tigrė narve. Nenu- 
stygdama gyvenamuosiuose kambariuose, iš kur buvo matyti 
apačioje tekanti Sena, ji plačiais vyriškais žingsniais matavo didįjį 
kiemą, apjuostą galerijų, iš kur pro Venseno miško lapiją matė 
plevėsuojant karaliaus pilies vėliavas. Jos įtūžiui nebebuvo ribų, 
kai gegužės 15 dieną Liudvikas X, įgyvendindamas savo planus, 
paskyrė Artua Grafystės valdytoju Šampanės maršalą Hiugą de 
Konflaną. Mao nuomone, šito gubernatoriaus pasirinkimas buvo 
noras pasišaipyti iš jos ir didžiausias įžeidimas. 

— Konflanas! Konflanas! — kartojo ji. - Mane uždaro Kon- 


flane ir valdytoju paskiria Konflaną tam, kad pasisavintų mano 


gerą. 

Ir nulūžęs dantis ją žiauriai kankino; susidarė pūlinys; Mao 
tolydžio liežuviu lietė skaudamą vietą, nors žinojo, kad aitrina 
skausmą. 

Ji liejo pyktį ant aplinkinių; per pamaldas davė antausį savo 
kapelos giesmininkui Renjė už tai, kad jis „pagavo gaidį“. Jos 
nykštukas, Žanas Kvailelis, iš tolo ją pamatęs, slėpdavosi tamsiau- 
siuose užkampiuose. Ji tūžo ant Tjeri d Irsono, kaltindama jį ir 
visą jo pernelyg gausią giminę, kad per juos ją užgriuvusios visos 
šios bėdos; priekaištavo net savo dukteriai Žanai, kam išleidusi 
Pilypą į konklavą. 

— Kuriam galui mums popiežius, — šaukė ji, — jei mus 
čia elgetomis paleidžia! Popiežius mums Artua nesugrąžins. 

Vieną rytą ji aprėkė ir Beatrisę. 

— O tu ką? Nieko negali padaryti? Tiek ir težinai, kad melži iš 
manęs pinigus, perkiesi sukneles ir kraipai pasturgalį prieš pirmą 
pasitaikius; eržilą. Gal davei sau žodį man nepadėti? 

— Kaip tai, ponia... juk atnešiau gvazdikų, ar jie nenumalši- 
no skausmo? 

— Ne tas dantis man dabar rūpi! Reikia ištraukti kitą, dides- 
nį, ir tu žinai, kaip jis vadinasi. Et, kai kas nors užsimena apie 
meilės eliksyrą, tu draskaisi, neriesi iš kailio, randi burtininkių! 
Bet kai man reikalinga tikra paslauga.... 

— Užmiršote, maloningoji ponia... Per greitai užmiršote, kaip 
su mano pagalba jūs apsmilkėte mesirą de Nogarė... ir kaip aš 
dėl jūsų galvą į pavojų kišau... 

— Neužmiršau, neužmiršau. Ber Nogarė šiandien, man 
rodosi, smulki žuvelė... 

Minties apie nusikaltimą Mao nesibaidydavo, tačiau nemė- 
go, kai reikėdavo tiksliai ją išsakyti. Beatrisė, gerai pažinodama 


savo globėją, griebdavosi klastos, kad priverstų ją tai padaryti. 

Žvelgdama į Mao pro savo ilgas juodas blakstienas, rūmų dama 
savo lėtu, šiek tiek pašaipiu balsu, nutęsdama paskutinius žodžių 
skiemenis, atsakė: 

— Iš tikrųjų, maloningoji ponia... Nejau jūs linkite, kad mir- 
tis įsimestų taip aukštai? 

— O apie ką aš, manai, galvoju visą savaitę, dviguba kvaile? 
Kas man lieka daryti? Meldžiuosi Dievui nuo aušros iki vakaro 
ir nuo vakaro iki ryto, kad Liudvikas nusisuktų sprandą krisda- 
mas nuo arklio arba užspringtų sausu riešutu? 

— Galbūt yra greičiau veikiančių priemonių,?.. 

— Na, jei esi tokia apsukri, tai surask! O, šiaip ar taip, šitas 
karalius ilgai netvers, užtenka tik išgirsti, kaip jis kosti, ir viskas 
aišku. Bet man reikia, kad jis dabar nusprogtų... Ramybę rasiu 
tik tada, kai palydėsiu jį į Sen Deni. 

— Mat tada grafas de Puarjė galbūt taptų karalystės regentu... 
ir grąžintų jums Artua Grafystę... 

— Na štai, mieloji Beatrise, tu puikiai mane supranti; bet 
supranti taip pat, kad tai nelengvas uždavinys. Ak, tam, kuris 
sumanytų patikimą būdą, kaip išsivaduoti iš šio žmogaus, aukso 
nepagailėčiau, tikrai tau sakau. 

— Ponia de Ferjen žino tokių būdų... 

— Magiją, tirpdytą vašką ir prakeiksmus? Liudviką jau, sako, 
kažkas bande užkerėti, o pažiūrėk į jį! Dar niekada jis toks svei- 
kas nebuvo kaip šį pavasarį. Dievaži, panašu, kad jis susidėjęs su 
velniu. 

— Jeigu jis susidėjęs su velniu, tai anokia čia nuodėmė nusiųsti 
jį į pragarą... atitinkamai paruošus valgį. 

— O kaip tu tai padarysi? Nueisi pas jį ir pasakysi: „Jūsų ku- 
zina Mao, kuri jus taip myli, siunčia jums skanų pyragą su ser- 


bentais“. Ir jis atsikąs jo užsimerkęs... Žinok, šią žiemą jis kažko 

staiga išsigando, ir nuo šiol įsakyta triskart ragauti jam skiriamus 
patiekalus, be to, du ginkluoti bajoraičiai lydi jo valgį nuo kros- 
nies iki stalo. Ak, jis toks pat bailus kaip ir piktas. 

Beatrisė žiūrėjo kažkur į viršų ir pirštų galais glostė kaklą. 

— Sako, jis dažnai einąs prie komunijos... o ostija praryjama 
su pasitikėjimu... 

— Tai kiekvienam gali ateiti į galvą, todėl ir budima. Sekamas 
net pats kapelionas; tabernakulio raktelį Marjė de Tri visada turi 
su savim, pinigų kapšelyje. Kaip jį iš ten pasiimsi? 

— Nežinau, - nusišypsojo Beatrisė. - Kapšelis nešiojamas prie 
diržo... Vis dėlto pavojinga. 

— Jeigu smogsime, vaikeli, tai reikia smogti taikliai ir taip, 
kad niekas niekada nesužinotų, kas smogė... 

Valandėlę jos sėdėjo tylėdamos. 

— Anądien skundėtės, — prabilo Beatrisė, - kad jūsų miškus 
niokoja elniai, nuėda jaunus medelius... Nematyčiau nieko blo- 
ga, jei paprašyčiau ponią Izabelę de Ferjen gerų nuodų, į kuriuos 
pamirkytomis strėlėmis galima būtų elnius šaudyti... Karalius 
juk mėgsta pasmaguriauti žvėriena. 

— Žinoma, ir nuo jos nudvės visas dvaras! O! Man pačiai 
niekas negresia, jie manęs nebekviečia. Bet kartoju: visus patie- 
kalus, prieš paduodant juos į stalą, ragauja tarnai, be to, jie dar 
paliečiami vienaragio ragu'“. Iš karto paaiškės, iš kokio miško 
pristatytas elnias... Žodžiu... turėti nuodus yra viena, juos pavar- 
toti — kita. Užsakyk nuodų tuoj pat ir tokių, kad jie veiktų greitai 
ir nepaliktų pėdsakų... Beje, Beatrise, prisimeni mano apsiaustą 
iš margos medžiagos, su kuriuo važiavau į karūnavimo iškilmes? 
Man rodos, jis tau labai patiko. Na štai! Jis tavo. 

— O, maloningoji ponia!.. Kokia jūs gera... 


Ir Beatrisė pabučiavo Mao. 

— Ai, dantis! — riktelėjo grafienė, ranka griebdamasi už žan- 
do. - Tik pamanyk, aš jį nusilaužiau valgyydama migdolą, kuriuo 
mane pavaišino Liudvikas... 

Ji staiga nutilo, ir iš po antakių sublizgo pilkos jos akys. 

— Migdolai... - sumurmėjo ji. — Na taip, Beatrise; gauk šitų 
nuodų, sakyk, kad nuodysime jais elnius. Manau, kad jie mums 


pravčis. 


VIII 
Kai karalius išvykęs 


Vieną iš paskutinių gegužės mėnesio dienų, kai karalius buvo 
išjojęs į medžioklę su sakalu, karalienei Klemencijai tarnas pra- 
nešė, kad ją norinti pamatyti grafienė de Puatjė. Svainės susitik- 
davo dažnokai, ir Žana niekada nepraleisdavo progos padėkoti 
Klemencijai už tai, kad jos dėka jai buvo dovanota bausmė. 
Klemencija taip pat jautė, kad su grafiene de Puatjė ją sieja tas 
švelnus jausmas, kokį mes paprastai išgyvename bendraudami 
su tais, kuriems esame padarę gera. 

Tiesa, tam tikru metu karalienei buvo sukilęs pavydas arba, 
tiksliau, ji buvo pyktelėjusi ant likimo už neteisybę, kai suži- 
nojo, kad Žana pastojusi, bet šis trumpalaikis jausmas veikiai 
išsisklaidė, kai ji pasidarė tokia pati. Maža to, nėštumas, atrodė, 
abi svaines labiau suartino. Susėdusios jos ilgai plepėdavo apie 
savo sveikatą, kokio gyvenimo būdo dera laikytis, kaip rūpintis 
savimi, ir Žana, dar prieš įkalinimą pagimdžiusi tris dukteris, 


mielai dalijosi su Klemencija savo patirtimi. 

Galima buvo žavėtis, kaip elegantiškai grafienė de Puatjė ne- 
šioja savo septynių mėnesių naštą. Ji įžengė pas karalienę aukštai 
iškėlusi galvą, tvirtu žingsniu, jos veidas buvo skaistus, judesiai 
darnūs kaip visada; suknelė sklaistėsi apie jos pastorėjusią figūrą. 

Karalienė pakilo jos sutikti, bet šypsena jos lūpose išblėso, 
kai ji pamatė, kad Žana de Puatjė atėjo ne viena; paskui ją žengė 
grafienė Mao. 

— Karaliene, mano sese, — prabilo Žana, - norėjau paprašyti 
jus parodyti mano motinai tuos gražius kilimus, kuriais nukabi- 
nėjote savo miegamojo sienas ir iš naujo jį suskirstėte. 

— Iš tiesų, — įsiterpė Mao, — duktė man juos taip išgyrė, jog 
ir aš panorau jais pasigėrėti. Jūs juk žinote, kad aš šiokia tokia 
šios rūšies darbų mokovė. 

Klemencija sutriko. Jai nesinorėjo pažeisti vyro valios, o 
jis uždraudė grafienei Mao d Artua rodytis karaliaus rūmuose; 
bet, kita vertus, jai atrodė ne visai taktiška išprašyti grėsmingąją 
grafienę dabar, kai ji jau prasiskverbė iki čia prisidengusi tarsi 
skydu savo dukters pilvu. „Jeigu ji atėjo, matyt, turi kokią rim- 
tą priežastį, — manė Klemencija. — Gal nori tartis geruoju ir 
pažiūrėti, kaip galima būtų susigrąžinti karaliaus malonę, per 
daug nepakenkus savo išdidumui. Pamatyti mano kilimus - ži- 
noma, tik dingstis“. 

Tad apsimetė tikinti šia dingstimi ir nusivedė abi viešnias į 
savo naujai įrengtą miegamąjį. 

Čia gobelenai ne tik puošė sienas, bet leidosi nuo pat lubų, 
skirstydami erdvią patalpą į mažus intymesnius, lengviau apšildo- 
mus kambarėlius, kuriuose valdovai galėjo geriau pasislėpti nuo 
savo palydovų. Atrodė, tarytum savo palapines gyvenamajame 


name būtų įsirengę klajoklių vadai. 

Klemencijos gobelenai vaizdavo medžioklės scenas: egzotinių 
peizažų fone po apelsinmedžiais liuoksėjo, bėgiojo dešimtys liū- 
tų, tigrų ir kitų laukinių žvėrių, o tarp gėlių plasnojo negirdėti 
neregėti paukščiai. Medžiotojai ir jų ginklai buvo pastebimi tik 
paveikslų gilumoje, dailininkas pridengė juos lapija, tarsi gėdy- 
damasis parodyti žmogų su jo kraugeriškais instinktais. 

— Ak, koks grožis! - šūktelėjo Mao. - Koks malonumas matyti 
tokį kilimą, taip puikiai išaustą vertikaliomis staklėmis! 

Ji priėjo artyn, pačiupinėjo medžiagą, paglostė. 

— Pažiūrėk, Žana, - kalbėjo ji, - koks lygus ir minkštas pa- 
viršius, matai, kaip gražiai išsiskiria margame fone šitos gėlytės 
mėlynais taškeliais ir tie raudoni siūlai, iš kurių nuaustos papūgų 
plunksnos. Iš tikrųjų šitaip panaudoti vilnonius siūlus — didelis 
menas! 

Klemencija, truputį nustebusi, žiūrėjo į grafienę Mao. Pil- 
kos grafienės akys žėrėjo iš pasitenkinimo; ranka švelniai lietė 
kilimus. Truputį palenkusi galvą, ji gėrėjosi neatsigėrėdama 
linijų dailumu, spalvų kontrastais. Ši keista moteris, tvirta kaip 
karys, gudri kaip kanauninkas, nesutramdanti nei savo norų, nei 
neapykantos, staiga, viską užmiršusi, stovėjo lyg pakerėta prieš 
kilimą. Ir iš tiesų grafienė Mao buvo visoje karalystėje geriausia 
audimo mokovė!3. | 

— Puikus pasirinkimas, kuzina, — prabilo ji, - sveikinu. Šituo 
audiniu uždengta ir bjauriausia siena atrodys šventiška. Taip au- 
džiama Arase, bet vilnos spalvos čia ryškesnės, skambėte skamba 
ant ataudų. Didelių meistrų darbas. 

— Tai mano gimtojo krašto audėjai, — paaiškino Klemenci- 
ja,- tačiau turiu prisipažinti, kad jie kilę iš jūsų krašto, bent jau 
vyresnieji meistrai. Senelė, atsiuntusi man šituos paveiksluotus 


kilimus, kurie turėjo pakeisti mano vestuvines dovanas, žuvusias 

jūroje, atsiuntė kartu ir audėjus. Laikinai juos įkurdinau šalimais, 
ir dabar jie galės ir toliau austi man ir rūmams. Bet jeigu jūs ar 
Žana pageidausite, galite bet kada juos pasikviesti. Užsakykite 
jiems pasirinktą piešinį, o jie savo pirštais ir įnagiais išaus paveiks- 
lą tokį, kokį norėsite matyti. 

— Na ką gi! Sutarta, kuzina, mielai priimu jūsų pasiūly- 
mą, — pareiškė Mao. — Labai noriu nors truputį papuošti savo 
būstą, kuris man gerokai įgriso... O kadangi dabar mano Araso 
audėjams įsakinėja mesiras de Konflanas, karalius, tikiuosi, atleis 
man, jei paimsiu kuriam laikui Neapolio audėjus savo žinion. 

Klemencija sutiko šį sąmojį, kaip jis buvo pasakytas - su šyp- 
sena. Klemencija ir grafienė d'Artua staiga tapo bendrininkėmis, 
kurias suartino tas pats prabangos ir meno kūrinių pomėgis. 

Kol karalienė toliau vedžiojo Žaną, rodydama jai sienų kili- 
mus, Mao prisėlino prie tų, kurie skyrė karališkąją lovą; šalia jos 
ji spėjo pastebėti vazą su cukruotais migdolais. 

— Ar karalius taip pat pasikabino gobelenų? — paklausė ji 
Klemenciją. 

— Ne, Liudvikas savo miegamajame kilimų dar neturi. Reikia 
pasakyti, kad jis ten retai nakvoja. 

— Tai rodo, kokia maloni jam jūsų draugystė, kuzina, - žvaliai 
atšovė Mao. — Beje, koks vyras galėtų neįvertinti tokio gražaus 
stoto moters! 

— Baiminausi, — tarė Klemencija ramiai, be jokios gėdos, kaip 
visi tyros širdies žmones, - jog Liudvikas ims šalintis manęs, nes 
aš nėščia. Anaiptol! Ir miegame mes dabar vienas šalia kito tikrai 
krikščioniškai! 

— Džiaugiuosi, tikrai džiaugiuosi, - pasakė Mao. - Jis miega 
su jumis! Koks geras vyras! Maniškis - Dieve, duok jam dangaus 


karalystę! — šitaip nesielgė. 

Ji jau stovėjo prie naktinio staliuko. 

— Galima... kuzina? — paklausė ji, rodydama į vazą. — Ar ži- 
note, kad prijunkinote mane prie cukruotų migdolų? 

Nors jai vis dar skaudėjo dantis, ji paėmė vieną migdolą ir 
didvyriškai jį sukrimto. 

— O, pataikiau ant karčiojo migdolo! Paimsiu kitą. 

Nusigręžusi nugara į karalienę ir Žaną de Puatjė, kurios stovė- 
jo už penketo žingsnių, Mao išsitraukė iš kapšelio vieną cukruotą 
migdolą, pagamintą jos namuose, ir padėjo į vazą. 

„Vieno cukruoto migdolo nuo kito neatskirsi, - mąstė ji, —o jei 
šitas pasirodys jam aitrokas, pamanys, kad pasitaikė kartusis“. 

Ji grįžo prie abiejų moterų. 

— Na, Žana, — tarė ji, — išdek dabar savo svainei karalienei, 
kas tau slegia širdį ir ką taip nekantravai jai pasakyti. 

„Na štai, - pagalvojo Klemencija, - dabar sužinosiu, ko jos 
atėjo“. 

— Mano vyras dabar toli nuo čia, - prabilo Žana. — Ir man dėl 
to neramu. Ar negalėtumėte paprašyti karalių, kad leistų Pilypui 
grįžti, kai man ateis laikas gimdyti? Tokiu metu norisi, kad vy- 
ras būtų šalia. Gal tai tiesiog silpnybė, bet kai vaiko tėvas greta, 
jautiesi tarsi labiau globojama, ne tokie baisūs atrodo skausmai. 
Netrukus ir jūs pažinsite šitą jausmą, sesute. 

Mao nė puse lūpų nebuvo prasitarusi Žanai apie savo suma- 
nymą, bet naudojosi dukteria savo planui įgyvendinti. „Jei reika- 
las pavyks, — mąstė ji, — Pilypui derėtų kuo greičiausiai atsirasti 
Paryžiuje ir tapti regentu . 

Žanos prašymas negalėjo nesujaudinti Klemencijos. Ji bai- 
minosi, kad jos neužsimintų apie Artua, todėl dabar, išgirdusi 
kreipiantis tik į gerą jos širdį, lengviau atsiduso. Ir pažadėjo pa- 


sistengti, kad Žanos noras būtų išklausytas. 

Žana pabučiavo jai abi rankas, Mao pasekė jos pavyzdžiu 
sušukdama: 

— Ak, kokia jūs gera! Sakiau Žanai, kad niekas kitas mūsų 
neužtars — reikia kreiptis tik į jus! 

Išėjusi iš Venseno ir pasukusi keliu į Konflaną, Mao mąstė: 
„Na, darbas atliktas... Dabar lieka laukti. Kada jis jį suvalgys? 
Gal šį vakarą, gal po trijų dienų? O jei kartais Klemencija... 
Šiaip ji ne smaližė; kad tik neužsinorėtų saldainio, - nėščioms 
moterims užeina visokios užgaidos, — ir nesutriaukštų kaip tik 
šito! Et! Šiaip ar taip, bus pakenkta Liudvikui: jis išsyk neteks 
ir žmonos, ir vaiko... Gali taip pat atsitikti, kad tarnas, dar ši- 
tiems migdolams nepasibaigus, atneš naujų. Tada reikės darbą 
iš naujo pradėti...“ 

— Kodėl tylite, mama? — nustebo Žana. - Buvome juk taip 
maloniai sutiktos. Jums kas nors nepatiko? 

— Ne, dukrele, anaiptol, — atsakė Mao. — Atlikome labai 
naudingą žygį. 


IX 
Vienuolis mirė 


Tas pats normalus įvykis, dėl kurio Prancūzijos karaliaus dva- 
re taip džiaugėsi karalienė ir grafienė de Puatjė, turėjo tapti 
drama ir neganda mažoje pilaitėje, už dešimties mylių nuo 
Paryžiaus. 

Jau keletą savaičių Mari de Kresė vaikščiojo nerami, liūdesio 
išvagotu veidu. Klausinėjama atsakinėjo puse lūpų. Violetiniais 


ratilais apvedžiotos tamsiai mėlynos jos akys atrodė dar didesnės; 

ant permatomų smilkinių iššoko nedidelės gyslelės. Judesiai bu- 
vo kažkokie sutrikę. 

— Ar tik ji ir vėl nesusirgs iš ilgesio, kaip pernai? — nerimavo 
brolis Pjeras. 

— O, ne! Ji nesulyso, - atitarė ponia Eliabelė. — Ilgisi meilės, 
štai jos bėda; ir tas Gučas neišeina jai iš galvos. Pats laikas ją 
ištekinti. 

Bet Krese šeimos užklaustas kuzenas Sen Venanas atsakė, kad 
šiuo metu taip užsiėmęs Artua lygos reikalais, jog neturįs kada 
galvoti apie vedybas. 

— Turbūt sužinojo, kokie mūsų turto reikalai, - pasakė Pjeras 
de Kresė. —- Pamatysite, mama, pamatysite; dar pasigailėsime, 
kad išvijome Gučą. 

Jaunasis lombardas ir toliau retkarčiais užsukdavo į pilį, kur 
jį priimdavo, kaip ir seniau, dėl akių draugiškai. Trijų šimtų 
livrų skola tebebuvo negrąžinta, augo palūkanos. Kita vertus, 
badmetis dar nesibaigė, ir Kresė šeima pastebėjo, kad Noflio kon- 
toroje maisto atsirasdavo tik tomis dienomis, kai ten nueidavo 
Mari. Žanas de Kresė, gelbėdamas orumą, kartais paprašydavo 
Gučą jų skolų sąskaitos; bet gavęs ją nesiteikdavo apmokėti nė 
mažiausios dalies. Ir ponia Eliabelė leisdavo dukteriai lankytis 
Notlyje kartą per savaitę, bet dabar siųsdavo kartu tarnaitę ir 
rūpestingai apskaičiuodavo laiką. 

Taigi slapta vedę sutuoktiniai matydavosi retai. Bet jaunoji 
tarnaitė neliko abejinga Gučo dosnumui, be to, jos pačios širdis 
linko prie vyresniojo banko raštvedžio Rikardo, ji svajojo tapsianti 
vieną dieną miestiete, todėl su mielu noru laukė Mari apačioje tarp 
skrynių ir apskaitos knygų klausydamasi, kaip maloniai skambčioja 
ant svarstyklių metamas sidabras; tuo tarpu antrasis banko konto- 


ros aukštas teikė prieglobstį trumpalaikei palaimai. 

Šitos minutės, nuvogtos nuo Kresė šeimos priežiūros ir nuo 
pasaulio išgalvotų draudimų, iš pradžių buvo tarsi šviesos salelės 
keistajai porai, dar neskaičiuojančiai nė dešimties bendro gyve- 
nimo valandų. Gučas ir Mari visą savaitę gyveno šių akimirkų 
prisiminimais; jų vedybinės nakties apžavai dar nebuvo išsisklai- 
dę. Vis dėlto per paskutinius pasimatymus Gučas pajuto, kad 
jo jaunoji žmona pasikeitė. Jis taip pat, kaip ir ponia Eliabelė, 
pastebėjo, kad Mari žvilgsnyje šmėsčioja nerimas, kad ji pati 
liūdna, o naujų šešėlių po akimis užgulti, įdubo skruostai. 

Jis nusprendė, kad šių ženklų priežastis — kebli jų padėtis 
ir virš jų pakibusi grėsmė. Laimė, skaičiuojama lašais ir visada 
turinti slėptis po melo skarmalais, greitai virsta kančia. „Bet ji 
pati nenori nutraukti tylos! — svarstė jis. — Sako, kad jos šeima 
niekada nenorės pripažinti šios santuokos ir atiduos mane teis- 
man. Ir mano dėdė mano taip pat. Tad ką daryt?“ 

— Ko nerimaujate, brangioji? — paklausė birželio trečiąją 
Gučas. — Štai mes susitinkame jau kelintą kartą, o jūs atrodote 
vis nelaimingesnė. Ko bijote? Juk žinote, kad esu čia ir ginsiu 
jus nuo visko. 

Prieš langą žydėjo vyšnios medis, kuriame giedojo paukš- 
čiai, dūzgė vapsvos. Mari atsigręžė, jos akys buvo drėgnos nuo 
ašarų. 

— Nuo to, kas man nutiko, mano meile, jūs negalite manęs 
apsaugoti, — atsakė ji. 

— Kas įvyko? 

— Nieko ypatinga, tik tai, kas Dievo valia turėjo atsirasti iš 
jūsų, —- pasakė Mari, nuleidusi galvą. 

Gučas norėjo įsitikinti, kad teisingai suprato. 

— Kūdikis? — sušnabždėjo jis. 


— Bijojau prisipažinti. Bijojau, kad ne taip mane mylėsite. 

Keletą sekundžių Gučas negalėjo ištarti nė žodžio, nes į galvą 
jam neatėjo nė vienas žodis. Paskui suėmė rankomis jos veidą ir 
privertė žvilgtelėti jam į akis. 

Kaip beveik visų žmonių, linkusių į aistros šėlą, Mari viena 
akis buvo šiek tiek mažesnė už kitą; šitas skirtumas, anaiptol! 
nekenkiąs jos grožiui, išryškėdavo, kai ji susijaudindavo, suteik- 
damas jos veidui dar graudesnę išraišką. 

— Ar jūs del to nesidžiaugiate, Mari? — paklausė Gučas. 

— O, žinoma, džiaugiuosi, jeigu ir jūs džiaugiatės. 

— Betgi, Mari, tai nuostabu! — šūktelėjo jis. — Kokios dar 
didesnės laimės galima norėti, mūsų santuoka turės iškilti vie- 
šumon. Šį sykį jūsų šeima norom nenorom turės nusileisti. 
Kūdikis! Kūdikis! 

Ir jis švytėdamas nužvelgė ją nuo galvos iki kojų. Pasijuto esąs 
vyras, pasijuto stiprus. Nedaug trūko - ir jis būtų persilenkęs pro 
langą ir visa gerkle paskelbęs šią naujieną miesteliui. 

Šitas jaunuolis tą akimirką, kai kas nors jam nutikdavo, visa- 
dos viską matė palankiausioje šviesoje. Tik rytojaus dieną paste- 
bėdavo, kokius nemalonius padarinius gali turėti jo veiksmai. 

Iš apatinio aukšto pasigirdo tarnaitės balsas, primenąs va- 
landą. 

— Ką man daryti? Ką man daryti? — ištarė Mari. — Aš jokiu 
gyvu nedrįsiu pasisakyti motinai. 

— Na, tai aš jai pasakysiu. 

— Palaukite dar savaitę. 

Jis padėjo jai nulipti siaurais mediniais laiptais žemyn, eida- 
mas pirmas ir laikydamas ją už rankų pakopa po pakopos, tarsi 
ji būtų pasidariusi baisiausiai trapi ir saugotina kiekviename 
žingsnyje. 


— Betgi man dar visai nesunku, - sakė ji. 

Jis ir pats pajuto, kaip juokingai elgiasi, ir garsiai nusikvatojo 
laimingu juoku. Paskui apglėbė ją, ir jų lūpos susitiko tokiam 
ilgam pasibučiavimui, jog jai užėmė kvapą. 

— Turiu eiti, turiu eiti, - kartojo ji. 

Bet Gučas užkrėtė ją savo džiaugsmu, ir ji išėjo namo rames- 
nė. Atgavo pasitikėjimą paprasčiausiai todėl, kad pasidalijo savo 
paslaptimi su Guču. 

— Pamatysite, pamatysite, koks gražus bus mūsų gyveni- 
mas!-— pasakė jis, lydėdamas ją iki sodo vartelių. 

Nepaprastai protingai ir kartu gailestingai pasielgė Kūrėjas, 
neleidęs mums įžvelgti ateities, nors dovanojo prisiminimų 
palaimą ir vilties žavesį. Daugelis sužinoję, kas jų laukia, tik- 
riausiai prarastų drąsą gyventi. Ką būtų darę šie sutuoktiniai, 
šie įsimylėjėliai, jei tą rytą būtų žinoję, kad daugiau gyvenime 
nepasimatys? 

Mari visą laiką dainavo grįždama namo keliu, nutįsusiu tarp 
purienomis nusėtų pievų ir žydinčių medžių. Ji panoro sustoti 
ant Modros krantų ir prisiskinti vilkdagių. 

— Papuošiu mūsų koplyčią, - paaiškino ji. 

— Paskubėkite, garbioji ponia, — atsakė tarnaitė, — gausite 
barti. 

Mari grįžo į pilį, užlipo tiesiai į savo kambarį, bet, įžengusi į 
jį, pajuto, kaip jai iš po kojų slysta žemė. Vidury kambario stovėjo 
ponia Eliabelė ir apžiūrinėjo suknelę, atleistą per juosmenį. Visas 
negausus Mari garderobas buvo išsklaidytas ant lovos, kiekvieną 
drabužį ji buvo praplatinusi per juosmenį. 

— Iš kur taip vėlai? — šaltai paklausė ponia Eliabelė. 

Mari neištarė nė žodžio, tik iš rankų jai iškrito vilkdagiai. 

— Gali nieko nesakyti, aš viską žinau, — pridūrė ponia Elia- 


belė. —- Nusirenk. 

— Mama!.. -— prislopusiu balsu ištarė Mari. 

— Nusirenk, liepiu tau. 

— Nė už ką! - atkirto Mari. 

Į jos žodžius motina atsakė skambiu antausiu. 

— O dabar paklusi? Prisipažinsi nusidėjusi? 

— Aš nenusidėjau! — su įtūžiu atšovė Mari. 

— O kodėl pastorėjai? Kaip tai atsitiko? — riktelėjo ponia Elia- 
belė, rodydama į drabužius. 

Ji vis labiau niršo matydama, kad prieš ją stovi nebe motinos 
valiai paklusnus vaikas, bet staiga ėmusi jai priešintis moteris. 

— Na taip, aš būsiu motina, na taip, nuo Gučo! — šūktelėjo 
Mari. — Ir man nėra ko raudonuoti, nes aš nenusidėjau. Gu- 
čas— mano teisėtas vyras. 

Ponia Eliabelė nepatikėjo pasakojimu apie santuoką vidurnak- 
tį. Beje, kas būtų pasikeitę, jei ir būtų pripažinusi, kad duktė sako 
tiesą. Mari pasielgė prieš šeimos valią, paniekino šeimos galvos 
autoritetą, kuriam, mirus tėvui, atstovavo motina ir vyresnysis 
sūnus. Duktė neturi teisės spręsti savo likimo. Be to, tas italas 
vienuolis galėjo būti netikras. Ne, iš tikrųjų ponia Eliabelė neti- 
kėjo ta nevykusia pasaka apie tariamą santuoką. 

— Ir mirdama, girdite, mama, ir mirdama aš sakysiu tą pa- 
tį, - kartojo Mari. | 

Audra šėlo gerą valandą; pagaliau ponia Eliabelė užrakino 
dukterį kambaryje. 

— Į vienuolyną! Į atgailaujančių merginų vienuolyną, 
štai kur tu eisi! — riktelėjo ji jai pro duris. 

O Mari raudodama sukrito ant lovos tarp išmėtytų suknių. 

Kad papasakotų sūnums, kas atsitiko, ponia Eliabelė turėjo 
palaukti iki vakaro, kai jie sugrįžo iš laukų. Šeimos taryba už- 


truko neilgai. Abu jaunuoliai įniršo. O labiausiai įsiaudrino ir 

kerštingiausius planus siūlė Pjeras, jaunesnysis brolis, jausdamasis 
beveik kaltas, kad iki šiolei palaikė Gučą. Buvo nuplėšta jų se- 
sers garbė, jie buvo šlykščiai apgauti po jų pačių stogu! Kažkoks 
lombardas! Palūkininkas! Jie persmeigs jam pilvą, prikals prie 
jo kontoros durų. 

Broliai apsiginklavo medžioklės akstimis, vėl pasibalnojo 
arklius ir išdulkėjo į Noflį. 

Tuo tarpu Gučas, dėl per didelio susijaudinimo negalėdamas 
užmigti, vaikštinėjo po savo sodą. Naktis buvo žvaigždėta, dvel- 
kė svaigiais aromatais; II de Franso pavasaris, išsiskleidęs visu 
grožiu, persmelkė orą gaiviu syvų ir rasos dvelksmu. 

Kaimo tyloje Gučui malonu buvo klausytis, kaip girgžda 
žvyras po jo puspadžiais... žingsnis — garsiau... žingsnis — tyliau, 
o krūtinė neįstengė sutalpinti viso džiaugsmo. 

„Kai prisimenu, kad prieš pusę metų, — svarstė jis, — aš leisgy- 
vis gulėjau toje bjaurioje ligoninės lovoje... Kaip gera gyventi 

Jis svajojo. Apie būsimą laimę svajojo tada, kai jo likimas 
jau buvo nulemtas. Štai aplink jį susispietęs gausus vaikų būrys, 
nuostabios meilės vaisius, jų gyslose kartu su laisvu sieniečių 
krauju tekės kilnus Prancūzijos kraujas. Jis tapsiąs didžiuoju 
Baljoniu, galingos dinastijos galva. Svarstė, ar nesuprancūzin- 
ti savo pavardės, ar nepasidaryti Baljoniu de Nofliu; karalius 
tikriausiai paskirsiąs jam senjoriją, ir sūnus, kurį nešioja po 
širdim Mari, — Gučas neabejojo, kad gims berniukas, — vieną 
dieną būsiąs įšventintas į riterius. 

Jis atitoko iš svajonių tik tada, kai išgirdo Noflio grindiniu 
šuoliais lekiant arklius; šie sustojo prie kontoros, pasigirdo 
smarkus beldimas į duris. 

— Kur tas niekšas, tas pakaraila, tas žydas? - šūktelėjo kažkas, 


ir Gučas iš karto atpažino Pjero de Kresė balsą. 

O kadangi niekas neskubėjo atidaryti, broliai ėme aksčių ko- 
tais trankyti ąžuolines sąvaras. Gučas stvėrėsi už diržo. Durklo 
neturėjo. Nuaidėjo sunkūs Rikardo žingsniai, jis lipo laiptais 
žemyn. 

— Einu! Einu! - burbėjo vyresnysis raštvedys, nepatenkintas, 
kad jį pakėlė iš miegų. 

Paskui sugirgždėjo atšaunami skląsčiai, atitraukiamas skersinis, 
ir bemat užvirė piktas ginčas, jo nuotrupos pasiekė Gučo ausis. 

— Kur tavo šeimininkas? Norime tučtuojau jį pamatyti! 

Rikardo atsakymų Gučas negirdėjo, bet brolių Kresė balsai 
skambėjo vis garsiau. 

— Tas šuo, tas palūkininkas suteršė mūsų sesers garbę! Neiš- 
eisime iš čia, kol nenudirsime jam kailio! 

Ginčas baigėsi garsiu šauksmu. Jie tikriausiai kažkuo trenkė 
Rikardui. 

— Pašviesk! — staugė Žanas de Kresė. 

Ir Gučas dar išgirdo Pjero balsą, aidintį per visą namą: 

— Ei, Gučai! Kur slepiesi? Tu drąsus tik su merginomis! Na, 
pasirodyk, pasmirdėli baily! 

Miesto aikštėje subildėjo prasiveriančios langinės. Gyventojai 
klausėsi, šnabždėjosi, šaipėsi, bet nė vienas neišėjo į gatvę. Skanda- 
las — visada pramoga; netgi savotiškai malonu, kad kažkas iškrėtė 
pokštą tiems bajorėliams, tiems dviem vaikėzams, kurie su jais 
taip iš aukšto elgiasi ir amžinai reikalauja eiti lažą. Jei reikėtų 
pasirinkti, jų širdis labiau linko prie to lombardo, tačiau gauti 
už jį lazdų jie neketino. 

Drąsos Gučas nestokojo, bet užteko jam ir smegenų. Ką jis 
būtų laimėjęs prieš du ginkluotus patrakėlius, pats neturėdamas 


net durklo prie šono? 


198 


KARŪNA IR NUODAI 


Kol broliai Kresė naršė namą ir liejo pyktį ant baldų, Gučas puolė 
į arklidę. Nakties tamsoje dar nuaidėjo gailus Rikardo balsas: 

— Knygos! Mano knygos! 

Gučas pamanė: „Tiek to, skrynių jie nearplėš“. Švietė mėnu- 
lis; jo šykščios šviesos pakako arkliui ant greitųjų pažaboti; pas- 
kui Gučas jį apgraibomis pabalnojo, užšoko ant arklio, įsikibęs 
jam į karčius, ir spruko pro sodo vartus. Šitaip jis paliko savo 
banko kontorą. 

Broliai Kresė, išgirdę šuoliuojant arklį, pripuolė prie langų. 

— Nešdinasi bailys, nešdinasi! Joja į Paryžių! Ei, kiemionys, 
čiupkite jį, pastokite kelią! 

Niekas, žinoma, nepajudėjo iš vietos. 

Tada abu broliai išlekė iš kontoros ir šoko vytis Gučo. 

Jaunojo lombardo arklys, puikios veislės žirgas, paliko gardą 
puikiai pailsėjęs. O brolių Kresė arklėkai tebuvo vargšai kaimo 
kuinai, atidirbę darbo dieną. Prie Renmuleno vienas jų ėmė taip 
šlubuoti, jog teko jį palikti, ir abu broliai gavo užsirabaždinti ant 
to paties arklio, kuris, be to, buvo dar ir dusulingas ir leido iš 
šnervių tokį garsą, tarytum kas brūžintų per medį trintuve. 

Taigi Gučas spėjo smarkiai atsiplėšti nuo persekiotojų. Auš- 
tant jis prijojo Lombardų gatvę ir išvertė dėdę iš lovos. 

— Vienuolis! Kur vienuolis? — paklausė jis. 

— Koks vienuolis, sūneli, kas tau? Dabar jau nori į vienuoly- 
ną stoti? 

— Ne, dėde Spinelai, nesityčiokite iš manęs. Turiu rasti vie- 
nuolį, kuris mane sutuokė. Mane vejasi, man gresia mirtinas 
pavojus! 

Jis vienu atodūsiu papasakojo savo nuotykius; jam būtinas 


vienuolio liudijimas. 

Spinelas Tolomėjus klausėsi: viena akis užmerkta, kita atmerk- 
ta. Nusižiovavo du kartus, baisiai supykdydamas sūnėną. 

— Ko tu čia karščiuojiesi! Tavo vienuolis mirė, — ištarė paga- 
liau Tolomėjus. 

— Mirė?.. — pakartojo Gučas. 

— Na taip! Padarei kvailystę vesdamas, bet bent jau išvengei 
kitos kvailystės — nenumirei; nes jei būtum gabenęs, kaip grafas 
Roberas norėjo, tą žinią Artua sąjungininkams, tau tikriausiai 
nebereikėtų rūpintis vaikaičiais, kuriais ketini mane apdovanoti, 
nors aš tavęs ir neraginau. Fra Vičenzas buvo nužudytas netoli 
Sen Polio Tjeri d'Irsono žmonių. Jis turėjo šimtą livrų, gautų iš 
manęs. Ak! Brangiai man kainuoja monsinjoras Roberas! 

Tolomėjus paskambino tarnui, kad atneštų šilto vandens 
dubenį ir drabužius. 

— Bet ką man daryti, dėde Spinelai? Kaip įrodyti, kad aš iš 
tikrųjų Mari vyras? 

— Ne tai yra svarbiausia, — atsakė Tolomėjus. — Net jei tavo ir 
tavo mergužėlės vardas būtų tvarkingai įrašytas į knygas, reikalo 
tas nepakeistų. Tu, šiaip ar taip, būtum vedęs kilmingą merginą 
be jos šeimos sutikimo. Tie žaliūkai, kur tave vejasi, turi teisę nu- 
leisti tau kraują, jiems dėl to niekas negresia. Matai, jie bajorai, o 
tie žmonės gali žudyti ir nebūti baudžiami. Daugių daugiausia jie 
gaus sumokėti baudą, skiriamą už lombardo gyvybę, o ji ne itin 
didelė. Galimas dalykas, bus net pasveikinti už gerą darbą. 

— Na ir įklimpau. 

— Kas teisybė, tas teisybė, — pasakė Tolomėjus, panarindamas 
veidą į vandenį. 

Minūtėlę jis prunkštė, paskui nusišluostė veidą drobės skiaute. 

— Matyr, ir vėl šiandien neteks nusiskustil Ak, pasielgiau taip 
pat kvailai, kaip ir tu... 

Aiškiai buvo matyti, kad jis susirūpinęs. 

— Visų pirma tave reikia paslėpti saugioje vietoje, - kalbėjo 
jis toliau. — Slėptis pas mūsų lombardus tu negali. Jei tavo per- 
sekiotojai sukėlė ant kojų visą miestelį, lygiai taip pat nesivaržy- 
dami jie kreipsis į Paryžiaus prevo, o neradę čia, pasiųs sargybą 
ieškoti tavęs pas visus mūsiškius. Gražiai aš pasirodysiu prieš kitas 
kompanijas... Duok pagalvoti... Ak, tiesa! Tu turi gerą draugą, 
Bokačą, tarnaujantį pas Bardžius. 

— Bergi, dėde, jis toks pat lombardas kaip mes, be to, šiuo 
metu jo Prancūzijoje nėra. 

— Taip, bet į jį įsižiūrėjusi viena dama, paryžietė, su kuria jis 
sugyveno neteisėtą vaiką. Žinau, kad ji maloni moteris ir tikrai 
tave užjaus. Eik ir paprašyk pas ją prieglobsčio... O aš pasirūpin- 
siu tavo mielais svainiais, kai jie čia atsibels... jei tiktai jie nepa- 
sirūpins manimi, tada šį vakarą tu nebeturėsi dėdės. 

— O ne, dėde, jums niekas negresia. Jie žiaurūs, bet vis dėlto 
kilmingi. Pagerbs jūsų amžių. 

— Puikus ginklas — silpnos kojos! 

— O galbūt jie nusikamuos kelyje ir iš viso čia nepasirodys. 

Tolomėjus išniro iš apdaro, kurį vilkosi ant dieninių marš- 
kinių. 

— Vargiai, — atsakė jis. — Šiaip ar taip, jie paduos skundą ir 
iškels mums bylą... Reikės man sutrukdyti kokį aukštą asme- 
nį, kad nutrauktų bylą, kol dar nekilo per didelis triukšmas... 
Galėčiau kreiptis į grafą de Valua; bet Valua žada, žada, o žo- 
džio niekad netesi. Roberas d' Artua? Tai lygiai tas pats, kaip 
pasisamdyti miesto šauklius ir įsakyti jiems paskelbti naujieną 
trimitais. 

— Karalienė Klemencija... - atsiminė Gučas. — Ji labai pamilo 


mane per kelionę... 

— Sakiau tau jau aną kartą. Karalienė kreipsis į karalių, kara- 
lius — į kanclerį... kancleris sukels ant kojų visą Parlamentą... Tik 
pagalvok, su kokia gražia byla mes stosime į teismą! 

— O kodėl ne Buvilis? 

— Puiki mintis! — šūktelėjo Tolomėjus. - Pirma sveika min- 
tis, kuri tau atėjo į galvą per šiuos paskutinius mėnesius. Na, 
žinoma, Buvilio ne kažin koks protelis, bet juo pasitikima, nes 
jis buvo karaliaus Pilypo šambelionas. Nėra įsipainiojęs į jokias 
intrigas ir, atrodo, doras žmogus... 

— Be to, jis mane myli, - pridūrė Gučas. 

— Taip, žinoma, žinoma! Iš tiesų visi tave myli. Ak, kaip 
mums praverstų truputį mažiau meilės! Na, eik ir pasislėpk 
pas tą tavo draugo Bokačo damą... ir dėl Dievo meilės! Kad 
nors šita tavęs nepamiltų! O aš dumiu į Venseną ir pakalbėsiu 
su Buviliu. Tai matai, Buvilis turbūt yra vienintelis žmogus, 
kuris man nieko neskolingas, o kreiptis su prašymu man ten- 


ka į jį. 


X 
(šedulas Vensene 


Kai meseras Tolomėjus, lydimas tarno, ant savo pilko mulo įjojo 
į pirmąjį Venseno pilies kiemą, jis nustebo išvydęs ten gausiai 
susirinkusį būrį žmonių; pilies pareigūnai, tarnai, bajoraičiai, 
didikai; legistai ir miestelėnai — visi jie bruzdėjo, judėjo, bet vis- 
kas vyko visiškoje tyloje, tarsi žmonės, gyvuliai ir daiktai būtų 


liovęsi išduoti bet kokį garsą. 

Kiemas buvo nuklotas storu šiaudų sluoksniu, slopinančiu 
ratų dardėjimą ir žingsnių aidą. Niekas nedrįso praverti burnos, 
o kas kalbėjo, kalbėjo pašnibždomis. 

— Karalius merdi... — pasakė Tolomėjui vienas pažįstamas 
didikas. 

Atrodė, kad pilies viduje nebegalioja joks draudimas, lankinin- 
kai, stovintys sargyboje, leido praeiti kiekvienam, kas tik norėjo. 
Šitoje sumaištyje į pilį galėjo patekti galvažudžių ir vagių, ir niekam 
nebūtų atėję į galvą juos sulaikyti. Pasigirdo šnabždesys: 

— Vaistininkas, praleiskite vaistininką. 

Praėjo du rūmų pareigūnai, nešini sunkiu, drobe uždengtu 
alaviniu dubeniu; jie nešė jį parodyti gydytojams. 

Gydytojai, kuriuos iš kitų skyrė apdaras, tarėsi prieškam- 
baryje. Ant milo tunikos jie vilkėjo trumpą rudą peleriną, ant 
galvos turėjo užsidėję mažą šlikę, tokią, kaip nešioja vienuoliai; 
barzdaskučiai chirurgai vilkėjo drobinę tuniką ilgomis siauromis 
rankovėmis, o iš po jų apskritų kepuraičių kybojo balta šerpė, 
dengianti skruostus, sprandą ir pečius. 

Tolomėjus pasiteiravo, kas atsitiko. Vakar karalius dar jautę- 
sis visai gerai, nes po pietų žaidęs rakete. Paskui užėjęs pas kara- 
lienę, tačiau netrukus, susilenkęs dvilinkas, ėmęs vemti. Naktį, 
raitydamasis iš skausmo, pats paprašęs sakramentų. 

Gydytojai nesutarė dėl pačios ligos kilmės: vieni, remdamiesi 
tuo, kad karalius dūsta, praranda sąmonę, teigė, kad šį ligos prie- 
puolį nulėmęs šaltas vanduo, kurio išgėrė nuo žaidimo sukaitęs 
karalius; kiti sakė, kad vanduo tikrai negalėjęs išdeginti karaliaus 
vidurių taip smarkiai, jog jis leistų po savim kraują. 

Daugiau ginčydamiesi negu veikdami, praradę iniciatyvą, kaip 
esti tada, kai prie aukšto ligonio lovos susirenka per daug gydytojų, 


jie skyrė ligoniui tik nekaltus vaistus, nes vengė atsakomybės. 

O rūmų didikai, nutaisę tokią miną, tarsi žinotų daugiau, 
negu gali pasakyti, puse lūpų kuždėjosi apie užkerėjimą. Be to, 
karaliaus rūmus jau audrino kiti rūpesčiai. Kas bus regentas? 
Kai kurie gailestavo, kad nėra grafo de Puatjė, kiti, priešingai, 
dėl to džiaugėsi. Ar yra karalius pareiškęs savo aiškią valią šiuo 
klausimu? Niekas nežinojo. Bet jis buvo išsikvietęs kanclerį ir 
padiktavęs prierašą, papildantį testamentą. 

Irdamasis pirmyn per šį slopų šurmulį, Tolomėjus prisigavo 
iki pat kambario, kur merdėjo valdovas, apsuptas šambelionų, 
tarnų, šeimos ir Tarybos narių. 

Pasistiebęs ant pirštų galų, lombardų bankų viršininkas per 
pečių aptvarą pamatė Liudviką X, apramstytą pagalvėmis; smar- 
kiai sukritęs jo veidas jau buvo pažymėtas mirties antspaudo. 
Vieną ranką prispaudęs prie krūtinės, kitą — prie pilvo, sukandęs 
dantis, jis aimanavo. 

Kažkas šnabžtelėjo: 

— Karalienė, karalienė... karalius šaukia karalienę... 

Klemencija sėdėjo gretimame kambaryje, kartu su ja buvo 
jos rūmų damos, grafas de Buvilis ir Edelina, vyresnioji baltinių 
prižiūrėtoja. Karalienė laikė suėmusi jos ranką. Visą naktį ji 
nebuvo sumerkusi akių. Smilkinius jai veržė neviltis ir nemiga. 
Grafas de Valua, nenustygdamas vietoje, kalbėjo: 

— Brangioji, mieloji dukterėčia, jūs turite būti pasirengusi 
pačiam blogiausiam. 

„Betgi aš pasirengusi, — galvojo Klemencija, — žinau ir be jo. 
Dešimt Jaimės mėnesių. Nejaugi tiek tebuvo man skirta? Gal nemo- 
kėjau kaip reikiant atsidėkoti Dievui už tai, kad juos man suteikė? 
Baisiausia yra ne mirtis, nes mes susitiksime amžinajame gyveni- 


me. Baisiausia yra tai, kas laukia šito vaiko, kuris gims po penkių 

mėnesių ir kurio Liudvikas nepamatys, o sūnus tėvą pamatys tik 
pats nukeliavęs į aną pasaulį. Kodėl Dievas šitai leidžia?“ 

— Del visų darbų ir sunkumų, brangioji dukterėčia, pasikliau- 
kite manimi ir galvokite viena: po širdimi nešiojate karalystės 
viltį. Jūsų būklė neleidžia jums atlikti regentės pareigų; be to, ir 
prancūzams kažin ar patiktų, kad juos valdytų svetimšalės moters 
ranka. Blanša Kastilietė, pasakysite?.. Žinoma, žinoma, bet ka- 
raliene ji pabuvo ilgesnį laiką. Mūsų didžiūnai dar nespėjo jūsų 
pažinti. Mano pareiga — atpalaiduoti jus nuo sosto rūpesčių, tai 
iš esmės nepakeis mano padeties... 

Šią akimirką į kambarį įėjo šambelionas ir pranešė, kad mirš- 
tantysis nori pamatyti karalienę; bet Valua pertraukė jį rankos 
mostu ir kalbėjo toliau: 

— Anokia čia man garbė siūlyti patį save; juk iš teisybės aš 
vienintelis galiu naudingai atlikti regento pareigas. Ir, būkite 
tikra, aš mokėsiu įkvėpti prancūzams meilę jų būsimo karaliaus 
motinai, jei Dievo malone jūs susilauksite sūnaus. 

— Dėde, - šūktelėjo Klemencija, - Liudvikas dar kvėpuoja. 
Verčiau melskitės Dievui, kad padarytų stebuklą ir jį išgelbėtų, 
ar bent atidėkite savo planus iki jo mirties. Ir negaišinkite ma- 
nęs čia, leiskite man užimti savo vietą, nes mano vieta — prie 
Liudviko lovos. 

— Žinoma, dukterėčia, žinoma, bet jūs, kaip karalienė, vis 
dėlto privalote apie daug ką pagalvoti. Mes negalime atsidėti 
skausmui kaip paprasti mirtingieji. Liudvikas savo prieraše prie 
testamento daug ką jums užrašė; jis dosniai paskyrė įvairių pensijų, 
vieną iš jų net Luji de Marinji; dėl viso to dar labiau prasiskolins 
iždas. Bet nepareiškė savo valios dėl regentystės... 


— Edelina, nepalik manęs, - sušnabždėjo karalienė atsistodama. 

— Bičiuli Hiugai, brangus mano bičiuli Hiugai, dar negaliu 
patikėt; pasakykite, kad tai neįvyks! 

Šaunusis Buvilis neištvėrė šių žodžių, jis ėmė raudoti. 

— Kai prisimenu, kai prisimenu, — sakė jis, — kad jis siuntė 
mane į Neapolį jūsų parvežti! 

Edelinos laikysena buvo keistesnė. Ji nė žingsnio nesitraukė 
nuo karalienės, kuri kreipėsi į ją dėl kiekvieno niekniekio. Štai 
merdi žmogus, kurio pirmoji meilužė ji buvo, kurį ji mylėjo 
nuolankiausia širdimi, paskui atkakliausiai neapkentė, o ji nie- 
ko nejaučia. Negalvojo nei apie jį, nei apie save pačią. Atrodė, 
kad jos prisiminimai mirė prieš mirštant tam, kuris buvo šių 
prisiminimų kaltininkas. Visa jos jausmo jėga nukrypo į karalie- 
nę, į jos draugę. Ir šią akimirką Edelina kentėjo, bet dėl to, kad 
kenčia Klemencija. 

Karalienė perėjo per kambarį, atsirėmusi iš vienos pusės į 
Edeliną, iš kitos - į Buvilį. 

Pamatęs Buvilį, Tolomėjus, vis dar stovintis tarpduryje, staiga 
atsiminė, ko Čia atvyko. 

„Dabar iš tiesų ne laikas kalbėtis su Buviliu, - pamane jis. —- O 
šią valandą broliai Kresė jau tikriausiai pas mane. Ak, ir reikėjo 
tam karaliui kaip tik dabar mirti!“ 

Šią valandėlę jį prispaudė galingas mėsos kalnas: kelią per 
minią, pasiraitojusi rankoves, skynėsi grafienė Mao. Jos autori- 
tetas buvo didžiulis; nors visi žinojo ją esant nemalonėje, niekas 
nedrįso jos nepraleisti, net niekas neparodė nusistebėjimo, kad 
ji Čia ir ateina užimti vietos, priklausančios jai, kaip artimai ka- 
raliaus giminaitei ir Prancūzijos perei. 

Mao veide buvo sustingusi nutaisyta nuostaba ir liūdesys. 

Prie durų ji sušnabždėjo, bet ganėtinai aiškiai, kad aplinkui 


išgirstų mažiausiai kokia dešimtis asmenų: 

— Du per tokį trumpą laiką! Iš tiesų per daug. Vargšė Pran- 
cūzija! 

Savo kareivišku žingsniu ji priėjo prie būrelio, kurį sudarė 
Karolis de la Maršas, Roberas d Artua ir Pilypas de Valua. 

Mao ištiesė Roberui abi rankas, akimis parodydama, kad 
pernelyg susijaudinusi ir nepajėgia kalbėti ir kad tokią dieną 
turi būti užmiršti bet kokie vaidai. Paskui puolė ant kelių prie 
karaliaus lovos ir palūžusiu balsu ištarė: 

— Valdove, maldauju atleisti man už visus nemalonumus, 
kuriuos esu jums padariusi. 

Liudvikas žvilgtelėjo į ją; jo didelės žalsvos akys buvo apve- 
džiotos tamsiais ratilais — mirties ratilais. Kaip tik visų akivaizdoje 
po juo buvo keičiamas dubuo; šitoje nelabai malonioje padėty- 
je, stengdamasis susitvardyti, jis pirmą kartą pasirodė iš tikrųjų 
didingas, vienu žodžiu, karališkas, toks, koks niekad neįstengė 
būti gyvenime. 

— Atleidžiu, kuzina, jei paklusite karaliaus valdžiai, - atsakė 
jis, kai po sėdyne jam vėl pakišo dubenį. 

— Prisiekiu, kad paklusiu, valdove! — atsakė Mao. 

Ir ne vienas iš esančiųjų kambaryje buvo nuoširdžiai sukrės- 
tas, matydamas baisiąją grafienę nulenkiančią nugarą. 

Roberas d' Artua primerkė akių vokus ir šnabžtelėjo į ausį 
giminaičiams: 

— Geriau ji nesuvaidintų, jei net pati jį būtų į aną pasaulį 
nusiuntusi. 

Vaidingąjį ištiko naujas skausmo priepuolis, ir jis prispaudė 
rankomis pilvą. Lūpos prasivėrė, buvo matyti sukąsti dantys; smil- 
kiniais liejosi prakaitas, šlapi plaukai buvo prilipę prie skruostų. 
Po kelių sekundžių jis ištarė: 


— Tai štai kokia ta kančia! Stai kokia... 


207 


Maurice Druon 


XI 


Tolomėjus meldžiasi 
už karalių 


Kai, įpusėjus popiečiui, Tolomėjus grįžo namo, jo vyresnysis 
raštvedys tuoj pat pranešė, kad prieškambaryje, prieš kabinetą, 
jo laukia du bajorai iš kaimo. 

— Atrodo labai įtūžę. Sėdi čia nuo vidudienio nevalgę ir sako, 
kad nepajudės iš vietos, kol jūsų nepamatys. 

— Taip, žinau, — atsakė Tolomėjus. — Uždarykite duris 
ir sukvieskite į mano kabinetą visus šeimynykščius: tarnautojus, 
tarnus, arklininkus ir tarnaites. Ir kuo greičiau! Visi į viršų! 

Paskui pats lėtai ėmė kopti laiptais aukštyn, žengdamas taip, 
kaip žengia didžiausios nelaimės prislėgtas senis. Akimirką stabte- 
lėjo laiptų aikštelėje, klausydamasis bruzdesio, kurį sukėlė banko 
pastate jo įsakymas; palauke, kol laiptų apačioje pasirodė pirmieji 
tarnai, ir pagaliau susiėmęs galvą įėjo į laukiamąjį. 

Broliai Kresė pakilo; ir Žanas, barzdočius, artėdamas prie 
bankininko, šūktelėjo: 

— Mesere Tolomėjau, mes... 

Tolomėjus sustabdė jį rankos mostu. 

— Taip, žinau, — ištarė gailiu balsu, — žinau, kas jūs, ir žinau, 
ką pasakysite. Bet visa tai niekai, palyginti su tuo, dėl ko turime 
sielotis. 

Kai Žanas buvo besižiojąs toliau kalbėti, jis atsigręžė į duris 
ir kreipėsi į besirenkančius šeimynykščius: 

— Prašom, bičiuliai, prašom visi į kabinetą; prašom išklausyti 


iš savo šeimininko lūpų baisią naujieną! Nagi prašom, vaikeliai. 

Kambarys netrukus prigužėjo žmonių. Jei broliai Kresė 
būtų bandę nors pirštą pajudinti, vienu akies moju būtų buvę 
nuginkluoti. 

— Pagaliau ką visa tai reiškia, mesere? — paklausė kantrybės 
netekęs Pjeras. 

— Valandėlę, valandėlę, — atsakė Tolomėjus. — Visi turi su- 
žinoti. 

Broliai Kresė, staiga sunerimę, pamanė, kad bankininkas iš- 
kels viešumon jų negarbę. Šito jie anaiptol nepageidavo. 

— Jau visi čia? — paklausė Tolomėjus. — O dabar, bičiuliai, 
klausykite. 

Ir... nieko. Stojo ilga tyla. Tolomėjus užsidengė veidą ranko- 
mis. Kai rankas atitraukė, jo atvertoji akis buvo pilna ašarų. 

— Mieli bičiuliai, brangūs vaikai, — ištarė jis galų gale, - įvyko 
baisus dalykas! Mūsų karalius... taip, mūsų mylimas karalius ką 
tik iškeliavo į amžinybę. 

Balsas jam įstrigo gerklėje; jis daužė kumščiais krūtinę, tarsi 
būtų kaltas dėl valdovo mirties. Pasinaudojęs visuotine nuosta- 
ba, jis įsakė: 

— O dabar visi ant kelių, melskimės už jo vėlę! 

Jis pats sunkiai sukrito ant grindų, ir visi pasekė jo pavyzdžiu. 

— Nagi, mesirai, ant kelių! — su priekaištu balse pasakė jis 
broliams Kresė, kurie, priblokšti naujienos ir visiškai nustėrę dėl 
šio reginio, vieni liko stovėti. 

— In nomine patris... — pradėjo Tolomėjus. Tada pratrūko 
šaiži dejonė. 

Savo šalies papročiu italės tarnaitės tuoj pat ėmė choru raudoti. 

— Un uomo cosi buono, un signore tanto generoso! II cielo se le 


preso!- plyšojo virėja. 

— Ahkimė abimė! Tanto buono, tanto generoso! - kartojo indų 
plovėjos ir skalbėjos*. 

Viršutinį sijoną užsivertusios ir juo prisidengusios galvą, jos 
lingavo iš kairės dešinėn, tiesdamos aukštyn sunertas rankas, 

— Era come un padie pernoi tutti! Era il protettore degli umili. 

— Il nostro padre, i! nostro protettore, Vabbiamo perduto. Abimė, 
ahbimė!** 

Tolomėjus atsikėlė ir ėmė vaikštinėti tarp suklupusių šeimy- 
nykščių. 

— Melskitės, melskitės! Taip, jis buvo tyras, taip, jis buvo 
šventas! O mes esame nusidėjėliai, nepataisomi nusidėjėliai! 
Melskitės, jaunuoliai, — kalbėjo jis, ranka spausdamas broliams 
Kresė galvas. - Ir jus vieną dieną pasičiups mirtis. Atgailaukite! 
Atgailaukite! 

Spektaklis truko gerą ketvirų valandos. Paskui Tolomėjus 
įsakė: 

— Uždarykite duris, uždarykite langelius. Šiandien gedulo 
diena: vakarinė prekyba sustabdoma. 

Tarnai išėjo šliurpdami nosimis. Vyresniajam raštvedžiui, 
einančiam pro jį, Tolomėjus šnabžtelėjo: 

— Svarbiausia — jokių išmokėjimų. Rytoj gali keistis aukso 
kursas... 

Moterys dar plyšojo lipdamos laiptais žemyn. 

— Jis buvo mūsų geradarys. Niekada, niekada daugiau netu- 
resime tokio gero karaliaus! Aiman!.. 


Tolomėjus nuleido kilimą, dengiantį angą į jo kabinetą. 


A 


* — Toks geras žmogus, toks dosnus senjoras! Dangus jį pasiėmė. 
— Aiman, aiman! Toks geras, toks dosnus! 
** — Jis buvo mūsų visų tėvas! Vargšų globėjas! 
— Mes netekome savo tėvo, savo globėjo. Aiman, aiman! (/r.) 

— Tai va! — tarė jis. — Tai va! Taip praeina šio pasaulio šlovė. 

Apstulbę, sutramdyti broliai Kresė tylėjo. Jų asmeninė trage- 
dija nuskendo negandoje, užgriuvusioje Prancūziją. Be to, broliai 
buvo pavargę: jie jojo visą naktį, ir kaip jojo! 

Jųdviejų pasirodymas anksti rytą Paryžiuje raitomis dviese 
ant dusulingo arkleko, nudryžusiom drapanom, su kuriomis ei- 
davo į laukus dirbti, sukėlė praeivių juoką. Lydimi būrio garsiai 
šūkaujančių berniūkščių, jie pasiklydo Sitė gatvių labirinte. Pilvai 
mušė dvylikę, o Tolomėjaus būsto ištaiga jei ne rimtai atvėsino 
jų pyktį, tai bent aplaužė ragus. Šita prabanga kiekviename 
žingsnyje, šita daugybė šeimynykščių, — ir kaip apsirengusių, 
kokių riebių! — šitie kilimai, raižyti baldai, emaliai, dirbiniai iš 
dramblio kaulo... „Iš teisybės, - manė kiekvienas jų, nedrįsdamas 
prisipažinti kitam, — iš teisybės, gal mes be reikalo prikibome dėl 
to mėlyno kraujo; tokie turtai verti bajorystės“. 

— Na, draugužiai! - kreipėsi į juos Tolomėjus familiariu to- 
nu, kaip pritiko dabar po bendros maldos. — Grįžkime prie to 
nemalonaus reikalo, kadangi gyventi reikia, o pasaulis negriūva, 
nors kai kas ir išeina iš jo. Jūs, žinoma, norite pakalbėti su ma- 
nimi apie mano sūnėną. Ak, galvažudys! Ak, niekšas! Iškrėsti 
man tokią kiaulystę, o aš jį apipyliau geradarystėmis! Niekingas 
begėdis! Tik šito sielvarto man šiandien ir trūko... Žinau, žinau 
viską, jis man atsiuntė žinią šį rytą. Prieš jus — nelaimės pakirs- 
tas Žmogus. 

Tolomėjus stovėjo susikūprinęs, nudėręs žemyn akis, kaip į 
didžiausią neviltį kritęs žmogus. 

— Ir dar bailys, — pridūrė jis. — Bailys, nors man gėda ir 
prisipažinti, jaunieji mesirai. Jis nedrįso pasirodyti man akyse, 
išsigandęs mano pykčio, ir išsyk išrūko į Sieną. Jau turbūt toli 


nuo čia. Tai ką, draugužiai, darysime? 

Atrodė, kad jis pasikliauja jais, beveik prašo jų patarimo. 
Broliai žiūrėjo į jį, paskui susižvalgė. Viskas vyko visai kitaip, 
negu jie buvo įsivaizdavę. 

Tolomėjus stebėjo juos pro savo beveik užmerktos akies voką. 
„Gerai, — mąstė jis, — dabar jie mano rankose ir nebepavojingi. 
Lieka tik sugalvoti, kaip juos išbrukti namo, neišleidus skatiko“. 

Staiga jis išsitiesė. 

— Žinoma, jis negaus mano palikimo. Girdite, negaus 
mano palikimo... Nesulauksi iš manęs nė kiauro skatiko, niekšeli! — 
šūktelėjo jis, mosikuodamas ranka kažkur į Sienos pusę. - Nieko! Nie- 
kada! Viską paliksiu vargšams ir vienuolynams!.. O jei paklius man 
po ranka, atiduosiu jį karaliui teisti. Deja! Deja! Karalius mirė! 

Broliai buvo bepuolą jį guosti. 

Tolomėjus nusprendė, kad dirva paruošta ir laikas juos atvesti 
į protą. Jis sutiko su visais jų priekaištais, visomis pretenzijomis, 
pritarė jiems; maža to, pats užbėgo jiems už akių. Bet ką dabar 
daryti? Kokia nauda iš bylos, kuri brangiai atsieisianti neturtin- 
giems žmonėms, kai nusikaltėlio pasiekti neįmanoma ir kai jis po 
šešių dienų atsidursiąs už šalies sienų? Ar šitokiu būdu jie maną 
sugrąžinti suteptą sesers vardą? Skandalas tik pakenksiąs jiems 
patiems. Tolomėjus pasiaukosiąs ir pasistengsiąs atitaisyti pada- 
rytą blogį; jis turįs aukštų ir įtakingų draugų: grafus de Valua 
ir d Artua, mesirą de Buvilį... Būsianti surasta vieta, kur Mari 
slapta galėsianti pagimdyti vaiką, pradėtą nuodėmėje, o paskui 
reiksią pagalvoti, kur ją įtaisyti. Laikinai gal į vienuolyną, kur ji 
galėsianti atlikti atgailą. Tegul tik jie pasikliaują juo, Tolomėjum! 
Ar neįrodęs jis Kresė šeimai, kad yra kilniaširdis, atidėdamas tą 
trijų šimtų livrų skolą... 

— Jei būčiau panofėjęs, jūsų pilis jau prieš dvejus metus būtų 


buvusi mano. Na, o ar aš panorėjau? Ne. Na štai, matote. 

Broliai, jau ir taip gerokai suglumę, aiškiai suprato, kad bankinin- 
kas, kreipdamasis į juos tokiu tėvišku tonu, iš tikrųjų jiems grasina. 

— Supraskite mane gerai; aš iš jūsų nieko nereikalauju, - pri- 
dūrė jis. 

Bet kadangi reikalas būsiąs sprendžiamas teisme, iš jo būsią 
pareikalauta žinių apie sąskaitas, ir teisėjai galį nustebti, kad 
Kresė šeima sutikusi priimti iš Gučo tiek gėrybių. 

Ką gi, jie šaunūs jaunuoliai! Susirasią ramią užeigą, ten stip- 
riai užkandę pernakvosią, dėl sąskaitos apmokėjimo tegul nesuka 
galvos. Tada palauksią, kol Tolomėjus sutvarkysiąs jų reikalus; 
jis tikįsis, kad jau rytoj galėsiąs pasiūlyti jiems šį tą, kas apmaldys 
jų įžeistą garbę. Svarbiausia, reikia išvengti skandalo... 

Pjeras ir Žanas de Kresė sutiko su jo argumentais ir atsisvei- 
kindami net šiek tiek susigraudinę paspaudė jam ranką. 

Kai jie išjojo, Tolomėjus sudribo į krėslą. Jautėsi pavargęs ir 
sunkiai alsavo išpūtęs savo storus tamsius skruostus. 

„O dabar? Kad tik karalius iš tikrųjų numirtų!“ — pamanėjis. 

Mat, kai Tolomėjus jojo iš Venseno, Liudvikas X dar kvėpa- 


vo; bet niekas nemanė, kad jis ilgai patvers. 


XII 
Kas bus regentas? 


Liudvikas X užmerkė akis 1316 metų birželio 5 dieną, tuoj po 
vidurnakčio. 

Pirmą kartą per tris šimtus dvidešimt devynerius metus Pran- 
cūzijos karalius mirė nepalikdamas vyriškosios lyties įpėdinio, 


kuriam galėjo atitekti karūna. 

Grafas de Valua, paprastai taip karštai puoląs rengti karališkas 
iškilmes — vedybas ar laidotuves, — parodė visišką abejingumą, 
kai reikėjo atiduoti paskutinę pagarbą savo sūnėnui. 

Pakvietė didįjį šambelioną Matjė de Tri ir pasitenkino tokiu 
nurodymu: 

— Darykit taip, kaip paskutinį kartą! 

O pats iš pat ankstyvo ryto sukvietė Tarybą, bet ne Vensene, 
kur tokiam susirinkimui būtų turėjusi pirmininkauti karalienė, 
o Paryžiuje, Sitė rūmuose. 

— Tegul mūsų brangioji dukterėčia išsiverkia, — pareiškė 
jis, - pasistenkime nepakenkti jos be galo brangiai naštai. 

Šita Taryba savo sudėtimi greičiau panėšėjo į šeimos suei- 
gą negu į vyriausybės susirinkimą. Joje dalyvavo Karolis de la 
Maršas, velionio brolis, Karolis de Valua ir Liudvikas d Evrė; 
Pilypo Gražiojo broliai, Luji de Klermonas, šventojo Liudviko 
vaikaitis, Mao d Artua, ir Roberas d Artua, pirma — šventojo 
Liudviko vaikaitė, antras - šventojo Liudviko brolio provaikaitis, 
ir Pilypas de Valua, Karolio de Valua sūnus; be jų, buvo pakvies- 
ti kancleris, Sanso arkivyskupas ir grafas de Buvilis, kad būtų 
atstovaujama teisingumui, Bažnyčiai ir aukštiesiems karaliaus 
rūmų pareigūnams. 

Valua negalėjo nepakviesti grafienės Mao, kuri, kaip ir jis, 
buvo vieninteliai Prancūzijos perai, tuo metu esantys Paryžiuje. 
Taigi moteris, nužudžiusi tą, kurio įpėdinystę reikėjo tuoj pat 
nuspręsti, atgavo savo teises ir dalyvavo posėdyje, širdyje mėgau- 
damasi savo pergale. 

Nors Valua laukė, kad Mao priešinsis, tačiau nebijojo. Buvo įsi- 
tikinęs, kad jį visiškai palaikys kiti gentainiai. Be to, kancleris Mor- 
nė buvo jo globotinis; arkivyskupas Marinji su juo ėjo išvien; na, 


o Buvilio neveiklumas ir nuolankumas visiems buvo žinomas. 

Tiesą sakant, Valua džiaugėsi, kad nėra nei Pilypo de Puat- 
jė, nei konetablio Gošė de Šarijono. Su jais sunkiau būtų buvę 
susitarti. Bet šiuo metu jie Lione darbavosi stengdamiesi vėl 
suvadinti kardinolus. 

Taigi grafas de Valua jautė, kad gali nesivaržyti, netgi visai 
paleisti vadžias... Jis atsisėdo į karaliaus krėslą garbingame stalo 
gale. Kad ir kokią liūdną veido išraišką nutaisęs, nepajėgė nuslėp- 
ti, koks jis patenkintas užėmęs šį krėslą. 

— Mes susirinkome čia ištikti gedulo, — pradėjo jis, — tvarky- 
ti neatidėliotinų reikalų: parinkti du vaisiaus kuratorius, kurie 
privalės mūsų vardu saugoti karalienės Klemencijos nėštumą, 
taip pat paskirti regentą, nes karalystėje negali nutrūkti nei tei- 
singumo, nei valdymo eiga. Prašau jūsų patarimo. 

Jis kalbėjo kaip valdovas ir aiškiai laikė save karališkųjų 
funkcijų perėmėju. Ši laikysena papiktino jo netikrą brolį, grafą 
d'Evrė, kurio moralinis griežtumas ir minties tiesumas, dora, 
pagarba institucijoms šiaušėsi prieš tokius metodus. Liudvikas 
d Evrė dėl savo nerimastingos ir pernelyg sąžiningos prigimties 
niekada nesiveržė į valdžią, bet jis stebėjo, vertino ir smerkė 
beveik visa, ką per šiuos metus darė karalius, įkvėptas grafo 
de Valua. 

Kai Valua, atsakydamas pats sau, »pasiūlė, kad kuratorius 
paskirtų regentas, staiga šiurkščiai, kaip kartais pasielgia galvoti 
žmonės, jį pertarė grafas d' Evrė: 

— Leiskite, broli, pasisakyti ir mums, nesuplakite, jei galima, 
visų klausimų į vieną. Regento išrinkimas — vienas reikalas, jo 
precedentų jau yra buvę karalystės istorijoje, ir apsvarstytas jis 
turi būti Perų taryboje. Kuratorių paskyrimas — kitas reikalas, 
žodis priklauso šeimos narių būreliui, ir jį sutvarkyti galime čia, 


dalyvaujant kancleriui. Ar turite numatęs tinkamus asmenis? 

Nustebintas šito įsikišimo, o dar labiau ryžtingo tono, kuriuo jis 
buvo išsakytas, Karolis de Valua, norėdamas laimėti laiko, atsakė: 

— O ką siūlote jūs, broli? 

Grafas d'Evrė persibraukė pirštais per akių vokus. 

— Aš manau, - tarė jis, - jog turime parinkti žmones, kurių 
praeitis būtų be priekaištų, ganėtinai subrendusius, kad galėtu- 
me pasikliauti jų išmintimi, žmones, kurie yra tvirtai įrodę savo 
ištikimybę ir atsidavimą mūsų karaliams. Būčiau linkęs siūlyti 
senešalą de Žuenvilį, jeigu jo senatvė, — o jam netrukus sueis 
šimtas metų, — neslėgtų jo įvairiomis negalėmis... Bet matau čia 
mesirą de Buvilį, jis buvo karaliaus Pilypo, mūsų brolio, didysis - 
šambelionas ir tarnavo jam taip ištikimai, jog nusipelnė visuo- 
tinio pagyrimo. Jis atlydėjo į Prancūziją karalienę Klemenciją, 
kuri neslepia savo palankumo jam... 

Valua lengviau atsikvėpė. Jeigu Liudviko d'Evrė kalbos tikslas 
tik paskirti kuratorium Buvilį, jis pasijuto ramus. Pasiskubino 
patenkinti brolio norą ir karštai pritarė pasiūlymui sakydamas, 
kad Buvilis kaip tik yra tas asmuo, apie kurį jis ir pats buvo gal- 
vojęs. Visi sėdintieji aplink stalą pritarė — kas žodžiu, kas galvą 
linktelėdamas arba tiesiog sumurmėdamas. 

Storulis Buvilis atsistojo, jo veidas atrodė sutrikęs. Tai buvo 
atlygis už jo ilgus tarnavimo sostui metus. 

— Man didelė garbė, didelė garbė, senjorai, — pareiškė jis. — Pri- 
siekiu saugoti karalienės Klemencijos vaisių, ginti ją nuo išpuolių 
ir pasikėsinimų nesigailėdamas gyvybės. Bet kadangi monsinjoras 
d'Evrė paminėjo mesirą de Žuenvilį, pageidaučiau, kad senešalas 
būtų priskirtas prie manęs, o jeigu jis negali, — jo sūnus, idant 
karaliaus šventojo Liudviko dvasia jo tarno asmenyje taip pat 
sergėtų karalienę, kaip karaliaus Pilypo, mano valdovo, dvasia... 


mano asmenyje. 


216 


KARŪNA IR NUODAI 


Buvilis kaip gyvas nebuvo Taryboje sakęs tokios ilgos kalbos, 
ir tai, ką jis norėjo pasakyti, jam buvo per subtilu. Ypač neaiškūs 
išėjo paskutiniai jo žodžiai; bet visi suprato jo mintį, ir grafas 
d'Evrė jam padėkojo. 

— O dabar, - tarė Valua, - galime pradėti svarstyti regentys- 
tės klausimą. 

Jį ir vel pertraukė, bet šį sykį Buvilis, dar kartą pakilęs iš 
vietos. 

— Pirmiausia, monsinjore... 

— Kas yra, Buvili? — geraširdiškai paklausė Valua. 

— Pirmiausia, monsinjore, turiu jus nuolankiai paprašyti 
pakilti iš krėslo, kuriame sėdite, nes šis krėslas skirtas karaliui; 
o mes privalome manyti, kad šiuo metu karalius yra tas, kurį 
nešioja savo įsčiose karalienė Klemencija. 

Stojo tyla, gedulingai sugaudė Paryžiaus bažnyčių varpai. 

Valua metė į Buvilį įrūžusį žvilgsnį, bet suprato, jog priva- 
lo paklusti ir net parodyti, kad paklūsta noriai. „Tokie jau tie 
kvailiai, — galvojo jis, persėsdamas į kitą vietą, — be reikalo jais 
pasitikime. Ir ko jie neišsigalvoja! Kitam ir į galvą neateitų“. 

Sueigos dalyviai iš dešinės pasitraukė per vieną vietą. Buvilis 
apėjo aplink stalą, prisistūmė taburetę ir atsisėdo susikryžiavęs 
rankas, ištikimo sargo poza, kiek tolėliau už tuščio krėslo, tapu- 
sio tokios daugybės troškimų objektu. 

Valua mostelėjo Roberui d Artua; šisai sėdėdamas ištarė kele- 
tą žodžių, kuriuos tik iš bėdos galima buvo pavadinti mandagiais. 
Jų prasmė buvo aiški: „Gana kvailioti, pereikim prie rimtų reika- 
lų!“ Laikas, jo žodžiais tariant, pernelyg trumpas, ir negalima jo 
eikvoti formalumams; Perų rūmai galėsią tik patvirtinti tai, kas 
čia bus nutarta. Paskui susyk, kaip savaime aiškų dalyką, pasiūlė 


patikėti regentystę Karoliui de Valua. 

— Niekas nekeičia artojo, kol nebaigta arti vaga, — tarė jis. - Mes 
puikiai žinome, kad už mūsų vargšą kuzeną Liudviką, kurį tuoj lai- 
dosime, šiuos paskutinius metus karalystę valdė Karolis. Ir anksčiau 
jis visada buvo karaliaus Pilypo Tarybos narys, jam padėjo išvengti 
daugelio klaidų ir laimėjo nemaža mūšių. Jis - šeimos vyresnysis 
ir turi beveik trisdešimties metų karaliaus darbo patirtį... 

Tik du asmenys, atrodė, nepritarė šiems žodžiams. Liudvi- 
kas d'Evrė galvojo apie Prancūziją; Mao d'Artua galvojo apie 
save. 

„Jei regentu taps Karolis, — svarstė ji, — jis, aišku, neatšauks 
maršalo de Konflano ir nepanaikins mano grafystei paskirto 
sekvestro. Valua žaidžia Robero labui, kaip Roberas - jo labui. 
Gal be reikalo paskubėjau išsiųsdama Liudviką į aną pasaulį. Ar 
nereikėjo palaukti, kol sugrįš žentas? Turėčiau prabilti už jį, bet 
ar nekils įtarimų?“ 

Kreipdamasis į Valua, vėl įsiterpė Evrė: | 

— Karoli, jei mūsų brolis Pilypas būtų miręs tada, kai mūsų 
sūnėnas Liudvikas dar buvo vaikas, kas pagal teisę būtų buvęs 
paskirtas regentu? 

— Žinoma, aš, — nusišypsojo Valua, tarsi grafas d'Evrė būtų 
papylęs vandens ant jo malūno. 

— Nes jūs buvote po jo vyriausiasis brolis. Tad ar ne Pilypui 
de Puatjė priklauso pagal teisę tapti regentu? 

Mao atgavo viltį. O kai Karolis de la Maršas, manydamas 
elgiąsis labai gudriai, pareiškė, kad jo brolis Pilypas negalįs būti 
iš karto visur — ir konklavoje, ir Paryžiuje, ji įsikišo į ginčą: 

— Lionas ne už jūrų marių, ne Didžiojo Chano žemėje! Iš 
ten į Paryžių galima pargrįžti per porą dienų... Beje, mūsų čia 
susirinko per mažai, kad tuojau pat galėtume sutvarkyti tokį 


rimtą reikalą. Iš dvylikos karalystės perų matau čia tik du... Nė 

vieno kunigaikščio vyskupo, nė vieno grafo vyskupo; nėra nei 
konetablio, nei Burgundijos kunigaikščio... 

Išgirdę šį vardą, pašoko Roberas d' Artua, Pilypas de Valua 
ir Luji de Klermonas. Naujasis Burgundijos kunigaikštis Edas ir 
jo motina Agnesė Prancūzė - štai ko reikia baimintis, štai kieno 
intrigoms reikia užkirsti kelią! Klemencijos kūdikis dar tik turįs 
gimti, jeigu jis iš viso gimsiąs, ir tik tada pasirodysią, ar tai ber- 
niukas, ar mergaitė. Taigi Burgundijos kunigaikštis Edas galįs 
pareikšti savo teises į regentystę ir, paneigdamas grafo de Puatjė 
ir grafo de Valua pretenzijas, užsigeisti valdžios savo dukterėčios, 
mažosios Žanos Navarietės, Margaritos dukters, vardu. O yra 
žinoma, kad Žana — nesantuokinis vaikas!.. 

— Bet juk jūs šito nežinote, Roberai! - šūktelėjo Liudvikas 
d'Evrė. — Prielaidos — tai dar ne faktas, o Margarita nusinešė 
savo paslaptį į kapus, kur jūs ją pasiuntėte. 

D 'Evrė pavartojo žodį „jūs“ bendra ir neapibrėžta prasme; 
bet milžinas, kuris ne be pagrindo pasijuto asmeniškai apkal- 
tintas, paprašė grafą d'Evrė paaiškinti savo žodžius arba juos 
atsiimti. 

— Užmirštate, Liudvikai, kad esate vedęs mano seserį, nejau- 
gi dabar artimiausias mano giminaitis ims trimituoti apie mane 
skleidžiamus šmeižtus? Ne kitaip kalbėtumėte, jei būtumėte 
papirktas burgundų. ' 

Incidentas krypo blogon pusėn, ir akimirką jau galima buvo 
baimintis, kad svainiai vienas kitam mes pirštinę. 

Dar sykį Nelio bokšto skandalas ir jo padariniai suskaldė 
Prancūzijos karališkąją šeimą, o dabar netgi grėsė suskaldyti 
karalystę. 

Tuomet Bažnyčios vardu prabilo arkivyskupas Marinji; skelb- 


damas sandorą, jis paragino priešininkus gerbti tai, ką pavadino 

„gedulo paliaubomis“. Jo nuomone, grafo d'Evrė žodžiams nerei- 
kią teikti įžeidžiančios prasmės; žodis „kapai“ jo lūpose reiškė, 
žinoma, Gajaro tvirtovę, kur „kaip kapuose“ buvo uždaryta 
Margarita Burgundė ir kur ji mirė. 

Liudvikas d'Evrė nei patvirtino, nei paneigė savo žodžius. 
O Roberas suurzgė: 

— Galų gale nuo Gajaro pilies iki Evrė pilies arčiau negu iki 
mano Konšų pilies... 

Čia į salę įėjo Marjė de Tri ir pranešė, kad turįs svarbią nau- 
jieną. Jam buvo leista kalbėti. 

— Kai gydytojai balzamavo karaliaus kūną, — prabilo 
šambelionas, — į kambarį nepastebėtas įlindo šuo, palaižė 
paklodes, ant kurių buvo padėti išimti viduriai. 

— Nair kas toliau? — paklausė Valua. — Tai tokia jūsų didžioji 
naujiena? | 

— Matote, aukštieji senjorai, šunį tuoj pat pagavo varstytį 
skausmai, jis inkštė, raitėsi suimtas tos pačios ligos kaip karalius; 
gal jau dabar ir nudvėsė. 

Ir vėl stojusioje tyloje sugaudė gedulingas varpas, ataidėjęs 
nuo Dievo Motinos katedros. Gratienė Mao nė nemirktelėjo, 
bet jai širdį sugniaužė siaubingas nerimas. „Nejaugi mane suseks 
per kažkokį rajų šunį?“ — pamanė ji. 

— Vadinasi, jūs manote, Marjė, kad turime reikalą su nuo- 
dais... — ištarė pagaliau Liudvikas d'Evrė. 

— Reikės atlikti tyrimą, ir skubiai, - pasakė Karolis de Valua. 

Buvilis, kuris per visą šį pokalbį tyliai sėdėjo šalia karaliaus 
krėslo, staiga pakilo. 

— Garbieji senjorai, jeigu kažkas pasikėsino į karaliaus gyvy- 
bę, reikia baimintis, kad gali būti bandoma pasikėsinti ir į vaiką, 
kuris dar turi gimti. Reikalauju šešių ginkluotų riterių sargybos, 

kuri būtų mano žinioje, dieną naktį budėtų prie karalienės durų 
ir neprileistų piktadario rankos. 

Jam atsakyta, kad gali veikti kaip išmano. Po šito, nieko aiš- 
kaus nenutarusi, Taryba buvo atidėta kitai dienai. Valua tikėjosi 
artimiausiomis valandomis pastūmėti savo reikalus pirmyn. 

Tarpduryje Mao priėjo prie Liudviko d'Evrė ir pusbalsiu 
pasakė: 

— Ar jūs siųsite žygūną pranešti Pilypui, kas įvyko? 

- Žinoma, kuzina, siųsiu, noriu taip pat įspėti tetą Agnesę. 

— Jei taip, veikite pats vienas, kadangi mes dėl visko su- 
tariame. 

Išeinantį iš posėdžio Buvilį užkalbino Spinelas Tolomėjus, 
kuris, atėjęs paprašyti jį globos Gučui, laukė jo rūmų kieme. 

— Ak, tas mano mielas berniukas, tas gerasis Gučas! - atsilie- 
pė Buvilis. — Štai tokio žmogaus man reikia karalienės apsaugai. 
Nuotuokaus, žvitraus... Karalienė Klemencija mėgo jo draugiją. 
Gaila, kad jis ne ginklanešys ar net ne bašeljė. Bet galų gale yra 
atvejų, kai dora svarbiau negu aukšta kilmė... 

— Lygiai taip pat mano ta mergina, kuri sutiko už jo tekė- 
ti, - pasakė Tolomėjus. 

— A, vadinasi, jis vedė! 

Bankininkas bandė trumpai išdėstyti Gučo bėdas, bet Buvilis 
klausėsi puse ausies. Jis skubėjo, turėjo tuoj pat grįžti į Venseną ir 
atkakliai laikėsi savo minties — paskirti Gučą į karalienės sargybinių 
būrį. Tolomėjus geidė savo sūnėnui ne tokios žymios vietos ir toliau 
nuo žmonių akių. Jeigu jis būtų galėjęs nusiųsti jį saugion vieton 
pas kokį aukštą dvasininką, pavyzdžiui, pas kokį kardinolą... 

— Na tai ką gi, drauguži, pasiųskime jį pas monsinjorą 
Diuezą! Pasakykite Gučui, kad atvyktų pas mane į Venseną, iš 


kur aš dabar negaliu pasišalinti. Jis išdėstys man savo reikalą... 

Klausykit, štai kas man atėjo į galvą! Jis galėtų padaryti man 
didžiulę paslaugą ten nuvykdamas. Sukau galvą, kam pactikėti 
užduotį, kuri turi išlikti paslaptyje... Tegul pasiskubina, aš jo 
lauksiu. 

Po kelių valandų trys žygūnai trimis skirtingais keliais šuo- 
liavo į Lioną. 

Pirmasis žygūnas, jojantis „didžiuoju keliu“, t. y. per Esoną, 
Montarži ir Neverą, vilkėjo palaidiniu su Prancūzijos herbu. 
Šitas žygūnas gabeno laišką, kuriame Karolis de Valua pranešė 
Pilypui de Puarjė apie brolio mirtį ir apie tai, kad jis, Valua, 
aplinkybių verčiamas ir Tarybos valia, tuoj pat privaląs pradėti 
eiti regento pareigas. 

Antrasis žygūnas su grafo d'Evre herbu, jojantis „maloniuoju 
keliu“ per Proveną ir Trua, buvo gavęs įsakymą sustoti pirmiausia 
Dižone, pas Burgundijos kunigaikštį, o tik paskui joti pas grafą 
de Puatjė; raštų, kuriuos jis turėjo įteikti, turinys buvo kitoks“ 
negu Karolio de Valua. 

Pagaliau „trumpuoju keliu“, per Orleaną, Buržą ir Roaną, 
skuodė atsitiktinis žygūnas Gučas Baljonis su grafo de Buvilio 
livrėja. Oficialiai Gučas buvo siunčiamas pas kardinolą Diuezą; 
bet jo užduotis buvo taip pat susitikti su grafu de Puatjė, kuriam 
jis turėjo žodžiu pranešti apie įtarimą, jog karalius buvęs nunuo- 
dytas ir kad būtina itin akylai saugoti karalienę. 

Šituose trijuose keliuose buvo sprendžiamas Prancūzijos 


likimas. 


Istorinėspastabos 


KARUŪNA IR NUODAI 


1: Tais laikais laivuose prie didžiojo stiebo buvo laikomos ypatingos mišios, 
vadinamos „tuščiomis mišiomis“, be konsekracijos ir be komunijos. Šita ne- 
įprasta liturginė forma atsirado veikiausiai dėl baimės, kad susirgus jūros liga 


nebūtų išspjauta ostija. 


2. Gydymo įstaigų struktūra paprastai rėmėsi Paryžiaus ligoninės statutu. 

Ligoninei vadovavo vienas ar du direktoriai, parinkti miesto katedros ka- 
nauninkų. Ligoninės personalą sudarė savanoriai, kuriuos griežtai atrinkdavo 
direktoriai. Paryžiaus ligoninėje šis personalas susidėjo iš keturių kunigų, keturių 
klierikų, trisdešimties brolių vienuolių ir dvidešimt penkių seserų. Savanoriais 
nebuvo priimami vyras ir žmona. Brolių tonzūros ceremonija buvo tokia pati 
kaip tamplierių. Seserims plaukai buvo nukerpami kaip vienuolėms. 

Hospitaljerų regula buvo labai griežta. Broliai ir seserys turėjo pasižadėti 
laikytis skaistybės ir atsisakyti visokių gėrybių. Nė joks brolis negalėjo bendrauti 
su seseria, negavęs vyresniojo ar vyresniosios leidimo; vyresniuosius skyrė di- 
rektoriai, jie vadovavo personalui. Seserims buvo draudžiama prausti broliams 
galvą ar mazgoti kojas; šias paslaugas jos galėjo atlikti tik gulintiems ligoniams. 
Vyresnysis turėjo teisę skirti broliams, o vyresnioji - seserims fizinę bausmę. Nė 
vienas brolis negalėjo išeiti į miestą vienas arba su palydovu, nepaskirtu vyres- 
niojo; tokios pat taisyklės galiojo ir seserims. Ligoninės personalas neturėjo teisės 
priimti svečių. Broliai ir seserys valgė tik du kartus per dieną, bet ligoniams turėjo 
duoti valgyti tiek kartų, kiek jiems reikėjo. Kiekvienas brolis miegojo vienas su 
drobine arba vilnone tunika ir apatinėmis kelnėmis; seserys — taip pat. Jei pas 
brolį ar seserį jo mirties valandą rasdavo kokią gėrybę ar daiktą, kurio jis nebuvo 
parodęs gyvas būdamas vyresniajam ar vyresniajai, jį palaidodavo be religinių 
apeigų, kaip ekskomunikuotąjį. 


Į ligoninę nebuvo įleidžiamas nė vienas asmuo, atėjęs su šuniu ar paukščiu. 

Kiekvienas ligonis, norįs patekti į ligoninę, pirmiausia būdavo apžiūrimas 
vadinamojo durų chirurgo, šis įrašydavo jį į knygą. Paskui ant rankos jam už- 
rišdavo mažytį popierėlį, ant kurio užrašydavo jo vardą ir atvykimo į ligoninę 
dieną. Jis priimdavo komuniją, paskui jį nunešdavo į lovą ir elgdavosi su juo 
„kaip su šių namų šeimininku “. 

Ligoninėje turėjo visada būti kailiu muštų chalatų ir kailinių batų ligoniams 
„sušildyti“. 

Pasveikęs ligonis, kad neatkristų, dar septynias dienas buvo išlaikomas 
ligoninėje. 

Gydytojai, kuriuos vadino mirais arba fizikais, vilkėjo, kaip ir chirurgai, 
ypatingą kostiumą. Vaistai buvo gaminami ligoninės vaistinėlėje pagal gydytojo 
ar chirurgo nurodymus. 

Į ligoninę buvo priimami ne tik laikinai susirgę asmenys, bet ir invalidai. 

Grafienė Mao d'Artua Araso ligoninėje savo kaštais įrengė dešimt lovų su 
čiužiniais, pagalvėmis, paklodėmis ir antklodėmis dešimčiai vargdienių luošių. 
Šitos ligoninės inventoriuje įrašyta keletas didelių medinių kubilų ligoniams 
maudyti, basonų „padėti po vargšais jų lovoje“, daugybė dubenų, barzdaskučio 


k 


dubenėlių ir t. t. Ta pati Artua grafienė įsteigė ligoninę Edene. 
3.Vjena — Vjenua provincijos, prijungtos prie Prancūzijos XIV a., sostinė prie 


Ronos upės (vert. past.). 


4. Kurtrė - viduramžiais klestėjęs miestas. Čia 1302 m. Aamandai sumušė Pran- 


cūzijos kariuomenę (vert. past.). 


5. Legendą, pasakojančią, kad Kapetingai kilę iš turtingo Paryžiaus mėsininko, pa- 
skleidė Prancūzijoje Hugo Kapetingo giesmė, pamtletas, sukurtas pirmaisiais XIV a. 
metais ir greit pamirštas. Nepamiršo jo tik Dantė, o vėliau Fransua Vijonas. 
Dantė taip pat kaltina Hiugą Kapetingą, kad nušalinęs nuo sosto teisėtą 
įpėdinį ir uždaręs jį į vienuolyną. Šitaip supainiotas Merovingų dinastijos galas 
su Kapetingų dinastijos galu; iš tikrųjų į vienuolyną buvo uždarytas Childerikas 
III, paskutinis pirmosios dinastijos karalius. Paskutinis teisėtas Karolio Didžiojo 
ainis, mirus Liudvikui V Tingiajam, buvo Lotaringijos Karolis, kuris panoro rung- 
tis su Hiugu Kapetingu dėl sosto; ir gyvenimą Lotaringijos kunigaikštis Karolis 


baigė ne vienuolyne, o kalėjime, į kurį jį įmetė Prancūzijos kunigaikštis. 

Kai XVI a. Pranciškus I, klausęsis jam skaitomos Dreviškosios komedijos, kaip 
jam patarė sesuo, išgirdo tą vietą apie Kapetingus, sustabde skaitantįjį ir riktelėjo: 


„Ak, bjaurus poetas, jis daro gėdą mano namams!“ ir atsisakė toliau klausytis. 
J p J gedą 


6. Iš tiesų, įžengęs 1301 m. lapkričio 1 d. į Florenciją, draskomą gvelfų ir 
gibelinų nesutarimų, Karolis de Valua atidavė miestą popiežiaus šalininkų 
kerštui. Paskui buvo paskelbti tremties dekretai. Dantė, garsus gibelinas ir 
pasipriešinimo įkvėpėjas, vasarą prieš šiuos įvykius priklausė Senjorų tarybai; 
paskui, pasiųstas ambasadorium į Romą, ten buvo paimtas įkaitu. Florencijos 
teismas pasmerkė jį 1302 m. sausio 27 d. dvejiems metams tremties ir nubaudė 
5000 livrų pinigine bauda, neteisingai apkaltindamas piktnaudžiavimu tarnybi- 
nėmis pareigomis. Kovo 10 d. jam buvo iškelta dar viena byla, ir šį sykį jis buvo 
pasmerktas sudeginti gyvas. Laimė, jo neaptiko nei Florencijoje, nei Romoje, 
iš kur jam pavyko pabėgti; bet tėvynės Dantei daugiau nebuvo lemta pamatyti. 
Lengva suprasti, kad jis giežė apmaudą ant Karolio de Valua ir, plačiau paėmus, 


ant visų Prancūzijos valdovų. 


7. Nemaža studijų ir liudijimų leidžia manyti, kad Tamplierių ordinas išsilaikė 
slapta ir padrikai keletą amžių. Didžiųjų magistrų vardai minimi iki XVIII a. 
Viena yra aišku: tamplieriai ir panaikinus ordiną stengėsi slapta susiburti. Šitai 
organizacijai vadovavo Žanas de Longvi, Žako de Molė sūnėnas, prisiekęs atker- 


šyti už dėdę Burgundijos grafo žemėse (t. y. Pilypo de Puarjė žemėse). 


8. Paskutiniam Mao vaikui, vieninteliam jos sūnui, = jo buvo vardu Roberas, 
kaip ir jo pusbrolis, — tada buvo tik šešiolika metų. Jis nespėjo suvaidinti jokio 
svarbesnio vaidmens to meto įvykiuose; iš tiesų jis mirė nesulaukęs aštuonioli- 
kos metų, 1317 m. Jo kūnas iš pradžių buvo palaidotas Paryžiaus kordeljerų 
(pranciškonų) vienuolyne, vėliau perkeltas į Sen Deni. Taigi Robero d Artua 
antkapis, kurį matome Sen Deni, - patikslinkime skaitytojams, — nėra mūsų 
knygos herojaus antkapis. Mūsų knygos herojus Roberas d'Artua palaidotas 


Londone. Anas antkapis - Mao sūnaus. 
9. Dėl antrųjų Liudviko X vedybų tikslios datos nesutariama. Kai kurie autoriai 


teigia, kad jos įvykusios rugpjūčio 3 d. - kiti 13 ar net 19 d. Taip par pateikia- 


mos ir skirtingos karūnavimo datos: rugpjūčio 19, 21 ir 24 d. 

Mes pasirinkome rugpjūčio 13-osios datą, kurią mini tėvas Anzelmas, kaip 
tikimiausią, nes karūnavimas turėdavo visada vykti sekmadienį ar didelės šventės 
dieną, todėl manome, kad Liudvikas X buvo vainikuotas arba rugpjūčio 15 d., 
arba sekmadienį, rugpjūčio 18 d.; kita vertus, žinoma, kad šia proga rengiamos 


iškilmės trukdavo keletą dienų; štai tas ir paaiškina datų įvairavimą. 


10. Visa Irsonų šeima Artua Grafystės administracijoje, arba Mao rūmuose, ėjo 
atsakingas ir pelningas pareigas. Be Tjeri, kanclerio, be dviejų Mao rūmų damų, 
Mao ir Beatrisės, Pjeras d'Irsonas buvo Araso teisėjas, Gijomas d Irsonas — sta- 
lininkas, t. y. grafienės intendantas. Dar trys d'Irsonai, Tjeri sūnėnai, užėmė 


įvairius postus Artua rūmuose. 


11. Klemencijos Vengrės turtas, t. y. žemė ir brangenybės, kurį visų pirma su- 
darė Liudviko X dovanos, buvo milžiniškas. Per trumpą vedybinį jų gyvenimą 
Klemencija Vengrė gavo ne mažiau kaip keturiolika pilių, iš kurių kelios buvo 


pačios žymiausios karališkosios rezidencijos. 


12. Vienaragis, legendinis žvėris, egzistavo tik herbuose, freskose ir kilimuose. 
Vis dėlto tikėta, kad vienintelis jo ragas turįs visuotinių priešnuodžių galią. O, 
iš tikrųjų tai, kas buvo labai brangiai pardavinėjama „vienaragio rago“ pavadini- 
mu, buvo narvalo (arba jūros vienaragio) iltis, kuria būdavo prisiliečiama prie 


patiekalų norint sužinoti, ar nėra juose nuodingų medžiagų. 


13. Visos audyklos Europoje, ypač Italijoje ir Vengrijoje, viduramžių pabaigoje 
buvo įkurtos audėjų, kilusių iš Flandrijos ir Artua Grafystės. Araso miestas XIV 
a. pradžioje laikomas šitos kylančios pramonės centru. Šios pramonės šakos 
suklestėjimas yra ypač grafienės Mao nuopelnas: ji ėmėsi iniciatyvos ir rėmė 
amatus, kurie buvo jos provincijos turtas. 

Kai Paryžiaus audėjai ėmė varžytis su Artua dirbtuvėmis, Mao niekam netei- 
kė pirmenybės; kai reikėjo, ji lygiai taip pat kreipdavosi ir į Paryžiaus audėjus. 

Karalienės Klemencijos turto apyraše pirmą kartą randami paminėti „aštuoni 


kilimai su paveikslais ir medžiais“. 
A 


Vardynas 


ANŽU-SICILIETĖ (Margarita d'), grafienė de Valua (apie 1270-1299 1231). 
Karolio II d' Anžu, vadinamo Raišuoju, ir Marijos Vengrės duktė. Pirmoji Karolio 


de Valua žmona. Būsimojo Prancūzijos karaliaus Pilypo VI motina. 


ARTUA (Mao d', Burgundijos, paskui Artua grafienė) (?— 1329 11 27). Robe- 
ro II d'Artua duktė. 1291 m. ištekėjo už Burgundijos pfalcgrafo Otono IV, šis 
mirė 1303 m. 1309 m. karaliaus potvarkiu ji tapo Artua grafiene ir karalystės 
pere. Viena jos duktė, Žana Burgundė, ištekėjo už Pilypo de Puatjė, būsimojo 
Pilypo V, kita, Blanša Burgundė, — už Karolio de la Maršo (Prancūzo), būsimo- 
jo Karolio IV. 


ARTUA (Roberas III d') (1287-1342). Filipo d' Artua sūnus ir Robero II d'Artua 
vaikaitis. Nuo 1309 m. Bomono le Rožė grafas ir Konšų senjoras. 1318 m. vedė 
Žaną de Valua, Karolio de Valua ir Katrinos de Kurtenė dukterį. 1328 m. tapo 
karalystės peru pagal Bomono le Rožė Grafystę. 1332 m. ištremtas iš Prancūzijos 
Karalystės, rado prieglobstį Anglijos karaliaus Eduardo III dvare. Buvo mirtinai 


sužeistas Vanuose. Palaidotas Londone, Šv. Povilo katedroje. 


BALJONIS (Gučas) (apie 1295-1340). Sienietis bankininkas, Tolomėjų gimi- 
naitis. 1315 m. Noflyje le Vjė turėjo banko kontorą. Slapta vedė Mari de Kresė. 
1316 m. jie susilaukė sūnaus Džanino, šis dar lopšyje buvo sukeistas su Jonu I 


Pomirtiniu. Mirė Kampanijoje. 


"4 


BARAS (Eduaras, grafas de) (1285-?). Anri III, grafo de Baro, mirusio 1302 
m., sūnus. 1310 m. vedė Mariją Burgundę, Margaritos seserį. Liudviko X ir 


Pilypo de Valua svainis. 
BEATRISĖ Vengrė (apie 1294-2). Karolio Martelo d'Anžu duktė, Karoberto, 


Vengrijos karaliaus, ir Klemencijos, Prancūzijos karalienės, sesuo. Vjenua dofino 


Jono II de La Turo diu Peno žmona. 

BOKAČAS DA ČELINAS, arba BOKAČCAS. Florentietis bankininkas, Bardžių 
kompanijos keliaujantis agentas. Su savo meiluže prancūze turėjo pavainikį 
sūnų, gimusį 1313 m. Tai būsimasis garsus rašytojas Bokačas, „Dekamerono“ 


autorius. 


BONIFACAS VIII (Benedetas Kaetanis), popiežius (apie 1215-1303 10 11). 
Pirmiausia Todžio kanauninkas, konsistorijos advokatas ir apaštališkasis notaras. 
1281 m. paskirtas kardinolu. Išrinktas popiežium 1294 12 24, Celestinui V atsi- 


sakius sosto. Ananjo „pasikėsinimo“ auka, po mėnesio miręs Romoje. 


BURBONAS (Luji, siras, paskui kunigaikštis de) (apie 1275-1342). Klermono 
grafo Robero ir Beatrisės Burgundės, Žano Burbonų siro dukters, vyresnysis sū- 
nus. Šventojo Liudviko vaikaitis. Didysis Prancūzijos kamerdineris nuo 1312 


m. Nuo 1327 m. rugsėjo mėnesio kunigaikštis ir peras. 


BURGUNDAS (Edas IV, kunigaikštis) (apie 1294-1350). Robero II, Burgun- 
dijos kunigaikščio, ir Agnesės Prancūzės, šventojo Liudviko dukters, sūnus. Ima 
valdyti kunigaikštiją po savo brolio Hiugo V. 1315 m. Margarita, Liudviko X 
Vaidingojo žmona; Žana, Pilypo de Valua, būsimojo Pilypo VI, žmona, Mari- 
ja, grafo de Baro žmona, ir Blanša, grafo Eduaro de Savua žmona - jo seserys. 


1318 m. vedė Žaną, vyresniąją Pilypo V dukterį, ji mirė 1347 m. 


BURGUNDĖ (Agnesė Prancūzė, kunigaikštienė) (apie 1268-1325). Paskutinė 
iš vienuolikos šventojo Liudviko vaikų. 1273 m. ištekinta už Robero II Burgun- 
do, Burgundijos kunigaikščių Hiugo V ir Edo IV motina. Jos duktė Margarita 
ištekėjo už Liudviko Vaidingojo, Navaros, paskui Prancūzijos karaliaus; kita 


duktė, Žana, praminta Raišąja, — už Pilypo VI de Valua. 
BURGUNDĖ (Blanša) (apie 1296-1326). Jaunesnioji Burgundijos pfalcgrafo 


Otono IV ir Mao d Artua duktė. 1307 m. ištekinta už Karolio Prancūzo, trečiojo 
Pilypo Gražiojo sūnaus. Nusikaltusi svetimavimu, 1314 m. kartu su Margarita 
Burgunde buvo uždaryta Gajaro pilyje, paskui Gurnė pilyje, netoli Kutanso. 
1322 m., panaikinus jos vedybas su Karoliu Prancūzu, įstojo į vienuoles Mo- 


biuisono abatijoje. 


BUVILIS, (Hiugas, grafas de) (21331). Hiugo II de Buvilio ir Mari de Šambli 
sūnus. Pilypo Gražiojo šambelionas. 1291 m. vedė Margaritą de Bar, su ja turėjo 


sūnų Šarlį, šis tapo Karolio V šambelionu ir Dofinė srities valdytoju. 


DIUEZAS (Žakas), žr. Jonas XXII, popiežius. 

EVRARAS. Buvęs tamplierius. 1316 m. įsivėlęs į raganystės bylą. Kartu su kar- 


dinolu Kaetaniu apkaltintas norėjęs kerais pakenkti Prancūzijos karaliui. 


EVRĖ (Liudvikas Prancūzas, grafas d') (1276-1319). Pilypo III Narsiojo ir Ma- 
rijos Brabantietės sūnus. Netikras Pilypo Gražiojo ir Karolio de Valua brolis. 
Nuo 1298 m. Evrė grafas. Vedė Margaritą d' Artua, Robero III d'Artua seserį. 
Jo duktė Žana buvo trečioji Karolio IV Gražiojo žmona, o sūnus Filipas vedė 


Žaną, Navaros karalienę, Liudviko X dukterį. 


FERJEN (Izabelė de) (?—1317). Burtininkė. Liudijo prieš Mao byloje, kuri bu- 
vo iškelta grafienei po Liudviko X mirties. Buvo sudeginta ant laužo drauge su 


sūnumi, kai buvo išteisinta Mao (1317 m.). 


FJENAS (Žanas, baronas de). Baronas de Rengri, Riumingeno senjoras, Bur- 
būro pilies valdovas. Buvo išrinktas sukilusių Artua bajorų vadu ir vienas iš 
paskutiniųjų sudėjo ginklus (1320 m.). Vedė Izabelę, šeštąją Gi de Dampjero, 
Flandrijos grafo, dukterį, su ja susilaukė sūnaus Robero, 1356 m. šis tapo Pran- 


cūzijos konetabliu. 


FLANDRIETIS (Roberas de Betiunas, Nevero ir Flandrijos grafas) (?-1322). Gi 
de Dampjero, Flandrijos grafo (mirusio 1305 m.), ir Izabelės Liuksemburgietės 


sūnus. Vedė Jolandą Burgundėę. 


FLOTTAS (Gijomas) (?-po 1350). Revelio ir Esko senjoras. Pjero Floto, Prancū- 


zijos kanclerio, žuvusio prie Kurtrė, sūnus. 


FORĖ (Žanas I d'Albonas, grafas de) (?-prieš 1333). Pilypo Gražiojo ir Liudvi- 
ko X pasiuntinys prie popiežiaus rūmų. 1316 m. konklavos sergėtojas. 1295 m. 
vedė Aliksę de Vjenua, Umberto de La Turo diu Peno dukterį. 

IRSONAS (Tjeri Laršje d') (apie 1270-1328 11 17). Pradžioje Robero II d'Ar- 
tua raštininkas. Lydėjo Nogarė į Ananjį. Buvo įvairiausių Pilypo Gražiojo mi- 
sijų vykdytojas. Nuo 1299 m. Araso kanauninkas. Nuo 1303 m. Mao d'Artua 
kancleris. Nuo 1328 m. Araso vyskupas. 


IRSONAS (Deni d'). Anksčiau minėtojo brolis. Grafienės Mao d'Artua iždi- 


ninkas. 


IRSON (Beatrisė ir Mao). Anksčiau minėtųjų Irsonų dukterėčios, grafienės 


Mao d'Artua rūmų damos. 

IZABELĖ Prancūzė, Anglijos karalienė (1292-1358 08 23). Pilypo IV Gražiojo 
ir Žanos Šampanietės duktė. Karalių Liudviko X, Pilypo V ir Karolio IV sesuo. 
1308 m. ištekėjo už Anglijos karaliaus Eduardo II. 1325 m. kartu su Rodžeriu 
Mortimeriu vadovavo anglų baronų maištui, tada jos vyras buvo nuverstas nuo 
sosto. Praminta Prancūzijos vilke. 1326-1328 m. valdė sūnaus Eduardo III var- 


du. 1330 m. ištremta iš karaliaus rūmų. Mirė Hertfordo pilyje. 


JONAS XXII (Žakas Diuezas), popiežius (1244-1334 12 04). Kaoro miestelėno 
sūnus. Mokėsi Kaore ir Monpeljė. Šv. Andriejaus bažnyčios klebonas Kaore. Sen 
Frono katedros kanauninkas Perige ir Albi. 1289 m. išvyko į Neapolį, netrukus 
tapo Karolio II d'Anžu patikėtiniu. Buvo jo paskirtas slaptųjų tarybų sekretorium, 
paskui jo kancleriu. Frežiuso (1300 m.), paskui Avinjono (1310 m.) vyskupas. 
Vjenos Bažnyčios susirinkimo sekretorius (1311 m.). Porto kardinolas vyskupas 
(1312 m.). Išrinktas popiežium 1316 m. rugpjūčio mėnesį, pasivadino Jonu 


XXII. Karūnuotas Lione 1316 m. rugsėjo mėnesį. Mirė Avinjone. 


KAETANIS (Frančeskas) (?—1317). Bonifaco VIII sūnėnas, jo pakeltas į kardi- 
nolus 1295 m. 1316 m. apkaltintas norėjęs kerais pakenkti Prancūzijos karaliui. 


Mire Avinjone. 


KAROLIS PRANCUŪZAS, paskui KAROLIS IV, Prancūzijos karalius (1294— 
1328 02 01). Trečiasis Pilypo IV Gražiojo ir Žanos Šampanietės sūnus. Nuo 
1315 m. Maršos apanažo grafas. Įžengė į sostą 1322 m. po savo brolio Pilypo 
V mirties. 1307 m. vedė Blanšą Burgundę, 1322 m. - Mariją Liuksemburgietę, 
0 1325 m. - Žaną d'Evrė. Mirė Vensene nepalikdamas sūnaus, sosto įpėdinio. 


Paskutinis Kapetingų dinastijos karalius. 
KAROLIS MARTELAS, vardinis Vengrijos karalius (apie 1273-1296). Vyresny- 


sis Karolio II d'Anžu, vadinamo Raišuoju, Sicilijos karaliaus, ir Marijos Vengrės 
sūnus. Vengrijos karaliaus Vladislovo IV sūnėnas, pretendentas į jo sostą. Nuo 
1291 m. vardinis Vengrijos karalius. Klemencijos Vengrės, antrosios Prancūzijos 


karaliaus Liudviko X žmonos, tėvas. 
KIEREZAS (Žeraras). Vienas iš sukilusių Artua bajorų, jų atstovas Artua byloje. 


KLEMENCIJA VENGRĖ, Prancūzijos karalienė (apie 1293-1328 10 12). Ka- 
rolio Martelo d' Anžu, vardinio Vengrijos karaliaus, ir Klemencijos Habsburgie- 
tes duktė. Margaritos d' Anžu, pirmosios Karolio de Valua žmonos, dukterėčia. 


Karolio Roberto, arba Karoberto, Vengrijos karaliaus, ir Beatrisės, dofino Jono 

II žmonos, sesuo. 1315 m. rugpjūčio 13 d. ištekėjo už Liudviko X Vaidingojo, 
Prancūzijos ir Navaros karaliaus, ir buvo kartu su juo karūnuota Reimse. 1316 
m. birželio mėnesį liko našlė. 1316 m. lapkričio mėnesį pagimdė sūnų Joną I 
Pomirtinį. 

KLEMENSAS V (Bertranas de Gotas), popiežius (?—1314 04 20). Gimė Vi- 
landro (Žirondoje). Ševaljė Arno Garsijo de Goto sūnus. Nuo 1300 m. Bordo 
arkivyskupas. Išrinktas popiežium 1305 m. po Benedikto XI mirties. Vainikuotas 
Lione. Pirmasis Avinjono popiežius. 

KOLONA (Džakobas) (?-1318). Kilęs iš garsiosios Romos Kolonų giminės. 
1278 m. Mikalojaus III pakeltas kardinolu. Vyriausiasis Romos kurijos patarėjas 
popiežiaujant Mikalojui IV. 1297 m. Bonifaco VIII ekskomunikuotas. Atgavo 
kardinolo titulą 1306 m. 


KOLONA (Pietras) (?—1326). Kardinolo Džakobo Kolonos sūnėnas. 1288 05 16 
Mikalojaus IV paskirtas kardinolu. 1297 m. Bonifaco VIII ekskomunikuotas. 


1306 m. atgavo kardinolo titulą. Mirė Avinjone. 


KONFLANAS (Hiugas de). Šampanės maršalas, 1316 05 15 Liudviko X pa- 
skirtas Artua valdytoju. 


KOMONAS. Artua lygos narys, dalyvavęs sukilime prieš grafienę Mao. 


KORNIJO. Grafienės Mao d Artua seržantas, Artua sąjungininkų suimtas kartu 
su Deni d Irsonu 1315 09 27 ir tą pačią dieną nužudytas. 

KRESĖ (Eliabelė de). Kresė pilies prie Noflio le Vjė savininkė. Siro Žano de 
Kresė našlė. Žano, Pjero ir Mari de Kresė motina. 

KRESĖ (Mari de) (apie 1298-1345). Ponios Eliabelės ir siro Žano de Kresė 
duktė. Slaptai ištekėjusi už Gučo Baljonio; jos kūdikis lopšyje buvo sukeistas 
su Jonu I Pomirtiniu, kurio žindyvė ji buvo. Palaidota Augustinų vienuolyne, 


esančiame netoli Kresė. 


KRESĖ (Žanas de) ir KRESĖ (Pjeras de). Ponios Eliabelės sūnūs, Mari de Kre- 
sė broliai. Po mūšio ties Kresi (1346 m.) Pilypo VI de Valua abudu pakelti į 


riterius. 


LIKAS (Baronas de). Artua lygos narys. 

LIUDVIKAS X, vadinamas Vaidinguoju, Prancūzijos ir Navaros karalius 
(1289-1316 06 05). Pilypo IV Gražiojo ir Žanos Šampanietės sūnus. Karalių 
Pilypo V, Karolio IV ir Anglijos karalienės Izabelės brolis. Nuo 1307 m. Navaros 
karalius. Nuo 1314 m. Prancūzijos karalius. 1305 m. vedė Margaritą Burgundę, 
su ja susilaukė dukters Žanos, gimusios apie 1311 m. Po Nelio bokšto skanda- 
lo ir Margaritos mirties 1315 m. rugpjūčio mėnesį vedė Klemenciją Vengrę. 
1315 m. rugpjūčio mėnesį vainikuotas karalium Reimse. Mirė Vensene 1316 
m. Praėjus penkiems mėnesiams po jo mirties gimė sūnus Jonas I Pomirtinis 


(1316 m. lapkričio mėn.). 


LONGVI (Žanas de). Didžiojo magistro Žako de Molė giminaitis. Buvo feoda- 


linės Burgundijos lygos, susikūrusios 1314 m., narys. 


MARGARITA BURGUNDĖ, Navaros karalienė (apie 1293-1315). Robero 
II, Burgundijos kunigaikščio, ir Agnesės Prancūzės duktė. 1305 m. ištekinta 
už Liudviko, Navaros karaliaus, vyriausiojo Pilypo Gražiojo sūnaus, būsimojo 
Liudviko X. Turėjo dukterį Žaną. Nusikaltusi svetimavimu (Nelio bokšto byla 
1314 m.), buvo įkalinta Gajaro pilyje, kur buvo nužudyta. 


MARINJI (Angeranas Le Portjė de) (apie 1265-1315 04 30). Gimė Lione la 
Fore. Pirmoji žmona - Žana de Sen Marten, antroji — Alipsė de Mon. Pradžioje 
grafo de Buvilio ginklanešys, paskui tarnavo Pilypo Gražiojo žmonos, karalie- 
nės Žanos, dvare. Vėliau, 1298 m., Isudeno pilies komendantas, nuo 1304 m. 
— šambelionas; įšventintas į riterius gavo Longyilio grafo titulą; finansų ir statybos 
intendantas, Luvro komendantas, karaliaus koadjutorius ir karalystės rektorius 
paskutiniu Pilypo Gražiojo karaliavimo laikotarpiu. Po Pilypo Gražiojo mirties 
buvo apkaltintas pinigų išeikvojimu, nuteistas ir pakartas Monfokone. 1317 m. 
Pilypo V reabilituotas ir palaidotas Kartūzų bažnyčioje, vėliau jo kūnas perkeltas 


į Ekui kanauninkų kolegiją, kurią pats buvo įsteigęs. 


MARINJI (Žanas, Filipas ar Gijomas de) (?-1325). Jaunesnysis Angerano de 
Marinji brolis, nuo 1301 m. - karaliaus sekretorius. Nuo 1309 m. — Sanso arki- 
vyskupas. Dalyvavo tribunole, kuris nuteisė myriop jo brolį Angeraną. Trečiasis 
brolis Marinji, taip pat vardu Žanas, Bovė grafas vyskupas (nuo 1312 m.), įėjo 


į tas pačias teismo komisijas. Mirė 1350 m. 


MARINJJI (Luji de), Menvilio ir Buarožė senjoras. Angerano de Marinji sūnus. 
1309 m. vedė Robertę de Bomec. 

MERKERIS (Bėro X, siras de). Ževodano senjoras, Bero IX ir Blanšos de Šalon 
sūnus. 1290 m. vede Izabelę de Forė, grafo Gi de Forė dukterį. Pilypo Gražiojo 
pasiuntinys popiežiaus Benedikto XI 1304 m. rūmuose. Susipyko su karalium, 
kuris 1309 m. įsakė atlikti tardymą jo žemėse. Įžengus į sostą Liudvikui X, 


1314 m. vėl grįžo į karaliaus tarnybą, iš jos jį pašalino Pilypas V 1318 m. 


MOLĖ (Žakas de) (apie 1244-1314 05 18). Gimė Molė (Aukštutinė Sona). 
1265 m. įstojo į Tamplierių ordiną. Dalyvavo kryžiaus žygiuose į šventąją žemę. 
1295 m. išrinktas didžiuoju ordino magistru. Suimtas 1307 m. spalio mėnesį, 


nuteistas ir sudegintas. 


MORNĖ (Etjenas de) (?-1332). Pjero de Mornė, Orleano ir Osero vyskupo, 
sūnėnas. Karolio de Valua kancleris, nuo 1315 m. sausio mėnesio Prancūzijos 
kancleris. Nušalintas nuo valdžios karaliaujant Pilypui V, tapo Atskaitomybės 


rūmų ir Parlamento nariu Karolio IV laikais. 


NEDONSŠELIS (Žilis de) (apie 1282-apie 1336). Artua lygos narys. Tapo kara- 


liaus patarėju ir kunigaikščio de Burbono didžiuoju šambelionu. 


NOGARĖ (Gijomas de) (apie 1265-1314 m. gegužės mėn.). Gimė Sen Felikse, 
Tulūzos diecezijoje. Dėstė teisę Monpeljė (1291 m.); 1295 m. paskirtas karališkuo- 
ju teisėju Bokaro srityje; įšventintas į riterius 1299 m. Pagarsėjo per vaidus tarp 
Prancūzijos ir Šventojo Sosto. 1303 m. vadovavo žygiui į Ananjį prieš Bonifacą 


VIII. Nuo 1307 m. iki mirties Antspaudų saugotojas, vedė tamplierių bylą. 


NUAJĖ (Milis IV de), Vandevro senjoras (?—1350). Prancūzijos maršalas (1303— 
1315 m.). Liudviko X vardu vedė taikos derybas Flandrijoje su Luji de Neveru. 
Buvo Pilypo V, Karolio IV ir Pilypo VI patarėjas, vaidino itin svarbų vaidmenį 


šiems trims karaliams karaliaujant. Didysis Prancūzijos taurininkas (1336 m.). 


NUVELIS (Arnas) (?-1317 08). Fonfruado (Odo) cisterso abatijos abatas. 
1310 m. Klemenso V paskirtas kardinolu. Popiežiaus pasiuntinys Anglijoje. 


OSUA (Žanas d'). Trua, vėliau Osero vyskupas (1353-1359 m.). 
PILYPAS IV GRAŽUSIS, Prancūzijos karalius (1268-1314 11 29). Gimė 


Fonteneblo. Pilypo III Narsiojo ir Izabelės Aragonietės sūnus. 1284 m. vedė 
Žaną Šampanietę, Navaros karalienę. Karalių Liudviko X, Pilypo V, Karolio IV 
ir Anglijos karalienės Izabelės tėvas. Paskelbtas karalium Perpinjane 1285 m.; 
karūnuotas Reimse 1286 02 06. Mirė Fonteneblo, palaidotas Sen Deni. 

PILYPAS, Puarjė grafas, vėliau PILYPAS V, pramintas Ilguoju, Prancūzijos 
karalius (1291-1322 01 03). Pilypo IV Gražiojo ir Žanos Šampanietės sūnus. 
Karalių Liudviko X, Karolio IV ir Anglijos karalienės Izabelės brolis. 1307 m. 
vesdamas Žaną Burgundę, tapo Burgundijos pfalcgrafu ir Salenų siru. Nuo 1311 
m. Puarjė apanažo grafas. 1315 m. Prancūzijos peras. Mirus Liudvikui X tapo 
regentu, 0 1316 m., mirus sūnėnui, Liudviko X pomirtiniam sūnui, - karalium. 


Mirė Lonšane nepalikdamas sūnaus, sosto įpėdinio. Palaidotas Sen Deni. 


PILYPAS, Valua grafas, vėliau PILYPAS VI, Prancūzijos karalius (1293-1350 
08 22). Vyresnysis Karolio de Valua ir jo pirmosios žmonos Margaritos d'An- 
žu sūnus. Pilypo IV Gražiojo sūnėnas ir Liudviko X, Pilypo V ir Karolio IV 
pirmos eilės pusbrolis. Mirus Karoliui IV Gražiajam, tapo karalystės regentu, 
paskui karalium, kai po Karolio IV mirties gimė pastarojo duktė (1328 04). 
Vainikuotas Reimse 1328 05 29. Jo įžengimas į sostą, nepripažintas Anglijos, 
buvo II šimtamečio karo priežastis. Pirmą kartą vedė 1313 m. Žaną Burgundę, 
vadinamą Raišąja, Margaritos seserį. Ji mirė 1348 m. 1349 m. vedė Blanšą Na- 
varietę, Liudviko Vaidingojo ir Margaritos vaikaitę. 


PRELIS (Raulis I de) (?-1331). Lizi prie Urko senjoras. Advokatas. Pilypo Gra- 
žiojo sekretorius (1311 m.). Po Pilypo Gražiojo mirties buvo įkalintas iki gyvos 
galvos, bet atgavo malonę Liudviko X valdymo pabaigoje. Sergėjo konklavą 
Lione. 1316 m. Pilypas V pakėlė jį į bajorus, buvo Pilypo V Tarybos narys. 


ROBERTAS, Neapolio karalius (apie 1278-1344). Trečiasis Karolio II d Anžu, 
vadinamo Raišiuoju, ir Marijos Vengrės sūnus. 1296 m. Kalabrijos kunigaikštis. 
1304 m. Salerno princas. 1296 m. Sicilijos Karalystės generalinis vikaras. 1297 m. 
Neapolio sosto paveldėtojas. 1309 m. tapo karalium. Karūnuotas Avinjone popiežiaus 
Klemenso V. Monarchas eruditas, poetas ir astrologas. Vedė Jolandą (ar Violantą) 
Aragonietę, ši mirė 1302 m.; 1304 m. vedė Sansiją, Majorkos karaliaus dukterį. 


SAVOJIETIS (Amėdė V, pramintas Didžiuoju, grafas) (1249-1323 10). Ant- 
rasis Tomo II Savojiečio, Morjenos grafo (mirusio 1259 m.), ir jo antrosios 
žmonos Beatrisės de Fjesk sūnus. Pirmąkart vedė Sibilę de Božė, ši mirė 1294 
m. Antrąkart 1304 m. vedė Mari Brabantietę. 1307 m. jo sūnus Eduaras vedė 
Blanšą Burgundę, Margaritos ir Edo IV seserį. 


SIULI (Anri de) (?-apie 1336). Anri III, Siuli siro (mirusio 1285 m.) ir Margari- 
tos de Bomec sūnus. Žanos de Vandom vyras. Nuo 1317 m. didysis Prancūzijos 


taurininkas. 

SUASTRAS. Artua lygos narys. 
ŠATIJONAS (Gošė V de), Porsjeno grafas (apie 1250-1329). Šampanės ko- 


netablis (1284 m.), po mūšio prie Kurtrė (1302 m.) tapo visos Prancūzijos 
konetabliu. Gošė IV ir Izabo de Vilarduen, vadinamos Izabo de Lizini, sūnus. 
Iškovojo pergalę mūšyje prie Mon zan Pevelio. 1307 m. Pampeliune karūnavo 
Liudviką Vaidingąjį Navaros karalium. Buvo Liudviko X, Pilypo V ir Karolio 
IV testamentų vykdytojas. Dalyvavo mūšyje prie Kaselio (1328 m.), po metų 
mirė. Prancūzijos konetablis valdant penkiems karaliams. Vedė Izabelę de Dre, 


paskui Melizindą de Verži, pagaliau Izabo de Riuminji. 


TOLOMĖJUS (Spinelas). Vadovavo Prancūzijos sieniečių bankininkų bendro- 
vei, įsteigtai XII a. Tolomėjo Tolomėjaus. Ši bendrovė praturtėjo prekiaudama 
su užsieniu; savo žinioje ji turėjo Toskanos sidabro kasyklas. Sienoje iki šiol 


tebestovi Tolomėjaus rūmai. 


TRI (Maljė de). Fontenė ir Plenvilio an Vekseno senjoras. Didysis stalininkas 
(1298 m.), paskui Liudviko Vaidingojo šambelionas, o nuo 1314 m. - didysis 


Prancūzijos šambelionas. 


VALUA (Karolis de) (1270 03 12-1325 12). Pilypo III Narsiojo ir jo pirmosios 
žmonos Izabelės Aragonietės sūnus. Pilypo IV Gražiojo brolis. Keturiolikos me- 
tų įšventintas į riterius. Tais pačiais metais gavo iš popiežiaus legato įgaliojimus 
Aragono karūnai, bet į sostą įžengti jam nepavyko, ir 1295 m. jis šio titulo 
atsisakė. Vesdamas Margaritą, Anžu-Sicilijos princesę (1290 m. kovo men.), 
tampa Anžu, Meno ir Peršo apanažų grafu; vesdamas Kateriną de Kurtenė (tai 
jo antros vedybos), 1301 m. gauna Konstantinopolio imperatoriaus vardinį 
titulą. Popiežius Bonifacas VIII jam suteikė Romanijos grafo titulą. Trečioji jo 
žmona Mao de Šatijon Sen Pol. Iš trejų vedybų turėjo daug vaikų; vyriausiasis 
sūnus vėliau tapo Pilypu VI, pirmuoju Valua dinastijos karalium. 1301 m., 
kaip popiežiaus šalininkas, Karolis de Valua kariavo Italijoje, vadovavo dviem 
žygiams į Akvitaniją (1297 ir 1324 m.) ir pretendavo į Vokietijos imperatoriaus 


sostą. Mirė Nožane le Rua, palaidotas Paryžiuje. 


ŽANA BURGUNDĖ, Puarjė grafienė, paskui Prancūzijos karalienė (apie 
1293-1330 01 21). Vyresnioji Burgundijos pfalcgrafo Otono IV ir Mao d 'Ar- 
tua duktė. Blanšos, Karolio Prancūzo, būsimojo Karolio IV žmonos, sesuo. 


1307 m. ji ištekėjo už Pilypo de Puatjė, antrojo Pilypo Gražiojo sūnaus. Buvo 

savo sesers ir pusseserės svetimavimo bendrininkė. 1314 m. uždaryta į Dur- 
dano pilį, paskui išlaisvinta 1315 m. Turėjo tris dukteris: Žaną, Margaritą ir 
Izabelę. Žana ištekėjo už Burgundijos kunigaikščio, Margarita — už Flandrijos 


grafo, Izabelė - už Vjenua dofino. 


ŽANA PRANCŪZĖ, Navaros karalienė (1311-1349 10 08). Liudviko Na- 
variečio, būsimojo Liudviko X Vaidingojo, ir Margaritos Burgundės duktė. 
Spėjama, kad buvusi pavainikė. Nušalinta nuo teisės į Prancūzijos sostą, 
paveldėjo Navarą. 1318 m. buvo ištekinta už Filipo, Evrė grafo. Karolio Pik- 
tojo, Navaros karaliaus, ir Blanšos, antrosios Pilypo VI Valua, Prancūzijos 


karaliaus, žmonos motina. 


ŽUENVILIS (Žanas, siras de) (1224-1317 12 24). Šampanės senešalas. 
Dalyvavo VII kryžiaus žygyje ir drauge su Liudviku IX pateko į nelaisvę. Tu- 
rėdamas 80 metų parašė Šventojo Liudviko istoriją. Laikomas vienu iš didžių 


Prancūzijos kronikininkų. 


ŽUENVILIS (Anso). Žano Žuenvilio sūnus. Šampanės senešalas. Pilypo V 


Didžiosios tarybos narys ir Prancūzijos maršalas. 

„Prakeiktieji karaliai“ — garsi istorinė 7 tomų freska. 

„Prakeiktieji karaliai“ — romanų ciklas, kurio visi veikėjai kadaise gyveno. 
Veikalas tiksliai atskleidžia kasdieninį gyvenimą, politines ir meilės dramas, 
kuriose susiduria karaliai, karalienės, popiežiai, ministrai, didikai neramiu, 
iki šiol mažai pažįstamu paskutinių Kapetingų valdymo laikotarpiu. 

+ Šiame romane M. Druon toliau vaizduoja XIV a. Prancūziją, tolesnį 
Kapetingų dinastijos, kurią ant laužo mirdamas prakeikė didysis Tamplierių 
ordino magistras, likimą. Po Pilypo Gražiojo mirties sostą paveldėjo vyriau- 
siasis jo sūnus Liudvikas X, iškrikėlis, nenuovoka, neišmanėlis. Prancūzija 
grimzta į chaosą. Liudvikas X miršta, tevaldęs 18 mėnesių, kaip spėjama, 


nunuodytas, sugriovęs visa, ką jo didysis tėvas buvo sukūręs. 

